(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΞΒ΄

Δευτέρα, 27 Ιανουαρίου 2025

ΘΕΜΑΤΑ

 Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 4ο Γενικό Λύκειο Κορίνθου, το Γυμνάσιο Ηράκλειας Σερρών και από το Δημοτικό Σχολείο Γαλατάδων Πέλλας., σελ.
3. Επετειακή αναφορά στην «Ημέρα Μνήμης των Ελλήνων Εβραίων Μαρτύρων και Ηρώων του Ολοκαυτώματος» και τήρηση ενός λεπτού σιγής στη μνήμη τους., σελ.
4. Ανακοινώνεται ότι ο Πρόεδρος της Κοινοβουλευτικής Ομάδας και Γραμματέας της Κεντρικής Επιτροπής του Κομμουνιστικού Κόμματος Ελλάδος κ. Δημήτριος Κουτσούμπας κατέθεσε αίτημα για Προ Ημερησίας συζήτηση, σύμφωνα με το άρθρο 143 παράγραφος 2 του Κανονισμού της Βουλής, με αντικείμενο «Το έγκλημα των Τεμπών και οι ευθύνες συγκάλυψής του». , σελ.
5. Ανακοινώνεται ότι ο Πρόεδρος της Κοινοβουλευτικής Ομάδας Συνασπισμός Ριζοσπαστικής Αριστεράς-Προοδευτική Συμμαχία κ. Σωκράτης Φάμελλος κατέθεσε αίτημα για Προ Ημερησίας συζήτηση, σύμφωνα με το άρθρο 143 παράγραφος 2 του Κανονισμού της Βουλής με αντικείμενο «Το έγκλημα των Τεμπών»., σελ.
6. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Υποδομών και Μεταφορών:
 i. με θέμα: «Αποκατάσταση αδικίας σε δικαιούχους του Προγράμματος «Κινούμαι Ηλεκτρικά - Β' Κύκλος», σελ.
 ii. με θέμα «Το λαθρεμπόριο καυσίμων και επικίνδυνων υλών στο σιδηροδρομικό δίκτυο της χώρας», σελ.
 iii. με θέμα: «Εμπαιγμός και κοροϊδία οι εξαγγελίες της Κυβέρνησης για την κατασκευή της Γέφυρας του Παλαιόπυργου»., σελ.
 iv. με θέμα: «Χρηματοδότηση του οδικού άξονα Δράμα -Καβάλα από το Εθνικό Πρόγραμμα Ανάπτυξης και χρονοδιάγραμμα υλοποίησης του έργου», σελ.
 β) Προς τον Υπουργό Μετανάστευσης και Ασύλου με θέμα: «Για την προστασία των μεταναστών και προσφύγων που φτάνουν στην Κρήτη». , σελ.
 γ) Προς τον Υπουργό Εθνικής Οικονομίας και Οικονομικών:
 i. με θέμα: «Κίνδυνο για τα κονδύλια του Ταμείου Ανάκαμψης και Ανθεκτικότητας εντοπίζει το Ελεγκτικό Συνέδριο. Τι θα κάνει η κυβέρνηση;», σελ.
 ii. με θέμα: « Έκθεση Ελέγχου Ελεγκτικού Συνεδρίου για Ταμείο Ανάκαμψης και Ανθεκτικότητας», σελ.
 δ) Προς τον Υπουργό Δικαιοσύνης με θέμα: «Νέα έκθεση-κόλαφος για το Κράτος Δικαίου, τη Δημοκρατία και τα ανθρώπινα δικαιώματα στην Ελλάδα από το Παρατηρητήριο Ανθρωπίνων Δικαιωμάτων», σελ.
 ε) Προς τον Υπουργό Ανάπτυξης με θέμα: «Η μετατροπή των κιλών σε λίτρα στο εμπόριο ελαιόλαδου συνιστά κατάφωρη αδικία εις βάρος των αγροτών-παραγωγών», σελ.
 στ) Προς τον Υπουργό Εθνικής Άμυνας:
 i. με θέμα: «Εκπροσώπηση πανελλαδικής εμβέλειας σωματείων στρατιωτικών στελεχών στο Στρατιωτικό Γραφείο του Υπουργού Εθνικής Άμυνας (ΣΓ ΥΕΘΑ)», σελ.
 i. με θέμα: «Αναλυτική ενημέρωση για τα στρατόπεδα που θα κλείσουν και το σχέδιο αξιοποίησής τους»., σελ.
 ζ) Προς τον Υπουργό Υγείας:
 i. με θέμα: «Για τα οξυμένα προβλήματα στο Γενικό Νοσοκομείο Αγίου Νικολάου, Ν. Λασιθίου Κρήτης», σελ.
 ii. με θέμα: «Κίνδυνος διακοπής λειτουργίας του τμήματος Αιμοδοσίας του Θριάσιου Νοσοκομείου», σελ.
 η) Προς τον Υπουργό Εξωτερικών με θέμα: «Οικονομική και υλικοτεχνική υποστήριξη της Ελληνικής Κοινότητας Μείζονος Μόντρεαλ εις τον Καναδά», σελ.
 θ) Προς την Υπουργό Εργασίας και Κοινωνικής Ασφάλισης:
 i. με θέμα: «Η ΚΤΕΛ ΘΕΣΣΣΑΛΟΝΙΚΗΣ Α.Ε. απολύει εργαζόμενους συνδικαλιστές που αγωνίζονται για αξιοπρεπείς συνθήκες εργασίας και ποιοτικές δημόσιες συγκοινωνίες», σελ.
 ii. με θέμα: «Να παρθούν πίσω οι απολύσεις στην ?Κ.Τ.Ε.Λ. Θεσσαλονίκης Α.Ε.? και να διασφαλιστεί η ανεμπόδιστη συνδικαλιστική δράση», σελ.
 ι) Προς τον Υπουργό Περιβάλλοντος και Ενέργειας:
 i. με θέμα: «Να δοθεί οριστική λύση στο πρόβλημα της αιθαλομίχλης στα Ιωάννινα», σελ.
 ii. με θέμα: «Ποιος είναι ο σχεδιασμός για την αξιοποίηση των πόρων από το Κοινωνικό Ταμείο για το Κλίμα;», σελ.
 ια) Προς τον Υπουργό Αγροτικής Ανάπτυξης και Τροφίμων:
 i. με θέμα: «Τεράστιες οι ζημίες στην παραγωγή και το εισόδημα των αγροτών της Κωπαΐδας και του παρακωπαϊδικού πεδίου από την έλλειψη αρδευτικού νερού», σελ.
 ii. με θέμα: « Άμεση ικανοποίηση του τεκμηριωμένου αιτήματος των αδικημένων αμυγδαλοπαραγωγών της Π.Ε. Λάρισας για χορήγηση ενισχύσεων ήσσονος σημασίας (de minimis) για το έτος 2022», σελ.
 iii. με θέμα: « Άμεση στήριξη του κλάδου της κτηνοτροφίας στην Ανατολική Μακεδονία - Θράκη που επλήγη από την επιβολή μέτρων για την εξυγίανση του ζωικού κεφαλαίου και την καραντίνα που επιβλήθηκε για την αντιμετώπιση της ευλογιάς και της πανώλης των αιγοπροβάτων»., σελ.
 ιβ) Προς τον Υπουργό Ναυτιλίας και Νησιωτικής Πολιτικής, με θέμα: «Ναυάγιο της Πύλου. Αδιαφανείς οι πρακτικές διερεύνησης και απόδοσης ευθυνών από τις ελληνικές αρχές», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση πρότασης νόμου:

Ο Πρόεδρος της Κοινοβουλευτικής Ομάδας «ΝΙΚΗ» και Βουλευτές του κόμματός του κατέθεσαν σήμερα 27-1-2025 πρόταση νόμου: «Καταγγελία Συμφωνίας των Πρεσπών». , σελ.
2. Κατάθεση σχεδίου νόμου:

Οι Υπουργοί Παιδείας, Θρησκευμάτων και Αθλητισμού, Εθνικής Οικονομίας και Οικονομικών, Εθνικής Άμυνας, Εσωτερικών, Υγείας, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών και Παιδείας, Θρησκευμάτων και Αθλητισμού κατέθεσαν στις 24.1.2025 σχέδιο νόμου: «Ρυθμίσεις για την ενίσχυση του ερασιτεχνικού και του επαγγελματικού αθλητισμού». , σελ.
3. Κατάθεση Εκθέσεως Διαρκούς Επιτροπής:

Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Υγείας: «Αναμόρφωση του Εθνικού Συστήματος Τραύματος»., σελ.
4. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την Έκθεσή της στο σχέδιο νόμου του Υπουργείου Παιδείας, Θρησκευμάτων και Αθλητισμού «Κύρωση της από 20-1-2025 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «Αλέξανδρος Σ. Ωνάσης» (ALEXANDER S. ONASSIS PUBLIC BENEFIT FOUNDATION)» και της εταιρείας με την επωνυμία β€β€ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» για τη λειτουργία των Δημοσίων Ωνασείων Σχολείων»., σελ.

ΠΡΟΕΔΡΕΥΟΝΤΕΣ

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

 ΟΜΙΛΗΤΕΣ

Α. Επετειακή αναφορά στην «Ημέρα Μνήμης των Ελλήνων Εβραίων Μαρτύρων και Ηρώων του Ολοκαυτώματος»:
 ΓΕΡΟΥΛΑΝΟΣ Π. , σελ.
 ΔΕΛΗΣ Ι. , σελ.
 ΚΙΚΙΛΙΑΣ Β. , σελ.
 ΚΟΝΤΗΣ Ι. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΟΒΕΡΔΟΣ Ι. , σελ.
 ΜΠΟΥΡΑΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΠΕΡΚΑ Θ. , σελ.
 ΦΩΤΟΠΟΥΛΟΣ Σ. , σελ.

Β. Επί διαδικαστικού θέματος:
 ΓΕΩΡΓΑΝΤΑΣ Γ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΠΟΥΡΑΣ Α. , σελ.
 ΠΛΑΚΙΩΤΑΚΗΣ Ι. , σελ.

Γ. Επί των επικαίρων ερωτήσεων:
 ΑΥΛΩΝΙΤΗΣ Α. , σελ.
 ΑΧΜΕΤ Ι. , σελ.
 ΓΕΩΡΓΙΑΔΗΣ Σ. , σελ.
 ΓΚΙΚΑΣ Σ. , σελ.
 ΗΛΙΟΠΟΥΛΟΣ Α. , σελ.
 ΚΑΖΑΜΙΑΣ Α. , σελ.
 ΚΑΡΑΓΚΟΥΝΗΣ Κ. , σελ.
 ΚΑΤΡΙΝΗΣ Μ. , σελ.
 ΚΑΤΣΙΒΑΡΔΑΣ Χ. , σελ.
 ΚΕΛΛΑΣ Χ. , σελ.
 ΚΕΦΑΛΟΓΙΑΝΝΗΣ Ι. , σελ.
 ΚΟΚΚΑΛΗΣ Β. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΚΩΤΣΗΡΑΣ Γ. , σελ.
 ΜΑΜΟΥΛΑΚΗΣ Χ. , σελ.
 ΜΑΝΗ-ΠΑΠΑΔΗΜΗΤΡΙΟΥ Ά. , σελ.
 ΜΑΝΩΛΑΚΟΥ Δ. , σελ.
 ΜΠΟΥΓΑΣ Ι. , σελ.
 ΝΙΚΟΛΑΪΔΗΣ Α. , σελ.
 ΟΙΚΟΝΟΜΟΥ Β. , σελ.
 ΠΑΝΑΓΙΩΤΟΠΟΥΛΟΣ Ν. , σελ.
 ΠΑΠΑΘΑΝΑΣΗΣ Ν. , σελ.
 ΠΕΡΚΑ Θ. , σελ.
 ΣΔΟΥΚΟΥ Α. , σελ.
 ΣΤΑΜΕΝΙΤΗΣ Δ. , σελ.
 ΣΤΟΛΤΙΔΗΣ Λ. , σελ.
 ΣΥΝΤΥΧΑΚΗΣ Ε. , σελ.
 ΤΑΧΙΑΟΣ Ν. , σελ.
 ΤΖΟΥΦΗ Μ. , σελ.
 ΤΣΟΚΑΝΗΣ Χ. , σελ.
 ΦΩΤΟΠΟΥΛΟΣ Σ. , σελ.
 ΧΑΡΙΤΣΗΣ Α. , σελ.
 ΧΟΥΡΔΑΚΗΣ Μ. , σελ.

Δ. ΠΑΡΕΜΒΑΣΕΙΣ:
 ΠΛΑΚΙΩΤΑΚΗΣ Ι. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΞΒ΄

Δευτέρα 27 Ιανουαρίου 2025

Αθήνα, σήμερα στις 27 Ιανουαρίου 2025, ημέρα Δευτέρα και ώρα 13.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα µε την από 25-1-2025 εξουσιοδότηση του Σώματος, επικυρώθηκαν µε ευθύνη του Προεδρείου τα Πρακτικά της ΞΑ΄ συνεδριάσεώς του, του Σαββάτου 25 Ιανουαρίου 2025)

Εισερχόμαστε στην επετειακή αναφορά της ημέρας μνήμης των Ελλήνων Εβραίων μαρτύρων και ηρώων του Ολοκαυτώματος.

Κυρίες και κύριοι συνάδελφοι, ολόκληρη η ανθρωπότητα σκύβει με οδύνη και σεβασμό το κεφάλι στη μνήμη του ολοκαυτώματος, της πρωτοφανούς αυτής θηριωδίας που συντελέστηκε μόλις τον 20ο αιώνα και αποτελεί την πιο σκοτεινή σελίδα του. Η Ημέρα Μνήμης των Ελλήνων Εβραίων μαρτύρων και ηρώων του Ολοκαυτώματος καθιερώθηκε με ομόφωνη απόφαση της Βουλής των Ελλήνων τον Ιανουάριο του 2004 και τιμάται κάθε χρόνο στις 27 Ιανουαρίου. Το 2005 η Γενική Συνέλευση του ΟΗΕ αποφάσισε την 27η Ιανουαρίου ως διεθνή ημέρα μνήμης για τα θύματα του Ολοκαυτώματος.

Με τον όρο ολοκαύτωμα περιγράφεται ο συστηματικός διωγμός και η γενοκτονία διαφόρων εθνικών, θρησκευτικών, κοινωνικών και πολιτικών ομάδων κατά τη διάρκεια του Δευτέρου Παγκοσμίου Πολέμου που ήταν αποδεδειγμένα υποκινούμενες από τη ναζιστική Γερμανία και τους συμμάχους της. Τίποτα δεν συγκρίνεται με την αγριότητα της ιδέας για τον αφανισμό εκατομμυρίων Εβραίων από τη ναζιστική Γερμανία. Έξι εκατομμύρια άνθρωποι βασανίστηκαν και δολοφονήθηκαν στα κολαστήρια των Ναζί. Και στην Ελλάδα όμως η εβραϊκή κοινότητα πλήρωσε βαρύ φόρο αίματος. Οι εξήντα χιλιάδες αδελφοί μας Έλληνες Εβραίοι που θυσιάστηκαν στον βάρβαρο βωμό του ναζισμού αποτέλεσαν την πέμπτη πολυπληθέστερη εθνική ομάδα στο Άουσβιτς. Το ολοκαύτωμα των Εβραίων είναι το μεγαλύτερο ομαδικό έγκλημα στην ιστορία της ανθρωπότητας και μια παρανοϊκή αλήθεια.

Στις 27 Ιανουαρίου 1945 τα σοβιετικά στρατεύματα απελευθέρωσαν το Άουσβιτς - Μπίρκεναου, το μεγαλύτερο στρατόπεδο συγκέντρωσης και εξόντωσης του ναζιστικού καθεστώτος. Το Άουσβιτς αναδείχθηκε σε σύμβολο του Ολοκαυτώματος και σε σύμβολο της απόλυτης βαρβαρότητας.

Με τη σημερινή ημέρα να τιμούμε τη μνήμη των έξι εκατομμυρίων Εβραίων και πολλών ακόμα θυμάτων της άνευ προηγουμένου σκληρότητας του ναζιστικού καθεστώτος. Τιμούμε όμως και όλους αυτούς που κατάφεραν να επιβιώσουν, τους ζωντανούς μάρτυρες της κόλασης των στρατοπέδων εξόντωσης. Την ημέρα αυτή όλοι οφείλουμε να θυμόμαστε όσα απάνθρωπα γεγονότα συνέβησαν κατά τη διάρκεια του ολοκαυτώματος. Το καθήκον της μνήμης είναι και καθήκον ευθύνης τόσο απέναντι στην ιστορία όσο και απέναντι στις νέες γενιές.

Σας ευχαριστώ για την προσοχή σας.

Η διαδικασία είναι γνωστή. Τον λόγο θα πάρει εκ μέρους της ελληνικής Κυβέρνησης ο Υπουργός Κλιματικής Κρίσης και Πολιτικής Προστασίας και στη συνέχεια οι συνάδελφοι Βουλευτές, ένας από κάθε Κοινοβουλευτική Ομάδα.

Κύριε Υπουργέ, έχετε τον λόγο εκ μέρους της ελληνικής Κυβέρνησης.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Αξιότιμε κύριε Πρόεδρε, κυρίες και κύριοι συνάδελφοι, το ολοκαύτωμα κατά την άποψή μου είναι ίσως το μεγαλύτερο οργανωμένο έγκλημα στην ιστορία της ανθρωπότητας. Είναι ντροπή και όνειδος για τον σύγχρονο δυτικό πολιτισμό καθότι δεν έλαβε χώρα τον 20ο αιώνα π.Χ αλλά τον 20ο αιώνα μ.Χ και ακολουθεί εμάς όλους πλέον και ως μνήμη αλλά και ως στίγμα.

Δυστυχώς υπήρξαν φυσικοί αυτουργοί, υπήρξαν και ηθικοί αυτουργοί. Και η σύμπραξη των δύο οδήγησε σε έξι εκατομμύρια νεκρούς. Υπήρξαν, βέβαια, και αυτοί οι οποίοι όρθωσαν το ανάστημά τους. Και δεν ήταν λίγοι αυτοί οι οποίοι πάλεψαν, αυτοί που αγωνίστηκαν. Η παρακαταθήκη αυτών θα πρέπει να μείνει ζωντανή και στο παρόν και στο μέλλον. Δεν είναι, λοιπόν, κυρίες και κύριοι συνάδελφοι, απλά μια φρικώδης δίωξη των Εβραίων. Δυστυχώς προϋπήρχαν αυτής για εκατοντάδες χρόνια διώξεις σε όλη την ήπειρο. Θυμίζω στην Ισπανία, τη Ρωσία, σε χριστιανικές χώρες. Πρέπει να σκεφτούμε πολύ σοβαρά ποιοι προσπάθησαν να διαστρεβλώσουν το θρησκευτικό αίσθημα των λαών και από το «αγαπάτε αλλήλους» να οδηγηθούμε στο Άουσβιτς.

Η ημέρα μνήμης του ολοκαυτώματος προφανώς δεν προσφέρεται ούτε για εύκολες τοποθετήσεις ούτε για ελαφρά τη καρδία επιστημονικές αναλύσεις αλλά οφείλουμε όλοι στον εαυτό μας, στις επόμενες γενιές, στον πολιτισμό μας να διαβάζουμε ξανά και ξανά αυτή τη μαύρη σελίδα και να μην επιτρέψουμε αυτή να επαναληφθεί. Τι ζούμε ακόμα και στις μέρες μας; Βεβηλώσεις μνημείων, νεκροταφείων, φανατισμό, θεωρίες παγκόσμιας συνωμοσίας, ψεύδη τα οποία δημιουργούνται και ανακυκλώνονται ξανά και ξανά, αφηγήματα τα οποία παραποιούνται.

Προσέξτε. Είναι ιερή υποχρέωση να αντιταχθούμε σε όλα αυτά. Και πάντως το οφείλουμε, κυρίες και κύριοι, στους Έλληνες Εβραίους, αδέλφια μας που εξοντώθηκαν στα ναζιστικά στρατόπεδα και στους επιζήσαντες, που δυστυχώς είναι λίγοι πλέον και σήμερα ανήκουν στους Έλληνες και στην ελληνική εβραϊκή κοινότητα. Τον σεβασμό μας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Καλώ στο Βήμα εκ μέρους της Κοινοβουλευτικής Ομάδας της Νέας Δημοκρατίας τον Βουλευτή Β2΄ Δυτικού Τομέα Αθηνών, κ. Γιάννη - Μιχαήλ Λοβέρδο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, σήμερα η Βουλή των Ελλήνων τιμά μια από τις συγκλονιστικότερες και πιο απάνθρωπες περιόδους της ανθρώπινης ιστορίας. Δεν σας κρύβω ότι βρίσκομαι πάνω στο Βήμα αυτό, το ιερό Βήμα του Κοινοβουλίου, με βαθιά συγκίνηση και τιμή για να τιμήσουμε ακριβώς τη μνήμη των ανθρώπων που έπεσαν θύμα της μεγαλύτερης βαρβαρότητας που έχει υποστεί τον 20ο αιώνα η ανθρωπότητα, του ολοκαυτώματος των Εβραίων.

Ξέρετε, ειπώθηκαν αρκετά και από τον Προεδρεύοντα, τον κ. Μπούρα και από τον Υπουργό, τον κ. Κικίλια, για το ολοκαύτωμα και το τι σημαίνει το ολοκαύτωμα ογδόντα χρόνια μετά, όταν τα συμμαχικά στρατεύματα μπήκαν στο Άουσβιτς και είδαν τη φρίκη. Ανείπωτη φρίκη στο Άουσβιτς! Εγώ δεν θα σας μιλήσω για το τι έγινε συνολικά στο ολοκαύτωμα των Εβραίων. Σήμερα τιμάται σε ολόκληρο τον κόσμο, σε ολόκληρη την ανθρωπότητα αυτό το τεράστιο έγκλημα κατά της ανθρωπότητας.

Εγώ θα σας μιλήσω ειδικά για τους Έλληνες Εβραίους, για τους Εβραίους εκείνους που έχασαν τη ζωή τους από τους Ναζί στα στρατόπεδα συγκέντρωσης και ήταν πολλοί, όπως πολύ σωστά είπε Πρόεδρος, ο κ. Μπούρας. Όπως ξέρετε, στην Ελλάδα -και καλώ όσοι δεν το ξέρουν να το μάθουν- υπήρχαν Έλληνες Εβραίοι από αρχαιοτάτων χρόνων. Ο συνταγματάρχης Μαρδοχαίος Φριζής, που ήταν από τους σημαντικότερους υποστηρικτές της άμυνας της Ελλάδος το 1940 όταν έγινε η εισβολή των Ιταλών, καταγόταν από παλιά εβραϊκή οικογένεια, νομίζω της Εύβοιας. Οι Ρωμανιώτες Εβραίοι στα Ιωάννινα, υπάρχουν ακόμα λίγοι, δυστυχώς, όπως ο τελευταίος που έφυγε από τη ζωή σχετικά πρόσφατα, ο τελευταίος Δήμαρχος Ιωαννίνων, Μωυσής Ελισάφ. Υπήρχαν, όμως, και πάρα πολλοί άλλοι Εβραίοι που ήρθαν στον τόπο μας μετά την ισπανική επανάκτηση, οι Σεφαραδίτες Εβραίοι, που βρήκαν καταφύγιο στην τότε Οθωμανική Αυτοκρατορία στις αρχές του 16ου αιώνα, κυρίως στην Κωνσταντινούπολη και στη Θεσσαλονίκη που ήταν οι μεγαλύτερες εβραϊκές κοινότητες της τότε Οθωμανικής Αυτοκρατορίας.

Η εβραϊκή κοινότητα στη Θεσσαλονίκη επιβίωσε από το 16ο αιώνα μέχρι τον 20ο. Ήταν μια από τις πιο ανθούσες κοινότητες της Ελλάδος η εβραϊκή κοινότητα της Θεσσαλονίκης και σήμερα ουσιαστικά δεν υπάρχει. Κι αυτό οφείλεται στο μεγάλο αυτό έγκλημα που λέγεται ολοκαύτωμα. Αν βγείτε εδώ έξω από την Αίθουσα της Ολομέλειας υπάρχει μια στήλη στην οποία αναφέρονται τα ονόματα των Ελλήνων Εβραίων που έχουν διατελέσει μέλη της Βουλής των Ελλήνων. Σήμερα δεν υπάρχει ούτε ένας. Από το ολοκαύτωμα κι έπειτα δεν έχει εκλεγεί ούτε ένας Εβραίος Βουλευτής γιατί δεν υπάρχουν πια Εβραίοι. Αυτό εμένα όχι απλώς με πονά, με προσβάλλει, αλλά υποθέτω πονάει και προσβάλλει όλους τους Έλληνες, ανεξαρτήτως θρησκείας, ανεξαρτήτως καταγωγής.

Για εμάς τους Έλληνες, είτε είμαστε εβραίοι είτε είμαστε μουσουλμάνοι είτε είμαστε χριστιανοί ορθόδοξοι, η καταστροφή που έχει γίνει μέσα από τις γενοκτονίες που έχουμε υποστεί ως Ελληνισμός είναι μεγάλη. Το 1915, έγινε η Γενοκτονία των Αρμενίων. Πάρα πολλοί Αρμένιοι αδελφοί μας βρήκαν καταφύγιο στην Ελλάδα. Το 1915, έγινε παράλληλα η Γενοκτονία των Ασσυρίων. Πάρα πολλοί Ασσύριοι βρήκαν καταφύγιο στην Ελλάδα και σήμερα η μόνη ασσυριακή κοινότητα μετά την Αυστραλία που υπάρχει στον κόσμο είναι στην Ελλάδα. Το 1920, ξεκίνησε η Γενοκτονία των Ποντίων και ο ξεριζωμός των Ελλήνων της Μικράς Ασίας. Έχουμε υποστεί πολλά ως Ελληνισμός κι αυτά δεν πρέπει να τα ξεχνάμε ποτέ. Το αποκορύφωμα φυσικά ήταν το ολοκαύτωμα των Εβραίων της Θεσσαλονίκης κυρίως και όχι μόνο.

Μπροστά σε αυτά τα εγκλήματα δεν πρέπει να σωπαίνουμε. Δεν πρέπει να κρατάμε την καρδιά μας κλειστή αλλά ανοιχτή. Γιατί η μνήμη, όπως πολύ σωστά είπε ο κ. Μπούρας, είναι και ευθύνη. Αν ξεχνάμε αυτά τα εγκλήματα, αυτές οι γενοκτονίες θα επαναληφθούν. Σήμερα υπάρχουν άνθρωποι που ακόμα πιστεύουν ότι μπορούν να γυρίσουμε στο ναζισμό. Υπάρχουν άνθρωποι στην Ευρώπη, στην Ευρώπη που υπέφερε, στην Ευρώπη που πλήρωσε το τίμημα του ολοκαυτώματος.

Ε, λοιπόν, δεν μπορούμε πλέον να σωπαίνουμε. Πρέπει όλοι μας, ανεξαρτήτως από ποιο κόμμα προερχόμαστε, από ποια πλευρά της κοινωνίας προερχόμαστε, να υψώσουμε το ανάστημά μας και να πούμε όχι, ποτέ πια τέτοια γενοκτονία, ποτέ πια τέτοια εγκλήματα, που είναι εγκλήματα κατά της ίδιας της ύπαρξης του ανθρώπου, κατά της ανθρωπιάς, κατά της ίδιας της υπόστασής μας.

Σας ευχαριστώ.

**ΠΡΟΕΔΡΕΥΩΝ (ΑΘΑΝΑΣΙΟΣ ΜΠΟΥΡΑΣ):** Ευχαριστούμε τον κ. Λοβέρδο.

Και τώρα εκ μέρους της Κοινοβουλευτικής Ομάδας του ΠΑΣΟΚ - Κινήματος Αλλαγής, τον λόγο έχει ο κ. Παύλος Γερουλάνος, Βουλευτής Α΄ Αθηνών.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, Διεθνής Ημέρα Μνήμης για τα θύματα του Ολοκαυτώματος σήμερα και Ημέρα Μνήμης των Ελλήνων Εβραίων Μαρτύρων και Ηρώων του Ολοκαυτώματος.

Πριν ακριβώς ογδόντα χρόνια, στις 27 Ιανουαρίου 1945, σοβιετικά στρατεύματα εισήλθαν στο στρατόπεδο εξόντωσης του Άουσβιτς - Μπίρκεναου και είδαν με τα μάτια τους ότι η κόλαση είναι έργο ανθρώπου προς άνθρωπο. Μας αρέσει να μιλάμε για μνήμη σαν να είναι δεδομένη αλλά δεν είναι. Μας πήρε δεκαετίες να την αποδεχτούμε. Τιμούμε σήμερα και τους Δίκαιους των Εθνών, εκείνες κι εκείνους που μέσα στον απόλυτο τρόμο έσωσαν συμπολίτες μας χωρίς να λογαριάζουν κανένα φόβο. Τιμούμε κι αυτούς που την πιο σκοτεινή ώρα του ναζισμού έβαλαν την ανθρωπιά πάνω από οποιονδήποτε φόβο. Είναι κι αυτό σημαντικό. Είναι κι αυτό μνήμη.

Υπάρχουν, όμως, και άβολες αλήθειες για τη μνήμη. Σε μια συγκλονιστική ομιλία το 2010 ο αείμνηστος Γιάννης Μπουτάρης, Δήμαρχος τότε Θεσσαλονίκης, είχε πει για τον αφανισμό εξήντα χιλιάδων Εβραίων συμπατριωτών μας. Ποιοι θρήνησαν το 1945 τους εξαφανισμένους γείτονές τους; Ποια μνημεία στήθηκαν; Ποιες τελετές έγιναν; Μόνη η κοινότητα, καθημαγμένη και ρακένδυτη, πάλευε να ανασυστήσει την ύπαρξή της και να θρηνήσει τους νεκρούς της. Η πόλη, η κοινωνία, η χώρα ολόκληρη αδιαφόρησαν. Κρύφτηκαν πίσω από το δάχτυλό τους. Έκαναν πως δεν ήξεραν τι συνέβη, ποιος το έκανε, ποιος βοήθησε, ποιος προστάτευσε, όταν άλλοι πόλεμοι γκρέμιζαν, έκαιγαν, έκλεβαν, καταλάμβαναν τον χώρο και τα υπάρχοντα των πολλών απόντων και των λιγοστών παρόντων.

Χρειάστηκε να περάσουν είκοσι περίπου χρόνια να φτάσουμε το 1962 για να γίνει ένα μνημείο στη μνήμη των θυμάτων. Και πού έγινε; Έγινε μέσα στο εβραϊκό κοιμητήριο, ωσάν το ζήτημα να αφορούσε μόνο συγγενείς και μέλη της εβραϊκής κοινότητας της πόλης.

Έπρεπε να φτάσει το 2004, για να καθιερώσει η Βουλή των Ελλήνων με ψήφισμα ομόφωνα -και την τιμά αυτό- τη μέρα μνήμης. Το μάθημα; Και η αδιαφορία έγκλημα είναι. Η μνήμη χρειάζεται δεκαετίες για να κατακτηθεί, να γίνει βίωμα να πατάξει τη χειρότερη αρρώστια στο μυαλό των ανθρώπων, τα στερεότυπα και την προκατάληψη που γεννούν. Στο μυαλό όλων των ανθρώπων; Όχι. Η ανθρωπότητα κατέβαλε φιλότιμες προσπάθειες να κοιτάξει κατάματα τη χειρότερη εκδοχή τους. Τα ανθρώπινα δικαιώματα γνώρισαν πρωτοφανή εδραίωση και αποδοχή αλλά τα σταγονίδια επέζησαν για να μας θυμίζουν ότι ο πόλεμος απέναντι στη μισαλλοδοξία και τον φασισμό και τους απολογητές του ναζισμού δεν σταματάει ποτέ. Πόσω μάλλον σήμερα, σε έναν κόσμο που γίνεται ολοένα ευκολότερο να μισείς παρά να θυμάσαι, να θυμάσαι ότι το μίσος σκοτώνει, ότι η ανοχή θεριεύει το θηρίο και ότι η αδιαφορία απλά θα οδηγήσει το θηρίο μια μέρα στη δική σου πόρτα.

Συνηθίζουμε -και όχι αδίκως- να κλείνουμε αυτήν τη μέρα τις ομιλίες μας με συνθήματα, όπως «ποτέ ξανά», «δεν ξεχνάμε ποτέ». Αλήθεια, «ποτέ ξανά»; Αλήθεια, «δεν ξεχνάμε ποτέ»; Ογδόντα ακριβώς χρόνια από τότε που τα συμμαχικά στρατεύματα εισήλθαν στο κολαστήριο και ποτέ άλλοτε αυτή η μνήμη δεν κινδύνευε όπως σήμερα. Κάθε χέρι που υψώνεται ναζιστικά, κάθε σύμβολο μίσους που ζωγραφίζεται, κάθε προσπάθεια να παρουσιαστεί η αλητεία ως μόδα, κάθε λέξη που απενοχοποιεί τον εφιάλτη, κάθε βανδαλισμός νεκροταφείου ή μνημείου, κάθε εμπρησμός συναγωγής εκκλησίας ή τεμένους, κάθε φορά που η αξία μιας ανθρώπινης ζωής εκμηδενίζεται οπουδήποτε στον κόσμο, επειδή μάθαμε να μισούμε μια θρησκεία, μια καταγωγή, μια εθνικότητα, ένα φύλο, είναι ένα καρφί στο κορμί της μνήμης. Αλλά σήμερα το τέρας της μισαλλοδοξίας δείχνει ξανά τα δόντια του, το σκοτάδι απλώνεται ξανά, ύπουλα, αλλά σταθερά.

Σήμερα η επίσημη εκδήλωση της ισραηλινής κοινότητας στη μνήμη του ολοκαυτώματος γίνεται στο παλιό αμαξοστάσιο μπροστά σε ένα από τα βαγόνια που μετέφεραν συμπολίτες μας στα στρατόπεδα εξόντωσης. Μπροστά σε αυτήν την εικόνα έχουμε μια επιλογή, απέναντι στα εκατομμύρια ψυχές που έφυγαν, απέναντι στη δημοκρατία μας, στην ιστορία του Ελληνισμού, απέναντι στην ίδια μας την υπόσταση ως άνθρωποι: Να νικάμε ξανά και ξανά και ξανά αυτό το τέρας, να νικάμε ξανά και ξανά και ξανά τον φασισμό και κάθε φανατισμό, κάνοντας τη μνήμη όχι μόνο συνειδητή προσωπική επιλογή αλλά καθημερινή μας δημόσια πράξη, απέναντι σε κάθε συνάνθρωπό μας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Γερουλάνο.

Καλείται στο Βήμα, εκ μέρους της Κοινοβουλευτικής Ομάδος ΣΥΡΙΖΑ - Προοδευτική Συμμαχία, ο κ. Θεόφιλος Ξανθόπουλος, Βουλευτής Δράμας.

Κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι μια εξαιρετικά σημαντική συνεδρίαση της Βουλής των Ελλήνων, γιατί ακριβώς αυτή η συνεδρίαση προσπαθεί να προσθέσει μνήμη, συνείδηση σε όλη την κοινωνία για ένα γεγονός που έγινε πριν από πολλά χρόνια αλλά εξακολουθεί να επηρεάζει καθοριστικά τις ζωές μας.

Την 27η Ιανουαρίου του ΄45 ο Κόκκινος Στρατός καταλαμβάνει το Άουσβιτς και αποκαλύπτεται μια ασύλληπτη τραγωδία. Επτά χιλιάδες σκελετωμένα άτομα που θυμίζουν ανθρώπινες υπάρξεις είναι οι ζωντανοί μάρτυρες της κτηνωδίας που συντελέστηκε εκεί και όχι μόνον εκεί. Αυτό που ήταν γνωστό από διαδόσεις και διηγήσεις και θεωρούνταν εν πολλοίς και αποκύημα φαντασίας ήταν πλέον μέρος της απτής πραγματικότητας.

Το 2004 καθιερώθηκε η 27η Ιανουαρίου ως Ημέρα Μνήμης του Ολοκαυτώματος των Εβραίων και σήμερα στο Κοινοβούλιο τιμούμε τα θύματα, αλλά αναδεικνύουμε και τις αιτίες που προκάλεσαν αυτήν την αδιανόητη τραγωδία, περιφρουρούμε και ενισχύουμε τη μνήμη, ώστε το «ποτέ ξανά» να είναι καθημερινή πραγματικότητα.

Θα πρέπει να αναφέρω, για λόγους ιστορικής ακρίβειας, ότι τα διάφορα «νταχάου» δεν ξεφύτρωσαν αιφνίδια κατά την περίοδο του ναζισμού. Τα πογκρόμ κατά των Εβραίων που επαναλαμβάνονταν σε διάφορες περιοχές της χώρας και χώρες και κατά τους προηγούμενους αιώνες αποτέλεσαν την καύσιμη ύλη για τη θεσμοθέτηση της επικράτειας του αδιανόητου. Το ολοκαύτωμα, shoah στα Εβραϊκά, ήταν η επισημοποίηση από πλευράς εθνικοσοσιαλιστών του διάχυτου αντισημιτισμού και των διώξεων που υφίσταντο ανά τους αιώνες οι Εβραίοι. Βέβαια οι Ναζί επεξέτειναν τις διώξεις σε κάθε όχι μόνο αντιφρονούντα, παραδείγματος χάριν αριστερό κομμουνιστή, δημοκράτη, αντιφασίστα, αλλά και εναντίον οποιουδήποτε ξέφευγε από τις νόρμες της άριας φυλής, τσιγγάνους, ομοφυλόφιλους κ.λπ.. Άθελά τους απέδειξαν οι Ναζί ότι όταν καταστρατηγούνται βασικές αξίες του ανθρωπισμού, οι βασικές παράμετροι του κράτους δικαίου, οι απαράγραπτες ιδιότητες του ανθρώπινου όντος, κανείς μας δεν εξαιρείται. Η καταστροφή θα χτυπήσει και τη δική μας πόρτα.

Σήμερα, δεν πρέπει να θεωρούμε ότι οι εφιάλτες του Β΄ Παγκοσμίου Πολέμου έχουν τελειώσει οριστικά, εφόσον δεν εξέλιπαν οι προϋποθέσεις που μπορεί να οδηγήσουν στην επανεμφάνιση τους. Αναφέρομαι στην ανεξέλεγκτη διεύρυνση των ανισοτήτων, στην υποχώρηση του κοινωνικού κράτους, στην υπονόμευση του κράτους δικαίου, παράγοντες τους οποίους εκμεταλλεύονται και αξιοποιούν προς όφελός τους τα ναζιστικά και φασιστικά μορφώματα στην Ευρώπη. Άρα, όλοι μας οφείλουμε να αντιμετωπίσουμε αποφασιστικά, δραστικά και μαχητικά τον κίνδυνο που επανεμφανίζεται, κίνδυνος που αφενός μεν στοχεύει στη λήθη, έτσι ώστε το ολοκαύτωμα να εξαφανιστεί από τη δημόσια σφαίρα και αφετέρου στον αναθεωρητισμό που στοχεύει στη σχετικοποίηση, την «ομαλοποίηση» και τελικά την αγνόηση αυτής της ασύλληπτης τραγωδίας.

Νομίζω ότι οφείλω ιδιαίτερη μνεία στη μικρή αριθμητικά αλλά καθοριστική για την πανανθρώπινη συνείδηση ομάδα των ανθρώπων που με κίνδυνο της ζωής τους περιέθαλψαν, διαφύλαξαν, έκρυψαν, φυγάδευσαν Εβραίους οι οποίοι τελικά χάρη στην αλληλεγγύη αυτών των ανθρώπων -οι οποίοι και ονομάστηκαν Δίκαιοι των Εθνών- επιβίωσαν και αποτέλεσαν και αυτοί με τη σειρά τους ζωντανή μαρτυρία για το ολοκαύτωμα. Αποτέλεσαν -οι Δίκαιοι των Εθνών- και αποτελούν παράδειγμα αυταπάρνησης, αυτοθυσίας και μέτρο του ανθρώπινου μεγαλείου. Γιατί μας έδειξαν με το προσωπικό τους παράδειγμα ότι πάντα η ευθύνη μας ακολουθεί και ό,τι γίνεται στον κόσμο έχει σχέση και με τη δική μας στάση. Και όπως είπε ο Καζαντζάκης «Εγώ να λες, εγώ θα σώσω τον κόσμο, να αγαπάς την ευθύνη».

Σήμερα, σας μιλώ ως εκπρόσωπος του ΣΥΡΙΖΑ - Προοδευτική Συμμαχία, αλλά και ως Βουλευτής Δράμας. Η Δράμα τον Μάρτιο του ΄43 σε μια μέρα έχασε την ακμάζουσα εβραϊκή κοινότητα της πόλης. Οι βουλγαρικές αρχές κατοχής συγκέντρωσαν τους Εβραίους συμπολίτες μας σε καπνομάγαζο το οποίο υπάρχει ακόμη, τους οδήγησαν στον σιδηροδρομικό σταθμό και από εκεί κυρίως στην Τρεμπλίνκα από όπου ελάχιστοι επέστρεψαν. Μάλιστα προ έτους απεβίωσε και ο τελευταίος Εβραίος της Δράμας, ο Τζάκος Κοέν, ο οποίος γλίτωσε ακριβώς γιατί ως παιδί κάποιοι τον έκρυψαν, τον έσωσαν και αυτή μου η ομιλία ας θεωρηθεί και ένα κερί στη μνήμη του.

Κυρίες και κύριοι συνάδελφοι, είμαστε μια περιοχή στη Δράμα που είχαμε ήδη υποστεί ένα ολοκαύτωμα, αυτό των Ποντίων. Η Δράμα βίωσε και έναν δεύτερο ξεριζωμό των Εβραίων συμπολιτών μας.

Γι’ αυτό συγχωρήστε μου και τη συγκινησιακή φόρτιση και την προσωπική αναφορά.

Το ολοκαύτωμα αποτελεί πληγή χαίνουσα αλλά και πηγή διαρκούς αναστοχασμού, διότι δείχνει ότι πρέπει να δίνουμε συνεχώς μάχες εναντίον του φασισμού. Και μου κάνει εντύπωση πως όσοι λαοί έχουν υποστεί τα δεινά της φασιστικής κατοχής, εύκολα και με ελαφρά συνείδηση μπορούν να συμπεριφέρονται ανάλογα προς άλλους λαούς με τους οποίους έχουν τις οποιεσδήποτε διαφορές. Για να δικαιωθεί ο φιλόσοφος πολιτικός που έλεγε ότι η ιστορία διδάσκει αλλά δεν έχει μαθητές.

Κλείνω, με μία τραγική πρόβλεψη. Αυτοί που αρνούνται το Άουσβιτς είναι έτοιμοι να επαναλάβουν. Γι’ αυτό απαιτείται η σύμπραξη όλων μας, γι’ αυτό απαιτείται η ομόθυμη απόφαση όλων μας, γι’ αυτό απαιτείται η ομόθυμη στράτευση όλων μας, για να γίνει πράξη το σύνθημα «ποτέ ξανά».

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Ξανθόπουλε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής τριάντα δύο μαθήτριες και μαθητές και δύο συνοδοί εκπαιδευτικοί από το 4ο Γενικό Λύκειο Κορίνθου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Σας ευχόμαστε καλή πρόοδο.

Και επειδή πρέπει να μαθαίνετε, γιατί θα είστε οι αυριανοί που θα διοικήσετε αυτόν τον τόπο, να σας πω ότι η Βουλή πέραν του νομοθετικού έργου, που ψηφίζει νόμους, του κοινοβουλευτικού ελέγχου που οι Βουλευτές με επίκαιρες ερωτήσεις ελέγχουν την εκάστοτε Κυβέρνηση, συζητά και μερικές επετειακές ημέρες. Και σήμερα, αυτήν τη στιγμή παρακολουθείτε την επετειακή αναφορά στην Ημέρα Μνήμης των Ελλήνων Εβραίων Μαρτύρων και Ηρώων του Ολοκαυτώματος.

Και τώρα καλώ στο Βήμα εκ μέρους της Κοινοβουλευτικής Ομάδος του Κομμουνιστικού Κόμματος Ελλάδος, τον κ. Ιωάννη Δελή, Βουλευτή Α΄ Θεσσαλονίκης.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Το ΚΚΕ, στέκεται με σεβασμό και τιμά τους νεκρούς του εβραϊκού ολοκαυτώματος που είναι αναπόσπαστο κομμάτι του ολοκαυτώματος των λαών κατά το Β΄ Παγκόσμιο Ιμπεριαλιστικό Πόλεμο και όλων των ναζιστικών θηριωδιών που διαπράχθηκαν στη διάρκειά του.

Τα εκατομμύρια των νεκρών του εβραϊκού λαού βρίσκονται πλάι στα είκοσι εκατομμύρια θύματα του σοβιετικού λαού, στις εκατοντάδες χιλιάδες νεκρών των αντιστασιακών κινημάτων σε όλη την Ευρώπη που αγωνίστηκαν με το όπλο στο χέρι ενάντια στον φασιστικό άξονα. Στέκονται στο πλάι των νεκρών των ολοκαυτωμάτων στην Κάντανο, στα Καλάβρυτα, στο Δίστομο, στον Χορτιάτη, σε όλους τους μαρτυρικούς τόπους της χώρας μας, τις χιλιάδες των εκτελεσμένων της εξέγερσης της Δράμας, του στρατοπέδου Παύλου Μελά στη Θεσσαλονίκη, του Χαϊδαρίου, της Καισαριανής και τόσων και τόσων άλλων τόπων μαρτυρίων και θυσιών.

Πριν ογδόντα χρόνια σαν σήμερα, 27 Ιανουαρίου ήταν του 1945, ο Κόκκινος Στρατός απελευθέρωνε το ναζιστικό στρατόπεδο συγκέντρωσης του Άουσβιτς - Μπίρκεναου. Θα ακολουθούσαν στη συνέχεια και άλλα, απελευθερώνοντας χιλιάδες Εβραίους κομμουνιστές και άλλους αντιστασιακούς από άλλες χώρες. Και αυτή η μέρα καθιερώθηκε από τον ΟΗΕ ως ημέρα μνήμης. Αποτελεί όμως, αυτή ταυτόχρονα και μια σκληρή υπενθύμιση τόσο για την εγκληματική φύση του φασισμού όσο και για τη βαρβαρότητα του καπιταλιστικού συστήματος που γεννά τον φασισμό. Γιατί δεν ξεχνάμε και δεν πρέπει να ξεχνάμε όσο και αν πασχίζουν κάποιοι το ποιοι και γιατί χρηματοδότησαν τον Χίτλερ στον δρόμο του για την εξουσία. Οι Γερμανοί κεφαλαιοκράτες ήταν αυτοί που τον χρηματοδότησαν, που έβγαλαν αμύθητα κέρδη και από την εξοντωτική, καταναγκαστική εργασία των κρατουμένων των στρατοπέδων συγκέντρωσης. Η καλύτερη τιμή στα θύματα του ναζισμού, φασισμού, λοιπόν, είναι να μένει ζωντανή η ιστορική μνήμη ενάντια στις συντονισμένες προσπάθειες παραχάραξης της ιστορίας, ενάντια στις σκοταδιστικές θεωρίες. Η καλύτερη τιμή είναι η ενίσχυση της λαϊκής πάλης ενάντια στη ναζιστική εγκληματική ιδεολογία, μα και στο σύστημα που τη γεννά και τη θρέφει. Και τη γεννά και την θρέφει γιατί τη χρειάζεται. Λαϊκή πάλη για την πραγματική απομόνωση και καταδίκη όλων των ναζιστικών μορφωμάτων.

Και σήμερα η μνήμη των θυμάτων του ολοκαυτώματος είναι ολοζώντανη και μας διδάσκει. Διδάσκει στις νεότερες γενιές σε ποιες φρικαλεότητες μπορεί να οδηγήσει ο ανταγωνισμός των καπιταλιστικών κρατών και των ιμπεριαλιστικών συμμαχιών τους για τις αγορές και για τις σφαίρες επιρροής. Σαν τον λαό του Ισραήλ σήμερα που είναι αντιμέτωπος με το κράτος - κατακτητή, που χτυπά τα δικαιώματά του, υπηρετώντας τα συμφέροντα των μεγάλων οικονομικών ομίλων, που είναι αντιμέτωπος με την αντιλαϊκή πολιτική των αστικών κυβερνήσεων, της επικίνδυνης κυβέρνησης Νετανιάχου, που με τη στήριξη των συμμάχων της, των Ηνωμένων Πολιτειών και της Ευρωπαϊκής Ένωσης, προχώρησε στη γενοκτονία του παλαιστινιακού λαού στη Λωρίδα της Γάζας, με πενήντα χιλιάδες νεκρούς, το 70% από αυτούς παιδιά, ηλικιωμένοι, γυναίκες, άμαχος πληθυσμός, χρησιμοποιώντας την επίθεση της Χαμάς. Αυτήν την ώρα μάλιστα το ισραηλινό κράτος κλιμακώνει την επίθεση στον λαό της κατεχόμενης Δυτικής Όχθης με στόχο να ακυρώσει τη λύση των δύο κρατών, τη διαιώνιση της κατοχής και την επέκταση των συμφερόντων των ισραηλινών μονοπωλίων στην ευρύτερη περιοχή.

Το ΚΚΕ, καταδικάζει το ολοκαύτωμα και τη ναζιστική θηριωδία. Στέκεται στο πλευρό του παλαιστινιακού λαού, στέκεται στο πλευρό του ισραηλινού λαού και του Κομμουνιστικού Κόμματος του Ισραήλ, των λαών της περιοχής που δέχονται την επίθεση του ισραηλινού κράτους. Απαιτεί να τερματιστεί τώρα η κατοχή στα παλαιστινιακά εδάφη και να αποχωρήσουν οι ισραηλινές δυνάμεις από όλα τα ξένα εδάφη. Αγωνιζόμαστε μαζί με τους άλλους λαούς για ανεξάρτητο παλαιστινιακό κράτος στα σύνορα πριν τον Ιούνη του 1967 με πρωτεύουσα την ανατολική Ιερουσαλήμ. Απαιτεί από την Κυβέρνηση να προχωρήσει τώρα στην αναγνώριση του παλαιστινιακού κράτους σύμφωνα άλλωστε και με την ομόφωνη απόφαση της ελληνικής Βουλής τον Δεκέμβρη του 2015, που την καταπάτησαν οι κυβερνήσεις και της Νέας Δημοκρατίας και του ΣΥΡΙΖΑ.

Γι’ αυτό και η καλύτερη τιμή στην τιμή των νεκρών είναι η σύγχρονη πάλη για την απεμπλοκή της χώρας από τις ιμπεριαλιστικές συμμαχίες και τους ανταγωνισμούς των ιμπεριαλιστών, η πάλη δηλαδή για την ανατροπή της καπιταλιστικής εξουσίας που τους γεννά.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Δελή.

Και καλώ στο Βήμα εκ μέρους της Κοινοβουλευτικής Ομάδος της Ελληνικής Λύσης τον κ. Στυλιανό Φωτόπουλο, Βουλευτή Α΄ Ανατολικής Αττικής.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Το ολοκαύτωμα είναι ένα καταιγιστικό γεγονός για όλη την ανθρώπινη ιστορία. Στην Ελλάδα λανθασμένα επικράτησε έως σχετικά πρόσφατα η αντίληψη ότι το ολοκαύτωμα είναι κατά κύριο λόγο εβραϊκή υπόθεση. Η πεποίθηση δηλαδή ότι η εξόντωση περίπου εξήντα δύο χιλιάδων συμπολιτών μας Ελλήνων Εβραίων ή αλλιώς του 87% της εβραϊκής κοινότητας δεν αφορά την ελληνική κοινωνία.

Στη διάρκεια της ιταλικής εισβολής κατά της Ελλάδος υπηρετούσαν στον ελληνικό στρατό τριακόσιοι σαράντα τρεις Έλληνες Εβραίοι αξιωματικοί και περίπου δεκατρείς χιλιάδες στρατιώτες. Οι νεκροί και οι τραυματίες μεταξύ των Ελλήνων Εβραίων ανήλθαν σε περίπου τρεις χιλιάδες επτακόσιους.

Όσον αφορά τα βασανιστήρια και τα στρατόπεδα συγκέντρωσης τα οποία δημιουργήθηκαν από τους ναζί σε όλη την Ευρώπη, θα πρέπει να πούμε ότι το πρώτο στρατόπεδο συγκέντρωσης το Κέλμνο στην Πολωνία άνοιξε τον Δεκέμβριο του 1941, ενώ το 1942 με τον κωδικοποιημένο όρο «τελική λύση» οι Γερμανοί οργάνωσαν το σχέδιο με σκοπό την εξόντωση των Εβραίων της Βαρσοβίας, της Κρακοβίας, του Λούμπλιν, του Ράντομ και του Λούμπον όπου σύμφωνα με τους δικούς τους υπολογισμούς κατοικούσαν περισσότερα από δύο εκατομμύρια Εβραίοι. Σε αυτή την περιοχή και μόνο, στα στρατόπεδα αυτής της περιοχής, το Μπέλζεκ, το Σόμπιμπορ και την Τρεμπλίνκα εκτιμάται ότι δολοφονήθηκαν περισσότεροι από ένα εκατομμύριο επτακόσιες χιλιάδες Εβραίοι και πενήντα δύο χιλιάδες τσιγγάνοι, ενώ χαρακτηριστικό της βαρβαρότητας είναι ότι επέζησαν μόνο εκατόν είκοσι άτομα.

Στο συγκρότημα του Άουσβιτς, όπου φυλακίστηκαν οι περισσότεροι από τους Έλληνες Εβραίους, εφαρμόστηκαν όλα τα είδη βασανιστηρίων που είχαν χρησιμοποιηθεί νωρίτερα σε άλλα στρατόπεδα, ενώ επινοήθηκαν και νέα, χάριν στο επιτελείο των διακοσίων ιατρών, με πιο διαβόητο τον δόκτορα Μένγκελε, γνωστό και ως «άγγελο του θανάτου».

Τα βασανιστήρια και οι εγκληματικές εξοντώσεις δεν ήταν όμως αποκλειστικό προνόμιο ορισμένων σαδιστών. Τα εγκαίνια των κρεματόριων του Άουσβιτς - Μπίρκεναου έγιναν ένα πρωινό του Μαρτίου του 1943, ενώπιον διακεκριμένων ηγετών του Γ΄ Ράιχ, αλλά καισυνεργαζόμενωνβιομηχάνων, πολλών εκ των οποίων οι επιχειρήσεις και οι εταιρείες διαπρέπουν επιχειρηματικά ακόμα και σήμερα.

Σύμφωνα με μελέτες έγκριτων επιστημόνων ούτε η διεθνής ποινική δικαιοσύνη συνέβαλε στη δημόσια συνειδητοποίηση της πραγματικής έκτασης, της φύσης και της σημασίας της γενοκτονίας των Εβραίων της Ευρώπης. Η ίδια αδυναμία στη λειτουργία της δικαιοσύνης αλλά και η άρνηση της κοινωνίας να ακούσει, να μιλήσει και να καταγγείλει αυτήν τη φρίκη οδήγησαν, μεταξύ άλλων, τα θύματα στη σιωπή.

Σε συνεντεύξεις που κατεγράφησαν τα τελευταία χρόνια οι επιζήσαντες που ερωτήθηκαν γιατί δεν μίλησαν νωρίτερα απάντησαν, χωρίς εξαιρέσεις, ότι δεν μίλησαν επειδή αισθάνονταν ότι δεν θα γίνονταν πιστευτοί. Το ίδιο βεβαίωνε και ο Λόρδος Ράσελ από το Λίβερπουλ, δικαστής στην εκδίκαση εγκλημάτων στη Δίκη της Νυρεμβέργης, ο οποίος σημείωσε σε βιβλίο του πως ακόμα κι είχαν γραφτεί όλα δεν θα γίνονταν πιστευτά και αν γίνονταν πιστευτά δεν θα τα διάβαζε κανείς. Το γεγονός αυτό σε συνδυασμό με την αναστάτωση που θα μπορούσε να προκαλέσει στα ίδια τα θύματα και στα παιδιά τους η αφήγηση της εμπειρίας τους, τους απέτρεψε από το να μιλήσουν για τα βασανιστήρια και τις ταπεινώσεις που υπέστησαν.

Οι νοσηρές λεπτομέρειες των βασανιστηρίων σε συνδυασμό με την απογοητευτική άρνηση των συμμάχων να επιχειρήσουν τη διάσωση των Εβραίων θυμάτων, όπως και η διαχείριση της μνήμης, ακυρώνουν αναγκαστικά οποιοδήποτε νομιμοποιητικό επιχείρημα του σύγχρονου πολιτισμού και διαιωνίζουν τον εκβαρβαρισμό της Ευρώπης από τους ναζί.

Το πρόβλημα είναι ότι παρόλο που το ολοκαύτωμα είναι μοναδικό, το γεγονός ότι μια ομάδα ανθρώπων έγινε στόχος εξόντωσης παντού στον κόσμο μόνο επειδή έτυχε να γεννηθούν Εβραίοι παραμένει ένα ζήτημα ηθικά ασύλληπτο και λογικά ακατανόητο.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Φωτόπουλε.

Καλείται στο Βήμα, εκ μέρους της Κοινοβουλευτικής Ομάδας της Νέας Αριστεράς η κ. Θεοπίστη Πέρκα, Βουλευτής Φλώρινας.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα η Βουλή των Ελλήνων τιμά την Ημέρα Μνήμης των Ελλήνων Εβραίων Μαρτύρων και Ηρώων του Ολοκαυτώματος.

Είναι μια μέρα θλίψης και περισυλλογής αλλά και δέσμευσης απέναντι στην ιστορική αλήθεια και τη συλλογική μας ευθύνη να διατηρήσουμε ζωντανή τη μνήμη των εκατομμυρίων αθώων θυμάτων της ναζιστικής θηριωδίας.

Οι Έλληνες Εβραίοι αποτελούν αναπόσπαστο κομμάτι της ιστορίας και του πολιτισμού μας. Χιλιάδες συμπατριώτες μας, ξεκινώ από την περιοχή μου, τη Φλώρινα, την ευρύτερη Μακεδονία, πλήρωσαν βαρύ φόρο αίματος κατά τη διάρκεια του ολοκαυτώματος.

Από τη Θεσσαλονίκη, την Καστοριά, τα Γιάννενα ως την Ρόδο και την Κέρκυρα, οι εβραϊκές κοινότητες εξοντώθηκαν σχεδόν ολοκληρωτικά. Περίπου εβδομήντα χιλιάδες Έλληνες Εβραίοι οδηγήθηκαν στα στρατόπεδα θανάτου και στερήθηκαν τη ζωή, την αξιοπρέπεια και την ελευθερία τους. Τιμούμε όμως σήμερα όχι μόνο τη μνήμη των θυμάτων, αλλά και τη γενναιότητα όσων αντιστάθηκαν, έκρυψαν και προστάτευσαν Εβραίους συμπολίτες, συχνά με κίνδυνο της δικής τους ζωής.

Η μνήμη όμως δεν είναι στατική είναι ενεργή και μας καλεί να ορθώσουμε το ανάστημά μας απέναντι σε κάθε μορφή ρατσισμού και μισαλλοδοξίας απορρίπτοντας ιδεολογίες που επιχειρούν να ξαναγράψουν την ιστορία ή να δικαιολογήσουν τα εγκλήματα κατά της ανθρωπότητας.

Η ημέρα αυτή είναι και υπενθύμιση της ευθύνης μας σε μια εποχή όπου η ξενοφοβία, ο αντισημιτισμός και η βία επανεμφανίζονται. Έχουμε χρέος να εκπαιδεύσουμε τις νέες γενιές για την τραγωδία του ολοκαυτώματος, να οικοδομήσουμε κοινωνίες που βασίζονται στον αλληλοσεβασμό, την ισότητα και τη δικαιοσύνη.

Και δεν μπορώ παρά να επισημάνω την υποκρισία και τον παραλογισμό -θα έλεγα- να μιλούν σήμερα με παχιά λόγια για το ολοκαύτωμα των Εβραίων εκπρόσωποι πολιτικών φορέων που, είτε εμφορούνται ανοιχτά από ναζιστικές ιδέες –θα ακούσουμε σε λίγο- είτε όπως η Ελληνική Λύση η οποία προσπαθεί να ψαρέψει στα θολά νερά της ακροδεξιάς θαυμάζοντας προσωπικότητες όπως ο Έλον Μασκ ο οποίος στην ορκωμοσία του Τραμπ χαιρέτησε φασιστικά και χθες, μιλώντας στο συνέδριο των επιγόνων των ναζί, AfD, ζήτησε να προσπεράσουμε –λέει- την ενοχή του ναζιστικού παρελθόντος.

Είναι όμως αδιανόητη και απαράδεκτη επίσης η συσχέτιση του αντισημιτισμού με τον αντισιωνισμό και να αποδίδεται αντισημιτισμός σε όποιον τολμήσει να κάνει κριτική στην πολιτική του κράτους του Ισραήλ.

Θέλω να υπενθυμίσω ότι κατά την προηγούμενη διοίκηση της Βουλής, με πρωτοβουλία του Προέδρου της Βουλής τότε, κ. Νίκου Βούτση, στο περιστύλιο της Βουλής τοποθετήθηκε τιμητική πλάκα με τα ονόματα των οκτώ Εβραίων Βουλευτών που εξοντώθηκαν από τους ναζί, ολοκληρώθηκε το Μνημείο του Ολοκαυτώματος στη Θεσσαλονίκη και το πιο σημαντικό ότι από τότε η Ελλάδα συμμετέχει στη μόνιμη έκθεση του Άουσβιτς και αναγράφεται στην μπρούτζινη πλακέτα, που ήταν όλες οι χώρες και η Ελλάδα δεν υπήρχε, που είχαν θύματα στο Άουσβιτς και όχι μόνο Εβραίους, όπως είπαμε, αλλά και ομοφυλόφιλους, αντιστασιακούς κ.λπ..

Η Βουλή των Ελλήνων ως θεματοφύλακας των δημοκρατικών αρχών οφείλει να διασφαλίζει ότι η μνήμη συνδέεται με τη σημερινή πραγματικότητα. Στον σημερινό κόσμο οι λαοί εξακολουθούν να υποφέρουν από βία, αποκλεισμό και καταπίεση.

Όπως τιμούμε τη μνήμη των θυμάτων του ολοκαυτώματος, έτσι έχουμε την ηθική υποχρέωση να αγωνιζόμαστε για τα ανθρώπινα δικαιώματα, είτε πρόκειται για την προστασία μειονοτήτων είτε για την καταδίκη της γενοκτονίας της Γάζας και την αναζήτηση μιας οριστικής ειρηνικής λύσης.

Δεν συγκρίνουμε τις τραγωδίες καθώς κάθε λαός που υποφέρει έχει τη δική του μοναδική ιστορία. Ωστόσο, η αλληλεγγύη προς όσους βιώνουν διωγμούς είναι χρέος μας. Αντλούμε διδάγματα από το ολοκαύτωμα για να ανατρέψουμε νέες τραγωδίες. Η μνήμη του ολοκαυτώματος είναι η ασπίδα μας ενάντια στη λήθη. Αν ξεχάσουμε, θα ανοίξουμε τον δρόμο στο μίσος και τη μισαλλοδοξία κι αυτό δεν μπορούμε να το επιτρέψουμε.

Αντλώντας από τα λόγια της Χάνα Άρεντ στην επιστολή της προς τον Γκέρσομ Σόλεμ «το κακό δεν είναι ποτέ ριζικό αλλά μονάχα ακραίο, δεν έχει ούτε βάθος ούτε δαιμονική διάσταση», οφείλουμε να αποτρέπουμε όχι μόνο το ακραίο αλλά και το καθημερινό κακό το οποίο μπορεί να οδηγήσει σε ανείπωτες τραγωδίες.

Αγαπητοί συνάδελφοι και συναδέλφισσες, ο Β΄ Παγκόσμιος Πόλεμος σφράγισε μια δέσμευση της ανθρωπότητας, «ποτέ ξανά». Δυστυχώς, αυτές οι δεσμεύσεις πάνω στα ερείπια και τον θάνατο που έσπειρε ο Β΄ Παγκόσμιος Πόλεμος καταπατώνται ακόμη κι από αυτούς που οι πρόγονοί τους βίωσαν το δράμα της γενοκτονίας. Σήμερα βιώνουν οι Παλαιστίνιοι τη γενοκτονία. Είμαστε υποχρεωμένοι να το σταματήσουμε. Ποτέ ξανά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κυρία Πέρκα.

Τον λόγο έχει τώρα εκ μέρους της Κοινοβουλευτικής Ομάδας Σπαρτιάτες ο κ. Ιωάννης Κόντης, Βουλευτής Α΄ Θεσσαλονίκης.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι μια μέρα πραγματικά μαύρη για την ανθρωπότητα γιατί θυμίζει ότι υπήρξαν κάποια θηρία, πριν από πενήντα χρόνια και όχι πριν από πεντακόσια χρόνια, τα οποία με τη μορφή ανθρώπου δολοφονούσαν, εξανδραπόδιζαν και έστελναν ανθρώπους σε κρεματόρια, σε στρατόπεδα συγκεντρώσεως και όλα τα συναφή, εκτός του ότι αιματοκύλησαν την οικουμένη με τον πόλεμο.

Να πούμε, όμως, ότι δεν υπήρξαν μόνοι τους αυτοί, υπήρξε αρχικά ανοχή. Μην ξεχνάμε ότι το περιοδικό «Times» την εποχή εκείνη έβγαλε πρόσωπο της χρονιάς τον Αδόλφο Χίτλερ και τον είχε πρωτοσέλιδο και μιλάω για το 1939, όχι για το 1930.

Επίσης, οι επιχειρηματίες, οι οποίοι στήριξαν την άνοδο του Χίτλερ και την παρουσία του στην εξουσία, εκτός από τις τράπεζες, που ήταν η Deutsche Bank, η Commerce Bank, οι οποίες δικάστηκαν στην παράλληλη Δίκη της Νυρεμβέργης, αλλά δυστυχώς δεν έχει γίνει γνωστή αυτή η δίκη, συμμετείχαν όλες οι παγκοσμίως γνωστές σήμερα επιχειρήσεις. Τα στρατόπεδα συγκεντρώσεως, λοιπόν, τα λειτουργούσαν αυτές οι επιχειρήσεις. Δεν ήταν στρατόπεδα απλά που είχε ο γερμανικός στρατός. Οι στρατιώτες ήταν εκεί και φυλούσαν την «Mercedes», την «Audi», όλες αυτές τις επιχειρήσεις. Μόνο η «Mercedes» τότε, η «Daimler», όπως λεγόταν, είχε τριακόσιες χιλιάδες σκλάβους Εβραίους, Πολωνούς και πολλούς άλλους για να δουλεύουν και να παράγουν τα αυτοκίνητά τους.

Αυτή, λοιπόν, η φαρμακευτική, γιατί υπήρξε και δίκη των φαρμακευτικών, η μετέπειτα «Bayer», που ήταν η «Farben», είχε ως πρωτεργάτη τον Fritz ter Meer. Όποιος θέλει μπορεί να ψάξει να βρει γι’ αυτόν τον μαζικό δολοφόνο γιατρό χημικό, ο οποίος δικάστηκε, καταδικάστηκε σε μια ποινή είκοσι χρόνων και στα δύο χρόνια τον έβγαλαν έξω από τη φυλακή και έγινε πρόεδρος της φαρμακευτικής «Bayer» μέχρι να πεθάνει. Αυτοί οι τύποι, λοιπόν, τη γλίτωσαν, δεν δικάστηκαν ποτέ πραγματικά, έκαναν ένα, δύο χρόνια φυλακή. Γιατί; Γιατί αποτελούσαν μέρος του μεγάλου κεφαλαίου που στήριξε τον Χίτλερ.

Και έρχονται σήμερα, βέβαια, να μας περάσουν άλλες μεθόδους και άλλες ολοκληρωτικές πολιτικές, κρυπτόμενοι πλέον από μία νέα μορφή ναζισμού, η οποία έχει προμετωπίδα τον ανθρωπισμό. Όμως και εκείνοι τον ανθρωπισμό είχαν. Και μην ξεχνάμε ότι ο Χίτλερ ήταν ο προπομπός σε οικολογία. Ήταν ο πρώτος οικολόγος. Εάν σκότωνες σκύλο τότε, έτρωγες είκοσι χρόνια φυλακή. Ήταν ο πρώτος vegan. Ήταν ο πρώτος που έλεγε για όλες αυτές τις μορφές, οι οποίες σήμερα περνάνε σαν μορφές προστασίας του πλανήτη, κ.λπ.. Από εκεί ξεκίνησαν και τα συνεχίζουν σήμερα με σκοπό το κέρδος αυτοί που τα συνεχίζουν και βέβαια τους πιστεύει ο αθώος κόσμος. Δυστυχώς, εάν δεν γίνουν γνωστές οι παράλληλες δίκες της Δίκης της Νυρεμβέργης ο κόσμος θα γνωρίζει μόνο το 1/10 της ιστορίας.

Εμείς λέμε ότι από την Ελλάδα, από τη Θεσσαλονίκη έφυγαν εξήντα χιλιάδες Εβραίοι Έλληνες και γύρισαν μόνο χίλιοι πεντακόσιοι. Η ομάδα Άρης Θεσσαλονίκης, στην οποία ήμουν για χρόνια, είχε έναν ήρωα τον Αρούχ, ο οποίος ήταν πυγμάχος του Άρη για οκτώ χρόνια και έφυγε φυλακισμένος. Τον έβαζαν να κάνει αγώνες και έτσι επιβίωσε στο Άουσβιτς. Έγινε και ταινία κατόπιν η ιστορία του όπου πάλευε με άλλους φυλακισμένους, με αντάλλαγμα την επιβίωσή του. Και έχει αφηγηθεί, γιατί έζησε μέχρι και τα τελευταία χρόνια, τι ακριβώς γινόταν εκεί, τις θηριωδίες και πώς τον ανάγκαζαν να χτυπά άλλους συμφυλακισμένους σε αγώνες, για να μπορέσει να επιβιώσει. Έτσι εξανδραπόδιζαν τον ίδιο τον άνθρωπο, πρώτα απ’ όλα, και μετά έφταναν στην ολική καταστροφή, που ήταν ο θάνατός του.

Αυτά, λοιπόν, πιστεύουμε ότι είναι απαγορευτικό να σκεφτεί κανείς ότι μπορούν να ξανασυμβούν. Και να μην ξεχνάμε, επίσης, όμως ότι αυτοί σήμερα που υπερασπιζόμαστε όλοι, δηλαδή o αραβικός κόσμος, οι Παλαιστίνιοι, κ.λπ., και αυτοί κάποτε συμμετείχαν σε αυτή, τη φάση και σε όλες τις θηριωδίες, που έγιναν στην Ελλάδα, ειδικά στα Καλάβρυτα, και σε άλλες περιοχές, ο ελεύθερος αραβικός στρατός ήταν αυτός που συμμετείχε στα Ες-Ες τότε και εξανδραπόδισε Έλληνες και σκότωσε και έκαψε, γιατί οι μεγαλύτεροι συμμετέχοντες στα Βάφεν Ες-Ες ήταν οι αραβικός κόσμος, μην το ξεχνάμε αυτά, χωρίς να σημαίνει ότι σήμερα είναι.

Τώρα πάμε να το γυρίσουμε ανάποδα, ότι έχει γίνει ναζισμός στο Ισραήλ και ότι αυτοί είναι οι παθόντες. Δεν πρέπει να συμβαίνουν από καμία πλευρά αυτά. Κανένας δεν έχει δικαίωμα να πηγαίνει στο σπίτι του άλλου, να το καίει, να τον φυλακίζει και να τον σκοτώνει. Όταν το καταλάβουμε αυτό και δεν θα δίνουμε δικαίωμα στην μία πλευρά να της πούμε ότι έχει δίκιο, ότι κάνει επαναστατικό αγώνα ή ότι κάνει οτιδήποτε άλλο, τότε θα έχουμε βρει την λύση στα προβλήματα της σημερινής ανθρωπότητας. Όλα τα άλλα θα είναι υποκρισίες και ανάλογα με το ποιος είναι ο δυνατός εκείνη την εποχή θα αποδεχόμαστε ότι έχουν δίκιο. Ποτέ, λοιπόν, δεν πρέπει να επαναληφθούν αυτά.

Η Θεσσαλονίκη, ήδη, φτιάχνει το μνημείο, όπως το ίδιο κάνει και η Κέρκυρα και ας μην ξεχνάμε την βομβαρδισμένη περιοχή της, την εβραϊκή. Εκεί σκοτώθηκε και αδερφή της μητέρας μου σε βομβαρδισμό, γιατί έμεναν εκεί το ’40 και το ’43.

Μην ξεχνάμε ότι δεν πρέπει να δώσουμε το δικαίωμα να επαναληφθούν αυτά. Και να μην ξεχνάμε ότι εμείς μόνιμα το δίνουμε το δικαίωμα με την ανοχή μας και με τις σκέψεις που κάνουμε όταν βλέπουμε κάτι το οποίο ικανοποιεί εκείνη τη στιγμή κάποια μίση που έχουμε προς μία αντίπαλη πλευρά.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κόντη.

Θα κλείσουμε τις τοποθετήσεις για την επετειακή αναφορά στην Ημέρα Μνήμης των Ελλήνων Εβραίων Μαρτύρων και Ηρώων του Ολοκαυτώματος, καλώντας στο Βήμα την Πρόεδρο της Κοινοβουλευτικής Ομάδας Πλεύση Ελευθερίας, την κ. Ζωή Κωνσταντοπούλου. Και αμέσως μετά θα πάμε στην τήρηση ενός λεπτού σιγής στη μνήμη των θυμάτων του ολοκαυτώματος.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Η Πλεύση Ελευθερίας τιμά και παρίσταται σε αυτήν την επετειακή συνεδρίαση για το ολοκαύτωμα, το ειδεχθέστερο έγκλημα που γνώρισε η ανθρωπότητα, το έγκλημα εκείνο το οποίο οδήγησε την ανθρωπότητα στο ποτέ ξανά, στη δέσμευση ποτέ ξανά πόλεμος, ποτέ ξανά γενοκτονία, ποτέ ξανά εγκλήματα κατά της ανθρωπότητας, ποτέ ξανά εγκλήματα πολέμου.

Μετά το ολοκαύτωμα σε βάρος των Εβραίων, που εξολοθρεύθηκαν με έξι εκατομμύρια θύματα, που βρήκαν φρικτό θάνατο υπό συνθήκες ακραίας στέρησης των πιο ζωτικών παραμέτρων αξιοπρέπειας της ανθρώπινης ύπαρξης, υπό συνθήκες ακραίας περιφρόνησης στην ανθρώπινη ύπαρξη, υπό συνθήκες που προκαλούν αποτροπιασμό και δεν πρέπει να τις ξεχνάμε, μετά το ολοκαύτωμα, που δεν ήταν ολοκαύτωμα μόνον σε βάρος των Εβραίων, που υπήρξαν τα κυρίως θύματα της ναζιστικής θηριωδίας, αλλά ήταν ολοκαύτωμα και σε βάρος των μαύρων, των Ρομά, των ομοφυλόφιλων, ήταν μια απάνθρωπη, συνολική, ηθελημένη και σχεδιασμένη επίθεση στους ανθρώπους και στην ανθρωπιά, ήταν όπως λέει ο όρος «έγκλημα» όχι κατά των θυμάτων, μόνο, αλλά έγκλημα κατά της ανθρωπότητας, η ανθρωπότητα υιοθέτησε τον όρο «γενοκτονία». Υπέγραψε και δεσμεύθηκε μετά τη λήξη του Β΄ Παγκοσμίου Πολέμου ότι η γενοκτονία συγκροτεί διεθνές έγκλημα, το πρώτο που συμφωνήθηκε και συνομολογήθηκε με τέτοια σύμβαση στο πλαίσιο του ΟΗΕ και ότι όλα τα κράτη-μέλη της συμβάσεως και του ΟΗΕ δεσμεύονται να δρουν και να ενεργούν για την αποτροπή της γενοκτονίας.

Το 2015 ως Πρόεδρος της Βουλής συγκρότησα και αναβάθμισα τη Διακομματική Επιτροπή της Βουλής για τη διεκδίκηση των γερμανικών οφειλών και προήδρευσα σε αυτήν την επιτροπή έχοντας δίπλα μου ως προεδρείο τους Αντιπροέδρους όλων των κομμάτων της Βουλής.

Υπήρξε τότε ένα κόμμα, το «Ποτάμι», που αρνήθηκε να συμμετάσχει σε αυτήν την επιτροπή. Και αυτά είναι καλό να το θυμόμαστε και να τα καταγράφουμε. Το «Ποτάμι» του κ. Θεοδωράκη, που σήμερα παίρνει συνεντεύξεις από τον Πρωθυπουργό για τα κρίσιμα θέματα.

Το 2015, στις 10 Μαρτίου, ψηφίστηκε εδώ στη Βουλή η πρότασή μου, αυτή που εδικαιούμην να κάνω ως Πρόεδρος της Βουλής, για τη συγκρότηση και αναβάθμιση της Διακομματικής Επιτροπής για τη διεκδίκηση των γερμανικών οφειλών και ταυτόχρονα υιοθετήθηκε ψήφισμα της Βουλής για τη μνήμη της γενοκτονίας, του ολοκαυτώματος σε βάρος των Ελλήνων Εβραίων και των Εβραίων της Θεσσαλονίκης.

Αυτό το υπενθυμίζω, γιατί καμιά φορά ακούω από τους προεδρεύοντες ότι η Βουλή δεν υιοθετεί ψηφίσματα. Η Βουλή υιοθετεί ψηφίσματα, αρκεί να θέλει και αρκεί να θέλει να δεσμευθεί. Τότε λοιπόν δεσμεύτηκε με δική μου εισήγηση. Και νομίζω ότι είναι πάρα πολύ σημαντικό και να ομονοήσουμε ότι σε αυτά τα ζητήματα δεν χωρούν αστερίσκοι αλλά και να υπενθυμίσουμε ότι κάποτε, ή πολύ πρόσφατα, υπήρξαν πολιτικές δυνάμεις που τζόγαραν πάνω στον ρατσισμό, πάνω στην ξενοφοβία, πάνω στις διακρίσεις, πάνω στην ομοφοβία, την τρανσφοβία, πάνω σε ένστικτα που όξυναν τη μισαλλοδοξία, τον μισογυνισμό, πάνω σε ένστικτα δηλαδή στα οποία βασίστηκε και η ναζιστική στρατηγική της εκκαθάρισης ανθρώπων για τη φυλετική ή θρησκευτική τους ταυτότητα, αλλά και για τη σεξουαλική τους κατεύθυνση, και για την πολιτισμική τους επίσης ταυτότητα.

Εμένα μου αρέσει να είμαι λοιπόν ευθεία και ειλικρινής. Αν θέλουμε πραγματικά να μιλάμε για καταδίκη του ολοκαυτώματος και για πραγματική τιμή στα θύματα, πρέπει να δεσμευτούμε ότι δεν είναι ανεκτές οι πολιτικές του ρατσισμού, των διαχωρισμών, δεν είναι ανεκτή η ρατσιστική γλώσσα μέσα στη Βουλή, δεν είναι ανεκτή η διγλωσσία γύρω από τα δικαιώματα όλων των ανθρώπων, δεν είναι ανεκτό να παρουσιάζεται ο ξένος σαν υποδεέστερος, επικίνδυνος, διαβολικός και τελικά προς εξουδετέρωση εχθρός.

Χρησιμοποιώ αυτή τη λέξη, εξουδετέρωση, γιατί την άκουσα πραγματικά με αποτροπιασμό να εκφέρεται από την ΕΡΤ για την ανθρωποκτονία ενός Παλαιστινίου πριν από λίγες μέρες στο Ισραήλ. «Εξουδετερώθηκε» λέει. Δεν έχει ανθρώπινη υπόσταση όποιος μπορεί να έχει άλλη θρησκευτική, φυλετική, εθνοτική ταυτότητα.

Το 2015, στις 10 Μαΐου, ως Πρόεδρος της Βουλής εκπροσώπησα τη Βουλή στο Μαουτχάουζεν. Ήταν τα εβδομήντα τότε χρόνια από την απελευθέρωση του στρατοπέδου συγκέντρωσης και ταυτόχρονα τα εβδομήντα χρόνια από τη λήξη του Β΄ Παγκοσμίου Πολέμου. Είχα εκπροσωπήσει και τη χώρα μας στις εκδηλώσεις που έγιναν στη Μόσχα την προηγούμενη μέρα και είχα με όλους τους τρόπους μιλήσει για την υποχρέωση αφενός όλων μας να μην ξεχάσουμε και να μην αφήσουμε να ξεχαστούν τα εγκλήματα και τα θύματα, αφετέρου την υποχρέωση του κράτους που διέπραξε αυτά τα εγκλήματα να αποζημιώσει τα θύματα.

Στην Ελλάδα δεν έχουν καταβληθεί οι οφειλές για το ενάμισι εκατομμύριο θύματα πολέμου. Ενάμισι εκατομμύριο, κύριοι Υπουργοί, είναι οι Έλληνες θύματα πολέμου, το εν τρίτο τότε, λίγο λιγότερο του πληθυσμού της χώρας υπήρξε θύμα, νεκροί και τραυματίες πολέμου, και ολόκληρος ο ελληνικός λαός θυματοποιήθηκε και υπέστη ολοκαυτώματα στους τόπους μαρτυρίου, στους τόπους εκτελέσεων, στους τόπους των σφαγών, στο Δίστομο, στα Καλάβρυτα, στον Χορτιάτη αλλά και σε ολόκληρη τη χώρα, στη Θεσσαλονίκη, και σε ολόκληρη τη χώρα.

Και δεν έχει κάνει το ελληνικό κράτος αυτά που αναλογούν για να τιμήσει τα θύματα και για να σταθεί αντάξιο της κληρονομιάς της Αντίστασης, γιατί ο φόρος αίματος που πλήρωσε ο ελληνικός λαός ήταν άρρηκτα συνδεδεμένος με την αντίστασή του, με την αντίστασή του στην εισβολή, στην Κατοχή, στις δυνάμεις των Ες-Ες, με την αντίστασή του στην άλωση της ανεξαρτησίας και της αξιοπρέπειάς του.

Σήμερα αποχαιρετάμε έναν πολύ σημαντικό ιεράρχη, τον Αρχιεπίσκοπο Αλβανίας, τον Αναστάσιο, έναν άνθρωπο που δίδαξε την ανεκτικότητα, την ανθρωπιά, την αγάπη για τον άνθρωπο, τη συμπερίληψη, το ενδιαφέρον για τους άλλους λαούς, εκεί όπου πήγαινε σε ιεραποστολές, την ακάματη προσπάθεια προσφοράς.

Είναι σημαντικό να θυμόμαστε ότι υπήρξαν στην Κατοχή εμβληματικοί ιεράρχες της Ορθοδοξίας -όπως υπήρξαν και αντίθετα, φυσικά, παραδείγματα- που συνέδραμαν τους Εβραίους όταν στοχοποιήθηκαν από τους ναζί, που αρνήθηκαν να εφαρμόσουν την πολιτική της εξολόθρευσης, που αρνήθηκαν σε μικρούς τόπους να δώσουν τα ονόματα των Εβραίων και έδωσαν τα δικά τους. Αυτά είναι στοιχεία της Ιστορίας που οφείλουμε να τα θυμόμαστε και να τα τιμάμε. Είναι στοιχεία της Ιστορίας που οφείλουμε να τα γνωρίζουμε και θα έπρεπε να διδάσκονται μαζί με όλα όσα παραλείπονται.

Μέσα σε αυτό λοιπόν το πλαίσιο και το κλίμα και μέσα στον συμβολισμό της κοινής δέσμευσης της ανθρωπότητας «ποτέ ξανά γενοκτονία», παρίσταται ιδιαιτέρως κυνική, αλλά και ειρωνική, και συλλογικά τραυματική η συνθήκη «σήμερα γενοκτονία διαπράττει το κράτος του Ισραήλ σε βάρος ενός άλλου λαού, του παλαιστινιακού».

Είναι τέτοια η σφοδρότητα της επίθεσης και εξολόθρευσης, που πάρα πολλοί Εβραίοι μέσα στο Ισραήλ και στη διασπορά δηλώνουν ότι δεν θέλουν πια να ταυτίζονται με αυτό το κράτος, που δεν εκπροσωπεί τον εβραϊσμό, αλλά τον σιωνισμό, την πολιτική της άρνησης ανθρώπινης υπόστασης στους άλλους λαούς και στον παλαιστινιακό, την υιοθέτηση μιας αντίληψης περιούσιου λαού στη σύγχρονη εποχή.

Μέσα σε αυτή τη συνθήκη, η δική μας υποχρέωση, η υποχρέωση της Ελλάδας –και η Πλεύση Ελευθερίας το έχει πει κατ’ επανάληψη- είναι να καταδικάσουμε και να σταματήσουμε τη γενοκτονική, εγκληματική πολιτική του κράτους του Ισραήλ, που δεν έχει καμία σχέση με τον εβραϊσμό. Και η αντίσταση στη γενοκτονία δεν είναι, όπως κάποιοι προσπαθούν να την εμφανίσουν, αντισημιτισμός. Το αντίθετο. Όποιος τιμά τους Εβραίους για τη θυματοποίησή τους, τιμά και τα θύματα κάθε γενοκτονίας και αντιστέκεται σε κάθε γενοκτονία.

Δεν είναι λοιπόν αντισημιτισμός η απόφαση του Διεθνούς Δικαστηρίου της Χάγης ότι το κράτος του Ισραήλ παράνομα κατέχει τα εδάφη της Παλαιστίνης, παράνομα επιδίδεται σε παραβιάσεις της διεθνούς νομιμότητας και καλείται να αποσυρθεί και να παύσει την παράνομη κατοχή. Δεν είναι αντισημιτισμός τα εντάλματα σύλληψης κατά Νετανιάχου και λοιπών για τα εγκλήματα που διαπράττονται και διέπραξαν ως επί το πλείστον σε βάρος του παλαιστινιακού λαού.

Είναι, αντίθετα, τιμή στην υποχρέωση του «Ποτέ ξανά», αλλά και στις διεθνείς δεσμεύσεις της χώρας μας να τηρεί απαρέγκλιτα δεσμεύσεις που έχουν υιοθετήσει όλα τα κράτη-μέλη της Ευρωπαϊκής Ένωσης, τις διατάξεις του καταστατικού του Διεθνούς Ποινικού Δικαστηρίου, του οποίου η Ελλάδα είναι ιδρυτικό μέλος.

Υπό αυτό το φως, προξενεί πολύ μεγάλη αγανάκτηση η δήλωση του κ. Τουσκ, σημερινού Πρωθυπουργού της Πολωνίας –είναι εκείνος που το ’15 είπε στην Ελλάδα «game over»- ότι δεν θα κινδυνεύσει με σύλληψη και με εκτέλεση του εντάλματος σύλληψης του Διεθνούς Ποινικού Δικαστηρίου ο Νετανιάχου εάν μεταβεί στο Άουσβιτς, όπου σήμερα τιμάται η 80η επέτειος από την απελευθέρωση αυτού του εφιαλτικού στρατοπέδου συγκέντρωσης. Είναι οικτρή και αισχρή παραβίαση του Διεθνούς Δικαίου αυτή η δήλωση ασυλίας και ατιμωρησίας, προστασίας από το Διεθνές Ποινικό Δικαστήριο για διεθνή εγκλήματα.

Και απέναντι σε αυτή τη δήλωση εγώ αντέδρασα εξαρχής και βεβαίως και αντέδρασε απέναντί μου ένας Βουλευτής της Νέας Δημοκρατίας και κατέθεσα σήμερα επίκαιρη ερώτηση –την καταθέτω και στα Πρακτικά- στον Υπουργό Εξωτερικών, τον κ. Γεραπετρίτη, για το ποια είναι η θέση της Ελλάδας σε σχέση με αυτή τη δήλωση του κ. Τουσκ για ασυλία και ατιμωρησία για διεθνή εγκλήματα.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αντισημιτισμός δεν είναι το να διεκδικείς ειρήνη και δικαιοσύνη. Αντισημιτισμός δεν είναι το να διεκδικείς αξιοπρέπεια, προστασία, ανθρωπιά για όλους τους ανθρώπους ανεξαρτήτως φύλου, φυλής, εθνότητας, καταγωγής, σεξουαλικού προσανατολισμού, ταυτότητας φύλου, ασθένειας, αναπηρίας και οποιασδήποτε ιδιότητας.

Αντισημιτισμός είναι το να γίνονται περίεργες δηλώσεις από υψηλά ιστάμενα πρόσωπα, όπως η δήλωση του κ. Βενιζέλου το 2012 όταν εξεταζόταν για τη λίστα Λαγκάρντ ότι αυτή είχε και του έκανε εντύπωση κυρίως πρόσωπα ενός συγκεκριμένου θρησκεύματος. Είναι δήλωση για την οποία αντέδρασαν το Κεντρικό Ισραηλιτικό Συμβούλιο.

Αντισημιτισμός είναι οι δημόσιες αναρτήσεις δικαστή, της κ. Παγουτέλη, εκείνης που μειοψήφησε για να αθωώσει τον Κωνσταντίνο Πλεύρη, ότι θα έπρεπε ο Χίτλερ –άκουσον-άκουσον- να έχει –άκουσον-άκουσον!- καθαρίσει τελείως τους Εβραίους. Αυτήν τη δικαστή την έκανε η Κυβέρνησή σας αντιπρόεδρο του Αρείου Πάγου. Είναι άλλωστε γνωστή η σχέση της με τον κ. Αθανασίου, πρώην Υπουργό σας και σημερινό Βουλευτή σας.

Αυτά είναι αντισημιτισμός. Και έλλειψη αντανακλαστικών απέναντι στην άνοδο των νέων φαινομένων ρατσισμού και νεοναζισμού είναι η τραγική αφωνία σας απέναντι στην επιδεικτική διπλή ναζιστική χειρονομία του Έλον Μασκ, δεξιού ή ακροδεξιού χεριού του κ. Τραμπ, με τον οποίο φαίνεσθε τώρα να εξετάζετε μια στρατηγική εταιρική σχέση.

Κυρίες και κύριοι, εγώ όταν σκέφτομαι το ολοκαύτωμα των Εβραίων, πραγματικά συγκλονίζομαι και αισθάνομαι ότι ακόμα δεν έχει κάνει η ανθρωπότητα αυτά που της αναλογούν.

Στο σήμερα, σκέφτομαι αυτό το κορίτσι, την Εριέττα, που έχασε τη ζωή της στα Τέμπη, χωρίς να βρεθεί μέχρι σήμερα ούτε ένα ίχνος της, χάρη στις μεθοδεύσεις της συγκάλυψης και της αλλοίωσης ακόμη και του τόπου του εγκλήματος. Ο παππούς του κοριτσιού αυτού ήταν ένα από τα πρόσωπα που μεταφέρθηκαν στα τρένα του ολοκαυτώματος. Όταν σκέφτομαι σήμερα το ολοκαύτωμα, σκέφτομαι τι θα έκανε η ανθρωπότητα σήμερα απέναντι σε έναν Χίτλερ και προβληματίζομαι από δηλώσεις εφεκτικές μιας Κυβέρνησης που λέει ότι δεν είναι τα διεθνή δικαστήρια για τους ηγέτες γιατί μια τέτοια Κυβέρνηση τον Χίτλερ δεν θα τον περνούσε δικαστήριο.

**ΠΡΟΕΔΡΕΥΩΝ (Αθανάσιος Μπούρας):** Και με αυτό κλείστε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε.

Κυρίες και κύριοι, η ευθύνη μας είναι πολλαπλή. Δεν είναι μόνο να θυμόμαστε και να τιμάμε. Είναι και να δρούμε. Εμείς αυτό θα συνεχίσουμε να κάνουμε και θα συνεχίσουμε να μιλάμε τη γλώσσα της αλήθειας, τη γλώσσα του δικαίου, τη γλώσσα της ανθρωπιάς, του σεβασμού στα θύματα και της δέσμευσης «Ποτέ ξανά».

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε.

Κυρίες και κύριοι συνάδελφοι, ολοκληρώθηκε η επετειακή αναφορά στην «Ημέρα Μνήμης των Ελλήνων Εβραίων Μαρτύρων και Ηρώων του Ολοκαυτώματος».

Στο σημείο αυτό θα τηρήσουμε ενός λεπτού σιγή στη μνήμη των θυμάτων του ολοκαυτώματος.

(Στο σημείο αυτό τηρείται στην Αίθουσα ενός λεπτού σιγή)

Αιωνία τους η μνήμη!

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων κ. Χριστίνα Τσάκωνα μας ενημερώνει για τις επίκαιρες ερωτήσεις που θα συζητηθούν σήμερα, 22 τον αριθμό.

θα αρχίσουμε με την πρώτη με αριθμό 382/16-1-2025 επίκαιρη ερώτηση δευτέρου κύκλου του Βουλευτή Δράμας της Κοινοβουλευτικής Ομάδας ΠΑΣΟΚ - Κινήματος Αλλαγής κ. Αναστασίου Νικολαΐδη προς τον Υπουργό Υποδομών και Μεταφορώνμε θέμα: «Αποκατάσταση αδικίας σε δικαιούχους του προγράμματος “Κινούμαι Ηλεκτρικά – Β΄ Κύκλος”».

Σε αυτή την ερώτηση, αλλά και στην επόμενη, θα απαντήσει ο Υφυπουργός Υποδομών και Μεταφορών, ο κ. Βασίλειος Οικονόμου, και τον λόγο έχει ο ερωτών Βουλευτής για την πρωτολογία του, ο κ. Νικολαΐδης.

Ορίστε, κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, νομίζω ότι θα συμφωνήσετε ότι πρόκειται για ένα πραγματικό ζήτημα, για το οποίο δεν μπορεί να υπάρξει αμφισβήτηση και το οποίο αντιμετωπίζουν πολλοί συντοπίτες μας. Προσωπικά μου τέθηκε από αρκετούς πολίτες του Νομού Δράμας και γι’ αυτό υπήρξε αρχικά γραπτή ερώτηση και στη συνέχεια η επίκαιρη ερώτηση που συζητάμε σήμερα. Επίσης, πιστεύω ότι θα συμφωνήσετε ότι πρόκειται για ένα σημαντικό πρόβλημα, καθώς συμπολίτες μας έχουν μείνει εκτός επιδότησης αν και έχουν προχωρήσει στην αγορά ηλεκτρικών αυτοκινήτων.

Στον τρίτο κύκλο του προγράμματος «Κινούμαι Ηλεκτρικά» προβλεπόταν αναδρομικότητα μόνο για έναν μήνα, με αποτέλεσμα να μείνουν εκτός επιδότησης πλήθος συμπολιτών μας, οι οποίοι προχώρησαν στην αγορά ηλεκτρικών οχημάτων κατά τη διάρκεια που στον δεύτερο κύκλο του προγράμματος δεν μπορούσαν να γίνουν αιτήσεις λόγω έλλειψης πόρων.

Όσον αφορά την αναδρομικότητα, αυτή προβλεπόταν στα δύο τελευταία προγράμματα και γι’ αυτόν τον λόγο τόσο οι ιδιώτες όσο και επαγγελματίες λόγω επαγγελματικών ή άλλων αναγκών τους προέβησαν άμεσα σε αγορά οχήματος χωρίς να έχουν τη δυνατότητα να περιμένουν. Γι’ αυτό κρίνεται αναγκαίο να εξεταστεί η επέκταση της αναδρομικότητας του Γ΄ κύκλου του προγράμματος «Κινούμαι Ηλεκτρικά», ώστε να καλυφθούν και όλοι οι δικαιούχοι που δεν μπόρεσαν να υποβάλουν αίτηση για επιδότηση λόγω έλλειψης πόρων του προγράμματος Β΄.

Με βάση τα ανωτέρω, ερωτάσθε, κύριε Υπουργέ, με ποιες ενέργειες πρόκειται να επιλύσετε το πρόβλημα και αν σκοπεύετε να επεκτείνετε την αναδρομικότητα του Γ΄ κύκλου του προγράμματος «Κινούμαι Ηλεκτρικά».

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ τον κ. Νικολαΐδη.

Τον λόγο έχει για την απάντησή του ο Υπουργός, ο κ. Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Κύριε Βουλευτά, πραγματικά ευστόχως ερωτάτε γιατί το θέμα έχει απασχολήσει αρκετούς συμπολίτες μας, το ζήτημα δηλαδή ότι ενώ έκαναν την αίτηση και αγοράσαν το ηλεκτρικό τους αυτοκίνητο, δεν μπόρεσαν τελικά να προχωρήσουν στην επιδότηση, καθώς είχε προηγηθεί το πέρας των οικονομικών πόρων. Δηλαδή, ενώ είχαμε πει πραγματικά ότι είναι μέχρι τον Απρίλιο του 2024 το πρόγραμμα, τα χρήματα τα οποία είχαν δεσμευτεί, τα 65 εκατομμύρια, για το «Κινούμαι Ηλεκτρικά Β΄» -τα οποία ήταν 50, αλλά το ενισχύσαμε με 21 εκατομμύρια, τα οποία μπορέσαμε και βρήκαμε από αναδιάρθρωση πόρων- είχαν δεσμευτεί από τις αιτήσεις που είχαν γίνει πολύ πριν τον Απρίλιο.

Πρέπει να καταλάβουμε όλοι -πράγμα το οποίο προσπαθήσαμε να το εξηγήσουμε, αλλά δεν το έχουν κατανοήσει ακριβώς οι πολίτες- ότι η επιδότηση, δηλαδή η στήριξη μέσω της επιδότησης της ηλεκτροκίνησης, το να έχουμε λοιπόν ηλεκτρικά αυτοκίνητα, βασίζεται σε πεπερασμένους πόρους, αυτά τα 65 εκατομμύρια. Δεν είναι, δηλαδή, ότι κάνεις μέχρι τον Απρίλιο του 2024 την αίτηση και θα πάρεις την επιδότηση, γιατί έτσι θα μπορούσαν να φτάσουμε και 100 και 200 εκατομμύρια. Εμείς είχαμε 65. Αυτά τα 65, λοιπόν, εκατομμύρια συμπληρώθηκαν από τις αιτήσεις που είχαν γίνει πολύ πριν.

Ένας όρος, ο οποίος δεν έγινε κατανοητός και κάναμε συζήτηση με πολύ κόσμο, είναι ότι η προκήρυξη έλεγε για αγορά ή μίσθωση οχήματος πριν την υποβολή της έγκρισης της αίτησης η οποία δεν πληρούσε τους όρους ένταξης. Δηλαδή, όταν το αγοράσω ή το μισθώσω πριν την υποβολή και την έγκριση της αιτήσεως, μην το αγοράσεις. Οι περισσότεροι –πολλοί, αρκετοί μάλλον, όχι οι περισσότεροι- πήγαν και αγοράσαν και σου λέει «τώρα το πήρα, δώσε μου τα λεφτά της επιδότησης».

Βλέποντας, λοιπόν, ότι αυτά τα 65 εκατομμύρια και αυτός ο Β΄ κύκλος -πετυχημένος καθόλα, γιατί σημαίνει ότι υπήρχε ενδιαφέρον του κόσμου για τα χρήματα που διατέθηκαν όλα, λειτουργήσαν προωθητικά- βαδίσαμε και ξεκινήσαμε τον Γ΄ κύκλο. Αυτός ο Γ΄ κύκλος είναι 35 εκατομμυρίων αυτή τη φορά ως επιδότηση για την αγορά ηλεκτρικών. Δώσαμε και μια αναδρομικότητα από την 1η Μαΐου του 2024.

Εκεί, λοιπόν, τώρα είναι ένα ζήτημα το οποίο μας απασχολεί και πραγματικά η δική σας ερώτηση και παρέμβαση είναι προς την ίδια κατεύθυνση με τον δικό μας προβληματισμό να δούμε, εάν αυτοί που εκδήλωσαν το ενδιαφέρον έμπρακτα τι θα κάνουμε και πώς θα το κινήσουμε. Θα τα πούμε και στη δεύτερη τοποθέτηση, αλλά πραγματικά είναι ένα ζήτημα που μας απασχολεί. Θέλουμε να την προωθήσουμε την ηλεκτροκίνηση και γι’ αυτό κάνουμε αυτά τα προγράμματα. Θα τα πούμε στον δεύτερο κύκλο.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Τον λόγο έχει για την δευτερολογία του ο κ. Νικολαΐδης.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Υπουργέ, πρώτα από όλα και εγώ να σας ευχαριστήσω για τη σαφή μέχρι στιγμής απάντηση που δίνετε. Κατανοείτε το πρόβλημα των συμπολιτών μας. Κατανοώ και εγώ. Απλά θέλουμε να δούμε, γιατί αυτό μεταφέρουν οι πολίτες και θέλουν να ακούσουν από εσάς και το Υπουργείο σας, ότι ενώ οι αιτήσεις έγιναν μέχρι τις 30 Απριλίου για τον Β΄ κύκλο, η αναδρομικότητα στον Γ΄ κύκλο ήταν από την 1η Μαΐου. Δηλαδή, αυτοί που έκαναν την αίτηση -θα πρέπει να καταλάβουν όλοι οι συμπολίτες μας που έχουν κάνει την αίτηση- ήταν εκτός πόρων. Θα μπορούσε κάλλιστα η Κυβέρνηση από τη στιγμή που είναι επιλογή της να προωθεί φιλικά προς το περιβάλλον μέσα μετακίνησης και να βάλει αναδρομικά και τις αιτήσεις που δεν υπήρξαν οι πόροι για να χρηματοδοτηθούν οι συμπολίτες μας.

Οπότε, κύριε Υπουργέ, οφείλετε να λάβετε κάθε δυνατή πρωτοβουλία για να εξαντλήσετε κάθε περιθώριο και φυσικά να βρείτε τους αναγκαίους πόρους, ώστε να στηριχθούν οι συγκεκριμένοι συμπολίτες μας.

Πάνω σε αυτό, κύριε Υπουργέ, θα ήθελα να σταθώ σε ένα ακόμα σημείο το οποίο δεν αφορά το Υπουργείο σας, αλλά είναι πάγια τακτική της Κυβέρνησής σας. Εξαγγέλλονται με πομπώδη τρόπο σημαντικά προγράμματα, όπως είναι το «Εξοικονομώ», το «Αλλάζω Θερμοσίφωνα» και άλλα προγράμματα. Όμως, κατά την υλοποίησή τους παρουσιάζονται σημαντικά προβλήματα και τεράστιες καθυστερήσεις. Συνήθως οι επαγγελματίες παραμένουν απλήρωτοι και για πολύ μεγάλο χρονικό διάστημα έχοντας, όμως, επιβαρυνθεί με υλικά, μισθοδοσία, ένσημα, φόρο και ΦΠΑ. Αυτό σημαίνει ότι στην ουσία το κράτος λειτουργεί επιβαρυντικά για τους ιδιώτες αντί να τους βρίσκει στο πλευρό τους.

Στο ζήτημα για το πρόγραμμα «Κινούμαι Ηλεκτρικά» η κατάσταση -το καταλαβαίνετε και εσείς- είναι πολύ δύσκολη, καθώς έχουν αποκλειστεί από την επιδότηση πλήθος δικαιούχων.

Κύριε Υπουργέ, η ηλεκτροκίνηση πρέπει να στηριχθεί και γι’ αυτό τα σχετικά προγράμματα είναι σημαντικά. Όμως, ταυτόχρονα πρέπει να στηριχθούν και οι συμπολίτες μας, οι οποίοι ουσιαστικά βρέθηκαν εκτεθειμένοι από τον τρόπο με τον οποίο υλοποιεί η Κυβέρνησή σας τα προγράμματα «Κινούμαι Ηλεκτρικά».

Γι’ αυτό σας καλώ εκ νέου και σας παρακαλούν οι συμπολίτες μας να προχωρήσετε στις απαραίτητες ενέργειες για να βρεθούν τα ποσά που χρειάζονται. Σε διαφορετική περίπτωση θα υπάρχουν πολίτες που θα έχουν ζημιωθεί με χιλιάδες ευρώ αντί να έχουν επιβραβευτεί που προχώρησαν στην αγορά ηλεκτρικού οχήματος.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Νικολαΐδη για την οικονομία του χρόνου, γιατί έχουμε πολύ πιεστικό χρόνο σήμερα. Είκοσι δύο είναι οι επίκαιρες επαναλαμβάνω.

Ορίστε, κύριε Υπουργέ, έχετε τον λόγο. Αν και δεν είστε Λάκων, πιστεύω να απάντησε λακωνικά στη δευτερολογία σας.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Πρέπει να θυμίσω ότι αυτό το πρόγραμμα ξεκίνησε από το Υπουργείο Περιβάλλοντος. Το πήραμε εμείς. Ήταν το «Κινούμαι Ηλεκτρικά 1». Πήραμε εμείς στο Υπουργείο Μεταφορών το «Κινούμαι Ηλεκτρικά 2» καθώς και την γενικότερη πολιτική για την ηλεκτροκίνηση η οποία έχει μέσα «Κινούμαι Ηλεκτρικά 1» που είναι για τα αυτοκίνητα, ποδήλατα, μηχανές, είναι το «Φορτίζω παντού» για τους φορτιστές σε ιδιώτες και σε δήμους. Και τρίτον τα πράσινα ταξί τα οποία είναι μια επιδότηση για να ανανεώσουμε τον στόλο των ταξί με ηλεκτρικά ταξί.

Το καλύτερο πρόγραμμα σε απορροφητικότητα και ενδιαφέρον είναι φανερό ότι ήταν το «Κινούμαι Ηλεκτρικά 1», «Κινούμαι Ηλεκτρικά 2», «Κινούμαι Ηλεκτρικά 3». Αυτό φαίνεται από το ότι οι αιτήσεις καλύπτουν το πόσο πιο γρήγορα από το χρονικό περιθώριο που βάζουμε.

Αυτό το οποίο είπατε και εσείς –να έρθει πιο νωρίς το θέμα της αναδρομικότητας- το εξετάζουμε πραγματικά. Το ενδεχόμενο αυτό είναι υπό εξέταση. Απαιτείται αξιολόγηση των δημοσιονομικών δυνατοτήτων και η συμμόρφωση με τους όρους των κοινών υπουργικών αποφάσεων. Πρέπει αυτό να κουμπώνει στις αποφάσεις αυτές για να μην έχουμε προβλήματα. Αυτά τα θέματα τα εξετάζουμε τώρα γιατί πρέπει να βρεθούν και τα ποσά για να καλύψουμε αυτή την υπόθεση.

Αυτό το οποίο θέλω να καταλάβετε και εσείς και ο κόσμος που μας ακούει αυτή τη στιγμή, οι πολίτες δια του καναλιού, είναι ότι υπάρχει ενδιαφέρον της Κυβέρνησης. Η ηλεκτροκίνηση να είναι ένας τρόπος και μία καινούργια προωθητική δύναμη στο κομμάτι της κινητικότητας. Ο στόλος ειδικά των ταξί μας απασχόλησε ιδιαίτερα. Δεν βλέπω όμως πολύ μεγάλο ενδιαφέρον. Έχουμε δώσει, να ξέρετε, πολλές παρατάσεις για τα ταξί. Η τελευταία είναι μέχρι τον Μάρτιο του 2025. Έχουμε δώσει και για το «Φορτίζω Παντού». Δυο παρατάσεις έχω δώσει εγώ αυτούς τους οκτώ μήνες που είμαι στο Υπουργείο. Άρα, λοιπόν, εκ των πραγμάτων και η αυτοδιοίκηση δεν ανταποκρίθηκε στο κομμάτι αυτό που της αναλογεί. Εκεί που υπάρχει ανταπόκριση που είναι οι ιδιώτες, στο κομμάτι των αυτοκινήτων, των μηχανών και των ποδηλάτων, εκεί θα εστιάσουμε κι εμείς το βάρος μας στα επόμενα συμπληρωματικά μέτρα. Σας είπα ότι τα εξετάζουμε. Να μην τα πω τώρα ακριβώς. Θα γίνουν ανακοινώσεις, θα τις ακούσει ο κόσμος.

Για τα προηγούμενα έχουμε βγάλει έξι ανακοινώσεις. Δεν είναι ανακοινώσεις της τελευταίας στιγμής. Είναι σοβαρές ανακοινώσεις που μπήκαν μέσα στα sites, στα Μέσα Μαζικής Ενημέρωσης για να ενημερωθεί ο κόσμος. Πάνω-κάτω ήξερε ο κόσμος τι γίνεται. ίσως να μπερδεύτηκαν στο κομμάτι του πότε έπρεπε να αγοράσουν το αυτοκίνητο. Να γίνει πρώτα η έγκριση και μετά να το αγοράσουν. Κάποιοι βιάστηκαν. Εκεί δημιουργήθηκε αυτό το πρόβλημα που είναι υπαρκτό. Εμείς θέλουμε να τους βοηθήσουμε. Τώρα κοιτάμε να βρούμε το χρήμα το οποίο θα μπορέσει να καλύψει και αυτούς.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό. Πριν πάμε στη δεύτερη για σήμερα επίκαιρη ερώτηση να ανακοινώσω ότι η έκτη με αριθμό 405/20-1-2025 επίκαιρη ερώτηση πρώτου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Περιβάλλοντος και Ενέργειας με θέμα «Ανησυχητικά ευρήματα στον Κηφισό», δεν θα συζητηθεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Όχι, όχι. Γι’ αυτό το θέμα δεν υπάρχει καμία κουβέντα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν κατάλαβα.

**ΠΡΟΕΔΡΕΥΩΝ (Αθανάσιος Μπούρας):** Τι δεν καταλαβαίνετε; Δεν θα συζητηθεί. Επειδή είστε καλή νομικός, πηγαίνετε να διαβάσετε το άρθρο 132 Κανονισμού. Δεν προβλέπεται αν δεν υπάρχουν και τα δύο μέρη. Διαβάστε το 132 του Κανονισμού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μου δίνετε, παρακαλώ, τον λόγο για ένα λεπτό;

**ΠΡΟΕΔΡΕΥΩΝ (Αθανάσιος Μπούρας):** Εξάλλου να σας πω κάτι; Έχετε καταθέσει σήμερα ερώτηση προς τον Υπουργό Εσωτερικών που είναι και αρμοδιότητά του. Ο Κανονισμός λέει ότι πρέπει να είναι και τα δύο αρμόδια μέρη, δηλαδή ο ερωτών Βουλευτής και ο απαντών Υπουργός. Άρθρο 132, παράγραφος 3: η συζήτηση περιορίζεται αποκλειστικά ανάμεσα στους ανωτέρω αναφερόμενους κ.λπ. .Υπέρβαση χρόνου κ.λπ..

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τώρα μου εξηγήσατε γιατί δεν μου δίνετε τον λόγο;

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα επτά μαθήτριες και μαθητές και τέσσερις συνοδοί εκπαιδευτικοί από το Γυμνάσιο Ηράκλειας Σερρών.

Σας καλωσορίζουμε στη Βουλή. Σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Νομίζω ότι σας ενημέρωσαν οι καλοί μας συνεργάτες ότι σήμερα στη Βουλή αυτή την ώρα παρακολουθείτε μια διαδικασία που λέγεται «κοινοβουλευτικός έλεγχος». Ένας Βουλευτής έρωτά και ένας Υπουργός απαντά σε επίκαιρα θέματα που υπάρχουν κατά την λειτουργία του κράτους.

Θα συζητηθεί η πέμπτη με αριθμό 406/20-1-2025 επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Υποδομών και Μεταφορών με θέμα: «Το λαθρεμπόριο καυσίμων και επικίνδυνων υλών στο σιδηροδρομικό δίκτυο της χώρας».

Τον λόγο τώρα έχει για την πρωτολογία της η Πρόεδρος της Κοινοβουλευτικής Ομάδας Πλεύση Ελευθερίας και Βουλευτής Β1΄ Βορείου Τομέα Αθηνών, κ. Ζωή Κωνσταντοπούλου.

Κυρία Κωνσταντοπούλου, έχετε τον λόγο για την πρωτολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Καλώς ήρθατε παιδιά. Χτες και στις Σέρρες έγινε μία μεγαλειώδης διαδήλωση στο πλαίσιο των διαδηλώσεων που γίνανε σε όλη τη χώρα με προσκλητήριο τη φράση «Δεν έχω οξυγόνο», τη φράση που άρθρωσε ένα από τα θύματα του εγκλήματος των Τεμπών, μια νεαρή κοπέλα μετά τη σύγκρουση, τραυματισμένη. Ενεργοποιήθηκε μέσω του κινητού της στο «112» λόγω του κινδύνου που διαγνώσθηκε.

Η φράση «Δεν έχω οξυγόνο» είναι η απόδειξη των ψεμάτων της Κυβέρνησης, των ψεμάτων του Πρωθυπουργού, της ακραίας κυβερνητικής συγκάλυψης για το έγκλημα των Τεμπών, συγκάλυψης που αφορά τις παραμέτρους του εγκλήματος, τα στοιχεία του εγκλήματος, τα αποδεικτικά στοιχεία του εγκλήματος, τις ηχογραφήσεις των επικοινωνιών, τις βιντεοσκοπήσεις της φόρτωσης της εμπορικής αμαξοστοιχίας, την αλλοίωση του τόπο του εγκλήματος με το μπάζωμα. Και αφορά την επί σχεδόν δύο μήνες παρασιώπηση κι άρνηση εκ μέρους της Κυβέρνησης αυτό που αποδεικνύεται πια περίτρανα. Δεν είχε οξυγόνο γιατί οι ύλες που μετέφερε η εμπορική αμαξοστοιχία ήταν παράνομες. Ήταν υδρογονάνθρακες που προκαλούν ακριβώς αυτήν την έλλειψη οξυγόνου και όχι καπνό. Οι ύλες ήταν το αποδεικτικό στοιχείο και το αντικείμενο του εγκλήματος του λαθρεμπορίου στον σιδηρόδρομο. Αυτό που πασχίζει η Κυβέρνηση επί σχεδόν δύο χρόνια είναι να καλύψει με επανειλημμένες προπαγανδιστικές δηλώσεις ότι όποιος διατυπώνει τον ισχυρισμό ότι υπήρξε λαθρεμπόριο στη συγκεκριμένη περίσταση διατυπώνει θεωρίες συνωμοσίας.

Κύριε Υφυπουργέ, την ερώτηση για το λαθρεμπόριο στον σιδηρόδρομο την έχω καταθέσει στον κύριο Πρωθυπουργό επανειλημμένα, περισσότερες από μία φορές. Έχει αρχειοθετηθεί πέντε φορές λόγω της αρνήσεως του κ. Μητσοτάκη να απαντήσει. Την έχω καταθέσει σε εσάς και στον Υπουργό άλλη μία φορά κι έστειλε τον κ. Ταχιάο να μου απαντήσει. Σήμερα στέλνει εσάς.

Η ερώτηση είναι σαφής. Γνωρίζετε για το λαθρεμπόριο στον σιδηρόδρομο. Το γνωρίζετε το αργότερο από το 2008, όταν συνέβη το ατύχημα στον Μπράλο, όταν εντοπίστηκαν δεκαπέντε βαγόνια προσδεδεμένα παράνομα και χωρίς καταγραφή στην εμπορική αμαξοστοιχία που ενεπλάκη στο ατύχημα στον Μπράλο, όταν δήλωνε ο τότε Υπουργός Μεταφορών και σημερινός Υπουργός Οικονομικών κ. Χατζηδάκης ότι θα πατάξει τα κυκλώματα λαθρεμπορίου.

Τι έχετε πράξει έκτοτε και με βάση τα πορίσματα των επιστημόνων, τα πορίσματα των ειδικών πραγματογνωμόνων, τις μελέτες και τα πειράματα του Εθνικού Μετσοβίου Πολυτεχνείου που καταδεικνύουν ότι όλες οι θεωρίες που λέγατε για μη ύπαρξη λαθρεμπορίου έχουν καταρριφθεί, την έκθεση Κοκοτσάκη, του ειδικού τεχνικού συμβούλου των οικογενειών, που αποκαλύπτει με τρόπο εμπεριστατωμένο ότι η εμπορική αμαξοστοιχία μετέφερε παράνομες ύλες και τέλος τη συγκλονιστική ηχητική αποτύπωση των τελευταίων στιγμών των θυμάτων του εγκλήματος των Τεμπών που επέζησαν της σύγκρουσης και κάηκαν ζωντανά λόγω της έκρηξης των παρανόμως μεταφερομένων ουσιών.

Την ώρα που όλη η Ελλάδα -όλη η Ελλάδα- ζητά δικαιοσύνη, σας καταγγέλλει για συγκάλυψη, ζητά λογοδοσία και ζητά επιτέλους τα στοιχεία να ερευνηθούν, εσείς τι έχετε να πείτε για το ποιες ενέργειες έχετε κάνει σε σχέση με το λαθρεμπόριο στον σιδηρόδρομο και ειδικότερα ακόμη τι έχετε κάνει από τις αποκαλύψεις των τελευταίων εβδομάδων -αποκαλύψεις έναντι των οποίων αναλάβατε πρωτοβουλίες νέας συγκάλυψης- τι έχετε κάνει ως Υπουργείο για το λαθρεμπόριο στο σιδηρόδρομο, τι έγγραφα έχετε καταθέσει στη δικαιοσύνη και τι αυτοτελείς έρευνες έχετε κάνει.

Μην απαντήσατε σ’ εμένα. Απαντήστε στους ανθρώπους που ήταν εδώ έξω από τη Βουλή και σε όλες τις πόλεις της Ελλάδας και έξω από την Ελλάδα. Απαντήστε στους ανθρώπους που ζητούν δικαιοσύνη και λογοδοσία και δεν δέχονται πια την αλαζονεία μιας εξουσίας που προσπαθεί να καλύψει τον εαυτό της, τα νώτα της και δυστυχώς, τα ίχνη της για το έγκλημα των Τεμπών.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κυρία Πρόεδρο, την κ. Κωνσταντοπούλου.

Τον λόγο έχει ο Υφυπουργός Μεταφορών και Υποδομών, ο κ. Βασίλειος Οικονόμου για την απάντησή του.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Πραγματικά το θέμα το οποίο θέτει η κυρία Πρόεδρος είναι σοβαρό και σημαντικό. Το ζήτημα του λαθραίου εμπορίου καυσίμων και επικίνδυνων υλικών, όπως λέει, στο σιδηροδρομικό δίκτυο της χώρας είναι ένα ζήτημα που απασχολεί σοβαρά το Υπουργείο Μεταφορών και Υποδομών. Είναι ένα ζήτημα το οποίο είμαστε υποχρεωμένοι να το αντιμετωπίσουμε. Ειδικά μετά τα τελευταία γεγονότα, το τραγικό δυστύχημα, τα ζητήματα που ανακύπτουν από τη δημόσια συζήτηση και την όλη περιρρέουσα ατμόσφαιρα για το τι τελικά έγινε, είναι ένα θέμα το οποίο απασχολεί τα αρμόδια όργανα της πολιτείας, το Υπουργείο και τους οργανισμούς τους οποίους εποπτεύει. Έχουν ενταθεί και οι έλεγχοι και τα ζητήματα που βάζουμε όσον αφορά την ασφάλεια και τη διαφάνεια στη λειτουργία του σιδηροδρομικού δικτύου.

Πρέπει να σας ενημερώσω ότι η χώρα μας εντάσσεται σε διεθνείς πρωτοβουλίες, όπως είναι το πρόγραμμα SafeRail της Ευρωπαϊκής Ένωσης για τη βελτίωση της παρακολούθησης επικίνδυνων φορτίων και την ενίσχυση της ανίχνευσης παράνομων δραστηριοτήτων και παράλληλα, αναγνωρίζουμε τις προκλήσεις που αντιμετωπίζουν τα σιδηροδρομικά δίκτυα σε ολόκληρη την Ευρώπη, όπου το λαθρεμπόριο επικίνδυνων υλικών παραμένει διαρκής απειλή. Υφίσταται αυτό το πρόβλημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το πρόγραμμα;

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Το πρόβλημα είπα. Το οποίο, βέβαια, δεν είναι ελληνικό πρόβλημα, είναι ευρωπαϊκό.

Τι έκανε το Υπουργείο μας λοιπόν; Συγκροτήθηκαν επιτροπές, με τη συμμετοχή του Υπουργείου Προστασίας του Πολίτη και της ΑΑΔΕ, για τη χαρτογράφηση των διαδρομών που εμφανίζουν υψηλότερο κίνδυνο παράνομων μεταφορών. Δεύτερον, καταγράφηκαν δώδεκα κομβικά σημεία υψηλής επικινδυνότητας σε εμπορικούς διαδρόμους όπως η γραμμή Ειδομένης - Θεσσαλονίκης. Ξεκίνησε η εφαρμογή πιλοτικού προγράμματος εγκατάστασης συστημάτων αναγνώρισης πινακίδων και φορτίων σε βασικούς εμπορικούς σταθμούς και αναβαθμίζονται τα συστήματα κλειστών κυκλωμάτων σε στρατηγικούς κόμβους. Μέσα στο 2024 διενεργήθησαν πάνω από δύο χιλιάδες πεντακόσιοι έλεγχοι σιδηροδρομικές εμπορευματικές γραμμές σε συνεργασία με τις τελωνειακές αρχές.

Αυτά είναι μία πρώτη εικόνα που σας καταθέτω σε σχέση με το υπαρκτό πρόβλημα το οποίο υφίσταται σε όλους τους σιδηροδρόμους και σε όλες τις γραμμές της Ευρώπης και η μεγάλη ευθύνη της ελληνικής πολιτείας είναι να ελαχιστοποιεί και να μην αφήνει περιθώρια τέτοιων παράνομων ενεργειών εις βάρος και της ασφάλειας, αλλά και της λειτουργίας των σιδηροδρόμων.

Αυτά για πρώτη απάντηση και θα επανέλθω.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει για τη δευτερολογία της η Πρόεδρος η κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υφυπουργέ, είναι δύσκολη η θέση σας, το καταλαβαίνω. Σας έχουν στείλει να βγάλετε το φίδι από την τρύπα. Δεν εμφανίστηκε πέντε φορές ο Πρωθυπουργός, δεν εμφανίζεται δεύτερη φορά ο Υπουργός ο κ. Σταϊκούρας. Παρεμπιπτόντως, ο Πρωθυπουργός κ. Μητσοτάκης και ο Υπουργός κ. Σταϊκούρας ήταν στην κηδεία του μηχανοδηγού της εμπορικής αμαξοστοιχίας στο έγκλημα των Τεμπών, που ήταν εθελοντής στο γραφείο του κ. Μητσοτάκη.

Αυτά όλα που μας είπατε ότι έχει κάνει το Υπουργείο, τώρα τα έκανε; Δηλαδή, οι διαδικασίες εντοπισμού του παράνομου φορτίου και ελέγχων και ούτω καθεξής -φαντάζομαι εκτός από τα λόγια θα καταθέσετε κάποια έγγραφα στα Πρακτικά, γιατί δεν σας είδα να το κάνετε- το 2023 δεν υπήρχαν; Πώς εξηγείτε το γεγονός ότι μέχρι σήμερα παλεύουμε για να πάει στη δικαιοσύνη η βιντεοληπτική αποτύπωση της εμπορικής αμαξοστοιχίας και διαπιστώνονται διαρκώς τυχαίες καταστάσεις. Σπασμένο το υλικό, κατεστραμμένο το υλικό με τη φόρτωση της εμπορικής αμαξοστοιχίας. Πώς τα εξηγείτε αυτά; Δεν υπήρχαν τότε; Μέχρι το 2023 δεν τα είχατε βάλει σε εφαρμογή τα συστήματα αυτά;

Κι αν είναι έτσι, γιατί δεν μου είπατε τίποτε για τα Τέμπη παρά μόνο αυτή τη λέξη κλειδί, που φαίνεται σας έχει πει ο κ. Μητσοτάκης να τη λέτε, του «δυστυχήματος»; Μας έδωσε μια εξήγηση ο κ. Γεωργιάδης. Θεωρείτε ότι το να το χαρακτηρίσετε έγκλημα συνδέεται με χρήματα. Δηλαδή, το μόνο που σας πονάει είναι τα χρήματα και γι’ αυτό δεν λέτε «έγκλημα» το έγκλημα;

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Διότι το αν είναι έγκλημα δεν αμφισβητείται. Γίνεται ανάκριση σε βαθμό κακουργήματος και έχει ποινικά χαρακτηριστεί το έγκλημα των Τεμπών ως «έγκλημα» και μάλιστα ως πολλαπλά κακουργήματα από τη δικαιοσύνη την οποία λέτε ότι σέβεστε, όσο και αν την στραγγαλίζετε ξανά και ξανά και ξανά και ξανά, όσο κι αν παρεμβαίνετε στο έργο της, όσο και αν ασκούνται πιέσεις τις οποίες όλοι αντιλαμβανόμαστε, όταν έχει εξαφανιστεί ο γιος της εισαγγελέα των Τεμπών, της αρμόδιας εισαγγελέα για τα Τέμπη εδώ και έναν μήνα. Όλοι αντιλαμβανόμαστε σε ποιες συνθήκες γίνεται ανάκριση από έναν και μόνο ανακριτή που δεν είχε ούτε γραφείο, από έναν και μόνο εφέτη ειδικό ανακριτή που ορίστηκε μετά από αίτημα του κ. Μητσοτάκη, στον διορισμένο από εκείνον τον κ. Ντογιάκο, εισαγγελέα του Αρείου Πάγου, που ο γιος του ήταν συνεργάτης του κ. Καραμανλή, του Υπουργού των Τεμπών, αυτού που του φυλάγαν κάποιοι τα χέρια. Ευτυχώς υπερασπίστηκαν την τιμή των Σερρών και των Σερραίων οι άνθρωποι που διαδήλωσαν εχθές.

Κύριε Υφυπουργέ, δεν κάνουμε αυτήν τη συζήτηση αποκομμένοι από την πραγματικότητα. Υπάρχει ένα πάγκοινο, παλλαϊκό αίτημα για δικαιοσύνη, για διαφάνεια, για αλήθεια. Διαδήλωσε χθες έξω από τη Βουλή ένα πλήθος κόσμου που δεν είχαμε δει από το 2015 από το δημοψήφισμα τέτοιο κόσμο. Διαδήλωσε σε όλη την Ελλάδα ο κόσμος, ζητώντας δικαιοσύνη και εσείς μου λέτε ότι έχετε βάλει κάποια συστήματα εντοπισμού του λαθρεμπορίου.

Πώς τοποθετήστε για το γεγονός ότι είναι αποδεδειγμένο πια ότι υπήρξε λαθραία διακίνηση φορτίου παράνομου και αυτό το παράνομο φορτίο συντέλεσε καθοριστικά και αιτιωδώς στους θανάτους τριάντα ανθρώπων που είχαν επιζήσει της σύγκρουσης; Με λίγα λόγια οι πιο πολλοί νεκροί είχαν επιζήσει της σύγκρουσης. Ταυτόχρονα, ο Πρωθυπουργός -που σας έχει θέσει σε αυτήν τη θέση- τι δήλωνε στις 21 Μαρτίου του ΄23, τρεις βδομάδες μετά το έγκλημα; Και σας ζητώ -για να σας δοκιμάσω- να το πείτε «έγκλημα», γιατί η δικαιοσύνη το έχει χαρακτηρίσει «έγκλημα» και είναι σκάνδαλο μια Κυβέρνηση να αρνείται τον ποινικό χαρακτηρισμό της ανάκρισης και να επικαλείται τόσο φτηνά επιχειρήματα ότι ζητάνε οι συγγενείς ή ζητάω εγώ ως δικηγόρος των συγγενών χρήματα. Κύριε, ούτε μια αγωγή δεν έχω υπογράψει, ούτε μια αγωγή δεν έχουν κάνει οι συγκεκριμένοι συγγενείς. Δικαιοσύνη ζητούν, δικαιοσύνη και λογοδοσία. Δεν κρίνονται όλα σε αυτήν τη χώρα και σε αυτόν τον κόσμο από τα χρήματα. Δεν υπάρχει μεγαλύτερη ανταμοιβή για μας που πιστεύουμε στο δίκαιο από την απονομή δικαιοσύνης, από την αποκατάσταση της αλήθειας, από τη λογοδοσία των υπαιτίων. Πώς, λοιπόν, αφού έχετε τέτοια συστήματα, ο κ. Μητσοτάκης έλεγε τον Μάρτιο του ΄23 στη συνέντευξή του στον κ. Θεοδωράκη ότι δεν υπήρχε καμία παράνομη ουσία, κανένα παράνομο υλικό, «αυτό το γνωρίζουμε»; Αυτό έλεγε. «Γνωρίζουμε επακριβώς τι μετέφερε η εμπορική αμαξοστοιχία».

Σήμερα, που αυτά τα στοιχεία βοούν, συγκλονίζουν όχι μόνο την ελληνική κοινωνία, έχει πια περάσει τα σύνορα το αίτημα για δικαιοσύνη και ασχολούνται τα διεθνή μέσα ενημέρωσης την ώρα που εσείς χειραγωγείτε την ΕΡΤ, τη δημόσια τηλεόραση για να μην δείχνει τις διαδηλώσεις και διαμαρτύρονται οι εργαζόμενοι στην ΕΡΤ, την ώρα, λοιπόν, που υπάρχουν αυτά τα στοιχεία, τα συγκλονιστικά, πώς τοποθετείστε και πώς τοποθετείται ο Πρωθυπουργός; Εγώ θα επαναφέρω την επίκαιρη ερώτηση, αλλά ελπίζω να μην μου απαντήσετε «ρωτήστε τον». Γιατί περιμένω να έχετε ενδιαφερθεί, όλοι σας, όλοι που χειροκροτάγατε τον Καραμανλή, όλοι που ψηφίζατε το πόρισμα των επτακοσίων σελίδων ότι δεν έγινε έγκλημα στα Τέμπη και ότι δεν έχει καμία σχέση ο Καραμανλής, ο Μητσοτάκης και κανένας γενικώς, δικό σας πόρισμα που μόνοι σας το ψηφίσατε, το κόμμα σας, η Νέα Δημοκρατία. Περιμένω να μου απαντήσετε.

Πώς τοποθετείστε απέναντι σε αυτά τα συγκλονιστικά στοιχεία; Πώς τοποθετείστε απέναντι στο «δεν έχω οξυγόνο»; Πώς τοποθετείστε απέναντι σε αυτό το έγκλημα που έχει και ονοματεπώνυμα ενόχων, έχει υπαιτίους στην Κυβέρνηση και στο κόμμα σας, έχει διορισμένα «ημέτερα» πρόσωπα στους δημοσίους οργανισμούς, έχει συμφέροντα πάρα πολύ ισχυρά που κινητοποιούνται, έχει όμως και θύματα και οικογένειες αποφασισμένες να μην σας αφήσουν να μπαζώσετε την αλήθεια, να μην σας αφήσουν να αποσείσετε την ευθύνη, να μην σας αφήσουν να αποπροσανατολίσετε και τελικά να στραγγαλίσετε τη δικαιοσύνη.

Τι έχετε κάνει και τι θα κάνετε για τη μεταφορά παράνομου λαθραίου φορτίου στην εμπορική αμαξοστοιχία που ενεπλάκη στο έγκλημα των Τεμπών; Τι θα καταθέσετε στη δικαιοσύνη; Σε ποιες ενέργειες είστε διατεθειμένοι να προβείτε; Η πρώτη θα έπρεπε να είναι η παραίτηση από τις θέσεις ευθύνης και ασυλίας, προκειμένου να υπάρξει πλήρης έλεγχος από την ανεξάρτητη, όπως εσείς την ονομάζετε παραπλανητικά, αλλά δυστυχώς πολλαπλώς εξαρτώμενη και μονίμως επηρεαζόμενη από εσάς δικαιοσύνη.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Θέσατε πολλά θέματα και εκτός ερωτήσεως.

Σας είπα τι κάναμε το 2024, οι δυόμισι χιλιάδες αυτοί έλεγχοι που αφορούν το σιδηροδρομικό δίκτυο. Το 2024 τα περιστατικά παραβιάσεων των σιδηροδρομικών μεταφορών μειώθηκαν κατά 25%. Έχουμε συγκριτικά στοιχεία, λοιπόν, από το προηγούμενο έτος, το 2023, που αναφέρατε και αυξήθηκαν οι κατασχέσεις επικίνδυνων υλικών κατά 40%. Είναι καταγεγραμμένα αυτά. Αυτά είναι αποτελέσματα των δράσεων που είχαμε μέσα στο 2024.

Τι σχεδιάζουμε να κάνουμε; Προγραμματίζεται υπογραφή συμφωνίας με Βουλγαρία και Ρουμανία για κοινά ελεγκτικά πρωτόκολλα στις εμπορευματικές μεταφορές και ενίσχυση της παρακολούθησης μέσω μιας λειτουργίας, μιας νέας πλατφόρμας διαχείρισης φορτίων του ΟΣΕ, που επιτρέπει την παρακολούθηση διαδρομών σε πραγματικό χρόνο. Αυτές είναι οι επόμενες κινήσεις.

Εγκρίθηκε η εγκατάσταση του συστήματος rTMS σε εννιακόσια χιλιόμετρα του δικτύου μέχρι το τέλος του 2026. Προγραμματίζεται η αναβάθμιση του σταθμού εμπορευματικών μεταφορών του Θριάσιου Πεδίου ώστε να γίνει κέντρο logistics διεθνούς επιπέδου. Πραγματικά εκεί πρέπει να υπάρχει τέτοιος έλεγχος. Εκπαιδεύτηκαν διακόσια στελέχη σε νέες τεχνολογίες ελέγχου επικίνδυνων φορτίων σε συνεργασία με τον Διεθνή Οργανισμό Σιδηροδρομικών Μεταφορών. Με την υπουργική απόφαση 194 του 2024 υιοθετήθηκαν αυστηρότερα κριτήρια για τις μεταφορές επικίνδυνων υλικών, περιλαμβάνοντας τακτικές επιθεώρησης από ανεξάρτητους φορείς.

Όπως ακούτε μάλλον υπάρχει μέριμνα και υπάρχει η έγνοια να μπορέσουμε να είμαστε πολύ αυστηροί και πολύ συστηματικοί στους ελέγχους για ένα πρόβλημα το οποίο σας το ξαναείπα στην πρωτομιλία μου είναι ευρωπαϊκού επιπέδου, δεν είναι ελληνική παραδοξότητα να υπάρχουν τέτοιου είδους παραβατικές συμπεριφορές.

Τώρα, αν θα ονομάσουμε όλο αυτό το τραγικό γεγονός, το δυστύχημα, που είναι δυστύχημα εκ των πραγμάτων, έγκλημα ή όχι… Είστε έγκριτη δικηγόρος, πραγματικά δεν χρειάζεται να παραβιάζουμε ανοιχτές θύρες. Τη στιγμή που υπάρχει ποινική διαδικασία προς διερεύνηση, ξέρετε και εσείς η ίδια καλύτερα από όλους, ότι αυτή η υπόθεση κάπου θα καταλήξει. Τις εγκληματικές ευθύνες ή όχι θα τις αποδώσει το δικαστήριο. Εγώ δεν μπορώ να πω κάτι. Και εσείς που το λέτε αυτό, προδικάζετε. Το τι θα πούμε για κάποιον, δηλαδή ότι καταδικάστηκε και άρα, έχει συγκεκριμένες ευθύνες, θα το πει η δικαστική απόφαση, η οποία υπάρχει. Αυτή η δικαστική απόφαση, το αν στο τραγικό αυτό δυστύχημα υπήρξαν ή όχι φορτία ή υπήρξαν παραβατικές συμπεριφορές οι οποίες συντείνανε σε αυτήν τη μεγιστοποίηση του τραγικού δυστυχήματος και των νεκρών, είναι ένα ζήτημα προς διερεύνηση. Αυτήν τη στιγμή το μόνο που μπορώ να πω ως εκπρόσωπος της Κυβέρνησης είναι ότι η Hellenic Train έχει αποστείλει στον ειδικό εφέτη ανακριτή τέσσερα στοιχεία, τα οποία είναι αυτά τα οποία δείχνουν την εικόνα της εμπορικής αμαξοστοιχίας, επίσημα καταγεγραμμένη.

Δηλαδή, δεν θα αναφέρω τους αριθμούς πρωτοκόλλου, ετέθη όμως στις 7 Μαρτίου του 2023, επιστολή παροχής στοιχείων προς το Τμήμα Τροχαίας Λάρισας στο οποίο ρητά αναφέρονται τα βαγόνια και τα φορτία που μετέφεραν κατά σειρά κίνησης. Δεύτερον, με αριθμό πρωτοκόλλου κ.λπ. του εγγράφου 20 Μαρτίου 2023 παροχής στοιχείων προς τον διορισθέντα δικαστικό πραγματογνώμονα κ. Απόστολο Βασιλάκο του Τμήματος Τροχαίας Λάρισας, στο οποίο ρητά αναφέρονται τα βαρέων και τα φορτία. Τρίτον, το από 14 Ιουνίου του 2023 απαντητικό μήνυμα ηλεκτρονικού ταχυδρομείου προς τον αξιότιμο εφέτη ανακριτή κ. Σωτήριο Μπακαΐμη, σε συνάρτηση με την με αριθμό παραγγελίας του με την οποία χορηγήθηκε αντίγραφο της φορτωτικής της εμπορικής αμαξοστοιχίας. Και τέταρτον, με το αριθμό πρωτοκόλλου κ.λπ. της 12ης Οκτωβρίου του 2023 έγγραφο παροχής στοιχείων προς τον εφέτη ανακριτή κ. Μπακαΐμη σε απάντηση της με αριθμό από 27 Σεπτεμβρίου του 2023 παραγγελίας του με την οποία χορηγήσαμε στοιχεία εργαζομένων υπαλλήλων μας που απασχολήθηκαν κατά τη φόρτωση στις 28 Φεβρουαρίου του 2023 των βαγονιών και κατά τη σύνδεση των προερχόμενων από τη Βόρεια Μακεδονία βαγονιών με τη λοιπή αμαξοστοιχία και τον τελωνειακό σταθμό από τον οποίο διήλθαν τα βαγόνια της εμπορικής αμαξοστοιχίας από τη Βόρεια Μακεδονία.

Άρα, λοιπόν, ο ειδικός εφέτης ανακριτής έχει τα στοιχεία. Οτιδήποτε άλλο και όποιος είπε τότε κάτι, ήταν με τα τότε δεδομένα. Η διαδικασία, όπως γνωρίζετε πάντα σε όλες οι υποθέσεις είναι εξελικτική και δυναμική. Αν έρχονται καινούργια στοιχεία και αν υπάρχουν νέα δεδομένα, ποιος είπε ότι θα αποκλειστούν ή θα συγκαλυφθούν ή οτιδήποτε άλλο; Όλα αυτά δεν έχει νόημα να τα λέμε, πρώτον διότι υπάρχουν οι συμμετέχοντες στη διαδικασία την ποινική, όπως δικηγόροι, θα υπάρχει η έδρα, θα υπάρχει η δημοσιότητα της διαδικασίας. Ποιος μπορεί να κρύψει κάτι; Άρα, λοιπόν, υπάρχει περίπτωση να μην λάβει κάποιος υπ’ όψιν του οποιοδήποτε στοιχείο καινούργιο έρθει σε μια τέτοια δίκη όπου θα υπάρχει το δικαιολογημένο ενδιαφέρον όλης της κοινής γνώμης; Μην προδικάζετε. Εμείς λέμε κάτι πολύ απλό και δεν το λέμε τυπικά για να φύγει από πάνω μας η ευθύνη. Η δικαιοσύνη έχει την ευθύνη. Η δικαιοσύνη έχει την ευθύνη και ο φυσικός δικαστής εκ των πραγμάτων και εμείς έχουμε υποχρέωση να συνεισφέρουμε. Από τη μεριά τουλάχιστον της πολιτείας υπάρχουν τα έγγραφα αυτά. Αν υπάρχει κάποιο άλλο έγγραφο ή κάποιο άλλο στοιχείο, εδώ είμαστε να τα δούμε, δηλαδή να τα δει η δικαστική διαδικασία. Αυτό έχουμε να πούμε. Οπότε το πώς θα το πω εγώ ή εσείς όλη αυτή τη διαδικασία και όλο αυτό το γεγονός, έχει ελάχιστη αξία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έγκλημα, έγκλημα. Όχι γεγονός.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Το πώς θα το πούμε έχει ελάχιστη αξία. Ελάχιστη αξία έχει. Αυτός ο χαρακτηρισμός γίνεται για όλους λόγους. Η ουσία όμως είναι τελείως διαφορετική. Επειδή είστε δικηγόρος το λέω αυτό. Και το γνωρίζετε.

Να πάμε λοιπόν βάσει των στοιχείων, να αποκαλυφθεί πλήρως η αλήθεια και εμείς είμαστε εδώ, όποιος έχει ευθύνες ποινικές να κάτσει στο σκαμνί και να έχει τις συνέπειες του.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα καταθέσετε κάτι στα Πρακτικά;

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητηθεί η δέκατη τρίτη με αριθμό 402/20-1-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Μετανάστευσης και Ασύλου με θέμα: «Για την προστασία των μεταναστών και προσφύγων που φτάνουν στην Κρήτη».

Ελάτε, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, σε νέα πύλη εισόδου χιλιάδων ξεριζωμένων ανθρώπων προς την Ευρωπαϊκή Ένωση μετατρέπεται και η Κρήτη. Από το 2023 έως και σήμερα έχουν ενταθεί οι ροές προσφύγων και μεταναστών που καταφθάνουν στο νησί. Το 2023 υπήρξαν συνολικά είκοσι ένα περιστατικά και επτακόσιοι ογδόντα μετανάστες πρόσφυγες έφτασαν στα παράλια της νότιας Κρήτης. Το 2024, εκατόν πέντε περιστατικά, με πέντε χιλιάδες διακόσια άτομα, ενώ τον πρώτο μήνα του 2025 πρόσφυγες και μετανάστες που έφτασαν στο νησί φτάνουν ήδη τους εξακόσιους τριάντα συνολικά. Οι αριθμοί είναι ανησυχητικοί, υποδηλώνοντας τη διαρκή αύξηση των ξεριζωμένων ανθρώπων σε συνθήκες όξυνσης των πολεμικών συγκρούσεων στη Μέση Ανατολή, παρά την εύθραυστη εκεχειρία στη Γάζα και των επικίνδυνων εξελίξεων στη Συρία, με την άμεση εμπλοκή της χώρας μας.

Ταυτόχρονα, αποκαλύπτεται ο απατηλός χαρακτήρας των διακηρύξεων για τον δήθεν έλεγχο των ροών μέσω των διακρατικών συμφωνιών της νόμιμης μετανάστευσης, όπως η περιβόητη συμφωνία Ελλάδας - Αιγύπτου που δεν είναι τίποτε άλλο παρά ένα σύγχρονο δουλεμπόριο φθηνού, ευέλικτου εργατικού δυναμικού για τη μεγαλοεργοδοσία, που όχι μόνο δεν αναχαίτισε το πρόβλημα, αλλά το όξυνε παραπέρα.

Όπως μαρτυρούν άνθρωποι και υπεύθυνοι από όλους τους εμπλεκόμενους φορείς περιφέρεια, δήμοι, λιμενικοί, οι κάτοικοι, οι μετανάστες και οι πρόσφυγες που καταφθάνουν στην Κρήτη οι περισσότεροι στο μικρό νησί της Γαύδου ξεκινούν το επικίνδυνο ταξίδι τους από το Τομπρούκ της Λιβύης με εντελώς ακατάλληλες μικρές βαρκούλες, είναι σε άθλια κατάσταση, οι περισσότεροι χωρίς παπούτσια και να ρακένδυτοι, με πολλούς από αυτούς να είναι ανήλικοι. Χιλιάδες άλλοι περιμένουν τη σειρά τους για το ταξίδι στο λιμάνι της Λιβύης σε συνθήκες απόλυτης εξαθλίωσης, άγριας εκμετάλλευσης, εκβιασμών, ακόμα και βασανιστηρίων.

Για όλα τα παραπάνω η Κυβέρνηση έχει πλήρη γνώση και ασφαλώς μεγάλες ευθύνες, καθώς στήριξε και αυτή όπως και όλα τα άλλα κόμματα, τα αστικά, την ιμπεριαλιστική επέμβαση των ΗΠΑ, ΝΑΤΟ, Ευρωπαϊκής Ένωσης στη Λιβύη που έχει οδηγήσει στη σημερινή διαλυτική κατάσταση. Όμως παρ’ όλα αυτά δεν έχει παρθεί κανένα απολύτως μέτρο για τη διάσωση και προστασία αυτών των κατατρεγμένων.

Επαναλαμβανόμενα είναι τα ναυάγια με πολλούς νεκρούς και αγνοούμενους. Η διάσωση των ανθρώπων που εντοπίζεται εντός του θαλάσσιου χώρου ευθύνης για την Ελλάδα, δηλαδή σε απόσταση ακόμα και εβδομήντα ναυτικά μίλια από τη στεριά και μάλιστα σε επικίνδυνα νερά ανοικτής θαλάσσης, υπονομεύεται, αφού το Λιμενικό της νότιας Κρήτης επιχειρεί με μόλις τρία σκάφη, εντελώς ακατάλληλα για τέτοιες διαδρομές, χωρητικότητας λίγων δεκάδων ανθρώπων, ενώ μόνο ένα από αυτά διαθέτει τις οικείες προδιαγραφές διάσωσης ως ναυαγοσωστικό.

Στο ενδεχόμενο ενός σκάφους σε κίνδυνο, όπως αυτό του ναυαγίου της Πύλου για το οποίο ακόμα δεν έχουν αποδοθεί ευθύνες, υπενθυμίζουμε, κάθε προσπάθεια διάσωσης θα είναι αδύνατη. Για την υποδοχή των μεταναστών και προσφύγων που φθάνουν στην Κρήτη δεν υπάρχει κανένας ουσιαστικός σχεδιασμός. Περιφέρεια και δήμοι χωρίς να έχουν λάβει οδηγίες και υποδείξεις ούτε πολύ περισσότερο οποιαδήποτε χρηματοδότηση, σχεδόν αυτοσχεδιάζουν, αναλαμβάνοντας την ευθύνη σίτισης, ένδυσης, διερμηνείας, μεταφοράς και μεταγωγής προσωρινής φιλοξενίας σε χώρους, που όμως είναι ακατάλληλοι και ανεπαρκείς. Παρά τα διάφορα δημοσιεύματα για τα προωθούμενα σχέδια του Υπουργείου, περιφέρεια και δήμοι δεν έχουν καμία επίσημη ενημέρωση μέχρι τώρα.

Σας ρωτάμε λοιπόν, κύριε Υπουργέ, τι μέτρα προτίθεται να λάβει η Κυβέρνηση για τη διάσωση και προστασία των μεταναστών και προσφύγων που φτάνουν στην Κρήτη σε προσωρινούς χώρους φιλοξενίας, με αξιοπρεπείς ανθρώπινες συνθήκες για την καταγραφή των αναγκών τους, με πρόσβαση σε υγειονομική περίθαλψη, νομική συνδρομή, διερμηνεία και διαδικασίες ασύλου, ώστε να λαμβάνουν άσυλο και ταξιδιωτικά έγγραφα και να μπορούν να ταξιδεύουν στις χώρες του πραγματικού προορισμού τους.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Το πρώτο σχόλιο που έχω να κάνω, κύριε συνάδελφε, για την ερώτησή σας είναι ότι αν δεν είχε μεσολαβήσει η διάσωση αυτών των ανθρώπων στη θάλασσα δεν θα είχαν διαπιστωθεί και οι αυξημένοι αριθμοί ως προς τις ροές από τη Βόρειο Αφρική προς Γαύδο και Κρήτη για το 2024.

Στα νούμερα λίγο-πολύ συμφωνούμε κατά τα στοιχεία που μας έχουν διαβιβαστεί από τις αρμόδιες αρχές, δηλαδή από το Λιμενικό Σώμα και την Αστυνομία. Κατά το 2024 προέκυψαν εκατόν δύο συνολικά περιστατικά παράνομων αφίξεων από τη Λιβύη, τέσσερις χιλιάδες επτακόσιες ενενήντα έξι παράτυπα εισερχόμενα πρόσωπα, ΠΕΠ δηλαδή, και διακόσιοι δύο συλληφθέντες διακινητές και επιπλέον ένα περιστατικό παράνομης άφιξης από την Κύπρο στο Ηράκλειο με είκοσι πέντε ΠΕΠ και επτά διακινητές, περί τους πέντε χιλιάδες λοιπόν. Και δεν υπάρχει λόγος να διαφωνούμε εδώ. Είναι σημαντικά αυξημένες οι ροές σε σχέση με το 2023. Μέχρι 21-1-2025 έχουν λάβει χώρα δέκα περιστατικά παράνομων αφίξεων, τριακόσιοι ενενήντα επτά ΠΕΠ και είκοσι τρεις συλληφθέντες διακινητές.

Τώρα, όσον αφορά την επιτήρηση της θαλάσσιας περιοχής της Κρήτης για την κάλυψη λοιπόν αυτών των αυξημένων επιχειρησιακών αναγκών των Λιμενικών Αρχών της Κρήτης έχουν διατεθεί και επιχειρούν σε μόνιμη βάση πενήντα τρία χερσαία μέσα, καθώς και δεκαέξι πλωτά μέσα διαφόρων τύπων και κατηγοριών.

Δεν είναι πάντα απλό και δεν πρέπει να εκλαμβάνεται ως δεδομένη η ύπαρξη αυτών των μέσων στο πεδίο, δεδομένου ότι είναι πλωτά μέσα, υπάρχουν ανάγκες συντήρησης, αποσύρονται και αντικαθίστανται με άλλα. Σε γενικές γραμμές, όμως, όπως καταλαβαίνετε, υπάρχει παρουσία του Λιμενικού Σώματος στο πεδίο.

Επίσης, έχει διατεθεί από τον Οργανισμό Frontex και επιχειρεί ένα επανδρωμένο αεροσκάφος. Σύντομα αναμένεται η διάθεση ενός κοινοτικού πλοίου ανοικτής θάλασσας στον λιμένα της Αγίας Γαλήνης, εντός του τρέχοντος έτους.

Από εκεί και πέρα, όσον αφορά τη διαδικασία, έχει σημασία νομίζω αυτό, στη Γαύδο και στην Κρήτη δεν υπάρχουν Περιφερειακές Υπηρεσίες Υποδοχής του Υπουργείου Μετανάστευσης και Ασύλου. Ως εκ τούτου, οι νεοεισερχόμενοι σε ελληνική επικράτεια από τη Γαύδο και την Κρήτη, πολίτες τρίτων χωρών κ.λπ., οδηγούνται με ευθύνη των ως άνω αναφερόμενων αρχών -Αστυνομία και Λιμενικό δηλαδή- σε υφιστάμενο Κέντρο Υποδοχής Ταυτοποίησης ή σε κλειστή ελεγχόμενη δομή, ΚΥΤ/ΚΕΔ δηλαδή. Εκεί παραπέμπονται στη διαδικασία υπαγωγής σε καθεστώς διεθνούς προστασίας με ταχεία παραλαβή και καταγραφή των αιτήσεων εντός της δομής. Άρα, έχουμε μεταφορά με όρους μεταγωγής αυτών των ανθρώπων στα ΚΥΤ/ΚΕΔ, εκτός βέβαια Κρήτης. Άρα, η συνηθισμένη διαδρομή είναι από τη Γαύδο στην Κρήτη και από την Κρήτη, με τα ανάλογα μέσα, προς την ενδοχώρα για να εισαχθούν στα ΚΥΤ/ΚΕΔ.

Πραγματοποιούνται τακτικές επικοινωνίες μεταξύ των αρχών, ώστε η κατανομή τους σε ΚΥΤ/ΚΕΔ να πραγματοποιείται με τον βέλτιστο τρόπο με σκοπό την επιτάχυνση των διαδικασιών, την αποσυμφόρηση δηλαδή των νησιών όπου υπάρχουν σημεία πίεσης, όταν δηλαδή φτάνουν πολλοί και πρέπει να μεταφερθούν. Επίσης, η Υπηρεσία Υποδοχής Ταυτοποίησης μεριμνά στο μεταξύ αν οι πολίτες τρίτων χωρών έχουν πρόσβαση σε υλικές συνθήκες υποδοχής, δηλαδή σε στέγαση, σίτιση, υγειονομική περίθαλψη, επείγουσα υγειονομική περίθαλψη, όπου χρειάζεται, κάθε απαραίτητη θεραπευτική αγωγή ή αντίστοιχη στήριξη. Αυτό στοιχειοθετεί νομίζω προσπάθεια να τους προσφερθούν αξιοπρεπείς συνθήκες διαβίωσης και στο σημείο άφιξης και στα ΚΥΤ/ΚΕΔ.

Θέλω να πω λίγα για τις χρηματοδοτήσεις. Και θα συμπληρώσω και στη δευτερολογία μου. Είναι ανακριβής η τοποθέτησή σας ότι δεν υπάρχει καθόλου χρηματοδότηση. Ήδη, στο πλαίσιο κάλυψης έκτακτων αναγκών των δήμων που επιβαρύνονται από μεταναστευτικές ροές, έχει εγκριθεί από το Ταμείο Αλληλεγγύης του Υπουργείου, χρηματοδότηση ποσού ύψους 120.000 ευρώ του Δήμου Γαύδου. Παράλληλα, εγκρίθηκε στον Δήμο Φαιστού έκτακτη χρηματοδότηση ποσού ύψους 50.000 ευρώ τον Δεκέμβρη του 2024.

Επίσης, ο Δήμος Γαύδου, υπό την πίεση που υφίσταται, έχει αιτηθεί έκτακτη χρηματοδότηση για άλλες 50.000 ευρώ. Το αίτημα αυτό βρίσκεται σε διεκπεραίωση και θα εγκριθεί προκειμένου να ενισχυθεί ο δήμος για τις έκτακτες δαπάνες προσωρινής σίτισης, στέγασης, μεταφοράς κ.λπ. που προκύπτουν από την άφιξη των ΠΕΠ. Υπάρχει και αίτημα του Δήμου Βιάννου υπό επεξεργασία για χρηματοδότηση. Έχουν ζητηθεί διευκρινίσεις από το Υπουργείο, προκειμένου να στοιχειοθετηθούν τα έξοδα.

Άρα, υπάρχει, μια διαδικασία διάσωσης κατά πρώτον στη θάλασσα, υποδοχής σε σημεία που δεν υπάρχουν δομές του Υπουργείου Μετανάστευσης, μεταφοράς τους από τις αρμόδιες υπηρεσίες -Λιμενικό και Αστυνομία- στην ενδοχώρα και στήριξης των δήμων που υφίστανται την πίεση όσο λαμβάνει χώρα αυτή η διαδικασία.

Το σύστημα είναι δομημένο, αντέχει προς το παρόν. Όμως, η τάση των αυξημένων ροών από τη Βόρεια Αφρική δημιουργεί και πρόσθετες σκέψεις που θα αναπτύξω στη δευτερολογία για δημιουργία ενός χώρου, ώστε να φυλάσσονται κατά τρόπο οργανωμένο όλοι αυτοί οι άνθρωποι μέχρι να μεταφερθούν στις υπηρεσίες του Υπουργείου Μετανάστευσης, στις δομές του Υπουργείου Μετανάστευσης, στα ΚΥΤ/ΚΕΔ στην ενδοχώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, θεωρούμε ιδιαίτερα σημαντικό για ένα τόσο σοβαρό, ευαίσθητο και κρίσιμο ζήτημα να στεκόμαστε και να υπενθυμίζουμε πάντα τη βασική αιτία που προκαλεί την προσφυγιά και τη μετανάστευση. Και προφανώς δεν είναι άλλες οι αιτίες από τους πολέμους, τις επεμβάσεις, τη φτώχεια, τους οικονομικούς ανταγωνισμούς ανάμεσα στα ιμπεριαλιστικά κράτη στους οποίους φυσικά εμπλέκεται και η δική μας χώρα, με ευθύνη βέβαια της Κυβέρνησης της Νέας Δημοκρατίας και τη σύμφωνη γνώμη των υπολοίπων.

Και τα λέω αυτά διότι ζούμε και είναι φρέσκια αυτή η ανείπωτη σφαγή του παλαιστινιακού λαού από το κράτος-δολοφόνο του Ισραήλ, οι ιμπεριαλιστικοί πόλεμοι που κλιμακώνονται στην ευρύτερη περιοχή, στη Μέση Ανατολή, στην Αφρική και συνδέονται άμεσα με τον περιβόητο νέο «θαλάσσιο διάδρομο», όπως αποκαλείται. Μάλιστα, θεωρούμε ότι είναι και πλήρης ομολογία την οποία παρέχει η υπογραφή συμφωνίας Ευρωπαϊκής Ένωσης και Αιγύπτου, με τη συμμετοχή και του Έλληνα Πρωθυπουργού, η οποία προβλέπει την παροχή πακέτου 7,4 δισεκατομμυρίων ευρώ για τη λεγόμενη συγκράτηση των μεταναστευτικών ροών, που συνιστά στην πραγματικότητα νέα πλωτά φέρετρα, επαναλαμβανόμενα ναυάγια, μέχρι να έχουμε την επόμενη Πύλο.

Με λίγα λόγια, η νέα συμφωνία προβλέπει ένταση της καταστολής, το κυνηγητό και τη νομιμοποίηση των επαναπροωθήσεων σε βάρος των ξεριζωμένων, στο μεταναστευτικό-προσφυγικό, όπως εκφράζεται μέσα και από το αντιδραστικό νέο σύμφωνο της Ευρωπαϊκής Ένωσης για τη μετανάστευση και το άσυλο.

Μάλιστα, κάναμε παρέμβαση για το ίδιο θέμα που συζητάμε τώρα και για τα κυκλώματα διακίνησης μεταναστών στην Ολομέλεια του Ευρωπαϊκού Κοινοβουλίου στο Στρασβούργο με πρωτοβουλία της Ευρωκοινοβουλευτικής μας Ομάδας, αναδεικνύοντας την απαράδεκτη κατάσταση στη νότια Κρήτη, με τα ναυάγια και τα σοβαρά προβλήματα με τις μεγαλύτερες ευθύνες Κυβέρνησης και Ευρωπαϊκής Ένωσης.

Σχετικά με όσα είπατε στην πρωτολογία σας θα ήθελα να πω τα εξής: Ξέρετε, υπάρχει πάντα μια διάσταση ανάμεσα στα λόγια και στις πράξεις. Στην Κρήτη, και πολύ περισσότερο στο νησί της Γαύδου, δεν υπάρχει μέχρι σήμερα ουσιαστικά καμία πρόβλεψη και δεν έχει ληφθεί κανένα μέτρο για την προστασία των μεταναστών και των προσφύγων που διασώζονται και φτάνουν εκεί για τη φιλοξενία τους σε ανθρώπινες συνθήκες διαβίωσης, την καταγραφή των αναγκών τους, την άμεση πρόσβασή τους σε υγειονομική περίθαλψη, τη νομική συνδρομή και διαδικασίες ασύλου.

Το ίδιο ισχύει στην περίπτωση των Καλών Λιμένων, νότια του Ηρακλείου στο Ηράκλειο. Τα χρήματα τα οποία ανακοινώσατε πριν από λίγο στην πρωτολογία σας είναι ψίχουλα μπροστά στις ολοένα και αυξανόμενες ανάγκες που προκύπτουν. Τα καταλύματα που δημιουργούνται σε διάφορους ακατάλληλους χώρους είναι απαράδεκτα και δημιουργούν επιπρόσθετα προβλήματα στους ξεριζωμένους, όπως και στους κατοίκους του νησιού προφανώς.

Τα όσα συνέβησαν τον προηγούμενο μήνα με φόντο τα κρούσματα ψώρας σε πρόσφυγες και μετανάστες στην αίθουσα λιμενεργατών του Ηρακλείου, τα όσα συμβαίνουν κάθε φορά αναδεικνύουν τη γύμνια και του κεντρικού και του τοπικού κράτους και την επιλεκτική ανικανότητα.

Αυτό λοιπόν που χρειάζεται άμεσα, και σ’ αυτό πρέπει να απαντήσετε, κύριε Υπουργέ, και κλείνω με αυτό, είναι η απόδοση ασύλου σε όλα τα θύματα των πολέμων και των διωγμών, σύμφωνα με τη Συνθήκη της Γενεύης για τους πρόσφυγες, χωρίς τον εγκλωβισμό τους στις άθλιες υπερδομές-φυλακές που μπορούν να ταξιδεύουν στις χώρες του πραγματικού προορισμού τους, μέτρα και χρηματοδότηση για τους προσωρινούς χώρους φιλοξενίας με αξιοπρεπείς ανθρώπινες συνθήκες, πρόσβαση σε υγειονομική περίθαλψη, νομική συνδρομή, διερμηνεία, διαδικασίες ασύλου και φυσικά να στελεχωθούν πλήρως…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** …όλες οι κρατικές υπηρεσίες μετανάστευσης και ασύλου με μόνιμο προσωπικό, με πλήρη εργασιακά και ασφαλιστικά δικαιώματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Υπουργέ, έχετε τον λόγο, παρακαλώ να είστε μέσα στον χρόνο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Θα κάνω ό,τι μπορώ, κύριε Πρόεδρε.

Δεν θα μπω σε μια ατέρμονη συζήτηση για τα αίτια και τις ρίζες των μεταναστευτικών πιέσεων και ροών. Μακάρι, να ήταν ζήτημα και ευθύνη μιας συγκεκριμένης κυβέρνησης οπουδήποτε, εθνικής, τότε θα λύναμε το πρόβλημα με εκλογές. Θα προσερχόταν στις κάλπες ο ελληνικός λαός, θα απομάκρυνε την ένοχη κυβέρνηση και θα μειώνονταν και οι μεταναστευτικές ροές προς οποιαδήποτε χώρα, όχι την Ελλάδα. Φοβούμαι, όμως, ότι δεν είναι έτσι ακριβώς.

Η Ελλάδα έχει υποστεί πάρα πολλές πιέσεις και εξακολουθεί να υφίσταται, ιδίως σε εποχές έξαρσης των ροών -το 2024 ήταν μια τέτοια εποχή- και η τάση είναι αυξητική. Ασφαλώς, υπάρχει μεγάλος προβληματισμός. Το ζήτημα, όμως, είναι να έχει οικοδομήσει ένα σύστημα που μπορεί να υποδέχεται αυτούς τους ανθρώπους, να τους παρέχει κατά το δυνατόν αξιοπρεπείς συνθήκες διαβίωσης, να δέχεται τα αιτήματα για παροχή ασύλου, να τα επεξεργάζεται σε σχετικά ικανοποιητικές ταχύτητες, ώστε αυτοί να προωθούνται όπου είναι ο τελικός προορισμός τους, παρά το γεγονός ότι και αυτές οι συνθήκες, νομίζω, ιδίως όσον αφορά τους τελικούς προορισμούς, ευρωπαϊκούς, κυρίως, δείχνουν να αλλάζουν υπό τις κοινωνικοπολιτικές συνθήκες.

Θα θίξω εδώ σύντομα τα εξής σημεία. Υπάρχει πραγματικά μια σημαντική προσπάθεια από το αρμόδιο Λιμενικό Σώμα τόσο για την επιτήρηση των θαλασσίων συνόρων όσο και για τη διάσωση ανθρώπων, που οι διακινητές, αυτοί που αναλαμβάνουν να τους μεταφέρουν με τα πλωτά μέσα που αναφέρατε, τους βάζουν σε κίνδυνο, να μην το ξεχνάμε αυτό. Γίνεται διάσωση στη θάλασσα, κάτω από επικίνδυνες συνθήκες, ιδίως κατά τους χειμερινούς μήνες και, βεβαίως, έχουμε να κάνουμε με ένα μακρύ ταξίδι από τις λιβυκές ακτές μέχρι τη Γαύδο. Αυτό συμβαίνει. Μετά τη διάσωση, όμως, προκύπτει η σύλληψή τους και η μεταγωγή τους, η προώθησή τους, εκεί όπου υπάρχουν δομές του Υπουργείου Μετανάστευσης.

Άρα, το πρώτο κομμάτι συντελείται από το Λιμενικό και την Αστυνομία. Το Υπουργείο Μετανάστευσης παρεμβαίνει, εισέρχεται στο κάδρο, όταν αυτοί οι άνθρωποι μεταφέρονται στα ΚΥΤ/ΚΕΔ, προκειμένου να καταγραφούν και να παραμείνουν εκεί.

Υπάρχει το νέο δεδομένο, της ενεργοποίησης ενός διαδρόμου από τις λιβυκές ακτές προς τη Γαύδο, την Κρήτη και στη συνέχεια, με τη μεταφορά που περιέγραψα, στην ενδοχώρα. Είναι ένα νέο δεδομένο, ένας νέος διάδρομος και θα πρέπει να δούμε πώς μπορούμε να τον περιφρουρήσουμε καλύτερα, να τον ελέγξουμε καλύτερα, γιατί όταν έχουμε να κάνουμε με τη φύλαξη των συνόρων, ναι, νομίζω μπαίνει στην κουβέντα και το ζήτημα της περιφρούρησης των συνόρων.

Υπάρχει, βεβαίως, παράλληλα και η απουσία κάποιας δομής ΚΥΤ/ΚΕΔ στην Κρήτη, έτσι ώστε αυτοί οι άνθρωποι να φυλάσσονται, όχι να καταγράφονται, αλλά κατ’ αρχάς να φυλάσσονται κατά τρόπο ελεγχόμενο και οργανωμένο και παράλληλα να τους παρέχονται αξιοπρεπείς συνθήκες διαβίωσης.

Στο πλαίσιο, λοιπόν, αυτού του προβληματισμού και ιδίως σχεδιασμού για την αντιμετώπιση κάποιας έκτακτης κατάστασης, λόγω της έκτασης των ροών, όντως είναι υπό σχεδιασμό η δημιουργία ενός χώρου ελεγχόμενης διαμονής και φύλαξης των εισερχομένων, υπό την εποπτεία της Ελληνικής Αστυνομίας, όχι δομή. Εξηγούμαι, για να μην παρεξηγούμαι. Η δομή έχει να κάνει με το Υπουργείο Μετανάστευσης, με κέντρα υποδοχής, καταγραφής. Δεν είναι, όμως, κάτι τέτοιο. Είναι ένας χώρος φύλαξης. Χώροι, αυτή τη στιγμή, προτεινόμενες τοποθεσίες, είναι υπό συζήτηση, δεν έχει αποφασιστεί κάτι.

Επαναλαμβάνω ότι αυτό δεν έχει να κάνει με κάποιο χώρο υπό την εποπτεία του Υπουργείου Μετανάστευσης, αλλά έναν χώρο φύλαξης υπό την εποπτεία της Ελληνικής Αστυνομίας, έτσι ώστε να μην υπάρχει η ανεξέλεγκτη κίνηση αυτών των ανθρώπων, που δημιουργεί πρόβλημα και στους ίδιους, αλλά και ανησυχία ή προβληματισμό στις τοπικές κοινωνίες.

Επομένως, μέχρι τη μεταφορά τους στην ενδοχώρα εκτιμώ ότι θα ήταν προτιμότερο να κρατούνται σε έναν εποπτευόμενο από την Αστυνομία χώρο, με αξιοπρεπείς συνθήκες, ελεγχόμενα και οργανωμένα, μέχρι να προκύψει αυτή η μεταφορά.

Ανάλογα με την έξαρση των ροών, με τις αυξητικές τάσεις -τις βλέπουμε αυτή τη στιγμή να διαμορφώνονται- θα παρθούν και οι σχετικές αποφάσεις, σε συνεργασία πάντα με τις τοπικές κοινωνίες και σίγουρα όχι χωρίς την άποψή τους.

Σε κάθε περίπτωση, όμως, το Υπουργείο οφείλει να προετοιμάζεται για κάθε ενδεχόμενο. Διαχείριση κρίσης είναι η διαχείριση αυξημένων μεταναστευτικών ροών. Και στο πλαίσιο αυτής της συζήτησης υπάρχουν και αυτοί οι σχεδιασμοί.

Σε κάθε περίπτωση, όμως, εκτιμώ ότι το Υπουργείο αντεπεξέρχεται και όσον αφορά στις χρηματοδοτήσεις απαντά στα αιτήματα. Αυτά μας ζητήθηκαν από τον Δήμο Γαύδου, αυτά δώσαμε ως έκτακτη χρηματοδότηση. Αν μας ζητηθούν περισσότερα για την κάλυψη αυτών των αναγκών, θα δώσουμε και περισσότερα και σε όποιο δήμο έχει παρόμοια αιτήματα.

Το Υπουργείο ανταποκρίνεται κάτω από δύσκολες συνθήκες, σε συνθήκες πίεσης και προσπαθεί να προβλέψει και για το μέλλον σε συνεργασία πάντα με τις συναρμόδιες αρχές, δηλαδή Λιμενικό και Αστυνομία.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την ένατη με αριθμό 391/17-1-2025 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας της Νέας Αριστεράς και Βουλευτή Μεσσηνίας κ. Αλέξανδρου Χαρίτσηπρος τον Υπουργό Εθνικής Οικονομίας και Οικονομικώνμε θέμα: «Κίνδυνο για τα κονδύλια του Ταμείου Ανάκαμψης και Ανθεκτικότητας εντοπίζει το Ελεγκτικό Συνέδριο. Τι θα κάνει η κυβέρνηση;».

Ορίστε, κύριε Πρόεδρε, έχετε τον λόγο.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Υπουργέ, μόλις χθες εκατοντάδες χιλιάδες συμπολίτες μας διαδήλωσαν σε όλη τη χώρα, αλλά και σε πάρα πολλές πόλεις της Ευρώπης και του πλανήτη, ζητώντας δικαιοσύνη για το έγκλημα των Τεμπών.

Και η δικιά μας υποχρέωση εδώ είναι να διασφαλίσουμε ότι θα αποδοθεί δικαιοσύνη, να αφουγκραστούμε ολόκληρη την ελληνική κοινωνία και να κάνουμε καθετί που περνάει από το χέρι μας, να αξιοποιήσουμε όλα τα μέσα, πολιτικά, κοινοβουλευτικά, που έχουμε στη διάθεσή μας, για να λάμψει η αλήθεια.

Θα μου πείτε τώρα και τι σχέση έχουν αυτά τα οποία μας λέτε τώρα για τα Τέμπη και τις διαδηλώσεις με τη συγκεκριμένη επίκαιρη ερώτηση; Θα σας πω, λοιπόν, κύριε Υπουργέ. Θεωρώ ότι αυτό το αίσθημα ασφυξίας, το οποίο έχει κατακλύσει την ελληνική κοινωνία είναι συνολικό και είναι γενικό και αφορά βεβαίως και τα ζητήματα της οικονομίας. Και αφορά τα ζητήματα της οικονομίας, γιατί βλέπουν οι πολίτες ότι η Κυβέρνηση ξαναστήνει ένα success story, βλέπουν οι πολίτες ότι γύρω τους κυκλοφορούν, χορεύουν τα δισεκατομμύρια και για την κοινωνική πλειοψηφία η αγοραστική δύναμη μειώνεται και βρισκόμαστε στον πάτο της Ευρώπης.

Και εδώ ερχόμαστε, λοιπόν, να συζητήσουμε σήμερα για τα ζητήματα του Ταμείου Ανάκαμψης και Ανεκτικότητας, ενός μηχανισμού και ενός εργαλείου, το οποίο, δυστυχώς, και το λέγαμε από την αρχή ότι η Κυβέρνηση της Νέας Δημοκρατίας, του Κυριάκου Μητσοτάκη, το σχεδίασε και το διαχειρίζεται με τρόπο άδικο και αδιέξοδο και οδηγούμαστε σε μία αποτυχία ιστορικών διαστάσεων, μία αποτυχία, η οποία θα φανεί δυστυχώς τα επόμενα χρόνια στην πλήρη έκτασή της και θα πλήξει τους εργαζόμενους, θα πλήξει τους επαγγελματίες, θα πλήξει την προσπάθεια για τη στήριξη της ανθεκτικότητας της χώρας μας, θα πλήξει τις περιφέρειες.

Η χώρα χάνει αυτή την τεράστια ευκαιρία για να υπάρξει μία ουσιαστική αλλαγή του παραγωγικού της μοντέλου, για να στηριχθεί η εργασία, για να αντιμετωπιστούν οι προκλήσεις της κλιματικής αλλαγής, για να προστατευτούμε από τις προκλήσεις της παγκόσμιας οικονομίας και από τις διεθνείς αναταράξεις. Και, δυστυχώς, αντί να τα λάβει όλα αυτά υπ’ όψιν της η Κυβέρνηση αναπαράγει ένα μοντέλο, το οποίο μας οδήγησε στη χρεοκοπία πριν από δεκαπέντε χρόνια, το μοντέλο του real estate, του τουρισμού και της συμπίεσης του εργατικού κόστους.

Και βεβαίως, πλέον όλα αυτά τα οποία λέγαμε εμείς όλο το προηγούμενο διάστημα σε σχέση με τα τεράστια προβλήματα που υπάρχουν στην υλοποίηση αυτού του πολύ σημαντικού προγράμματος έρχεται πλέον και το αποκαλύπτει και τα εκθέτει και το ίδιο το Ελεγκτικό Συνέδριο, το οποίο στο πόρισμά του, κύριε Υπουργέ, μιλάει για πρόβλημα συστημικό. Δεν αναφέρεται σε προβλήματα, τα οποία υπάρχουν σε συγκεκριμένα έργα. Μιλάει για πρόβλημα, το οποίο αφορά τη συστημική διαχείριση όλου του Ταμείου Ανάκαμψης. Καταγράφει ανεπαρκή χρονοδιαγράμματα και καθυστερήσεις στην ωρίμαση και υλοποίηση του συνόλου των έργων. Καταγράφει υποστελέχωση στους φορείς υλοποίησης. Καταγράφει περιορισμένη διασυνδεσιμότητα των πληροφοριακών συστημάτων και άρα αδυναμία εντοπισμού πρόληψης και αντιμετώπισης των καθυστερήσεων.

Σας το είχαμε πει από την αρχή. Δυστυχώς, δεν μας ακούσατε. Και γιατί δεν μας ακούσατε; Γιατί δυστυχώς το δόγμα σας, το δόγμα της Κυβέρνησης Μητσοτάκη είναι το outsourcing, γιατί το μόνο που νοιάζει την Κυβέρνηση είναι να μπορέσει να μοιράσει δουλειές σε «ημέτερους».

Κι έρχεται τώρα το Ελεγκτικό Συνέδριο και τι λέει; Λέει το Ελεγκτικό Συνέδριο ότι το outsourcing και οι σύμβουλοι δεν κάνουν τη δουλειά που πρέπει, τη δουλειά που χρειάζεται.

Κύριε Υπουργέ, νομίζω ότι βρισκόμαστε σε ένα σημείο, στο οποίο, πλέον, τα προβλήματα σε σχέση με τη διαχείριση και την υλοποίηση του Ταμείου Ανάκαμψης και Ανθεκτικότητας σάς περικυκλώνουν, περικυκλώνουν την Κυβέρνηση. Καθυστερήσεις και κακοδιαχείριση, μοίρασμα των πόρων σε λίγους και εκλεκτούς. Μην ξεχνάμε ότι στο μικροσκόπιο της Ευρωπαϊκής Εισαγγελίας βρίσκεται η Κυβέρνηση για τη διαχείριση ψηφιακών έργων 2,5 δισεκατομμυρίων ευρώ.

Μέσα, λοιπόν, σε ένα τέτοιο περιβάλλον, σε ένα τέτοιο πλαίσιο, και επειδή τα πράγματα είναι πλέον εξόχως σοβαρά, κύριε Υπουργέ, εγώ σας θέτω δύο πολύ συγκεκριμένα ερωτήματα και παρακαλώ για την απάντησή σας.

Πρώτον, τι ακριβώς έχετε δρομολογήσει και τι ακριβώς θα κάνετε για τις καθυστερήσεις που κτυπάει το καμπανάκι το Ελεγκτικό Συνέδριο;

Δεύτερον, πώς ακριβώς θα διασφαλίσετε ότι ο κίνδυνος αυτών των καθυστερήσεων δεν θα οδηγήσει σε απώλεια πόρων για την ελληνική οικονομία;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Αγαπητέ κύριε συνάδελφε, εμείς εμπιστευόμαστε τη δικαιοσύνη και η δικαιοσύνη είναι αυτή που θα αποδώσει τα αποτελέσματα αυτού του τραγικού δυστυχήματος. Επομένως, εμείς εμπιστευόμαστε τη δικαιοσύνη πάντα και το έχουμε πει διαχρονικά. Εσείς πολλές φορές κατηγορούσατε τη δικαιοσύνη και αλά καρτ κρίνατε για τα αποτελέσματά της. Εμείς ποτέ δεν κρίναμε τις αποφάσεις της δικαιοσύνης.

Τώρα, επειδή έχετε διατελέσει Υπουργός, και μάλιστα σε δύσκολες εποχές, εποχές μνημονιακές, θεωρώ ότι έχετε τη γνώση και την εμπειρία των ελεγκτικών μηχανισμών, των κοινοτικών ευρωπαϊκών μηχανισμών. Και γνωρίζετε πολύ καλά ότι οι άνθρωποι αυτοί, οι άνθρωποι οι οποίοι ασχολούνται με τα έργα στην Ελλάδα, γνωρίζουν πάρα πολύ καλά την εξέλιξη και παρακολουθούν πολύ στενά πριν εισηγηθούν την ολοκλήρωση των χρονοδιαγραμμάτων και των οροσήμων.

Επομένως, γνωρίζετε και απ’ τη δική σας θητεία ότι το Task Force αυτό, το οποίο βρίσκεται πάνω από το κάθε έργο και πάνω από το Ταμείο Ανάκαμψης -τα προηγούμενα χρόνια ήταν πάνω από άλλα θέματα- γνωρίζουν καλά την εξέλιξη και παρακολουθούν τα χρονοδιαγράμματα.

Αλλά επειδή αναφερθήκατε στην Ελλάδα ως ουραγό, θέλω να σας θυμίσω ότι η Ελλάδα αυτήν τη στιγμή δεν είναι ουραγός στα ευρωπαϊκά προγράμματα, ουραγός ήταν η Ελλάδα κατά την διακυβέρνηση ΣΥΡΙΖΑ, όπου το 2019 παραλάβαμε την Ελλάδα την τελευταία στις απορροφήσεις, κύριε Χαρίτση. Διότι είχατε ακολουθήσει μία διαφορετική πολιτική και έπρεπε να τρέξουμε στην προγραμματική περίοδο 2014 - 2020 για να προλάβουμε να μην απωλέσουμε πόρους.

Αυτή είναι η τρίτη επίκαιρη που απαντώ και ως έχω υποχρέωση υποχρεωτικά θα επαναλάβω και κάποια ζητήματα. Ξέρετε, τα ευρωπαϊκά προγράμματα, εφόσον ακολουθήσουν μια πολιτική και μια στρατηγική –κι εδώ έχουμε μια συγκεκριμένη πολιτική και στρατηγική- κρίνονται και εκ του αποτελέσματος.

Επομένως, εγώ θα τα καταθέσω ξανά στη Βουλή. Θέλω να σας παρουσιάσω ότι η Ελλάδα είναι πρώτη στους πόρους των εθνικών σχεδίων του Ταμείου Ανάκαμψης.

Στις εκταμιεύσεις των πόρων του Ταμείου Ανάκαμψης ως ποσοστού του ΑΕΠ του 2023 -δεν έχει βγει το 2024, θα βγει και τώρα- είμαστε πάλι πρώτοι.

Ως ποσοστό απορρόφησης πόρων ΤΑΑ -γιατί για να συζητάμε για ένα εργαλείο και για ένα ταμείο, θα πρέπει να βλέπουμε και τα αποτελέσματα, κι αυτά δεν τα λέμε εμείς, αυτά τα λένε οι Ευρωπαίοι και μάλιστα με αποτελέσματα τα οποία είναι αναρτημένα και τα οποία μπορείτε και εσείς να τα κατεβάσετε- είμαστε όγδοοι σήμερα με 51%, αλλά χωρίς να συνυπολογίσει την εκταμίευση που έρχεται των 3,1 δισεκατομμυρίων ευρώ, που έχει εγκριθεί και θα εισρεύσουν τα χρήματα στην πατρίδα μας ίσως μέσα στον Φεβρουάριο. Αν συμβεί αυτό θα φτάσουμε στο 60% της απορρόφησης.

Στα ολοκληρωμένα ορόσημα είμαστε ακριβώς στον μέσο όρο της Ευρώπης και στα υποβληθέντα αιτήματα είμαστε τέταρτοι, με πέντε υποβληθέντα αιτήματα, και θέλω να ενημερώσω και εσάς ότι μέσα στο 2025 θα υποβάλουμε δύο αιτήματα και αυτά θα μας ανεβάσουν ακόμα περισσότερες θέσεις, το έκτο αίτημα, το οποίο θα γίνει τον Απρίλιο, και το έβδομο αίτημα, το οποίο θα υποβληθεί τον Οκτώβριο. Το καταθέτω στα Πρακτικά.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος (Νίκος) Παπαθανάσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, η συγκεκριμένη έκθεση του Ελεγκτικού Συνεδρίου προφανώς, όπως την έχετε διαβάσει κι εσείς, δεν επισύρει δημοσιονομικές διορθώσεις, δεν καταλογίζει ευθύνες, δεν διαπιστώνει ούτε καν αναφέρει παραμικρή μνεία σε παρατυπίες ή μη ορθή διαχείριση.

Γιατί; Διότι το Ταμείο Ανάκαμψης έχει ένα σχέδιο διαχείρισης και ελέγχου πάρα πολύ αυστηρό και μέσα στο σχέδιο αυτό υπάρχει χρονοδιάγραμμα. Γιατί αναφέρετε σχετικά με τα χρονοδιαγράμματα ότι δεν υπάρχουν ενδιάμεσα χρονοδιαγράμματα. Μα το ίδιο το Ταμείο Ανάκαμψης έχει ένα χρονοδιάγραμμα. Το κάθε ορόσημο και το κάθε αίτημα εκταμίευσης περιλαμβάνει και έργα, τα οποία έχουν χρονοδιαγράμματα και στόχους και επίσης περιλαμβάνει μεταρρυθμίσεις, οι οποίες έχουν ημερομηνία εκπλήρωσης. Επομένως, το ίδιο το Ταμείο Ανάκαμψης και το σχέδιο διαχείρισης και ελέγχου περιλαμβάνει αυτούς τους χρονοστόχους.

Επομένως, είναι σημαντικό να δούμε ότι όλα τα έργα τρέχουν από τα αρμόδια Υπουργεία και βεβαίως η υποστελέχωση -η οποία είναι μια γενική έννοια και γνωρίζετε πολύ καλά ότι το κράτος σήμερα ακολουθεί μία αποχώρηση με μία πρόσληψη- καλύπτεται προφανώς από αυτά τα εργαλεία που δίνει το ίδιο το Ταμείο Ανάκαμψης.

Όσο για το πληροφοριακό σύστημα που αναφέρετε, θέλω να σας πω ότι είναι διασυνδεδεμένο -θα συνεχίσω και στη δευτερολογία μου- και αντλεί τις πληροφορίες αυτές από άλλα σχετικά συστήματα. Προφανώς υπάρχουν ακόμη κάποια άλλα συστήματα που δεν έχουν διασυνδεθεί, αλλά η πλειοψηφία των συστημάτων έχει διασυνδεθεί.

Θα συνεχίσω, κύριε Πρόεδρε, στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, έντεκα μαθήτριες και μαθητές δύο συνοδοί εκπαιδευτικοί από το Δημοτικό Σχολείο Γαλατάδων Πέλλας.

Καλωσορίζουμε τα παιδιά και τους δασκάλους.

(Χειροκροτήματα από όλες τις πτέρυγες της Βουλής)

Σήμερα είναι μια διαδικασία Κοινοβουλευτικού Ελέγχου, όπου Βουλευτές, Πρόεδροι Κοινοβουλευτικών Ομάδων, όλοι οι Βουλευτές, κάνουν ερωτήσεις προς την Κυβέρνηση και τον Υπουργό, για θέματα που αφορούν είτε την περιοχή τους είτε γενικότερα.

Κύριε Πρόεδρε, έχετε τον λόγο.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Υπουργέ, αυτό το οποίο εισπράττω εγώ από την απάντησή σας είναι ότι προφανώς οι συστάσεις του Ελεγκτικού Συνεδρίου δεν ισχύουν, ότι έχετε απαντήσεις για όλα.

Θέλω να σας ρωτήσω ευθέως, αυτά που μόλις είπατε τώρα τα έχετε στείλει ως επίσημη απάντηση στο Ελεγκτικό Συνέδριο και για συστάσεις του; Να μας προσκομίσετε το έγγραφο με την επίσημη απάντηση του Υπουργείου προς το Ελεγκτικό Συνέδριο παρακαλώ πολύ. Διότι, όπως είπατε σωστά, επειδή κι εγώ έχω θητεύσει στο Υπουργείο και υπάρχουν σχετικές αλληλογραφίας, πρέπει να δούμε ακριβώς τι έχει γίνει.

Σας άκουσα και πάλι, κύριε Υπουργέ, όπως, δυστυχώς, γίνεται συνεχώς από τα στελέχη της Κυβέρνησης, να πανηγυρίζετε για τα περί απορρόφησης. Κοιτάξτε, τα επίσημα στοιχεία μέχρι 10 Οκτωβρίου του 2024 δείχνουν ότι για το Ταμείο Ανάκαμψης και Ανθεκτικότητας στην πραγματική οικονομία έχουν διοχετευτεί 7,1 δισεκατομμύρια ευρώ, απορρόφηση μόλις 25%. Επαναλαμβάνω, 10 Οκτωβρίου του 2024. Αυτά είναι τα πραγματικά στοιχεία, τα ξέρετε πολύ καλά.

Δεν είναι απορρόφηση, κύριε Υπουργέ, οι μεταφορές ποσών στους φορείς υλοποίησης, το παρκάρισμα δηλαδή κονδυλίων. Αυτό είναι λογιστική απορρόφηση. Δεν συνιστά πραγματική ενίσχυση της οικονομίας.

Κι επειδή εδώ το θέμα δεν είναι μεταξύ μας ούτε είναι ζήτημα προσωπικής ούτε καν κομματικής αντιπαράθεσης. Εδώ απαντάτε βάσει του κοινοβουλευτικού ελέγχου στους πολίτες και στην κοινωνία. Η απένταξη αντιπλημμυρικών έργων, για παράδειγμα, με την απίστευτη δικαιολογία ότι αργούν πάρα πολύ οι απαλλοτριώσεις, δείχνει έναν καλό σχεδιασμό, έργα τα οποία εντάχθηκαν και απεντάχθηκαν;

Στο ζήτημα του συστημικού ελέγχου, που σας είπα και πριν, του Ελεγκτικού Συνεδρίου πρέπει να καταλάβετε ότι ο έλεγχος αυτός είναι στο σύστημα το δικό σας, στο σύστημα το οποίο η Κυβέρνησή σας επέλεξε, στο σύστημα διαχείρισης και ελέγχου το δικό σας. Εσείς επιμείνατε –και σας το είχαμε πει και εξαρχής- να κάνετε πειράματα με νέες υπηρεσίες, επιμείνατε σε ένα νέο μηχανισμό διαχείρισης και όχι στο να αξιοποιήσετε το έμπειρο στελεχιακό δυναμικό που είχε το Υπουργείο για τη διαχείριση κοινοτικών προγραμμάτων.

Σας είπαμε ότι με απευθείας ανάθεση σε μεγάλους συμβούλους και με μία υπηρεσία συντονισμού δεν θα μπορέσετε να διαχειριστείτε σωστά όλους αυτούς τους πόρους. Και να τα αποτελέσματα, να που τα βρίσκουμε σήμερα μπροστά μας.

Και αυτό το οποίο κάνει το Ελεγκτικό Συνέδριο, κύριε Υπουργέ, είναι να κτυπάει ένα πολύ σημαντικό καμπανάκι για την πορεία υλοποίησης αυτού του τόσο σημαντικού προγράμματος, όπως καμπανάκι πριν είχε κτυπήσει και η έκθεση της Κομισιόν, όπως καμπανάκι πριν είχε κτυπήσει και η έκθεση του Ευρωπαϊκού Ελεγκτικού Συνεδρίου και συνολικά για την πορεία της ελληνικής οικονομίας.

Καμπανάκι κτυπάει και η Τράπεζα της Ελλάδος στην ενδιάμεση έκθεση για τη νομισματική πολιτική του 2024, όσον αφορά τους κινδύνους επί των προβλέψεων και ένας από τους κινδύνους που επισημαίνει η Τράπεζα της Ελλάδος είναι ο χαμηλότερος του αναμενόμενου ρυθμός απορρόφησης και αξιοποίησης των πόρων του Ταμείου Ανάκαμψης και Ανθεκτικότητας. Και αν αυτός ο κίνδυνος προστεθεί σε άλλους κινδύνους που αντιμετωπίζουμε πλέον σήμερα, που έχουν να κάνουν με τον κίνδυνο που πάλι η Τράπεζα της Ελλάδος επισημαίνει για τις φυσικές καταστροφές και τις ανάγκες αποκατάστασης και αποζημίωσης, έχει να κάνει με την αδυναμία σας να προχωρήσετε σε θωράκιση των δημόσιων υποδομών της χώρας, έχει να κάνει με ευρύτερους κινδύνους που πλέον αντιμετωπίζουμε όπως είναι ο εμπορικός πόλεμος και οι δασμοί οι οποίοι εισάγονται και από τον Πρόεδρο Τραμπ στις εμπορικές συναλλαγές, καταλαβαίνετε ότι αυτή τη στιγμή το μείγμα για την ελληνική οικονομία, κύριε Υπουργέ, είναι εκρηκτικό. Είναι εκρηκτικό!

Και ακούμε βεβαίως και τον Πρωθυπουργό, τον κ. Μητσοτάκη, ο οποίος υπερθεματίζει τις εξαγγελίες του νεοεκλεγέντος Αμερικανού Προέδρου Τραμπ. Θέλει και εκπτώσεις –μας είπε- στην ευρωπαϊκή πράσινη συμφωνία και, βεβαίως, συναινεί στη μετατροπή της Ευρώπης σε πολεμική οικονομία και στην αύξηση του προϋπολογισμού για τις αμυντικές δαπάνες μέχρι και το 5%.

Από πού θα προκύψουν αυτά τα κονδύλια ρωτώ μέσω υμών τον Πρωθυπουργό, ο οποίος ελπίζω να έρθει και στη Βουλή να απαντήσει σε αυτά τα πολύ κρίσιμα ερωτήματα. Από πού θα προκύψουν ακριβώς αυτά τα κονδύλια; Από πού θα κοπούν; Θα κοπούν από το κοινωνικό κράτος; Θα κοπούν από τη στήριξη των εργαζομένων; Θα κοπούν από την ενίσχυση των μικρομεσαίων; Από πού ακριβώς θα κοπούν αυτά τα κονδύλια;

Κύριε Υπουργέ, δυστυχώς –και θα κλείσω με αυτό για να μην καταχραστώ και τον χρόνο του Κοινοβουλίου και της διαδικασίας μας- από την πρώτη στιγμή είχαμε πει –και δυστυχώς πλέον αυτό διαπιστώνεται παντού- ότι προχωρήσατε στον σχεδιασμό και την υλοποίηση του Ταμείου Ανάκαμψης χωρίς διαβούλευση, χωρίς διαφάνεια, χωρίς ένα ολοκληρωμένο στρατηγικό σχέδιο για να απαντήσει πραγματικά στις πολύ μεγάλες προκλήσεις που αντιμετωπίζει η ελληνική οικονομία. Αντ’ αυτού, χτίσατε ένα success story, το οποίο τώρα γκρεμίζεται με πάταγο.

Πριν από δύο εβδομάδες βρέθηκα στη Θεσσαλία, για να δω πάλι τους πλημμυροπαθείς του «Daniel». Και εκεί μου είπαν και οι εκπρόσωποι της αυτοδιοίκησης –που δεν ανήκουν στον δικό μας πολιτικό χώρο, κάθε άλλο- ότι νιώθουν ότι βρίσκονται εκτός του όποιου κυβερνητικού σχεδιασμού για τη διαχείριση αυτών των σημαντικών κονδυλίων.

Την προηγούμενη εβδομάδα, πριν ακριβώς από μία εβδομάδα, βρέθηκα στη δυτική Μακεδονία, πάλι σε συνάντηση με όλους τους φορείς της περιοχής. Μου είπαν ότι η διαδικασία της απολιγνιτοποίησης προχωράει ερήμην τους –ερήμην τους!-, μόνο με δυο τρεις πολύ μεγάλες εταιρείες, οι οποίες λυμαίνονται τον χώρο και τη χώρα. Αυτή είναι, δυστυχώς, η πολιτική επιλογή της Κυβέρνησης Μητσοτάκη και αυτή η πολιτική επιλογή στοιχίζει πάρα πολύ ακριβά στην ελληνική κοινωνία και στην ελληνική οικονομία.

Το Ταμείο Ανάκαμψης και Ανθεκτικότητας ήταν και παραμένει μια πολύ μεγάλη ιστορική ευκαιρία για τη χώρα μας. Δυστυχώς –και το δυστυχώς το εννοώ- το δυστύχημα είναι ότι το διαχειρίζεται μία κυβέρνηση που το βλέπει ως ένα ακόμη λάφυρο στα χέρια της, για να το μοιράσει στους λίγους και εκλεκτούς, οικονομικά ισχυρούς φίλους της.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κατ’ αρχάς, να ζητήσω συγγνώμη γιατί δεν αναφέρθηκα στον τίτλο του κυρίου Πρόεδρου και είπα «συνάδελφε». Κύριε Πρόεδρε, συγγνώμη γι’ αυτό.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Αλίμονο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Πρόεδρε, καταλαβαίνω ότι στο δεύτερο σκέλος αναφέρεστε στις καθυστερήσεις. Όμως, η Ελλάδα είναι η πρώτη φορά που έχει ένα εθνικό σχέδιο, το οποίο καταρτίστηκε κατ’ αρχάς ως εθνική στρατηγική από τον νομπελίστα Πισσαρίδη και στη συνέχεια μετουσιώθηκε σε πράξη μέσω του Ταμείου Ανάκαμψης στο «Ελλάδα 2.0» αλλά και στο ΕΣΠΑ 2021 - 2027.

Γι’ αυτό, λοιπόν, οι βασικοί τέσσερις πυλώνες αυτού του σχεδίου που δεν υπήρχαν πριν και που κατ’ ουσίαν αυτή η Κυβέρνηση, η Κυβέρνηση του Κυριάκου Μητσοτάκη, έφερε ήταν η πράσινη μετάβαση, η ψηφιακή μετάβαση, η κατάρτιση –ένα πολύ σημαντικό θέμα για τους συμπολίτες μας μετά τα μνημόνια- και η ανταγωνιστικότητα, δηλαδή η στήριξη των επιχειρήσεων. Αυτοί είναι οι βασικοί πυλώνες πάνω στους οποίους στηρίζουμε την εθνική μας στρατηγική και όλα τα προγράμματα τρέχουν εκεί. Επομένως, υπάρχει σχέδιο συγκεκριμένο κάτι που δεν υπήρχε πριν.

Άκουσα με μεγάλη προσοχή αυτό που είπατε. Όμως, χωρίς να το θέλετε, δίνετε εσείς στην απάντηση. Είπατε ότι, βάσει των στοιχείων που έχετε, 7,1 δισεκατομμύρια ευρώ μπήκαν στην οικονομία. Αυτό, κύριε Πρόεδρε, είναι από το επιδοτούμενο σκέλος. Μάλιστα 7,1 μπήκαν από τα 8,6, δηλαδή 90%, λοιπόν, των πόρων. Έχουμε πάρει 8,6 στο σκέλος των επιδοτήσεων. Τα 7,1, λοιπόν, στα 8,6 δισεκατομμύρια, το 90% μπήκε μέσα στην οικονομία και προφανώς αυτό είναι εκθετικό. Διότι το 2025 θα είναι 4,9 δισεκατομμύρια από το σκέλος –επαναλαμβάνω- των επιδοτήσεων. Μην μπερδεύουμε το σκέλος το δανειακό με το σκέλος των επιδοτήσεων, εσείς μόνος σας παραδέχεστε ότι το 90% μπήκε στην οικονομία.

Επίσης, αναφερθήκατε στα αντιπλημμυρικά έργα, κύριε Πρόεδρε. Μα, δεν το ξέρετε ότι το Ταμείο Ανάκαμψης έχει συγκεκριμένους χρόνους; Προφανώς τα έργα αυτά απεντάχθηκαν, για να ενταχθούν όμως –και εντάχθηκαν- στο ΕΣΠΑ 2021-2027. Γιατί έγινε αυτό; Διότι όταν είχαμε την καταστροφή του «Daniel», έπρεπε να ανακατευθύνουμε πόρους και έπρεπε να ανακατευθύνουμε 600 εκατομμύρια, διότι το Solidarity Fund, το Ευρωπαϊκό Ταμείο, το οποίο στηρίζει για φυσικές καταστροφές είναι περιορισμένο και μόλις 100 εκατομμύρια μας έδωσε.

Η διαπραγμάτευση, λοιπόν, του Πρωθυπουργού, που έπρεπε να καλύψει τα 3,5 δισεκατομμύρια, έφερε τη διαπραγμάτευση με το Ταμείο Ανάκαμψης που μόλις είχε κλείσει για να μεταφερθούν 600 εκατομμύρια και τη διαπραγμάτευση από το ΕΣΠΑ να πάνε, από τη νέα προγραμματική περίοδο, περίπου 1,1 δισεκατομμύριο ευρώ, για να μπορέσουμε να καλύψουμε και τα υπόλοιπα καλύπτονται από εθνικούς πόρους.

Επομένως, δεν πρέπει να λέτε ότι απεντάχθηκαν έργα. Τα έργα που απεντάχθηκαν είναι αυτά τα οποία δεν μπορούσαν να ολοκληρωθούν εντός του προγράμματος του Ταμείου Ανάκαμψης και εντάχθηκαν στο ΕΣΠΑ 2021-2027.

Τώρα, επειδή προφανώς η αγωνία σας στο δεύτερο σκέλος της ερώτησής σας είναι για την απώλεια πολύτιμων πόρων, σας διαβεβαιώ ότι η Ελλάδα δεν πρόκειται να χάσει ευρώ από το Ταμείο Ανάκαμψης, όπως καταφέραμε και δεν χάσαμε ευρώ από το ΕΣΠΑ 2014 - 2020, που εσείς το παραδώσατε το 2019 με 20%. Γιατί, λοιπόν, υπάρχει αυτό; Διότι υπάρχει η πρόβλεψη μέσα και στον κανονισμό του Ταμείου να υπάρχουν μικρές αλλαγές στο Ταμείο, έτσι ώστε να συμπεριλάβουν κάποιες αλλαγές στο πρόγραμμα και μη επίτευξη ημερομηνιών. Επομένως, γίνεται αυτό, το κάνουν όλες οι χώρες της Ευρώπης και επιπροσθέτως –και κλείνω με αυτό- έχουμε και μια υπερδέσμευση, έτσι ώστε στο τέλος της ημέρας να μη χάσουμε ούτε ένα ευρώ.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την ένατη με αριθμό 408/20-1-2025 επίκαιρη ερώτηση πρώτου κύκλου του ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εθνικής Οικονομίας και Οικονομικών με θέμα: «Έκθεση Ελέγχου Ελεγκτικού Συνεδρίου για Ταμείο Ανάκαμψης και Ανθεκτικότητας».

Ελάτε, κύριε συνάδελφε.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, όπως σωστά είπατε, είναι η τέταρτη ερώτηση με το ίδιο αντικείμενο. Όλες κατατέθηκαν την προηγούμενη εβδομάδα, αλλά για διαδικαστικούς λόγους τις συζητήσατε ανά ζεύγη, δύο μέσα στην εβδομάδα που πέρασε και δύο σήμερα.

Έχω παρακολουθήσει τη συζήτηση. Διάβασα πολύ προσεκτικά τα Πρακτικά από τις δύο προηγούμενες συζητήσεις. Παρακολούθησα τώρα τον κ. Χαρίτση κι εσάς στη συζήτηση που είχατε. Τολμώ να πω -και σας το λέω με κάθε ειλικρίνεια, άλλωστε έχουμε βρεθεί και στο γραφείο σας όταν είχατε την καλοσύνη να με ενημερώσετε- ότι αν ένιωθα ότι έχουν απαντηθεί επαρκώς όσα έπρεπε, θα απέσυρα την ερώτηση και δεν θα το συνέχιζα. Πλην, όμως, λυπάμαι που δεν μπορώ να πω κάτι τέτοιο διότι και στις προηγούμενες απαντήσεις σας και τώρα έχετε αναφερθεί σε μια σειρά από μισές αλήθειες -για να μην πω ανακρίβειες- τις οποίες θα ήθελα να αναδείξω και να σας δώσω την ευκαιρία να τις απαντήσετε είτε στην πρωτολογία σας είτε στην δευτερολογία σας.

Πρωτίστως αναφερθήκατε στο ότι το Ελεγκτικό Συνέδριο κάνει παρατηρήσεις ή συστάσεις. Αυτό είναι παντελώς ανακριβές. Το Ελεγκτικό Συνέδριο με βάση τη νομοθεσία -την έχω κι αν θέλετε μπορώ να σας τη δώσω- δεν κάνει απλώς παρατηρήσεις. Είναι συνταγματικά κατοχυρωμένο δικαιοδοτικό γνωμοδοτικό όργανο στις αρμοδιότητες του οποίου υπάγεται και ο έλεγχος των δημοσίων δαπανών και η νομιμότητα της απορροφησιμότητας των κοινοτικών κονδυλίων. Αν δεν κάνω λάθος είναι το άρθρο 98 του Συντάγματος που περιγράφει στο άρθρο 1 στα εδάφια α-ζ αναλυτικά τι γίνεται. Άρα, σας παρακαλώ μην ξαναπείτε ούτε για παρατηρήσεις απλώς, ούτε για συστάσεις.

Το δεύτερο πολύ σημαντικό κομμάτι είναι ότι ενώ απαντήσατε στον κ. Παππά και το υπονοήσατε και τώρα στον κ. Χαρίση για τον αριθμό των δισεκατομμυρίων που μπαίνουν στη χώρα, δεν έχετε δώσει καμία σωστή απάντηση για τον πολύ μικρό αριθμό των εταιρειών στις οποίες πηγαίνουν αυτά τα χρήματα. Πρόκειται για επτά εταιρείες οι οποίες κάνουν εργολαβίες και αυτές κάνουν οι εργολαβίες και αυτές κάνουν εργολαβίες. Και αν υποθέσουμε -πολύ ενδεικτικά θα το πω- ότι σε κάθε βήμα αυτής της αναδοχής και υποαναδοχής πηγαίνει ένα 10% προς όφελής της από πάνω βαθμίδας, αν έχουμε μόνο δύο τέτοιες ενδιάμεσες βαθμίδες έχουμε μείον 20% έσοδο από ότι αν είχαμε απευθείας αναθέσεις σε μικρότερες κοινοπραξίες. Και αυτό το 20% λιγότερο, σημαίνει 20% λιγότερα έργα.

Επειδή, όπως ξέρει ο κ. Κωνσταντινόπουλος, θεωρώ πολύ σημαντικό κάποιος να μπορεί στον χρόνο που του δίνεται να αποδώσει και το νόημα που θέλει και τις ερωτήσεις του, θα σταματήσω εδώ και θα συνεχίσω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε ιδιαίτερα. Όχι εγώ.

**ΜΙΧΑΗΛ ΧΟΥΡΔΑΚΗΣ:** Δεν το κάνει κανένας και φταίει και το προεδρείο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε συνάδελφε.

Βλέπω ότι στο πρώτο σκέλος της ερώτησής σας αναφέρεστε στη συσσώρευση υλοποιούμενων έργων. Θα προσπαθήσω να απαντήσω και στο δεύτερο σκέλος για τις συμβάσεις.

**ΜΙΧΑΗΛ ΧΟΥΡΔΑΚΗΣ:** Κύριε Υπουργέ, σας έκανα άλλες ερωτήσεις. Δεν ξέρω αν τις σημειώσατε.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Μια χαρά της έχω σημειώσει. Θα τις απαντήσω. Θα πρέπει να σας πω ότι στην έννομη τάξη υπάρχει ένας νόμος, κύριε συνάδελφε. Είναι ο ν.4412 όπως ισχύει. Και ο νόμος αυτός είναι νόμος περί δημοσίων συμβάσεων. Και μάλιστα αυτός ο νόμος είναι πολύ αυστηρός, διότι όλα είναι ψηφιοποιημένα κι εμείς δεν μπορούμε να υπαγορεύσουμε ποιες εταιρείες θα έρθουν για να λάβουν μέρος σε έναν διαγωνισμό. Δεν ισχύουν στην Ελλάδα αυτά που λέτε. Ίσως αφορούν κάποια άλλη χώρα.

Να σταθώ, λοιπόν, στο πρώτο σκέλος της ερώτησής σας. Να σας πω να μην ανησυχείτε. Τα εμβληματικά έργα είναι σε εξέλιξη και θα ολοκληρωθούν. Έργα όπως είναι το «Εξοικονομώ», το «Προλαμβάνω», 300 εκατομμύρια ευρώ. Είναι οι δράσεις για την υγεία και τα απογευματινά χειρουργεία. Όλα θα ολοκληρωθούν εντός του χρόνου του Ταμείου Ανάκαμψης.

Τριάντα εφτά χιλιάδες απογευματινά χειρουργεία θα ολοκληρωθούν. Το δωρεάν ψηφιακό φροντιστήριο, 424 εκατομμύρια. Τριάντα έξι χιλιάδες διαδραστικοί πίνακες έχουν ήδη ολοκληρωθεί. «Το Σπίτι μου ΙΙ» που είναι σε εξέλιξη. Διακόσια πενήντα καινούργια ηλεκτρικά λεωφορεία, ήδη, έρχονται και έχουν ολοκληρωθεί. Το βόρειο τμήμα του Ε65, οι εβδομήντα αστικές αναπλάσεις της πατρίδας μας κ.α.. Τα καταθέτω στη Βουλή. Ίσως θα πρέπει να τα μελετήσετε.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών, κ. Νικόλαος (Νίκος) Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα σας απαντήσω και για τις εταιρείες στις οποίες αναφέρεστε για τα δάνεια.

Θα επανέλθω σε αυτό το οποίο είπατε για το Ελεγκτικό Συνέδριο. Βεβαίως και έχουμε δώσει τις απαντήσεις μας στο Ελεγκτικό Συνέδριο ως έχουμε υποχρέωση. Σεβόμαστε τη δικαιοσύνη. Το είπα και νωρίτερα. Αλλά σας είπα ότι δεν επισύρει δημοσιονομικές διορθώσεις. Δεν διαπιστώνει ούτε καν την παραμικρή μνεία σε παρατυπίες ή μη ορθή διαχείριση. Θέτει θέματα τα οποία έχουμε απαντήσει ένα προς ένα. Κυρίως αυτό που θέλω να σας πω είναι ότι η παρακολούθηση του Ταμείου Ανάκαμψης και ειδικά του σχεδίου διαχείρισης και ελέγχου είναι πολύ αυστηρή και δεν θα μπορούσαμε να πάρουμε τα χρήματα με τις αποδόσεις όπως καταγράφηκαν -έχω δώσει τα Πρακτικά στη Βουλή- αν δεν είχαμε πετύχει τα ορόσημα έργα.

Εκείνο που έχει κυρίως σημασία είναι οι απορροφήσεις. Πλέον από μόνα τους τα νούμερα μιλούν. Είμαστε μία χώρα στις πρώτες θέσεις της Ευρώπης. Η απορρόφηση θα προχωρήσει εκθετικά καθότι φέτος έχουμε στόχο 4,9 δισεκατομμύρια ευρώ, με δύο αιτήματα πληρωμής 3,9 δισεκατομμύρια τον Απρίλιο και 3,5 δισεκατομμύρια –μιλώ και για το δανειακό σκέλος που είναι πέραν των 4,9 δισεκατομμυρίων ευρώ- και με μεγάλη ώθηση και στήριξη στην ανάπτυξη και την οικονομία.

**ΠΡΟΕΔΡΕΥΩΝ (Οδυσσέας Κωνσταντινόπουλο):** Κύριε Χουρδάκη, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Υπουργέ. Ευχαριστώ, κύριε Πρόεδρε.

Κύριε Παπαθανάση, θα ήθελα το σχόλιό σας για το πώς σας φαίνεται ότι μόνο εφτά είναι οριστικοί ανάδοχοι για τόσα πολλά λεφτά και επίσης αν θεωρείτε πρέπον, σωστό ή ότι είναι χρηστή διαχείριση του δημόσιου χρήματος να υπάρχουν τόσες υπεργολαβίες. Γιατί, ξαναλέω, ότι δύο επίπεδα υπεργολαβιών μειώνουν κατ’ ελάχιστο 20% -ίσως και παραπάνω- τους διαθέσιμους πόρους.

Είπατε στην πρωτολογία σας κάτι που πολύ προσεκτικά σας είπα ότι είχα δει και στα Πρακτικά. Τα έχετε καταθέσει ξανά στα Πρακτικά. Στη συζήτηση που είχατε με τον κ. Παππά από τον ΣΥΡΙΖΑ λέγατε πάλι για τριάντα εφτά χιλιάδες χειρουργεία, για το «Εξοικονομώ», για την Ε65, τις αναπλάσεις κ.λπ.. Αυτό, όμως, που δεν λέτε είναι ότι τίποτα από όλα αυτά δεν αλλάζει το παραγωγικό μοντέλο της οικονομίας, κύριε Παπαθανάση. Αυτό που χρειάζεται και το λέει και το κέντρο προγραμματισμού και οικονομικών ερευνών που είναι δημόσιος φορέας, είναι η μετατροπή από μια οικονομία στην οποία έχουμε υψηλή έλευση τουριστών, άρα μια οικονομία υπηρεσιών, σε μια οικονομία αληθινής παραγωγικότητας και εξωστρέφειας. Ελάχιστα από τα χρήματα τα οποία ξοδεύονται, ελάχιστες από τις δράσεις τις οποίες έχει αναλάβει η Κυβέρνηση με τα χρήματα του Ταμείου Ανάκαμψης είναι προς αυτήν την κατεύθυνση.

Είπατε επίσης ότι δεν έχει βρεθεί τίποτα μεμπτό. Όταν το Ελεγκτικό Συνέδριο λέει ότι στα περισσότερα έργα καταγράφονται μόνο οι ημερομηνίες έναρξης και λήξης χωρίς ενδιάμεσες κρίσιμες ημερομηνίες, σε τι διαφοροποιείται αυτό από τις μακέτες που κοροϊδευτικά ανέφερε ο κ. Μητσοτάκης την Παρασκευή προς τον κ. Ανδρουλάκη; Χωρίς σαφείς χρονικούς σταθμούς με μη έγκαιρη ανίχνευση των προβλημάτων. Επίσης, κανένας τρόπος για σαφή ορισμό των καθυστερήσεων ούτε προκαθορισμένο διορθωτικό μέτρο.

Δεν ξέρω ποια είναι η γνώμη σας αλλά, ας πούμε, στο πανεπιστήμιο στο οποίο εγώ διακονώ εδώ και αρκετά χρόνια, το να μην έχουμε παραδοτέα σε ένα έργο στον ΕΛΚΕ, ο ΕΛΚΕ θα μας σταματήσει τη χρηματοδότηση. Δεν αρκεί να έχουμε μόνο την έναρξη και τη λήξη. Πόσο μάλλον εδώ που τα θέματα είναι πολύ ή θα έπρεπε να είναι πολύ πιο σημαντικά.

Μιλήσατε για εμβληματικά έργα. Ξέρετε κι εσείς ότι τα εμβληματικά έργα ή τα έργα εθνικής σημασίας έχουν άλλη διαδικασία για να προκηρυχθούν. Έτσι δυστυχώς έγινε και το flyover στη Θεσσαλονίκη αποκλείοντας ή ορίζοντας απευθείας το ποιος θα κάνει τι, με αποτέλεσμα να έχουμε την υπερκοστολόγηση των ΣΔΙΤ χωρίς να έχουμε ακόμα τελική μελέτη.

Θα τελειώσω γιατί θεωρώ και το ξαναλέω ότι είναι απαραίτητο όλοι να είμαστε στον χρόνο μας, κύριε Πρόεδρε και όταν δεν είμαστε ο Πρόεδρος να το ρυθμίζει. Στη Θεσσαλία με τον «Daniel» έχετε εικόνα ότι μικρότεροι κατασκευαστές προσέφυγαν κι έχουν καταφέρει την προσωρινή αναστολή των αναθέσεων. Ο λόγος είναι ότι φαίνεται ότι κακώς έχουν βγει απ’ έξω.

Και επειδή αναφερθήκατε ότι δεν θα χαθεί κανένα ευρώ και ότι θα γίνουν όλα στους χρόνους, ενδεχομένως δεν είναι τόσο σημαντικοί οι χρόνοι ή το να μη χαθεί, όσο το να νιώθουμε όλοι ότι υπάρχει διαφάνεια, ότι δεν υπάρχει αδικία και να μην αναγκαζόμαστε είτε για κακοδιαχείριση χρήματος είτε για υπόνοια συγκάλυψης ατυχημάτων να βγαίνουν περίπου ένα εκατομμύριο άνθρωποι στους δρόμους, όπως έγινε χθες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Επειδή αναφέρθηκε ο κύριος συνάδελφος σε παραδοτέα, σας εξήγησα και πάλι ότι όλο το Ταμείο Ανάκαμψης βασίζεται πάνω σε παραδοτέα. Το κάθε ορόσημο έχει συγκεκριμένη ημερομηνία ολοκλήρωσης και δεν θα μπορούσαμε να είμαστε στις πρώτες θέσεις της Ευρώπης, αν δεν πετυχαίναμε τα ορόσημα.

Κατ’ αρχάς, έχετε στην ερώτησή σας το δεύτερο σκέλος εδώ για τις συμβάσεις, αλλά θέσατε και πολλά ενδιάμεσα θέματα. Θα προσπαθήσω τώρα στον χρόνο.

**ΜΙΧΑΗΛ ΧΟΥΡΔΑΚΗΣ:** Επειδή αυτό έχει απαντηθεί. Για να μη σας βάλω να λέτε τα ίδια.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ναι, το καταλαβαίνω, αλλά θα μπορούσατε να προσθέσετε με μία νέα επίκαιρη όλα αυτά, γιατί τώρα θέσατε πέντε θέματα και ο κύριος Πρόεδρος με κοιτάει για να ολοκληρώσω.

Πάμε, λοιπόν, στα παραδοτέα. Όλο το Ταμείο Ανάκαμψης είναι μια πράξη που είναι γεμάτη από παραδοτέα και, μάλιστα, όχι μόνο παραδοτέα τα οποία έχουν συγκεκριμένο αποτέλεσμα, αλλά με ημερομηνίες. Δεν θα μπορούσαμε να πάρουμε λεφτά, εάν δεν πετυχαίναμε τα ορόσημα και τις ημερομηνίες. Από εκεί και πέρα, δεν προβλέπεται κάποιο ενδιάμεσο, διότι το ίδιο το Ταμείο Ανάκαμψης λέει ότι αν δεν έχεις κάνει αυτά τα πενήντα έργα μέχρι 30 Νοεμβρίου, αν δεν έχεις πετύχει αυτούς τους στόχους, δεν μπορείς να κάνεις αίτημα.

Επομένως, όταν βλέπετε μια χώρα που είναι στις πρώτες θέσεις της Ευρώπης, κάτι γίνεται σωστά. Αφού λύσαμε το θέμα του ΚΗΜΔΗΣ, εννοώ δηλαδή των δημοσίων συμβάσεων, σας είπα ότι έχουμε τον 4412, υπάρχει το ΚΗΜΔΗΣ, υπάρχει ένα ηλεκτρονικό σύστημα, στο οποίο υποχρεούμαστε όλοι να παρακολουθούμε και μάλιστα όλες οι δημόσιες συμβάσεις τρέχουν από εκεί. Επομένως, δεν μπορούμε να ξεφύγουμε από αυτό.

Τώρα στο δανειακό σκέλος προφανώς ακούσατε τον κ. Παππά που μιλούσε για επτά εταιρείες. Προφανώς δεν είναι έτσι. Ακούστε. Όταν λέμε μικρομεσαία επιχειρηματικότητα, μιλάμε για εταιρείες μέχρι δέκα άτομα, μιλάμε για εταιρείες μέχρι πενήντα άτομα, εταιρείες οι οποίες είναι μικρές. Άρα, η μικρομεσαία επιχειρηματικότητα είναι όλο αυτό το κομμάτι. Η μικρομεσαία επιχειρηματικότητα υπηρετείται στο 100% από το ΕΣΠΑ. Είναι το ΕΣΠΑ μόνο για μικρομεσαία επιχειρηματικότητα. Το Ταμείο Ανάκαμψης έχει δύο πυλώνες: Το κομμάτι των επιδοτήσεων, το οποίο αφορά όλους μας. Σίγουρα θα έχετε λάβει ένα SMS για προληπτικές εξετάσεις. Εδώ δεν είναι θέμα εταιρειών. Εδώ είναι θέμα υλοποίησης έργων. Σας είπα για τους διαδραστικούς πίνακες, την ανακαίνιση των κέντρων υγείας. Επομένως, δεν αφορά εταιρείες μικρές και μεγάλες.

Πάμε τώρα στο δανειακό. Να θυμίσω τι είναι το δανειακό. Το δανειακό είναι λεφτά τα οποία παίρνουμε και θα τα επιστρέψουμε στην Ευρώπη. Δεν είναι λεφτά τα οποία μένουν στην Ελλάδα.

Εκεί, λοιπόν, θέλω να σας πω -και μπορώ να σας στείλω και τις σχετικές πληροφορίες- από τις τετρακόσιες δεκαεννέα εγκρίσεις οι διακόσιες δεκαοκτώ -πάνω από το 50%- είναι μικρομεσαίες επιχειρήσεις, κύριε συνάδελφε, και οι διακόσιες μία είναι μεγάλες επιχειρήσεις. Και εκτός αυτού πρέπει να σας πω ότι πάνω από τετρακόσιες χιλιάδες επιχειρήσεις μέσω του Ταμείου Ανάκαμψης πήραν στήριξη για να μπορέσουν να βάλουν τα POS στην επιχείρησή τους για άλλες δράσεις.

Επομένως, στηρίζει ειδικά τη μικρομεσαία επιχειρηματικότητα με επιδοτήσεις και στο κομμάτι το δανειακό πάνω από το 50% είναι μικρομεσαίες επιχειρήσεις. Κάνετε λάθος όταν αναφέρεστε σε επτά. Επτά είναι οι πολύ μικρές. Μην τα μπερδεύετε. Η μικρομεσαία επιχειρηματικότητα. Διαβάστε τα λίγο. Μπορώ να σας στείλω, αν θέλετε, και τα αποτελέσματα ή να καταθέσω κι αυτό το χαρτί στη Βουλή.

Από αυτά, λοιπόν, οι διακόσιες δεκαοκτώ είναι μικρομεσαίες επιχειρήσεις. Ναι, έχουν μικρότερα επιχειρηματικά σχέδια οι μικρομεσαίες επιχειρήσεις. Πώς να το κάνουμε; Δεν μπορεί να είναι η μεγάλη επιχείρηση με την πολύ μικρή επιχείρηση και να έχουν το ίδιο επιχειρηματικό σχέδιο. Όμως, αριθμητικά είναι περισσότερο από το 50%.

Κλείνω με το θέμα των πόρων και αν θα απωλέσουμε πόρους. Σας είπα δεν πρόκειται να απωλέσουμε.

**ΜΙΧΑΗΛ ΧΟΥΡΔΑΚΗΣ:** Για το μείγμα οικονομίας πείτε μας.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Για το μείγμα οικονομίας σας απάντησα ότι έχει τέσσερις πυλώνες το Ταμείο Ανάκαμψης. Οι τέσσερις πυλώνες αυτοί υπηρετούνται. 20% πρέπει να είναι ψηφιακό, 37% πρέπει να είναι πράσινη μετάβαση. Έχει συγκεκριμένους στόχους και το ίδιο ισχύει. Προσέξτε το ποσοστό αυτό δεν είναι μόνο στο κομμάτι των Grants, των επιδοτήσεων, είναι και στο δανειακό σκέλος. Δηλαδή, στα 36 δισεκατομμύρια το 20% πρέπει να είναι τουλάχιστον ψηφιακά, 37 πρέπει να είναι πράσινο και εδώ, για να μπορέσουμε να εξυπηρετήσουμε ή μάλλον να μπορέσουμε να τρέξουμε ένα νέο πρόγραμμα, αν δεν πετύχουμε τους στόχους αυτούς ή στο δανειακό σκέλος αν δεν πετύχει η κάθε τράπεζα τον στόχο του 20 και του 37, δεν μπορεί να προχωρήσει σε δάνεια.

Επομένως, θέλω να σας διαβεβαιώσω ότι και το σχέδιο διαχείρισης και ελέγχου παρακολουθείται και το έκτο αίτημα θα κάνουμε τον Απρίλιο ή αρχές Μαΐου και το έβδομο αίτημα και η Ελλάδα θα παραμείνει στις πρώτες θέσεις με τη μεταρρυθμιστική πολιτική και την ικανότητα και τη δυνατότητα που έχουμε ως Κυβέρνηση να προχωράμε σε μεταρρυθμίσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δέκατη με αριθμό 407/20-1-2025 επίκαιρη ερώτηση δεύτερου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Δικαιοσύνης με θέμα: «Νέα έκθεση-κόλαφος για το κράτος δικαίου, τη δημοκρατία και τα ανθρώπινα δικαιώματα στην Ελλάδα από το Παρατηρητήριο Ανθρωπίνων Δικαιωμάτων».

Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υφυπουργέ, προ ολίγων ημερών η διεθνής οργάνωση Human Rights Watch, το Παρατηρητήριο Ανθρωπίνων Δικαιωμάτων, εξέδωσε την έκθεσή της για όλο τον κόσμο για το έτος 2024. Στο κεφάλαιό της για την Ελλάδα η έκθεση αυτή ανέφερε μεταξύ άλλων ότι η χώρα μας αντιμετωπίζει διαρκείς προκλήσεις στο κράτος δικαίου που πηγάζουν από κρατικές δράσεις που υποβαθμίζουν τους δημοκρατικούς θεσμούς και βλάπτουν τα ανθρώπινα δικαιώματα.

Επίσης, αναφέρεται σε παρεμβάσεις στην ελευθερία των μέσων ενημέρωσης, σε επιτηρήσεις δημοσιογράφων εντεταλμένες από το κράτος και σε ένα εχθρικό περιβάλλον για τους υπερασπιστές των ανθρωπίνων δικαιωμάτων. Αυτά λέει η έκθεση για το κράτος και την Κυβέρνηση το 2024.

Οι ευτελιστικές αυτές διατυπώσεις, κύριε Υφυπουργέ, έρχονται σε μια συγκυρία κατά την οποία ο πρώην Πρόεδρος της Βουλής κ. Τασούλας, ο οποίος χειραγώγησε τους θεσμούς για να ελέγξει τις Ανεξάρτητες Αρχές και να παρεμποδίσει τη διερεύνηση κρίσιμων υποθέσεων, όπως είναι το έγκλημα των Τεμπών, προάγεται τώρα από την Κυβέρνηση στο ύπατο πολιτειακό αξίωμα του Προέδρου της Δημοκρατίας.

Παράλληλα, η έκθεση του Παρατηρητηρίου Ανθρωπίνων Δικαιωμάτων όχι μόνο δεν απαξιώνει το ψήφισμα του Ευρωπαϊκού Κοινοβουλίου του Φεβρουαρίου του 2024, όπως έκανε η Κυβέρνησή σας, αλλά αντιθέτως το αποκαλεί ορόσημο και μια κρίσιμη στιγμή καμπής που έκρουσε τον κώδωνα του κινδύνου –λέει- για πολύ σοβαρούς κινδύνους εις βάρος της δημοκρατίας, των θεμελιωδών δικαιωμάτων και της ελευθερίας των μέσων ενημέρωσης στην Ελλάδα.

Και σας ερωτώ, κύριε Υφυπουργέ: Δεν προβληματίζουν καθόλου την Κυβέρνηση τα άκρως ανησυχητικά συμπεράσματα μεγάλων διεθνών οργανώσεων, όπως είναι η Human Right Watch, για την απογοητευτική κατάσταση του κράτους δικαίου στη χώρα μας, της ελευθερίας της έκφρασης και των ανθρωπίνων δικαιωμάτων, καθώς και για όσα καταγγέλλουν όσον αφορά την υποβάθμιση των θεσμών και της δημοκρατίας από κρατικές δράσεις;

Και, δεύτερον, ποια μέτρα σκοπεύει να λάβει η Κυβέρνηση για την άμεση αντιμετώπιση των παραβιάσεων του κράτους δικαίου και των πολιτικών ελευθεριών στην Ελλάδα που καταγγέλλουν οι διεθνείς οργανισμοί, ούτως ώστε να πάψει πλέον να διασύρεται το όνομα της χώρας διεθνώς ως κράτος που υπονομεύει τη δημοκρατία και αποκλίνει από τις ευρωπαϊκές πρακτικές στην ομαλή λειτουργία των θεσμών και στην προάσπιση των ανθρωπίνων δικαιωμάτων;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε συνάδελφε, το κράτος δικαίου είναι αυτό που εγγυάται και διασφαλίζει τα ανθρώπινα δικαιώματα και όλες τις συναφείς θεσμικές εγγυήσεις που αποτελούν προϋπόθεση για τη λειτουργία της δημοκρατίας. Αυτό ακριβώς επιδιώκει και η Κυβέρνησή μας. Ας δούμε λίγο την κατάσταση, όπως διαμορφώνεται τα τελευταία χρόνια στη χώρα.

Στη διάρκεια, λοιπόν, των τελευταίων ετών η Ελληνική Κυβέρνηση έχει προβεί σε μια σειρά από σημαντικές μεταρρυθμίσεις και παρεμβάσεις με στόχο τη διασφάλιση της ανεξαρτησίας των θεσμών, την ενίσχυση της διαφάνειας και τη διασφάλιση της λογοδοσίας.

Συγκεκριμένα, έχουμε απαντήσει θεσμικά και με τεκμηριωμένα στοιχεία σε όλα τα σημεία ψηφίσματος του Ευρωπαϊκού Κοινοβουλίου της 7ης Φεβρουαρίου 2024 στο οποίο αναφερθήκατε, με επίσημες μάλιστα αναφορές και εκθέσεις διεθνών οργανισμών, όπως την έκθεση της Ευρωπαϊκής Επιτροπής για το κράτος δικαίου του έτους 2023, στην έκθεση της ομάδας GRECO για την καταπολέμηση της διαφθοράς του έτους 2024 και στην έκθεση της Παγκόσμιας Τράπεζας για την καταπολέμηση της διαφθοράς του έτους 2022. Οι εκθέσεις αυτές αξιολογούν αυστηρά και αντικειμενικά την κατάσταση του κράτους δικαίου στη χώρα μας σε σύγκριση με τις υπόλοιπες χώρες μέλη της Ευρωπαϊκής Ένωσης, αποδεικνύοντας την πρόοδο που έχει επιτευχθεί και στον τομέα αυτόν σε σχέση με τις υπόλοιπες χώρες.

 Σε ό,τι αφορά τώρα την ετήσια έκθεση για το κράτος δικαίου της Ευρωπαϊκής Επιτροπής η οποία έχει καθιερωθεί από το 2020, η χώρα μας υποστηρίζει τη διαδικασία από την πρώτη στιγμή, καθώς πρόκειται για μια διαδικασία αυτοελέγχου κατά την οποία γίνεται αναλυτική χαρτογράφηση της λειτουργίας των θεσμών της δημοκρατίας και της δικαιοσύνης. Μάλιστα, η πρόοδος που έχει επιτευχθεί σε όλους τους τομείς του κράτους δικαίου, όπως στη δικαιοσύνη, στην καταπολέμηση της διαφθοράς, στην ελευθερία των μέσων μαζικής επικοινωνίας και στο σύστημα ελέγχων και ισορροπιών της χώρας μας, αποτυπώνεται με τον πλέον σαφή τρόπο στην τελευταία ετήσια έκθεση της Ευρωπαϊκής Επιτροπής για το κράτος δικαίου το 2024.

Για τη φετινή αξιολόγηση, υπενθυμίζω, μεταφέρθηκαν μόνο τέσσερις συστάσεις, με αποτέλεσμα η χώρα μας να κατατάσσεται πλέον στα εννέα ευρωπαϊκά κράτη με τις λιγότερες συστάσεις, καθώς δεκαοκτώ άλλα κράτη-μέλη της Ευρωπαϊκής Ένωσης έχουν περισσότερες από τέσσερις. Είναι η πρώτη φορά που έχουμε τις λιγότερες συστάσεις. Αυτό, λοιπόν, αποδεικνύει ότι η Ελλάδα ακολουθεί μια στρατηγική συμμόρφωσης και διαρκούς βελτίωσης.

Ειδικότερα, οι νομοθετικές πρωτοβουλίες και οι θεσμικές αλλαγές που προωθούνται δια του Υπουργείου Δικαιοσύνης με στόχο την ενίσχυση των θεσμών και την καταπολέμηση της διαφθοράς αποτυπώνονται ως εξής: Με την πρόσφατη εμβληματική νομοθετική μεταρρύθμιση με σκοπό οι ολομέλειες των ανωτάτων δικαστηρίων, δηλαδή όργανα αποτελούμενα αποκλειστικά από δικαστές, να έχουν δυνατότητα γνώμης για την επιλογή της ηγεσίας του αντίστοιχου δικαστηρίου, που πλέον αποτελεί έναν σταθμό στην ενίσχυση της ανεξαρτησίας της δικαιοσύνης. Σύμφωνα, μάλιστα, με την τελευταία έκθεση για το κράτος δικαίου με αυτήν τη ρύθμιση επήλθε πλήρης συμμόρφωση της χώρας μας προς την αντίστοιχη σύσταση για τη δικαιοσύνη. Πλέον η χώρα μας δεν εφαρμόζει μόνο τα ευρωπαϊκά πρότυπα για τις επιλογές των δικαστών, αλλά αποτελεί η ίδια διεθνές καλό παράδειγμα ενίσχυσης της ανεξαρτησίας της δικαιοσύνης και προαγωγής του κράτους δικαίου.

Στον τομέα καταπολέμησης της διαφθοράς τόσο η Ευρωπαϊκή Επιτροπή όσο και ο ΟΟΣΑ αναγνωρίζουν τις σημαντικές νομοθετικές πρωτοβουλίες του Υπουργείου και ειδικότερα: Τη θεσμοθέτηση της ποινικής ευθύνης νομικών προσώπων και οντοτήτων για αδικήματα διαφθοράς και δωροδοκίας. Την αυστηροποίηση του πλαισίου για την αύξηση των ποινών ως προς τα αδικήματα της δωροδοκίας και της δωροληψίας πολιτικών προσώπων, δικαστικών και λοιπών δημοσίων λειτουργών, καθώς και για πράξεις νομιμοποίησης εσόδων από εγκληματικές δραστηριότητες.

Ως προς την ελευθερία των μέσων μαζικής ενημέρωσης, σας υπενθυμίζω ότι καταγράφηκε επίσης σημαντική πρόοδος στον τομέα της ελευθερίας των μέσων ενημέρωσης και της ενίσχυσης της ασφάλειας των δημοσιογράφων με την κατάργηση του αξιόποινου χαρακτήρα της απλής δυσφήμισης, παρ’ όλο που το αδίκημα αυτό εξακολουθεί να υφίσταται σε άλλες έννομες τάξεις. Καθίσταται πλέον, μετά από την κατάργηση της διάταξης του 362 δυσκολότερη η επιδίωξη αποζημίωσης με την έγερση αγωγής επί τη βάσει συμπεριφοράς που συνιστά απλή δυσφήμηση. Στόχος της μεταρρύθμισης, όπως αντιλαμβάνεστε, είναι να ενισχυθεί η δυνατότητα έκφρασης της ελεύθερης έκφρασης των δημοσιογράφων και η προστασία τους από καταχρηστικές αγωγές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Υφυπουργέ, η απάντηση που μας δώσατε είναι πραγματικά περίεργη. Μας λέτε ότι η Ελλάδα κάνει τώρα προόδους, μεταρρυθμίσεις και η Κυβέρνηση κάνει παρεμβάσεις με τις οποίες είπατε -αυτή τη λέξη χρησιμοποιήσατε- η Ελλάδα αυτή τη στιγμή είναι το διεθνές καλό παράδειγμα όσον αφορά το κράτος δικαίου, τις ελευθερίες έκφρασης και πληροφορίας και τα ανθρώπινα δικαιώματα. Και αναφερθήκατε στην έκθεση της Ευρωπαϊκής Κομισόν για το 2024 -του 2023 ήταν κόλαφος- ως απόδειξη για όσα λέτε.

Σας διαβάζω. Την έχω εδώ την έκθεση μπροστά μου. «Στο επίπεδο της εκλαμβανόμενης ανεξαρτησίας της δικαιοσύνης στην Ελλάδα εξακολουθεί να κινείται σε μέτρια επίπεδα». Διεθνές καλό παράδειγμα αυτό. Μάλιστα, μιλάτε για πρόοδο. Ξέρετε τι λέει εδώ; «Η εμπιστοσύνη των πολιτών στη δικαιοσύνη έχει πέσει από τα προηγούμενα χρόνια». Αυτό λέει η έκθεση και αναφέρει τα στατιστικά στοιχεία.

Άλλη περίπτωση που αναφέρει η έκθεση της Κομισιόν την οποία εσείς επικαλείστε ως επιβεβαίωση ότι η Ελλάδα είναι πλέον το διεθνές καλό παράδειγμα. «Σύμφωνα με την αντίληψη εμπειρογνωμόνων και διευθυντικών στελεχών επιχειρήσεων, το επίπεδο διαφθοράς στον δημόσιο τομέα είναι υψηλό». Τα διαβάσατε αυτά; Σε εσάς μιλάω. Τι κοιτάτε πίσω σας; «Συνεχίζονται οι διαδικασίες επιλογής…» -λέει η έκθεση- «…για την αντιμετώπιση των προκλήσεων όσον αφορά τους πόρους της ρυθμιστικής αρχής, των μέσων μαζικής επικοινωνίας, ενώ έχουν εκφραστεί ανησυχίες σχετικά με την ανεξαρτησία της». Παρακάτω: «Η ασφάλεια των δημοσιογράφων εξακολουθεί να αποτελεί ζήτημα». Παρακάτω: «Οι Ανεξάρτητες Αρχές, οι οποίες συστήνονται δυνάμει του Συντάγματος, αντιμετωπίζουν προκλήσεις». Παρακάτω: «Εξακολουθούν να υπάρχουν ανησυχίες σχετικά με το χώρο για την κοινωνία των πολιτών» κ.λπ..

Και αυτή δεν είναι μεμονωμένη περίπτωση. Το Στέιτ Ντιπάρτμεντ των Ηνωμένων Πολιτειών, ο στρατηγικός μας σύμμαχος, τα ίδια λέει στην έκθεσή του για το 2024 τον Απρίλιο. Και μάλιστα, είναι τόσο ισχυρά αυτά που λέει στην έκθεσή του για την κατάσταση των ανθρωπίνων δικαιωμάτων στην Ελλάδα -το Στέιτ Ντιπάρτμεντ, όχι ένας ανεξάρτητος διεθνής οργανισμός- είναι τόσο ισχυρά ώστε το Υπουργείο Εξωτερικών διαμαρτυρήθηκε στο Στέιτ Ντιπάρτμεντ και είπε ότι δεν ρώτησε την Ελληνική Κυβέρνηση για να διατυπώσει τις απόψεις του. Το Στέιτ Ντιπάρτμεντ μιλά για αυθαίρετες συλλήψεις, για κακομεταχείριση κρατουμένων, κάνει λόγο για περιορισμό στην κριτική που ασκείται πάνω στην Κυβέρνηση και για διώξεις δημοσιογράφων.

Κύριε Υφυπουργέ, ο κόσμος που συγκεντρώθηκε χθες στις πλατείες των μεγάλων πόλεων, στο Σύνταγμα, στη Θεσσαλονίκη, σε όλη τη χώρα και στο εξωτερικό για να διαμαρτυρηθεί για την συγκάλυψη του εγκλήματος των Τεμπών από την Κυβέρνησή σας, δεν συγκεντρώθηκε επειδή το κράτος δικαίου στην Ελλάδα είναι υγιές. Δεν συγκεντρώθηκε επειδή η δικαιοσύνη απονέμεται με ανεξαρτησία. Συγκεντρώθηκε ακριβώς για όλα αυτά που λένε οι εκθέσεις των διεθνών οργανισμών. Κι εσείς έρχεστε να μας πείτε εδώ ότι όλα βαίνουν καλά, ότι κάνουμε τις απαραίτητες μεταρρυθμίσεις και ότι η Ελλάδα είναι το διεθνές καλό παράδειγμα, τη στιγμή που οι πάντες ασκούν κριτική για την κατάσταση του κράτους δικαίου στη χώρα. Σε ποιο σύμπαν κατοικείτε;

Θα πρέπει να μας πείτε πιο συγκεκριμένα τι σκοπεύετε να κάνετε. Γιατί αν νομίζετε ότι κάνατε κάτι, αυτό οπωσδήποτε δεν είναι επαρκές. Οι πάντες το βλέπουν διεθνώς και μέσα στη χώρα το βλέπουν οι πολίτες. Τι σκοπεύετε να κάνετε για να βελτιώσετε την κατάσταση του κράτους δικαίου, των ανθρωπίνων δικαιωμάτων και της ελευθερίας έκφρασης και ενημέρωσης στη χώρα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σε αντίθεση με εσάς, κύριε συνάδελφε, εγώ ήμουν συγκεκριμένος για το τι κάνουμε και το τι σκοπεύουμε να κάνουμε.

Επίσης, συμπληρώνοντας την απάντησή μου, έχει ήδη συγκροτηθεί επιτροπή στο Υπουργείο Δικαιοσύνης για την επεξεργασία και την ενσωμάτωση της Οδηγίας για τα anti-SLAPP, παρέχοντας εγγυήσεις για τη δυνατότητα ελεύθερης έκφρασης των δημοσιογράφων.

Όμως, κύριε συνάδελφε, πρέπει να παρατηρήσω ότι διαβάζετε επιλεκτικά τα κείμενα τα οποία έχετε μπροστά σας. Διότι από την έκθεση της Ευρωπαϊκής Επιτροπής βλέποντας κανείς την περίληψη που αφορά στη χώρα μας λέει μεταξύ άλλων: «Οι έλεγχοι των πολιτικών κομμάτων έδειξαν ότι έχει βελτιωθεί το επίπεδο συμμόρφωσης με τους νέους κανόνες. Η προστασία των μαρτύρων δημοσίου συμφέροντος επεκτάθηκε και στα αδικήματα διαφθοράς. Η Κυβέρνηση αναπτύσσει ολοκληρωμένο σύστημα διαχείρισης κινδύνων για την αύξηση της διαφάνειας και της ακεραιότητας στις δημόσιες συμβάσεις, τομέας που εξακολουθεί να θεωρείται υψηλού ενδιαφέροντος».

Εσείς, λοιπόν, απομονώσατε ορισμένα σημεία τα οποία επισημάνατε…

**ΑΛΕΞΑΝΔΡΟΣ ΚΑΖΑΜΙΑΣ:** Πολλά, όχι ορισμένα.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** ...μόνο και μόνο για να δείξετε ότι στην Ελλάδα υπάρχει πρόβλημα.

**ΑΛΕΞΑΝΔΡΟΣ ΚΑΖΑΜΙΑΣ:** Δεν υπάρχει πρόβλημα;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Εγώ αναφέρθηκα, όμως, στην ουσία της έκθεσης και σας είπα ότι η Ελλάδα είναι από τα κράτη μέλη τα οποία έχουν τις λιγότερες συστάσεις για το τρέχον έτος. Αυτό το αμφισβητείτε; Δεν μπορείτε να το αμφισβητήσετε.

**ΑΛΕΞΑΝΔΡΟΣ ΚΑΖΑΜΙΑΣ:** Είμαστε το διεθνές καλό παράδειγμα;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Πάντα υπάρχει περιθώριο βελτίωσης του κράτους δικαίου. Αυτό, όμως, δεν σημαίνει ότι μέχρι σήμερα δεν έχει η χώρα μας σημειώσει πρόοδο. Αυτή είναι η διαφορά μας. Εγώ σας λέω ότι εμείς προσπαθούμε να συμμορφωνόμαστε και να βελτιωνόμαστε. Εσείς έρχεστε στην ίδια την ερώτησή σας την οποία αποπειράστε άστοχα να συνδέσετε ακόμα και με την επιλογή του Προέδρου της Δημοκρατίας και βεβαίως με τα Τέμπη, όπως συμβαίνει σε κάθε τι το οποίο έρχεται στην Ελληνική Βουλή.

Επίσης, κάνετε και το εξής. Απομονώνετε από την έκθεση την οποία επικαλείστε του Παρατηρητηρίου για τα Ανθρώπινα Δικαιώματα σημεία τα οποία αφορούν στην Ελλάδα, χωρίς να αναφέρετε τι έχει πει το Παρατηρητήριο για τις άλλες χώρες στην ίδια την έκθεσή του, αλλά αποκρύβοντας και τα θετικά σημεία στα οποία αναφέρεται για τη χώρα μας.

Ακούστε, λοιπόν, κύριε Πρόεδρε, τι έχει πει για τη Γερμανία. Στη Γερμανία λέει πολύ πιο σοβαρά από αυτά που λέει για τη χώρα μας, όπως κάνει αναφορές για αποτυχία αντιμετώπισης της ακροδεξιάς από τα πολιτικά κόμματα, για ρατσιστική, αντισημιτική και αντιμουσουλμανική βία μίσους, για περιορισμό της ελευθερίας έκφρασης, περιορισμό της ελευθερίας του συνέρχεσθαι και του συνεταιρίζεσθαι, αναφορά στην αύξηση περιστατικών ενδοοικογενειακής βίας. Τα ίδια και στη Γαλλία για εγκλήματα μίσους κατά μειωτικών πληθυσμών, διεύρυνση κοινωνικών ανισοτήτων στη γαλλική κοινωνία και επιτάχυνση της διαδικασίας νομοθέτησης που περιορίζει τη δημοκρατική συζήτηση. Στην Ιταλία αναφορά για παρέμβαση στην ελευθερία των μέσων ενημέρωσης και τους περιορισμούς στην κοινωνία των πολιτών, για φυλετικές διακρίσεις, για έλλειψη ανεξαρτησίας των μέσων ενημέρωσης, για παρεμβάσεις στη δικαιοσύνη κ.ο.κ..

Αυτές, λοιπόν, είναι παρατηρήσεις οι οποίες δεν αφορούν τη χώρα μας.

**ΑΛΕΞΑΝΔΡΟΣ ΚΑΖΑΜΙΑΣ:** Για τη χώρα μας σας ρωτώ, όχι για τη Γερμανία.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ή θα έλεγα στη χώρα μας γίνεται με την ηπιότερη έκφραση.

Το λέω αυτό για να καταδείξω ότι ζητήματα του κράτους δικαίου επισημαίνονται και ορθώς επισημαίνονται από διεθνείς οργανισμούς και φόρα που έχουν σκοπό ακριβώς στο να επισημαίνουν ζητήματα του κράτους δικαίου. Η διαφορά μας, όμως, είναι ότι εμείς βελτιωνόμαστε, ενσωματώνουμε στο εθνικό μας δίκαιο όλες αυτές τις συστάσεις που πρέπει να ενσωματωθούν και προσπαθούμε κάθε φορά να έχουμε κάνει ένα βήμα για την ενίσχυση του κράτους δικαίου και της ελευθερίας έκφρασης.

Κύριε Πρόεδρε, σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δωδέκατη με αριθμό 409/20-1-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Χαράλαμπου Μαμουλάκη προς τον Υπουργό Ανάπτυξης με θέμα: «Η μετατροπή των κιλών σε λίτρα στο εμπόριο ελαιόλαδου συνιστά κατάφωρη αδικία εις βάρος των αγροτών-παραγωγών».

Κύριε συνάδελφε, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργέ, νομίζω ότι το τελευταίο διάστημα έχει λάβει χώρα στη δημόσια σφαίρα ένα ζήτημα που αφορά πλήθος συμπολιτών μας, αρωγών όλου του οικοσυστήματος της αλυσίδας παραγωγής του ελαιολάδου, ένα εξαιρετικό προϊόν για τη χώρα μας, ένα εξαγώγιμο προϊόν, στο οποίο όμως έχει παρατηρηθεί μια κατάφωρη αδικία.

Είναι από τις ελάχιστες περιπτώσεις όπου η παραγωγή ενός προϊόντος και δη με τη μορφή του ρευστού, αλλάζει η μονάδα μέτρησης και αυτή η αλλαγή μονάδος μέτρησης συνιστά μια κατάφωρη αδικία κυρίως για τους παραγωγούς, αλλά και εν τέλει για τους καταναλωτές στο ράφι. Άρα αδικία και στους παραγωγούς στο χωράφι και στους καταναλωτές στο ράφι. Αυτό συμβαίνει με μια πάγια πρακτική δεκαετιών.

Σκοπός του ερωτήματός μου της επίκαιρης ερώτησης είναι να υπάρξει μια αλλαγή σε αυτό το κακώς -κατά την άποψή μου- status quo που έχει δημιουργηθεί. Η μετατροπή των κιλών σε λίτρα –και θα μου επιτρέψετε να πω ότι όπως γνωρίζουμε στην αναλογία μεταξύ κιλών και λίτρων όλα ξεκινούν από το γεγονός ότι για παράδειγμα ένας παραγωγός που παράγει 1.000 κιλά ελαιόλαδο αυτομάτως αυτό μετατρέπεται, λόγω του βάρους του ελαιόλαδου, στη μεταφορά σε λίτρα στο 1,09 λίτρα. Άρα, παράγει ένα προϊόν, το πουλά σαν μια παραγωγή 7 ευρώ το κιλό, το λίτρο, και ο μεταπράτης, γιατί εκεί κρίνεται το πρόβλημα κατά την άποψή μας, στον μεταπράτη και όχι στον ελαιοπαραγωγό, αλλά στα επόμενα στάδια μέχρι να φτάσει στα σουπερμάρκετ, επωφελείται από την αύξηση στην πράξη από το 1 στο 1,09, άρα έχει 9% μεγαλύτερη ποσότητα να πουλήσει. Αυτό νομίζω ότι είναι μια αδικία. Στη δευτερολογία μου θα το αναλύσω, αλλά θέλω να ακούσω, κυρία Παπαδημητρίου την τοποθέτησή σας επ’ αυτού.

Βέβαια το ερώτημά μου εδράζεται σε δύο πυλώνες. Πρώτον, προτίθεστε να θεσπίσετε κάποιο μέτρο προστασίας των αγροτών παραγωγών ελαιολάδου που να μην αφήνει κανένα περιθώριο μετατροπής της μονάδας μέτρησης από κιλά σε λίτρα; Δεύτερον, εξίσου σημαντικό κατά την άποψή μου, προτίθεστε να παρέμβετε κανονιστικά στον κλάδο εμπορίας ελαιολάδου κατόπιν αιτήματος σύμφωνα με το άρθρο 11 του ν.3959/2011, προκειμένου να εκκινήσει τον έλεγχο η ίδια η Επιτροπή Ανταγωνισμού;

Κλείνω λέγοντας μια παλιά ρήση του Ανδρέα Παπανδρέου, που έλεγε, γιατί το είχαμε βιώσει και τη δεκαετία του ΄80 αυτό: «Ή κιλά κιλά ή λίτρα λίτρα». Σε αυτήν τη διαφοροποίηση νομίζω ότι κρύβεται -όπως λέμε ο διάβολος στις λεπτομέρειες- έτσι και σε αυτήν την περίπτωση κρύβεται και εν πάση περιπτώσει συνιστά μια αδικία για τους παραγωγούς, αλλά και τους καταναλωτές.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Ευχαριστώ, κύριε Πρόεδρε.

Κύριε συνάδελφε, όπως είναι γνωστό και σύμφωνα με την υπουργική απόφαση 91354/2017 που αναφέρετε και στην ερώτησή σας, η οποία θεσπίστηκε για την προστασία των καταναλωτών, αλλά και για την εύρυθμη λειτουργία της αγοράς, έχει καθοριστεί ως η γενική αρχή της διάθεσης των προϊόντων η απόλυτη διαφάνεια με τρόπο ώστε η επισήμανση εκάστου είδους να γίνεται άμεσα αντιληπτή από τον καταναλωτή, με ακριβείς και σαφείς αναγραφόμενες ενδείξεις είτε στη συσκευασία του προϊόντος είτε σε αντίστοιχη πινακίδα ετικέτα, είτε σε οποιοδήποτε άλλο μέσο πληροφόρησης.

Σύμφωνα, λοιπόν, με την παράγραφο 5 του άρθρου 2β της παραπάνω με αριθμό 91354/2017 σχετικής απόφασης του Υπουργού Ανάπτυξης και Ανταγωνιστικότητας με θέμα: «Κωδικοποίηση κανόνων διακίνησης και εμπορίας προϊόντων και υπηρεσιών», οι γνωστοί κανόνες ΔΙΕΠΠΥ, την οποία και εσείς αναφέρετε, προβλέπεται ότι για λόγους που αφορούν στην ενημέρωση των καταναλωτών η μονάδα μέτρησης της ποσότητας των προϊόντων σε υγρή ή αέρια κατάσταση είναι το λίτρο. Ένας από τους λόγους για τους οποίους προβλέπεται η συγκεκριμένη μονάδα μέτρησης αφορά στη δυνατότητα του καταναλωτή να μπορεί με απλό τρόπο να επιβεβαιώσει τον όγκο του υγρού ή αέριου προϊόντος, όπως το ελαιόλαδο, που έχουν γνωστή χωρητικότητα. Για παράδειγμα χρησιμοποιώντας ο καταναλωτής ένα άλλο μπουκάλι χωρητικότητας ενός λίτρου ή ένα κατάλληλα βαθμονομημένο δοχείο ογκομετρίας.

Ωστόσο, αν και είναι ήδη γνωστό, δεν θέλω να επισημάνω ότι αυτή η υποχρέωση δεν υφίσταται για τις συναλλαγές μεταξύ παραγωγών και εμπόρων. Εκεί τα συναλλασσόμενα μέρη είναι ελεύθερα να καθορίζουν τον τρόπο συναλλαγής τους καθώς και τη μονάδα μέτρησης ανάλογα με την εκάστοτε συναλλαγή και σύμφωνα με την επαγγελματική συνήθεια σε κάθε κλάδο. Συνεπώς, οι συναλλαγές εν προκειμένω μπορούν να γίνονται είτε σε κιλά και σε τόνους, προκειμένου να γίνεται μέτρηση της μάζας, είτε σε λίτρα και σε κυβικά μέτρα προκειμένου -αν έχει επιλεγεί- να γίνεται μέτρηση του όγκου. Η επιλογή της μονάδας μέτρησης γίνεται βάσει των φυσικών χαρακτηριστικών του εμπορευόμενου προϊόντος, αλλά και των συνθηκών που επικρατούν κατά τη χρονική στιγμή της συναλλαγής.

Για παράδειγμα, το ελαιόλαδο, το οποίο αναφέρετε στην επίκαιρη ερώτησή σας, κύριε συνάδελφε, έχει πυκνότητα περίπου 914 γραμμάρια ανά λίτρο σε θερμοκρασία 20 βαθμών Κελσίου και πίεση μια ατμόσφαιρα. Ωστόσο η πυκνότητά του μεγαλώνει σε 923 γραμμάρια ανά λίτρο στους 6 βαθμούς Κελσίου και μειώνεται σε 908 γραμμάρια ανά λίτρο στους 29 βαθμούς Κελσίου. Αυξομειώνεται, δηλαδή, ο όγκος του ανάλογα με τις επικρατούσες ατμοσφαιρικές συνθήκες, δηλαδή ανάλογα με την πίεση και τη θερμοκρασία που επικρατούν στο συγκεκριμένο σημείο. Είστε και μηχανικός, νομίζω αντιλαμβάνεστε τι θέλω να πω σχετικά με την πυκνότητα του υγρού ελαιολάδου.

Στις περιπτώσεις που έχουμε μεγάλες ποσότητες ελαιολάδου αντικειμενικότερος είναι ο τρόπος μέτρησης της μάζας, ζύγισης σε κιλά ή τόνους, που είναι ένα μέγεθος που δεν μεταβάλλεται από τη θερμοκρασία και το υψόμετρο, χωρίς πάντα φυσικά να αποκλείεται και να γίνεται η διενέργεια της συναλλαγής σε λίτρα. Όταν είναι απόλυτα γνωστές και ελεγχόμενες οι συνθήκες θερμοκρασίας η συναλλαγή λαμβάνει χώρα σε περιοχές με χαμηλό υψόμετρο, δηλαδή πίεση περίπου ίση με μια ατμόσφαιρα.

Σε κάθε περίπτωση, παραγωγοί και έμποροι μπορούν οι ίδιοι να επιλέξουν την κατάλληλη μονάδα μέτρησης που επιθυμούν για να πραγματοποιήσουν τις συναλλαγές τους, χωρίς αυτό να περιορίζεται από τους κανόνες διακίνησης και εμπορίας προϊόντων και υπηρεσιών και μετέπειτα να γίνει αντιστοίχιση τιμολόγησης βάσει της μονάδας μέτρησης που οι ίδιοι έχουν επιλέξει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Μαμουλάκη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Δράττομαι της ευκαιρίας να ξεκινήσω από το τέλος, από την παρατήρηση της κ. Παπαδημητρίου, της κυρίας Υφυπουργού. Πράγματι υπό κανονικές συνθήκες, η αναλογία είναι 1:1,09, όπου κανονικές συνθήκες 20 βαθμοί Κελσίου grosso modo και μία ατμόσφαιρα, που αυτές είναι που επικρατούν στην πλειονότητα των ελαιουργείων της χώρας. Δεν έχουμε κάποια σοβαρή διαφοροποίηση. Το πρόβλημα και νομίζω ότι έχει γίνει αντιληπτό από την πλευρά σας, αυτό που εξέθεσα είναι το εξής: ότι κάποιοι κακοπροαίρετα εκμεταλλεύονται αυτή την αιφνίδια αλλαγή στη μονάδα μέτρησης στην παραγωγή αυτής της αλυσίδας μέχρι το τελικό προϊόν και αισχροκερδούν ή κερδοσκοπούν -να το πούμε πιο κομψά- στις πλάτες και των παραγωγών, αλλά και των ίδιων των καταναλωτών, που από τις υπεραγορές τροφίμων, από τα σουπερμάρκετ, το αποκτούν.

Εδώ τι πρέπει να γίνει και πολιτικά, αλλά και νομοτεχνικά, νομοθετικά κατά την άποψή μας; Πρέπει να επιβληθεί μια διάταξη οριζόντια, όπως μπορεί κάλλιστα να συμβεί αρκεί να υπάρχει πολιτική βούληση. Συμβαίνει σε άλλα κράτη-μέλη της Ευρώπης για προϊόντα που έχουν ρευστή μορφή, όπως είναι έλαια εν προκειμένω, να είναι μία σταθερή μονάδα μέτρησης. Γιατί όπως παρατηρείτε και εσείς και είναι ευρέως γνωστό, στην αγορά αυτό εκμεταλλεύονται, αυτήν την αλλαγή κατά το δοκούν όπου θέλουν, μεγάλοι χονδρέμποροι, δυστυχώς από το εξωτερικό που παίρνουν χύδην το ελαιόλαδο σε μεγάλες ποσότητες, το τυποποιούν -στην τυποποίηση γίνεται συνήθως και η αλλαγή της μονάδας μέτρησης- και έτσι πολλαπλασιάζουν το όφελος τους. Και εκεί που υπάρχει ένα προϊόν, το οποίο ζυγίζει ένα κιλό, το βαφτίζουν λίτρα και του αυξάνουν την ποσότητα. Ακόμα και αν η τιμή παραμείνει ίδια.

Άρα πού θέλω να καταλήξω, κυρία Υφυπουργέ; Από τη στιγμή που έχει γίνει κατανοητό ότι εδώ υπάρχει μια στρέβλωση και υπάρχει μια αδικία και στους παραγωγούς και στους καταναλωτές, μπορεί κάλλιστα και έχει συμβεί σε άλλης μορφής προϊόντα, να επιβληθεί νομοθετικά η αναγκαιότητα να υπάρχει σε όλη την αλυσίδα αυτή μία ξεκάθαρη μονάδα μέτρησης. Θέλουμε λίτρα; Λίτρα. Θέλουμε κιλά; Κιλά. Και στον καταναλωτή που θα το βλέπει όταν θα εκτίθεται το προϊόν, όπως καλά λέτε, στην περιγραφή του σε λίτρα είτε σε κιλά. Από την αρχή όμως, μέχρι το τέλος. Ειδάλλως πολύ φοβούμαι ότι αυτό το καθεστώς που εξυπηρετεί ελάχιστους, το τονίζω αυτό, ελάχιστους χονδρέμπορους συνήθως και μεταποιητές και μεταπράτες θα παραμείνει, και θα παραμείνει εις βάρος των πολλών.

Άρα μια παράκληση επί τη ευκαιρία της εν λόγω επίκαιρης ερώτησης, παρ’ όλο που κινηθήκατε στην πρωτολογία σας σε επίπεδα καθαρά, αν μου επιτρέπετε, by the book όσον αφορά το υφιστάμενο νομοθετικό πλαίσιο, εδώ υπάρχει μία διαφορά, υπάρχει κάτι το οποίο ευδιάκριτα είναι αδικία. Να προχωρήσουμε λοιπόν σε νομοθετικό στάδιο αλλαγής του. Αυτό είναι και το αίτημα και νομίζω καθολικό αίτημα του πρωτογενούς τομέα, όχι μόνο της Κρήτης που προφανώς το ελαιόλαδο και η παραγωγή του έχει μια πρωτοκαθεδρία, αλλά όλης της χώρας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία Υφυπουργέ.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Κύριε συνάδελφε, είπα και στην πρωτολογία ότι δεν υπάρχει απαγόρευση για την επιλογή της μονάδας μέτρησης για το ελαιόλαδο μεταξύ παραγωγού, αγρότη και εμπόρου. Υπάρχει ελευθερία στο να επιλέξουν όποια μονάδα μέτρησης θέλουν είτε σε κιλά είτε σε λίτρα. Η υποχρέωση υπάρχει μόνο για την πώληση στη λιανική. Και σας είπα και φαντάζομαι ότι το καταλαβαίνετε και το επαναλαμβάνω, ότι ο όγκος είναι μια μονάδα μέτρησης που μεταβάλλεται ανάλογα με τις συνθήκες περιβάλλοντος. Σε αντίθεση με τα κιλά, τα οποία παραμένουν ως μια μονάδα μέτρησης σταθερή. Και να ρωτήσω και το εξής, αγαπητέ συνάδελφε: Η υπουργική απόφαση που καθόρισε την αναγραφή σε λίτρα, η 91354/2017 είναι μια απόφαση, η οποία εκδόθηκε και τέθηκε σε ισχύ επί της διακυβέρνησης του ΣΥΡΙΖΑ. Για ποιο λόγο, κύριε συνάδελφε, δεν προβλέψατε τότε να γίνεται η μέτρηση μόνο σε κιλά και όχι να υπάρχει η δυνατότητα σε λίτρα;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Τώρα τι κάνουμε;

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Και επίσης και για να μην αφήνουμε αναπάντητα ερωτήματα όσον αφορά το αν υπάρχουν ενδείξεις στα ελαιοτριβεία, σαφώς και πάλι με τους κανόνες διέπει, υπάρχει υποχρέωση στα ελαιοτριβεία και σε εμφανές σημείο αυτών να αναρτάται και ο τιμοκατάλογος και ο τρόπος που θα γίνεται η πληρωμή των ελαιοτριβείων και αυτό ελέγχεται και από τις υπηρεσίες του Υπουργείου Ανάπτυξης και από τις διευθύνσεις ανάπτυξης κάθε περιφερειακής ενότητας.

Όσον αφορά το δεύτερο σκέλος της ερώτησής σας σχετικά με τη δυνατότητα παρέμβασης του Υπουργού προς την Επιτροπή Ανταγωνισμού, σύμφωνα με το άρθρο 11 του ν.3959/2011. Κύριε συνάδελφε, σύμφωνα με τη συγκεκριμένη διάταξη ο Υπουργός για να πάρει αυτήν την πρωτοβουλία και να εκκινήσει έλεγχο η Επιτροπή Ανταγωνισμού, προϋπόθεση είναι να έχει διαπιστωθεί ότι δεν υπάρχουν συνθήκες αποτελεσματικού ανταγωνισμού. Εδώ έχετε εσείς να αναφέρετε κάτι τέτοιο; Ότι δεν υπάρχουν δηλαδή συνθήκες αποτελεσματικού ανταγωνισμού; Καταγγέλλετε κάτι τέτοιο; Δεν το βλέπω στην ερώτησή σας.

Πέραν αυτού θα μου επιτρέψετε επειδή η ερώτησή σας αφορά εν πολλοίς και τους αγρότες παραγωγούς και παρόλο που είναι στο πλαίσιο αρμοδιοτήτων του Υπουργού Αγροτικής Ανάπτυξης, να κάνω μια αναφορά στα όσα έχει κάνει η Κυβέρνηση του Κυριάκου Μητσοτάκη για τη στήριξη του πρωτογενούς τομέα παραγωγής και τα οποία ανέπτυξε διεξοδικά και ο ίδιος ο Πρωθυπουργός πριν από λίγες ημέρες εδώ από το Βήμα της Βουλής. Η Κυβέρνησή μας, κύριε συνάδελφε πήρε πραγματικά μέτρα ελάφρυνσης της φορολογίας των αγροτών.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κυρία Υφυπουργέ, σας παρακαλώ, επί της ερωτήσεως απαντήστε.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Επί της ερωτήσεως, κύριε συνάδελφε. Είναι απολύτως συναφές. Ρωτάτε για τους αγρότες παραγωγούς του ελαιολάδου. Φυσικά, εκεί θέλω να σας απαντήσω. Ότι μειώσαμε τη φορολογία στο 9% και μάλιστα στις περιπτώσεις ομάδων παραγωγών ή στην περίπτωση συμβολαιακής γεωργίας σε 50%. Διευρύναμε τον αριθμό των νέων αγροτών και μάλιστα αυξήσαμε το ποσό της ενίσχυσης τους από 30.000 ευρώ σε 42.000 ευρώ. Παύει μια για πάντα από το 2025 ο ειδικός φόρος κατανάλωσης στο αγροτικό πετρέλαιο.

Φυσικά δεν λέμε ότι δεν υπάρχουν προβλήματα σε όλους τους αγρότες παραγωγούς και φυσικά και στους παραγωγούς ελαιολάδου. Αλλά είμαστε εδώ για να στηρίζουμε τον πρωτογενή τομέα παραγωγής, να στηρίζουμε τους αγρότες και τους παραγωγούς μας και πάντα προστατεύοντας φυσικά και τον καταναλωτή.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητηθεί η τέταρτη με αριθμό 388/17-1-2025 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας της Ελληνικής Λύσης κ. Στυλιανού Φωτόπουλου προς τον Υπουργό Εθνικής Άμυνας με θέμα: «Εκπροσώπηση πανελλαδικής εμβέλειας σωματείων στρατιωτικών στελεχών στο Στρατιωτικό Γραφείο του Υπουργού Εθνικής Άμυνας (ΣΓ ΥΕΘΑ)».

Ελάτε, κύριε συνάδελφε.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, τα τελευταία χρόνια έχουμε διαπιστώσει ότι η συνδρομή των στελεχών των Ενόπλων Δυνάμεων σε καθήκοντα τα οποία εκφεύγουν των στρατιωτικών τους υποχρεώσεων έχει αυξηθεί, λόγω διαφόρων προβλημάτων και λόγω μιας εγγενούς δυσλειτουργίας του δημοσίου τομέα, οπότε ο στρατός είναι η εγγύηση ως η καλύτερη λύση.

Αυτό σε συνδυασμό με προβλήματα όπως είναι η μείωση του πραγματικού μισθού, την οποία έχουν τα στελέχη των Ενόπλων Δυνάμεων, όπως είναι το πρόβλημα στην εξεύρεση κατοικίας για τους στρατιωτικούς μας, οι οποίοι μετατίθενται σε όλη την επικράτεια, αλλά και το γεγονός των ελλείψεων υλικών σε πάρα πολλές μονάδες δημιουργεί από μόνο του ένα αίσθημα εγκατάλειψης από την πολιτεία. Και αυτό αν θέλετε αντικατοπτρίζεται και φαίνεται και από τις παραιτήσεις των στελεχών τόσο στο στρατό ξηράς και στην αεροπορία όσο και στο πολεμικό ναυτικό.

Αυτό δημιουργεί ένα εκρηκτικό κλίμα και θα περίμενε κανείς η αντιμετώπιση την οποία θα έπρεπε να έχουν τα στελέχη των Ενόπλων Δυνάμεων από τη μεριά του Υπουργείου να είναι ιδιαιτέρως προσεκτική σε κάθε επίπεδο, τόσο στο επίπεδο των στελεχών των μονάδων όσο και στα επίπεδα των συνδικαλιστών, οι οποίοι εκπροσωπούν τους στρατιωτικούς μας και τις οικογένειές τους.

Ερωτάστε λοιπόν -γιατί έχουμε γίνει δέκτες πολλών παραπόνων από συνδικαλιστές, αλλά και στελέχη των Ενόπλων Δυνάμεων- εάν στο στρατιωτικό γραφείο του Υπουργού Εθνικής Άμυνας υπηρετούν συνδικαλιστές, στελέχη δευτεροβάθμιων συνδικαλιστικών οργανώσεων των Ενόπλων Δυνάμεων, αν -όπως οφείλετε και φαντάζομαι ότι θα το έχετε κάνει- έχετε παραχωρήσει, όπως ορίζει ο ν.1264/1982, τον χώρο τον οποίο προβλέπεται για τις συνδικαλιστικές οργανώσεις στα στελέχη, ούτως ώστε να μπορούν να παρέχουν τις υπηρεσίες τους τόσο προς τα στελέχη των Ενόπλων Δυνάμεων, όσο και προς τον Υπουργό.

Θα επανέλθω στη δεύτερη φάση της ερώτησης μου με λεπτομέρειες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Υφυπουργός κ. Κεφαλογιάννης.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Θα κάνω ένα σύντομο σχόλιο γι’ αυτά τα οποία είπατε στην αρχή της ανάπτυξης της ερώτησής σας.

Ξέρετε πολύ καλά, κύριε συνάδελφε, ότι αυτή η Κυβέρνηση και ειδικά η συγκεκριμένη πολιτική ηγεσία του Υπουργείου Εθνικής Άμυνας, ειδικά τους τελευταίους μήνες, έχουμε κάνει πάρα πολλά για τα στελέχη μας. Θυμίζω ότι έχουμε ξεκινήσει το μεγαλύτερο οικιστικό πρόγραμμα αυτή τη στιγμή στην ιστορία των Ενόπλων Δυνάμεων όπου στο τέλος αυτής της δεκαετίας θα μας αποδώσει περί τις τέσσερις χιλιάδες κατοικίες, όπου με βάση και τις ανάγκες θα καλυφθεί το σύνολο των αιτήσεων των στελεχών, ακριβώς για να υπάρχει μια στέγη σε οποιοδήποτε στέλεχος μετακινείται ανά την επικράτεια. Επίσης, αυτή η Κυβέρνηση έδωσε για πρώτη φορά, μετά από πάρα πολλά χρόνια, πραγματικές αυξήσεις στους μισθούς των στρατιωτικών μας -γυναικών και ανδρών- και, βεβαίως, ακολουθούν κι άλλα ζητήματα, όπως τα υγειονομικά τα οποία θα βελτιώσουμε, είναι προς κατάθεση ένα νομοσχέδιο στη Βουλή των Ελλήνων τις επόμενες εβδομάδες. Όλο αυτό αποτελεί ένα πλέγμα, μαζί με τους νέους βρεφονηπιακούς σταθμούς και πολλές άλλες παροχές, τις οποίες κάνουμε, ακριβώς, για να μπορούμε να θωρακίσουμε το στελεχιακό μας δυναμικό.

Έρχομαι τώρα στην ερώτησή σας. Θεωρώ, κύριε συνάδελφε, ότι ακουσίως, μάλλον, έχετε πέσει θύμα παραπληροφόρησης. Και θα πω ακριβώς τι εννοώ.

Θα κάνω μια πολύ σύντομη αναφορά στο νομικό πλαίσιο για να καταλάβετε τι συμβαίνει με τις συνδικαλιστικές οργανώσεις, πρωτοβάθμιες και δευτεροβάθμιες. Νομίζω, μετά ότι θα συμφωνήσουμε στα πραγματικά περιστατικά.

Σύμφωνα με τον νόμο, τον οποίο επικαλεστήκατε κι εσείς, δηλαδή τον ν.1264/1982 και συγκεκριμένα του άρθρου 30Γ, αναφέρεται ότι οι εν ενεργεία στρατιωτικοί επιτρέπεται να συστήσουν σε κάθε περιφερειακή ενότητα της χώρας μια πρωτοβάθμια ένωση των εν ενεργεία στρατιωτικών, η οποία έχει την επωνυμία Ένωση Στρατιωτικών Περιφερειακής Ενότητας τάδε. Και, βεβαίως, σ’ αυτήν μπορούν να γραφτούν όλοι οι εν ενεργεία στρατιωτικοί οι οποίοι υπηρετούν στη συγκεκριμένη περιφερειακή ενότητα. Δέκα ή περισσότερες πρωτοβάθμιες οργανώσεις μπορούν να συστήσουν και τη δευτεροβάθμια η οποία είναι ομοσπονδία. Ακολούθως, σύμφωνα με την παράγραφο 11 του ίδιου άρθρου, το Υπουργείο Εθνικής Άμυνας έχει την υποχρέωση να παραχωρήσει κατάλληλο χώρο στις δευτεροβάθμιες συνδικαλιστικές οργανώσεις, όπως περιγράφεται, βεβαίως, στη νομοθεσία. Και, βεβαίως, πάλι στην παράγραφο 3 του ίδιου άρθρου στο τελευταίο εδάφιο, προβλέπεται ότι μόνο τα νομικά πρόσωπα -είναι σημαντικό αυτό, κύριε συνάδελφε- που συνιστώνται και λειτουργούν σύμφωνα με τον συγκεκριμένο νόμο μπορούν να εκπροσωπούν τα συμφέροντα των εν ενεργεία στρατιωτικών.

Το λέω αυτό γιατί απαντάω ευθέως στο ερώτημά σας. Βεβαίως, το Υπουργείο έχει παραχωρήσει εντός του Υπουργείου Εθνικής Άμυνας, στις ομοσπονδίες οι οποίες έχουν συσταθεί νομίμως, σύμφωνα με τον νόμο τον οποίο κι εσείς κι εγώ αναφέραμε προηγουμένως, ήτοι στην Πανελλήνια Ομοσπονδία Ενώσεων Στρατιωτικών, ΠΟΜΕΝΣ, και στην Πανελλαδική Ομοσπονδία Ενώσεων Στρατιωτικών, ΠΟΕΣ, χώρος για τη λειτουργία γραφείων. Αυτές οι δύο είναι οι νομίμως δημιουργηθείσες ομοσπονδίες στις οποίες έχει παραχωρηθεί και ο χώρος, όπως προβλέπεται από την κείμενη νομοθεσία.

Νομίζω, κύριε συνάδελφε, ότι κανένας Υπουργός Εθνικής Άμυνας, από το 2017 και εντεύθεν, δηλαδή από τότε που μπήκε αυτή η υποχρέωση, δεν έβγαλε από το Υπουργείο κανέναν ούτε Πρόεδρο ούτε Γενικό Γραμματέα ομοσπονδίας, νομίμως εκπροσωπημένης.

Όσον αφορά στην επιλογή των προσώπων των ομοσπονδιών για το ποιοι θα είναι στη διοίκηση να πω ότι είναι θέμα δικών τους εσωτερικών διαδικασιών.

Επειδή αναφέρετε στην ερώτησή σας, κύριε συνάδελφε, το Πανελλήνιο Σωματείο Ελλήνων Στρατιωτικών, το ΠΑΣΕΣ, να σας πω ότι είναι ένα μη κερδοσκοπικό σωματείο το οποίο διέπεται από τον Αστικό Κώδικα περί σωματείων. Επομένως, δεν υπάγεται στην προηγούμενη υποχρέωση, δηλαδή δεν θεωρείται κατά την έννοια του συγκεκριμένου νόμου ούτε πρωτοβάθμιο ούτε δευτεροβάθμιο.

Μπορώ να σας αναφέρω και πάρα πολλά σωματεία τέτοιου είδους, όπως για παράδειγμα την Πανελλήνια Ομοσπονδία Στρατιωτικών, τον Σύνδεσμο Αποφοίτων Στρατιωτικής Σχολής Ευελπίδων, τον Σύλλογο Αποφοίτων Στρατιωτικής Σχολής Μονίμων Υπαξιωματικών Στρατού Ξηράς κ.ο.κ..

Θα το πω άλλη μια φορά και θα το πω και στη δευτερολογία μου ότι αυτά δεν διέπονται από τις υποχρεώσεις ή από τα δικαιώματα του ν.1264/1982.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο για τη δευτερολογία σας.

**ΣΤΥΛΙΑΝΟΣ ΦΩΤΟΠΟΥΛΟΣ:** Ο ν.1264 είναι σαφής, κύριε Υπουργέ. Η υποχρέωση της πολιτείας να παρέχει στέγη αφορά μόνο στις δευτεροβάθμιες συνδικαλιστικές οργανώσεις όπως είναι η ΠΟΜΕΝΣ και η ΠΟΕΣ, πολύ σωστά. Μου επιβεβαιώσατε ότι η ηγεσία του Υπουργείου Εθνικής Άμυνας έχει εκπληρώσει τον σκοπό της, έχει εφαρμόσει τον νόμο και τους παρέχει. Η ερώτησή μου, όμως, παραμένει γιατί τίθεται θέμα διάκρισης και όπως είπαμε το τελευταίο που θα θέλαμε όλοι, και δεν νομίζω ότι διαφωνεί κάποιος σε αυτή την Αίθουσα, είναι να διαρραγεί το κλίμα στις Ένοπλες Δυνάμεις μεταξύ των στελεχών.

Εάν, λοιπόν, υπάρχουν στελέχη συνδικαλιστικών οργανώσεων τα οποία υπηρετούν στο Στρατιωτικό Γραφείο του Υπουργείου Εθνικής Άμυνας θα θέλαμε να το ξέρουμε. Σαφώς, από ό,τι καταλαβαίνω και από ό,τι αντιλαμβανόμαστε όλοι, αυτό δεν είναι σύννομο. Θα μπορούσατε να μου πείτε ότι γίνεται για λόγους ορθής λειτουργίας του Υπουργείου Εθνικής Άμυνας κι εγώ θα μπορούσα να το καταλάβω. Μπορώ να καταλάβω δηλαδή, την ανάγκη του Υπουργού να έχει κάποια στελέχη συνδικαλιστικών οργανώσεων για να ακούει τη φωνή των στελεχών των Ενόπλων Δυνάμεων κι αυτός είναι και ο ρόλος του πολιτικού προϊσταμένου του Υπουργείου Εθνικής Άμυνας.

Αν, όμως, αυτό συμβαίνει, και για λόγους ισότητας και για λόγους διατήρησης ενός καλού κλίματος μεταξύ των στελεχών των Ενόπλων Δυνάμεων, αυτό θα έπρεπε να γίνεται από όλες τις δευτεροβάθμιες συνδικαλιστικές οργανώσεις. Δεν μπορεί να συμβαίνει μόνο για μια.

Θα ήθελα, λοιπόν, στη δευτερολογία σας να μου επιβεβαιώσετε αν αυτό συμβαίνει. Κι εγώ δεν θα σας πω να φύγουν, γιατί αυτό -όπως είπα και νωρίτερα- πιθανόν, να μην έδινε στο Υπουργείο και στην πολιτική ηγεσία του Υπουργείου Εθνικής Άμυνας την πληροφορία την οποία χρειάζεται. Θα πρέπει, όμως, να πάρετε και δύο ή τρία στελέχη από τις άλλες δευτεροβάθμιες συνδικαλιστικές οργανώσεις οι οποίες θα αποφασίσουν ποια θα είναι. Αυτό είναι εύλογο γιατί δεν μπορεί κανένας πολιτικός ή ο Υπουργός να αποφασίζει ποιοι θα εκπροσωπούν τους συνδικαλιστικούς φορείς. Μόνα τους τα στελέχη των Ενόπλων Δυνάμεων αποφασίζουν. Πρέπει, όμως, να πάρουν και από τις υπόλοιπες συνδικαλιστικές οργανώσεις, να επανδρώσουν κι αυτές το Στρατιωτικό Γραφείο του Υπουργού, ώστε να έχετε μια πλήρη ενημέρωση από όλες τις συνδικαλιστικές οργανώσεις και να μην έχουμε και θέματα, όπως σας είπα, τα οποία διαταράσσουν το κλίμα στις Ένοπλες Δυνάμεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, θα είμαι σαφής και νομίζω ότι θα σας ικανοποιήσω.

Κατ’ αρχάς, να συμφωνήσουμε σε κάτι. Την όποια πληροφορία, τουλάχιστον, με βάση τον νόμο και την ιεραρχία, δεν τη δίνουν οι συνδικαλιστικές οργανώσεις, τη δίνουν τα επιτελεία προς την πολιτική ηγεσία, ειδάλλως νομίζω ότι θα κατέρρεε όλο το σύστημα των Ενόπλων Δυνάμεων και κανείς δεν θέλει αυτό το πράγμα.

Προφανώς, έχουν έναν πολύ σημαντικό ρόλο να επιτελέσουν και οι συνδικαλιστικές οργανώσεις, γι’ αυτό εξάλλου προβλέπεται και στον νόμο, κυρίως, στο να αναδεικνύουν ζητήματα. Όμως, καμία συνδικαλιστική οργάνωση είτε πρωτοβάθμια είτε δευτεροβάθμια, και απαντάω και στο ερώτημά σας, δεν συνδιαμορφώνει τις αποφάσεις του Στρατιωτικού Γραφείου του Υπουργού Εθνικής Αμύνης. Νομίζω ότι αυτό σας καλύπτει πλήρως.

Τώρα, το να υπάρχει μια χωρική εγγύτητα των δύο ομοσπονδιών εντός του Υπουργείου, προφανώς, συνιστά άνιση μεταχείριση μεταξύ άλλων σωματείων αστικού τύπου, όπως είπα και προηγουμένως. Και το αναφέρω κι αυτό γιατί υπάρχει μια σύγχυση. Άνιση μεταχείριση –και χρησιμοποιώ τα λόγια της ερώτησής σας- θα συνιστούσε αν για παράδειγμα η πολιτική ηγεσία του Υπουργείου έπαιρνε κάποιες αποφάσεις οι οποίες θα ικανοποιούσαν τα αιτήματα ενός σωματείου ή ενδεχομένως μιας συνδικαλιστικής οργάνωσης έναντι κάποιας άλλης, κάτι το οποίο, βεβαίως, δεν συμβαίνει.

Συνεπώς, νομίζω, για να συμφωνήσουμε, ότι είναι διακριτός ο ρόλος των συνδικαλιστικών οργανώσεων με βάση και το νομικό πλαίσιο το οποίο σας περιέγραψα. Προβλέπεται, μάλιστα, και για τις δύο ομοσπονδίες, τις δευτεροβάθμιες, να υπάρχει χώρος, που υπάρχει. Άρα, δεν υπάρχει καμία διακριτική μεταχείριση. Και οι όποιες αποφάσεις, τουλάχιστον, σε επίπεδο πολιτικής ηγεσίας ή και δη μιας και αναφέρεστε στο Στρατιωτικό Γραφείο του κυρίου Υπουργού, λαμβάνονται μόνο από τα στελέχη τα οποία υπηρετούν εντός του γραφείου και τα οποία αποτελούν το γραφείο του κυρίου Υπουργού.

Αυτά, λοιπόν, τα στελέχη δέχονται τις εισηγήσεις -επαναλαμβάνω για άλλη μια φορά- για τη συνδιαμόρφωση των αποφάσεων από τα επιτελεία, όπως είναι και ο νόμος, όπως είναι, βεβαίως, και η τάξη εντός του Υπουργείου, και μόνο αυτές. Καμιά συνδικαλιστική οργάνωση δεν έχει τον ρόλο που, ενδεχομένως, μπορεί να υπονοείτε ή να το λέτε και ευθέως στην ερώτησή σας.

Σε κάθε περίπτωση, και θα το ξαναπώ, είναι σημαντικός ο ρόλος τους. Μας έχουν βοηθήσει πολλάκις σε ζητήματα ανάδειξης ζητημάτων που αφορούν στη μέριμνα προσωπικού. Τιμούμε, λοιπόν, αυτόν τον ρόλο και θα συνεχίσουμε να το κάνουμε, γιατί νομίζω ότι πραγματικά έχουν να προσφέρουν.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την ενδέκατη, με αριθμό 394/19-1-2025, επίκαιρη ερώτηση δεύτερου κύκλου του Βουλευτή Ηλείας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Μιχαήλ Κατρίνη προς τον Υπουργό Εθνικής Άμυναςμε θέμα: «Αναλυτική ενημέρωση για τα στρατόπεδα που θα κλείσουν και το σχέδιο αξιοποίησής τους».

Κύριε συνάδελφε, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Κύριε Υπουργέ, κατά την παρουσίαση της νέας δομής δυνάμεων, που έγινε στην αρμόδια επιτροπή της Βουλής, στις 14 Νοεμβρίου 2024, έγινε αναφορά στο κλείσιμο 137 στρατοπέδων σε όλη τη χώρα, χωρίς, βεβαίως, να ανακοινωθεί με ακρίβεια ποια είναι τα στρατόπεδα που θα κλείσουν. Την επομένη της συνεδρίασης, στις 15 Νοεμβρίου, προκαλεί εντύπωση το γεγονός ότι σε αρκετά δημοσιεύματα, που υπήρχαν και σε έντυπα, αλλά και σε ηλεκτρονικά μέσα, υπήρξαν συγκεκριμένες αναφορές σε στρατόπεδα που επίκειται να κλείσουν, χωρίς να έχει γίνει η παραμικρή αναφορά από την πολιτική ή στρατιωτική ηγεσία κατά τη συνεδρίαση της αρμόδιας επιτροπής της Βουλής.

Πριν το τέλος του 2024, υπήρξε όντως μία υπουργική απόφαση, που προέβλεπε τις πρώτες δέκα μονάδες που μετακινούνται και τα πρώτα δέκα στρατόπεδα που κλείνουν, χωρίς, όμως, να υπάρχει κάποια εξαγγελία για την αξιοποίηση των ελεύθερων πλέον εκτάσεων ή διάθεσή τους σε δημοτικές περιφερειακές αρχές, αλλά τότε μόνο μία διαρροή περί επικείμενου νομοσχεδίου αξιοποίησης, το οποίο μετά -αν είναι σωστή η ενημέρωση- παρουσιάσατε στο Υπουργικό Συμβούλιο αρκετές ημέρες αργότερα.

Κατανοείτε ότι η εξαγγελία κλεισίματος 137 στρατοπέδων στη χώρα, χωρίς να λέτε ποια είναι αυτά, προκαλεί εύλογη ανησυχία και στο στρατιωτικό, αλλά και στο πολιτικό προσωπικό, εφόσον δεν ξέρουν ποια επίκεινται και σε ποιο χρονικό διάστημα να κλείσουν. Δεν έχει ανακοινωθεί ποια είναι τα στρατόπεδα, στα οποία «θα μπει λουκέτο», ποιο είναι το ακριβές σχέδιο αξιοποίησης των κενών στρατιωτικών εγκαταστάσεων και ποιο είναι, βεβαίως, και το ακριβές χρονοδιάγραμμα υλοποίησης αυτής της απόφασης.

Ερωτάσθε, λοιπόν: Ποια είναι τα στρατόπεδα αναλυτικά είτε εδώ, είτε στην αρμόδια επιτροπή, είτε με τον προσήκοντα τρόπο να μας ενημερώσετε ποια είναι τα στρατόπεδα για τα οποία θα ανασταλεί η λειτουργία τους και σε πόσο χρονικό διάστημα θα υλοποιηθεί το σχέδιο, που εξαγγείλατε; Επίσης, προτίθεσθε στο σχέδιο αξιοποίησης των στρατιωτικών εγκαταστάσεων, που θα μείνουν κενές, να λάβετε υπ’ όψιν τα αιτήματα και αυτοδιοικητικών φορέων, αλλά και στρατιωτικών και ενεργεία και αποστράτων;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ, κύριε Πρόεδρε.

Κύριε συνάδελφε, όπως σωστά αναφέρατε και εσείς στην πρωτολογία σας, πράγματι η πρώτη φάση της μεταστάθμευσης και της συγχώνευσης των μονάδων, σύμφωνα με τη νέα δομή δυνάμεων, ολοκληρώθηκε στα τέλη του 2014 του προηγούμενου έτους και, μάλιστα, είχε αναρτηθεί και ήδη και από τις 16 Δεκεμβρίου και επίσημα στη σελίδα του Υπουργείου Εθνικής Άμυνας, έτσι ώστε να δουν και οι πολίτες ποια είναι η πρώτη φάση. Να σας ενημερώσω, επίσης, ότι η δεύτερη φάση που θα αφορά σε μια σειρά, επίσης, από μονάδες θα έχει ολοκληρωθεί μέχρι 31 Μαρτίου, δηλαδή, σε περίπου δύο μήνες από σήμερα.

Αντιλαμβάνεστε, επειδή είστε αρκετά έμπειρος και σοβαρός συνάδελφος, ότι δεν μπορώ να σας πω λεπτομερώς σε μια δημόσια συνεδρίαση ποιες μονάδες επίκεινται να κλείσουν. Αυτό το οποίο μπορώ να σας πω και νομίζω θα συμφωνήσουμε, εξάλλου είχαμε την ευκαιρία να το συζητήσουμε σε δύο συνεδριάσεις, μία επίσημη εντός της Βουλής των Ελλήνων κλειστή, βεβαίως, όπου ενημερώσαμε την Επιτροπή Εξωτερικών και Άμυνας, και μία σχετικά άτυπη, όπου εκπρόσωποι όλων των κομμάτων ήρθαν στο Υπουργείο Εθνικής Άμυνας και εκεί έγινε μια πιο λεπτομερής ενημέρωση στο τι συνίσταται η νέα δομή δυνάμεων.

Νομίζω, και από τις δύο συνεδριάσεις κατέστη απολύτως αναγκαίο το γεγονός ότι ο λόγος που πηγαίνουμε σε μία νέα δομή δυνάμεων είναι, ακριβώς, διότι πρέπει να φύγουμε από μία δομή που αυτήν τη στιγμή ίσως αντανακλά ανάγκες χωρίς υπερβολή του 1974, τότε που λόγω και της επιστράτευσης είχαν δημιουργηθεί διάφορες δομές ανά την επικράτεια και μεταξύ άλλων ήταν και διαφορετικά και τα δημοσιονομικά, αλλά και τα δημογραφικά δεδομένα και να πάμε σε μία κατάσταση όπου δεν θα βλέπουμε διάσπαρτα και υποστελεχωμένα στρατόπεδα, αλλά, αντιθέτως, ειδικά στις περιοχές, που είναι η προμετωπίδα της εθνικής προσπάθειας, αναφέρομαι στη Θράκη και στα νησιά του Ανατολικού Αιγαίου, θα έχουμε ευέλικτα στρατιωτικά σώματα και δεν εννοώ μικρότερης δυναμικότητας, εννοώ όσον αφορά στη μετακίνηση, στην αποτροπή και σε όλες τις διαδικασίες, τα οποία θα έχουν και άρτιο εξοπλισμό και βεβαίως, στο τέλος της ημέρας και μεγαλύτερη ισχύ πυρός.

Όλες αυτές οι διαδικασίες, που αφορούν στον εξορθολογισμό όλων αυτών των μονάδων, όπως, επίσης, είχαμε τη δυνατότητα να σας ενημερώσουμε στην επιτροπή θα αποδώσουν σε βάθος δεκαετίας ένα ποσό των 1,7 δισεκατομμυρίου ευρώ, το οποίο θα χρησιμοποιηθεί, επίσης, για τις ανάγκες των Ενόπλων Δυνάμεων τόσο σε εξοπλιστικά προγράμματα, επίσης για τη μέριμνα του προσωπικού και βεβαίως και για ένα πιο καλό μισθολόγιο όσον αφορά στα στελέχη μας.

Επίσης, θα ολοκληρώσω την πρωτολογία με αυτό, κύριε συνάδελφε, και θα σας πω στη δευτερολογία για το θέμα της αξιοποίησης, να πω και να το τονίσω στην Αίθουσα, το έχω πει κατ’ επανάληψη και εγώ και ο Υπουργός πολλές φορές ότι ο όποιος σχεδιασμός για το πού θα κλείσει μια μονάδα, πού θα γίνει συγχώνευση ή το πού θα ανοίξει ενδεχομένως μια νέα μονάδα, δεν γίνεται από την πολιτική ηγεσία. Νομίζω συμφωνούμε όλοι σε αυτό. Γίνεται από τη στρατιωτική ηγεσία, η οποία έχει και τις γνώσεις και την εμπειρία και είναι εκείνη, η οποία θα υποδείξει το πού θα γίνει ο νέος σχεδιασμός.

Συνεπώς, βεβαίως και είμαστε πάντα στη διάθεσή σας, όπως είπατε και εσείς με τον δέοντα τρόπο, να σας γίνει και μία λεπτομερής ενημέρωση είτε από εμάς είτε από τα επιτελεία για τον επικείμενο σχεδιασμό. Αυτό το οποίο σας λέω είναι ότι δεν μπορούμε και δημοσιονομικά, αλλά κυρίως και δημογραφικά να συνεχίσουμε να έχουμε μια κατάσταση όπου είναι υποστελεχωμένες μονάδες αντί της σωστής στελέχωσης, που θα έπρεπε να είναι, για να υπάρχει και η αποτρεπτική ισχύς της πατρίδας μας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Κατρίνη, έχετε τον λόγο για τη δευτερολογία σας.

**ΜΙΧΑΗΛ ΚΑΤΡΙΝΗΣ:** Κύριε Υπουργέ,προφανώς, δεν έγινε ενημέρωση ούτε στη συνεδρίαση της επιτροπής ούτε στην άτυπη συνάντηση που έγινε στο Υπουργείο περί και των κριτηρίων, αλλά και του αναλυτικού καταλόγου των στρατοπέδων. Υπήρχε μια γενικόλογη διατύπωση για την ανάγκη της νέας δομής δυνάμεων με την αναφορά σε 137 στρατόπεδα χωρίς, όμως, πέρα από μία, δυο περιπτώσεις να υπάρχει οποιαδήποτε αναφορά στο σκεπτικό, στα κριτήρια και στη χωροταξική επιλογή και κατανομή των στρατοπέδων, τα οποία θα κλείσουν.

Αυτό, λοιπόν, όπως και εσείς καταλαβαίνετε εύλογα, προκαλεί ανησυχία σε πάρα πολύ μεγάλο κομμάτι και στρατιωτικού και πολιτικού προσωπικού. Υπάρχουν πάρα πολλοί συνάδελφοι ανά την επικράτεια που βγαίνουν και λένε: «Κατόπιν δικών μου ενεργειών, παρεμβάσεων θα κλείσει, δεν θα κλείσει, θα ανασταλεί η απόφαση». Υπάρχει όλη αυτή η ανησυχία.

Θυμάμαι, βέβαια, για να είμαι δίκαιος, ότι αναφέρθηκε ο Υπουργός στην επιτροπή στο Ναυτοδικείο στα Γιάννενα, το οποίο θα κλείσει. Βρήκα ένα δημοσίευμα στις 7 Αυγούστου του 2019, δηλαδή μόλις είχε εκλεγεί πάλι η Κυβέρνηση της Νέας Δημοκρατίας με Πρωθυπουργό τον κ. Μητσοτάκη, ότι ενώ είχε δρομολογηθεί το κλείσιμο του Ναυτοδικείου στα Γιάννενα ανεστάλη αυτή η απόφαση και συνέχισε επί της δικής σας κυβέρνησης να λειτουργεί το Ναυτοδικείο για να δούμε ποιοι κάνουν μεταρρύθμιση και ποιοι όχι.

(Στο σημείο αυτό την Προεδρική Έδρα καταλαμβάνει ο A΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Προφανώς, η στρατιωτική ηγεσία είναι αυτή η οποία προτείνει τη νέα δομή δυνάμεων, αλλά η πολιτική ηγεσία την αποδέχεται και την προτείνει και στην αρμόδια επιτροπή. Άκουσα τον Υπουργό στις Ηνωμένες Πολιτείες πριν από λίγες ημέρες να λέει ότι θεωρεί ανοησία το δόγμα της «γαλάζιας πατρίδας» και δεν υπάρχει περίπτωση να συμβεί ποτέ. Δεν ξέρω αν αυτή είναι η επίσημη θέση της Κυβέρνησης, αν υποτιμά το θέμα της «γαλάζιας πατρίδας». Γιατί; Γιατί στην εισήγηση της νέας δομής δυνάμεων με βάση αυτό που γράφει το αρμόδιο επιτελείο, το ΓΕΕΘΑ, λέει ότι η απειλή είναι ίδια και είναι υπαρκτή. Και δεν ξέρω αν η μειωμένη στελέχωση των μονάδων είναι δικαιολογία για το κλείσιμο και αν σας έχει απασχολήσει το θέμα των παραιτήσεων που υποστελεχώνονται οι μονάδες, αν όντως τους πόρους, που λέτε, θα τους δώσετε για την στήριξη του προσωπικού των Ενόπλων Δυνάμεων.

Σήμερα ο τέως Αρχηγός ΓΕΕΘΑ, ο στρατηγός Φλώρος, είπε ότι δύο φορές έχει προτείνει στην Κυβέρνησή σας νέο μισθολόγιο για να παραμείνουν οι αξιωματικοί στις Ένοπλες Δυνάμεις, το οποίο δεν έχει γίνει αποδεκτό από την Κυβέρνησή σας. Δεν ξέρω αν έχετε να μας πείτε κάτι γι’ αυτό, επειδή είδα ότι αναφερθήκατε ότι κομμάτι των πόρων που θα εξοικονομηθούν, θα πάει στο μισθολόγιο.

Βεβαίως, καταλαβαίνετε ότι επειδή γίνονται κάποιες συγκρίσεις της χώρας μας με τις Ηνωμένες Πολιτείες, οι οποίες πολλές φορές δεν είναι και ακριβείς ούτε όσον αφορά στα στρατόπεδα, ούτε όσον αφορά στον αριθμό των στρατηγών ,ούτε όσον αφορά στον τρόπο κυρίως με τον οποίο αντιμετωπίζουν οι δύο αυτές χώρες το έμψυχο δυναμικό των Ενόπλων Δυνάμεων, θεωρώ, λοιπόν, ότι θα πρέπει να υπάρχει μια ξεκάθαρη τοποθέτηση.

Υπάρχουν πάρα πολλά ζητήματα, κύριε Υπουργέ. Εγώ δεν γνωρίζω το περιεχόμενο του νομοσχεδίου, το οποίο θα κατατεθεί και έχετε παρουσιάσει. Έχω γίνει κοινωνός από διάφορες ενώσεις αποστράτων σχετιζόμενων με τις Ένοπλες Δυνάμεις ότι έχουν λάβει ενημέρωση για το περιεχόμενο του νομοσχεδίου, που αφορά στην αξιοποίηση της περιουσίας.

Και θα πρέπει σε κάθε περιοχή στην οποία επιλέγετε να κλείσετε ένα στρατόπεδο –που εγώ καταλαβαίνω ότι ο εξορθολογισμός χρειάζεται, αλλά να ξέρουμε και τα κριτήρια- να υπάρχει συζήτηση και διαβούλευση με την τοπική κοινωνία και να μην υπάρχει ούτε αναστάτωση, ούτε αιφνιδιασμός, ούτε προφανώς να μπαίνουν άλλα μέτρα και άλλα σταθμά, αναλόγως πιθανόν των πολιτικών πιέσεων.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κατρίνη.

Παρακαλώ, κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, αναφερθήκατε -και θα πρέπει να ξεκινήσω με αυτό- πράγματι στη σημερινή δήλωση του επίτιμου Αρχηγού ΓΕΕΘΑ ότι έχει κάνει εισήγηση για την αύξηση του μισθολογίου ή μάλλον για την αναμόρφωση ενός νέου μισθολογίου, αλλά δεν είπατε το δεύτερο σκέλος της φράσης του, που είπε «και ευτυχώς μαθαίνω ότι θα γίνει αποδεκτό».

Επομένως, προφανώς αντιλαμβάνεστε ότι υπάρχει υπό επεξεργασία αυτήν τη στιγμή ένα πολύ συγκεκριμένο σχέδιο, σε συνέχεια των όσων έχουν ήδη γίνει για τα στελέχη μας. Ήδη από φέτος ξέρετε πολύ καλά ότι είδαν μια αύξηση στους μισθούς τους, μικρή μεν θα πω εγώ δημοσίως, αλλά πρώτη αύξηση μετά από πάρα πολλά χρόνια, και, βεβαίως, ακολουθούν και μια σειρά από παρεμβάσεις. Είπατε και στην προηγούμενη ερώτηση ότι για πρώτη φορά βλέπουμε ένα μεγάλο οικιστικό πρόγραμμα, το μεγαλύτερο στην ιστορία των Ενόπλων Δυνάμεων, που στο τέλος της δεκαετίας θα αποδώσει περί τις τέσσερις χιλιάδες κατοικίες σε όλη την επικράτεια.

Μάλιστα, αυτό το μεγάλο οικιστικό πρόγραμμα -και το συνδυάζω και με την ερώτησή σας- είναι αποκλειστικώς σε ακίνητα των ενόπλων δυνάμεων, γιατί έχουμε τη δυνατότητα να τα αξιοποιούμε προς όφελος και των στελεχών μας αλλά, βεβαίως, και της τοπικής κοινωνίας, που μερική χρήση μπορεί να κάνει επίσης, σε συνεργασία πάντα και με την τοπική αυτοδιοίκηση.

Λέω για τα στελέχη μας, κύριε συνάδελφε, γιατί πέρα από το νομοσχέδιο για την ακίνητη περιουσία, που πράγματι παρουσιάσαμε στο Υπουργικό Συμβούλιο τον Δεκέμβριο, ξέρετε πολύ καλά ότι ακολουθεί κι ένα νομοσχέδιο για τα υγειονομικά, που έχουμε και άριστη συνεργασία και με το Υπουργείο Υγείας -είναι κι εδώ ο παριστάμενος Υπουργός- που, επίσης, δίνει πρόσβαση στα στελέχη μας σε καλές υγειονομικές υπηρεσίες και το οποίο εντός των επόμενων εβδομάδων θα εισαχθεί στη Βουλή προς ψήφιση.

Αλλά σε κάθε περίπτωση θα σας πω και το εξής. Ειδικά, το νομοσχέδιο που αφορά στην ακίνητη περιουσία και την αξιοποίησή της και, κυρίως, θα αφορά στα στρατόπεδα τα οποία θα κλείσουν σύμφωνα με τη νέα δομή δυνάμεων, δίνει διάφορα εργαλεία και στο Υπουργείο Εθνικής Άμυνας, πιο ευέλικτα, αλλά, κυρίως, βοηθάει και τους δήμους.

Διότι, κύριε συνάδελφε, νομίζω ότι θα συμφωνήσουμε στο ότι έχουμε δει πολλές φορές στο παρελθόν να παραχωρείται ένα ακίνητο, ένα πρώην στρατόπεδο, σε έναν δήμο, να μην αξιοποιείται επί χρόνια, δυστυχώς, είτε επειδή ο δήμος δεν είχε τη δυνατότητα είτε δεν είχε κανένα σχέδιο αξιοποίησής του και στο τέλος της ημέρας ούτε οι πολίτες να το χαίρονται.

Άρα, τι ερχόμαστε και κάνουμε αυτήν τη στιγμή; Πρώτα από όλα ακολουθούμε τη νέα δομή δυνάμεων σύμφωνα με τις εισηγήσεις της στρατιωτικής ηγεσίας. Κάνω μια αναφορά για να σας πω ότι τότε που έγινε η ενημέρωση στο Υπουργείο σε μια κλειστή συνεδρίαση με όλους τους εκπροσώπους των κομμάτων ξέρετε πολύ καλά ότι έγινε μια εξαντλητική συζήτηση.

Θα σας πω τι εννοώ «εξαντλητική συζήτηση»: τι σημαίνει νέα δομή δυνάμεων, ποια είναι τα κριτήρια. Θυμίζω, μάλιστα, χαριτολογώντας ότι μια συνάδελφος ζήτησε να διακόψουμε, γιατί ήταν τόσο πολύ μεγάλη η πληροφόρηση στη συνεδρίαση αυτή, μέχρι εξαντλήσεως, δηλαδή, η λεπτομέρεια.

Αντιλαμβάνεστε ότι επειδή είναι μια διαδικασία αρκετά δυναμική, με βάση τη νέα δομή δυνάμεων, που θα έπρεπε πρώτον να πάρει την έγκριση της Βουλής των Ελλήνων από την αρμόδια επιτροπή, όπως και την πήρε κατά πλειοψηφία, δεύτερον να περάσει ΚΥΣΕΑ, στη συνέχεια θα γίνει αν θέλετε και ο προγραμματισμός όπως γίνεται τώρα, αυτήν τη στιγμή, από τα επιτελεία για το ποια συγκεκριμένα στρατόπεδα θα κλείσουν. Άρα, είναι απολύτως λογικό να υπάρχει αυτή η συνέχεια.

Συνεπώς –και ολοκληρώνω με αυτό, κύριε συνάδελφε-, προφανώς, όσα στρατόπεδα κλείσουν από την επικράτεια θα αξιοποιηθούν προς όφελος των στελεχών, πρωτίστως, των ενόπλων δυνάμεων και σε συνεργασία και με την εκάστοτε τοπική αυτοδιοίκηση, εφόσον υπάρχει ένα πολύ συγκεκριμένο πλάνο και σχέδιο, είμαστε πάντα στη διάθεση των τοπικών αρχόντων, προκειμένου να δούμε πώς μπορεί να γίνει και μια αξιοποίηση σε συνεργασία με αυτούς.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Συνεχίζουμε τώρα με την τρίτη με αριθμό 400/20-1-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας με θέμα: «Για τα οξυμένα προβλήματα στο Γενικό Νοσοκομείο Αγίου Νικολάου, Νομού Λασιθίου Κρήτης».

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, η διαχρονική πολιτική της υποχρηματοδότησης και υποστελέχωσης στο δημόσιο σύστημα υγείας με ευθύνες των κυβερνήσεων του ΠΑΣΟΚ και του ΣΥΡΙΖΑ, που, φυσικά, έχει απογειώσει η σημερινή Κυβέρνηση της Νέας Δημοκρατίας, είναι αμείλικτη, κάτι που αποτυπώνεται με την έναρξη της νέας χρονιάς και στο Γενικό Νοσοκομείου του Αγίου Νικολάου.

Οι τελευταίες, λοιπόν, εξελίξεις σε αυτό το νοσοκομείο βάζουν σε κίνδυνο την υγεία των ασθενών και των εργαζομένων, αφού η υποστελέχωση κρίσιμων κλινικών του νοσοκομείου έχει επιδεινωθεί.

Πιο συγκεκριμένα, σε συνθήκες στις οποίες έχουμε έξαρση περιστατικών γρίπης, ιώσεων, αναπνευστικών λοιμώξεων και πολλών άλλων, το ΤΕΠ είναι υποστελεχωμένο, η καρδιολογική κλινική παρέμεινε κλειστή για έξι ημέρες τον Ιανουάριο, χωρίς να εφημερεύει και χωρίς να νοσηλεύει ασθενείς, το ακτινολογικό τμήμα δεν εφημερεύει για τις μισές και πλέον ημέρες του μήνα λόγω έλλειψης ιατρικού προσωπικού, η ΜΕΘ υπολειτουργεί με μόνο τρεις γιατρούς, ενώ μεθοδεύεται εμβαλωματική λύση με μετακινήσεις γιατρών από νοσοκομεία της Αθήνας για τη ΜΕΘ.

Στη χειρουργική κλινική έχουν μείνει μόλις τρεις γιατροί και υπήρχαν τρεις έως τέσσερις κενές εφημερίες κάθε μήνα, ενώ σημαντική είναι -κατά 25%- η μείωση των χειρουργείων λόγω πάλι της έλλειψης προσωπικού. Τα χειρουργικά τραπέζια έχουν μειωθεί εδώ και δύο περίπου μήνες, από τα τέσσερα που εξυπηρετούσαν δέκα έως δώδεκα ασθενείς στα δύο, εξυπηρετώντας τα μισά τακτικά περιστατικά.

Δώδεκα με δεκατρείς ημέρες τον μήνα δεν εφημερεύει αναισθησιολόγος, με αποτέλεσμα να επηρεάζονται και άλλες κλινικές, και έτσι περιστατικά να διαμετακομίζονται σε άλλα νοσοκομεία, αφού δεν μπορούν να αντιμετωπιστούν στο Γενικό Νοσοκομείο Αγίου Νικολάου. Για παράδειγμα, το προηγούμενο Σάββατο δεν εφημέρευε αναισθησιολόγος στο συγκεκριμένο τμήμα ούτε ακτινολόγος στο ακτινολογικό, λόγω έλλειψης προσωπικού. Αναισθησιολογικό τμήμα εν τω μεταξύ εκείνη τη ημέρα δεν εφημέρευε σε κανένα νοσοκομείο του Λασιθίου.

Τεράστιες ευθύνες για την κατάσταση της υγείας στον νομό έχει και ο διοικητής της 7ης ΥΠΕ, που αντί να ασχοληθεί με τη λύση των προβλημάτων του νοσοκομείου, εμφανίζεται δυσαρεστημένος, όπως κάνετε κι εσείς ενίοτε, επειδή τα σωματεία των εργαζομένων δημοσιοποιούν την τραγική κατάσταση των νοσοκομείων και παλεύουν για δημόσια δωρεάν υγεία στο ύψος των σύγχρονων αναγκών.

Είναι τεράστιες, λοιπόν, οι ευθύνες των κομμάτων σας, που με την υπερψήφιση των πολεμικών δαπανών στον προϋπολογισμό του 2025 εγγυώνται από κοινού τη νέα επιδείνωση της υγείας του λαού, αφού η στροφή σε νοοτροπία πολέμου, την οποία απαιτούν το ΝΑΤΟ, οι Ηνωμένες Πολιτείες και η Ευρωπαϊκή Ένωση, προϋποθέτει κατακόρυφη αύξηση των στρατιωτικών δαπανών, που θα αντληθούν από τις ήδη πετσοκομμένες κρατικές δαπάνες για την υγεία, την ασφάλιση, την παιδεία και σε άλλους κοινωνικούς τομείς.

Σας ρωτάμε, λοιπόν, κύριε Υπουργέ, ποια μέτρα προτίθεται να πάρει η Κυβέρνηση, ώστε να στελεχωθεί άμεσα το Γενικό Νοσοκομείο Αγίου Νικολάου με όλο το αναγκαίο μόνιμο προσωπικό, πλήρους και αποκλειστικής απασχόλησης, ιατρικό και νοσηλευτικό, ώστε να λειτουργήσουν εύρυθμα οι παραπάνω κλινικές.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Συντυχάκη.

Τον λόγο έχει ο Υπουργός Υγείας κ. Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ τον κύριο συνάδελφο.

Μπαίνω λίγο γρήγορα στην ουσία. Γενικό Νοσοκομείο Αγίου Νικολάου Λασιθίου Κρήτης. Οργανικές θέσεις προβλεπόμενες 537. Υπηρετούν 434, εκ των οποίων οι 110 είναι επικουρικό προσωπικό και οι 12 είναι ΣΟΧ. Άρα, υπολειπόμεθα περίπου 100 θέσεις από το οργανόγραμμά του, κύριε Πρόεδρε.

Η Κυβέρνησή μας έχει προκριθεί από το 2020 μέχρι σήμερα 63 θέσεις ιατρικού προσωπικού, έχουν διοριστεί 22, έχουν βγει άγονες θέσεις 33 και αυτήν τη στιγμή που μιλάμε έχουν προκηρυχθεί -τρέχουν στον αέρα- 915, 21, 36, 37 θέσεις είναι στον αέρα σε διάφορες προσκλήσεις, που αναμένεται να δούμε αν θα πληρωθούν από ενδιαφερόμενους γιατρούς.

Κατά συνέπεια, και τα κίνητρα που θεσπίσαμε τα έχουμε ήδη θεσπίσει, και προσκλήσεις έχουμε στον αέρα, και διορισμούς κάναμε. Τώρα θα πείτε ότι είμαστε εκατό θέσεις κάτω στο σύνολο του νοσοκομείου. Αυτό είναι αλήθεια, σε ένα νοσοκομείο, όμως, που δεν έχει 100% πληρότητα. Άρα, δεν είναι τόσο τραγικό όσο φαίνεται. Σίγουρα, όμως, υπάρχει πρόβλημα, το οποίο το αποδέχομαι.

Θα ήθελα πραγματικά να ακούσω στη δευτερολογία σας -εφόσον πια κίνητρα θεσπίσαμε, λεφτά παραπάνω δώσαμε, στον δήμο είπαμε αν μπορεί να πληρώσει τα ενοίκια, οι προκλήσεις τρέχουν με τα άγονα, τα έχουμε κάνει όλα- αν έχει το ΚΚΕ κάποια καλύτερη ιδέα για το τι να κάνουμε.

Παραδείγματος χάριν, ο χάρτης υγείας του Νομού Λασιθίου σάς απασχολεί καθόλου εκεί στο ΚΚΕ; Να ένα ενδιαφέρον ερώτημα να συζητήσουμε στη Βουλή.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Όλα τα είπε με το τελευταίο ερώτημα που έθεσε. Αυτό έχετε στο πίσω μέρος του μυαλού σας και σιγά-σιγά το θέλετε και στο μπροστινό μέρος του μυαλού σας. Δηλαδή τι; Να καταργήσετε τα νοσοκομεία. Αυτό θέλετε να πείτε. Αυτό θέλετε να πείτε! Ε, πείτε το! Όταν κάνετε ένα ερώτημα, κάτι έχετε στο μυαλό σας. Τι έχετε, λοιπόν, στο μυαλό σας; Να το πείτε! Τι θα πει «μείον 100 κάτω;» που είπατε στην πρωτολογία σας. Με ποιον οργανισμό; Πότε συστάθηκε ο οργανισμός; Ποιες είναι σήμερα οι πραγματικές ανάγκες που έχει το Νοσοκομείο του Αγίου Νικολάου;

Να τα ξεκαθαρίσουμε αυτά, κύριε Υπουργέ. Έχετε κάνει επιστήμη την αντιστροφή της πραγματικότητας. Ειλικρινά. Δηλαδή, διαψεύδετε τον διευθυντή της ιατρικής υπηρεσίας και εκτελούντα χρέη διοικητή του νοσοκομείου που καταγγέλλει τον αποδεκατισμό του, όταν αναγκάζονται να κάνουν ακόμα και δεκατέσσερις εφημερίες τον μήνα, αφού δεν έχουν πού να πάνε τους ασθενείς. Κι εσείς τώρα, μέσα σε χρόνο dt, μας αραδιάσατε εδώ πέντε νούμερα και λύθηκε το ζήτημα, είμαστε μια ωραία οικογένεια, λες και είμαστε μια ωραία παιδική χαρά! Έτσι είναι;

Ισχύει ή δεν ισχύει ότι το 2025, σε σχέση με το 2024, ο προϋπολογισμός του νοσοκομείου είναι μειωμένος κατά 800.000 ευρώ; Ισχύει ή δεν ισχύει; Να μας πείτε! Ισχύει ή δεν ισχύει ότι παγώσατε τη χρηματοδότηση για τη μελέτη στατικής επάρκειας και αντισεισμικής προστασίας της παλαιάς πτέρυγας του νοσοκομείου; Ισχύει ή δεν ισχύει ότι η ενεργειακή αναβάθμιση του κτιρίου βρίσκεται σε εκκρεμότητα εδώ και πέντε χρόνια παρά τις εξαγγελίες; Ισχύει ή δεν ισχύει ότι η ορθοπεδική στάζει νερά; Ισχύει ή δεν ισχύει ότι έχετε απορρίψει την πρόταση για χρηματοδότηση της επέκτασης του νοσοκομείου, παρόλο που ο Πρωθυπουργός σας το εξήγγειλε στην Κρήτη και το ενέταξε στα έργα της Κρήτης, όπως, επίσης, και το πάγωμα των διαδικασιών σύνταξης μελέτης για τη δημιουργία ψυχιατρικής κλινικής στον πρώτο όροφο του νοσοκομείου –δηλαδή υπάρχει χώρος- τη στιγμή που ο Νομός Λασιθίου είναι ο μοναδικός Νομός της Κρήτης χωρίς ψυχιατρική κλινική;

Ανακαινίζετε –πιθανόν να το πείτε στη δευτερολογία σας- τα ΤΕΠ με χρηματοδότηση από το Ταμείο Ανάκαμψης. Μα, δεν σας ζήτησε κανένας να ανακαινίσετε τα ΤΕΠ. Δεν θέλουν ανακαίνιση. Προσωπικό θέλουν. Δώστε προσωπικό. Αλλά τα ανακαινίζετε γιατί έχουν ενταχθεί στο Ταμείο Ανάκαμψης. Να το κάνετε, αλλά ας δώσετε και το προσωπικό.

Αυτή, λοιπόν, η τραγική κατάσταση του δημόσιου συστήματος υγείας θα επιδεινώνεται καθημερινά με την πολιτική της Κυβέρνησης, γιατί ο στόχος είναι ένας: η εμπορευματοποίηση, η ιδιωτικοποίηση του συστήματος υγείας και παράλληλα ο περιορισμός των κρατικών δαπανών για την υγεία, την πρόνοια, με πιο χαρακτηριστικά παραδείγματα την ψήφιση του προϋπολογισμού στη Βουλή, τον Δεκέμβρη που πέρασε, που προβλέπει ψίχουλα πραγματικά για τη δημόσια υγεία, ενώ την ίδια στιγμή αυξάνετε τον προϋπολογισμό για τις νατοϊκές δαπάνες και την πολεμική προετοιμασία.

Αυτός είναι ο νέος χάρτης. Γι’ αυτόν τον χάρτη με ρωτήσατε στην πρωτολογία σας. Αυτός, λοιπόν, είναι ο νέος χάρτης στην υγεία για το επόμενο διάστημα, που βλέπει συρρίκνωση νοσοκομείων, συρρίκνωση κλινικών, ανατροπή της αναλογίας μόνιμου και επικουρικού και ΙΔΟΧ εργαζομένων.

Και από την άλλη πλευρά, η Κυβέρνηση, ο Πρωθυπουργός, εσείς προσπαθείτε να χρυσώσετε το χάπι για τα απογευματινά χειρουργεία με την εξαγγελία χειρουργείων από κρατικούς πόρους. Δηλαδή, λέτε στους ασθενείς «δεχτείτε το μέτρο αυτό, χειροκροτήστε, όμως, την ιδιωτικοποίηση στην υγεία που θα χρυσοπληρώσει ο ίδιος ο λαός» -έτσι απλά για να μη φωνάζει ο κόσμος- «κι εγώ θα σας κάνω δώρο μερικά δωρεάν χειρουργεία, που τελικά και πάλι ο ίδιος ο λαός θα τα πληρώσει».

Όμως, να σας πω για τα χειρουργεία του Νοσοκομείου του Αγίου Νικολάου και θέλω ιδιαίτερα εδώ, στη δευτερολογία σας, να μας πείτε. Από τη δεκαετία του 1990 ως το 2015 στο νοσοκομείο λειτουργούσαν δύο χειρουργικές αίθουσες για τακτικά χειρουργεία, δηλαδή δέκα χειρουργικά τραπέζια την εβδομάδα, και γίνονταν περισσότερες από δύο χιλιάδες χειρουργικές επεμβάσεις ανά έτος. Από το τελευταίο τρίμηνο του 2023, λόγω της έλλειψης αναισθησιολόγων, οι αίθουσες μειώθηκαν σε μία την εβδομάδα, δηλαδή πέντε χειρουργικά τραπέζια την εβδομάδα, ενώ υπήρξαν και εβδομάδες που τα χειρουργικά τραπέζια ήταν τέσσερα την εβδομάδα. Το 2024 τα χειρουργεία δεν ξεπέρασαν τα χίλια εκατόν πενήντα. Σε σχέση με το 2023 έγιναν τριακόσιες χειρουργικές επεμβάσεις λιγότερες. Σε σχέση με τα έτη πριν το 2015, ο αριθμός των χειρουργικών επεμβάσεων ανά έτος έχει μειωθεί κατά χίλιες, δηλαδή περίπου στο μισό, λόγω έλλειψης νοσηλευτικού προσωπικού και των αναισθησιολόγων.

Αυτή είναι, λοιπόν, η πραγματικότητα και η μόνη λύση για να μην υπάρχουν μεγάλες αναμονές ασθενών στα χειρουργεία κ.λπ., είναι να δοθούν αυξήσεις στις αποδοχές, να βελτιωθούν οι συνθήκες εργασίας –είναι άθλιες συνθήκες εργασίας!- έτσι ώστε να σταματήσουν να βγαίνουν άγονες οι θέσεις που προκηρύσσονται. Τα είπατε στην πρωτολογία σας πόσες έχουν βγει άγονες. Γιατί βγαίνουν άγονες;

Αν στο Γενικό Νοσοκομείο Αγίου Νικολάου προσληφθούν τρεις αναισθησιολόγοι και επιπλέον νοσηλευτικό προσωπικό, τότε θα μπορούσε να επανέλθει η λειτουργία του χειρουργείου τα πρωινά για δύο χειρουργικές αίθουσες, δηλαδή δέκα χειρουργικά τραπέζια την εβδομάδα, και να διπλασιαστεί ο αριθμός των επεμβάσεων που γίνονται χωρίς να χρειάζονται τα απογευματινά χειρουργεία. Όμως, βέβαια, η Κυβέρνηση δεν το θέλει αυτό, δεν αλλάζει πολιτική και προωθεί τις πληρωμές από τους ασθενείς, τη στιγμή που στην Ελλάδα υπάρχει το μεγαλύτερο ποσοστό ιδιωτικών δαπανών για την υγεία από όλη την Ευρωπαϊκή Ένωση.

Το λέμε, λοιπόν, καθαρά και σε αυτά τα ζητήματα πρέπει να πάρετε θέση, γιατί αυτά θέτει και το κίνημα στον χώρο της υγείας, τα σωματεία, οι εργαζόμενοι, γιατροί, νοσηλευτές: Ενιαίο, αποκλειστικά δημόσιο και δωρεάν σύστημα υγείας και πρόνοιας, χωρίς όρους και προϋποθέσεις, με πλήρη, επαρκή και αποκλειστική χρηματοδότηση από το κράτος για την ικανοποίηση του συνόλου των αναγκών. Μαζικές προσλήψεις μόνιμου προσωπικού πλήρους και αποκλειστικής απασχόλησης. Μονιμοποίηση όλων των εργαζομένων που εργάζονται με προσωρινές ελαστικές εργασιακές σχέσεις. Καμία απόλυση εργολαβικού εργαζόμενου στην καθαριότητα, τη φύλαξη, τη σίτιση. Να μην κλείσει και να μη συγχωνευθεί κανένα νοσοκομείο, καμία κλινική ή τμήμα, κανένα κέντρο υγείας και, φυσικά, να υπάρξουν και ουσιαστικές αυξήσεις στους μισθούς των υγειονομικών, να ενταχθούν στα βαρέα και ανθυγιεινά και να γίνει επαναφορά του 13ου και του 14ου μισθού.

Κατά συνέπεια, κύριε Υπουργέ, θα πρέπει να σταματήσετε να συμπεριφέρεστε ως περιοδεύων θίασος και να φιγουράρετε παντού, όπως κάνετε στα μέσα μαζικής ενημέρωσης, προσβάλλοντας, μάλιστα, γιατρούς και ασθενείς. Σας έχουν δώσει το προσωνύμιο –ξέρετε τι;- του «επαγγελματία ψεύτη». Αυτό είναι το προσωνύμιο που σας έχουν δώσει. Αλήθεια, ποια ακριβώς σχέση έχετε με την υγεία και κάνετε όπου πάτε τον φωτεινό παντογνώστη;

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Εν πάση περιπτώσει, θα πρέπει να σταματήσει αυτό. Τι έχετε να επιδείξετε στην υγεία, εκτός από τα κλειστά νοσοκομεία, ελλείψεις έμψυχου δυναμικού, αυξήσεις στα φάρμακα, αντιλαϊκές αποφάσεις; Προφανώς, δουλεύετε δίνοντας δωράκια στους μεγαλοκλινικάρχες. Γι’ αυτούς δουλεύετε σωρηδόν.

Άρα, εμείς δεν πρόκειται να σταματήσουμε ούτε μέσα στη Βουλή ούτε έξω από τη Βουλή μέχρι πραγματικά να υπάρξει αναβάθμιση του δημόσιου συστήματος υγείας.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Συντυχάκη.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κοιτάξτε, σας έχω μια εκτίμηση και έναν σεβασμό. Το «επαγγελματίας ψεύτης» και όλα αυτά τώρα…

**ΕΜΜΑΝΟΥΗΛ ΣΥΝΤΥΧΑΚΗΣ:** Τα μεταφέρω απ’ έξω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αν αρχίσουμε τώρα να μεταφέρουμε ο ένας για τον άλλον, θα γίνουμε εδώ πέρα κάτι άλλο. Τα προσπερνώ και ας τα θεωρήσω ότι ειπώθηκαν εν τη ρύμη του λόγου σας.

Πάμε λίγο να απαντήσω στην ουσία γιατί αλλιώς δεν έχει νόημα. Λέτε ότι ο στόχος μας είναι η συρρίκνωση των δαπανών της δημόσιας υγείας.

Παραλάβαμε για το ΕΣΥ, για τα εκατόν είκοσι έξι νοσοκομεία, 1,5 δισεκατομμύριο και φέτος θα δώσουμε 3,1 δισεκατομμύρια. Λέει πάνω από 100% παραπάνω. Φανταστείτε και να μην είχαμε σχέδιο να συρρικνώνουμε τις δαπάνες δημόσιας υγείας τι θα γινόταν! Το λέω για να καταλάβετε, γιατί με εσάς δεν μπορεί να γίνει λογική συζήτηση.

Διατυπώνεις έναν ισχυρισμό. Ο ισχυρισμός έχει μέσα του μια μαθηματική λογική. Η μαθηματική λογική λέει ότι αυτή η Κυβέρνηση ξοδεύει για τα νοσοκομεία πάνω από το διπλάσιο απ’ ό,τι ξοδεύαμε μέχρι το 2019. Ποιο σχέδιο κρυφό, φανερό ή υπόκρυφο μπορεί να υπάρχει να μειώσουμε τις δαπάνες, όταν τις έχουμε αυξήσει πάνω από 100%; Δεν καταλαβαίνετε αυτό που λέτε είναι από μόνο του παράλογο;

Δεύτερον, μου λέτε για τα προβλήματα του Νοσοκομείου του Αγίου Νικολάου, για τους σωλήνες που τρέχουν, για όλα αυτά. Μάλιστα. Δεν ξέρετε ότι έχουμε εντάξει ένα σκασμό έργα στο Ταμείο Ανάκαμψης, που φέτος όλα ξεκινάνε, που είναι τα νέα ΤΕΠ, οι νέες σωληνώσεις, τα νέα πλακάκια; Τριάντα χρόνια δεν έχει αλλάξει πλακάκι το Νοσοκομείο του Αγίου Νικολάου! Τα αλλάζει τώρα όλα η Κυβέρνηση Μητσοτάκη, πάλι μας κατηγορείτε, το ίδιο που ζήσαμε στην Άρτα με τον Γιώργο τον Στύλιο –που είναι εδώ παρών.

Κάποια στιγμή, επαναλαμβάνω, πρέπει να βλέπετε την πραγματικότητα. Η πραγματικότητα είναι ότι το νοσοκομείο του Αγίου Νικολάου είναι ένα πολύ φθαρμένο κτίριο και φέτος, το 2025, με τα χρήματα του Ταμείου Ανάκαμψης γίνεται καινούριο. Αυτή είναι η πραγματικότητα.

Για το προσωπικό σάς είπα ότι και κίνητρα θεσπίσαμε και προσκλήσεις κάνουμε. Κάποιους βρήκαμε. Κάποιους δεν βρήκαμε. Θα δούμε τι άλλο θα κάνουμε. Τέλος.

Εγώ είμαι που κάνω δωράκια στους κλινικάρχες, κύριε Πρόεδρε; Εσείς που πολεμάτε τα απογευματινά χειρουργεία κάνετε δωράκια στους κλινικάρχες. Γιατί τι είναι τα απογευματινά χειρουργεία; Είναι ασθενείς που αν δεν τους δίναμε τη δυνατότητα να πάνε δωρεάν το απόγευμα να χειρουργηθούν, αρκετοί από αυτούς, επειδή δεν θα μπορούσαν να περιμένουν άλλο την αναμονή, θα πηγαίναν να χειρουργηθούν σε μια ιδιωτική κλινική. Και εμείς, αντί να τους αφήνουμε να πάνε να δίνουν τα λεφτά τους σε μια ιδιωτική κλινική, τους φέρνουμε δωρεάν με τα χρήματα του Ταμείου Ανάκαμψης στο δημόσιο σύστημα. Ούτε αυτό σας αρέσει. Και αυτό το πολεμάτε. Και κόσμο με τη δουλειά τους έχουμε στις ιδιωτικές κλινικές και είμαστε αυτοί που τους κάνουμε δωράκια.

Εσείς υπερασπίζεστε τις ιδιωτικές κλινικές. Μπορεί να μην το λέτε. Δεν τους υπερασπίζεστε στα λόγια, αλλά έχοντας ως ΚΚΕ τη θέση κατά των απογευματινών χειρουργείων στην ουσία ποιων τα συμφέροντα υπερασπίζεστε; Των κλινικαρχών. Επαναλαμβάνω: των κλινικαρχών. Τώρα έχουμε δωρεάν, δεν έχουμε πληρωμή. Είναι για όλο το 2025 δωρεάν.

**ΕΜΜΑΝΟΥΗΛ ΣΥΝΤΥΧΑΚΗΣ:** Το 2026.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Το 2026 διαμαρτυρηθείτε. Τώρα έχουμε 2025. Ούτε αυτά ψηφίσατε. Ούτε τα δωρεάν ψηφίσατε.

Άρα, αν κάποιος από τους δυο μας πράγματι εδώ εξυπηρετεί τους κλινικάρχες, είναι το ΚΚΕ, όχι εγώ για να μιλάμε σοβαρά.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Πάντως, κύριε Συντυχάκη, επιτρέψτε μου να σας πω ότι τη λειτουργία του Νοσοκομείου του Αγίου Νικολάου δεν πρέπει να τη δούμε αναπόσπαστη σε σχέση με τη λειτουργία των υπολοίπων νοσοκομείων. Αυτό είναι κάτι πάρα πολύ σημαντικό.

**ΕΜΜΑΝΟΥΗΛ ΣΥΝΤΥΧΑΚΗΣ:** Σε ένα άλλο πλαίσιο συζήτησης.

**ΠΡΟΕΔΡΕΥΩΝ (Ιωάννης Πλακιωτάκης):** Και νομίζω ότι είναι η ώρα των αποφάσεων, διότι πρωτοβουλίες ο Υπουργός έχει λάβει.

Νομίζω ότι οφείλουμε να το αναγνωρίσουμε, καθώς και προκηρύξεις θέσεων έχουν γίνει και όλα τα νοσοκομεία του Λασιθίου έχουν χαρακτηριστεί, κύριε Υπουργέ, με δική σας πρωτοβουλία άγονα, με αποτέλεσμα να έχουν τη δυνατότητα προσλήψεων γιατρών με τα ειδικά κίνητρα που έχουν θεσπιστεί, αλλά δυστυχώς οι διαγωνισμοί καθίστανται άγονοι. Άρα, αυτό πρέπει να μας προβληματίσει.

Συνεχίζουμε με την όγδοη με αριθμό 401/20-1-2025 επίκαιρη ερώτηση δεύτερου κύκλου του Βουλευτή Β΄ Δυτικής Αττικής της Κοινοβουλευτικής Ομάδας του Κομμουνιστικού Κόμματος Ελλάδας κ.Χρήστου Τσοκάνηπρος τον Υπουργό Υγείαςμε θέμα: «Κίνδυνος διακοπής λειτουργίας του τμήματος Αιμοδοσίας του Θριάσιου Νοσοκομείου».

Παρακαλώ, κύριε συνάδελφε, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Αν υπάρχει σήμερα ένας τομέας που αποτυπώνει την τεράστια αντίθεση ανάμεσα στην πραγματικότητα που ζει ο λαός και την εικόνα που πουλά η Κυβέρνηση, αλλά και στο χάσμα ανάμεσα στις δυνατότητες που υπάρχουν σήμερα για σύγχρονες δωρεάν υπηρεσίες και στο χάλι που ζουν καθημερινά οι υγειονομικοί και οι ασθενείς, αυτός είναι ο χώρος της υγείας και δεν είμαστε εδώ ούτε για να εκφράσουμε τη μιζέρια ούτε την γκρίνια, την οργή, τον θυμό, την αγανάκτηση και την ανάγκη όμως παράλληλα για την ικανοποίηση των σύγχρονων αναγκών δωρεάν στον τομέα της υγείας.

Σήμερα βρίσκεται σε οριακή κατάσταση και αντιμέτωπο με κίνδυνο διακοπής λειτουργίας το τμήμα Αιμοδοσίας στο Θριάσιο Νοσοκομείο λόγω της σοβαρής, σοβαρότατης έλλειψης ιατρικού, αλλά και νοσηλευτικού και παραϊατρικού προσωπικού, που, μάλιστα, επιδεινώθηκε από τη σοβαρή ασθένεια της μίας από τις τρεις ειδικευόμενους γιατρούς.

Συγκεκριμένα, το τμήμα Αιμοδοσίας μετά την κατάργηση τριών οργανικών θέσεων από τις έξι στελεχώνεται μόνο από τρεις ειδικευόμενους γιατρούς που έχουν ξεπεράσει κάθε όριο σωματικής και ψυχικής αντοχής, δεδομένου ότι αναγκάζονται για πολλά χρόνια να ξεπερνούν κατά πολύ το προβλεπόμενο όριο εφημεριών χωρίς να παίρνουν τις αντίστοιχες ημέρες ανάπαυσης και κανονικής άδειας.

Παρά τις επανειλημμένες διαμαρτυρίες των γιατρών, τις αλλεπάλληλες παρεμβάσεις του σωματείου εργαζομένων και τις ερωτήσεις της Κοινοβουλευτικής Ομάδας του ΚΚΕ, διαιωνίζεται η επικίνδυνη υποστελέχωση, με αποτέλεσμα η σοβαρή ασθένεια της μίας από τους τρεις γιατρούς να θέτει κίνδυνο διακοπής λειτουργίας της αιμοδοσίας με αρνητικότατες συνέπειες για τη λειτουργία ολόκληρου του νοσοκομείου.

Παρόμοιες είναι οι ελλείψεις σε νοσηλευτικό και παραϊατρικό προσωπικό, ενώ υπάρχει μόνο μία επισκέπτρια υγείας που δεν επαρκεί για την κάλυψη των αναγκών λειτουργίας της αιμοδοσίας. Αποτέλεσμα των ελλείψεων είναι η ανεπαρκής στελέχωση του τμήματος, ενώ στους εργαζόμενους οφείλονται δεκάδες χρωστούμενες ημέρες ανάπαυσης.

Η λύση που προκρίνει η διοίκηση του νοσοκομείου για προσωρινές μετακινήσεις ειδικευόμενων γιατρών από άλλα ήδη υποστελεχωμένα εργαστηριακά τμήματα, καθώς και ειδικευομένων γιατρών των παθολογικών κλινικών και της χειρουργικής του νοσοκομείου, δεν μπορεί να εξασφαλίσει την ασφαλή λειτουργία της αιμοδοσίας, με αποτέλεσμα να έχουν σταματήσει οι αιμοληψίες.

Παρά την αδιαφορία κυβερνήσεων και διοικήσεων του νοσοκομείου για την επικίνδυνη υποστελέχωση της αιμοδοσίας, χάρη στην προσπάθεια των γιατρών και των υπόλοιπων εργαζομένων έχει προχωρήσει η αυτοματοποίηση του 90% των εργαστηριακών εξετάσεων και το τμήμα έπαιξε πιλοτικό ρόλο στο πρόγραμμα συγκεντροποίησης των παραγώγων αίματος. Συνολικά, η στελέχωση του τμήματος Αιμοδοσίας είναι πολύ κατώτερη από τις ανάγκες του νοσοκομείου που διαθέτει πάνω από τετρακόσια κρεβάτια και καλύπτει μια εκτεταμένη περιοχή, αλλά και από τις προϋποθέσεις που θέτει η πρόσφατη υπουργική απόφαση για τη λειτουργία νοσοκομειακών μονάδων αιμοδοσίας, όπως επιβεβαιώνεται και από την πρόσφατη επιθεώρηση από επιθεωρητές του Εθνικού Κέντρου Αιμοδοσίας.

Ερωτάται, λοιπόν, ο κύριος Υπουργός τα εξής: Τι μέτρα θα πάρετε ώστε, πρώτον, να επανασυσταθούν άμεσα και να προκηρυχθούν με επείγουσα διαδικασία οι τρεις κατηργημένες θέσεις ειδικευομένων γιατρών στην αιμοδοσία, καθώς και να ενισχυθεί άμεσα η αιμοδοσία με νοσηλευτικό και παραϊατρικό προσωπικό και με μία επιπλέον επισκέπτρια υγείας και, δεύτερον, να μετατραπούν με νομοθετική ρύθμιση όλοι οι συμβασιούχοι εργαζόμενοι σε αορίστου χρόνου με πλήρη εργασιακά και ασφαλιστικά δικαιώματα;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε Πρόεδρε.

Κατ’ αρχάς, θα μου επιτρέψετε επειδή θέσατε πάλι τα γενικά του Νοσοκομείου Θριασίου, να πούμε ορισμένα στοιχεία για να ξέρουμε για τι μιλάμε.

Το Θριάσιο Νοσοκομείο έχει αύξηση προϋπολογισμού μεταξύ 2019 - 2024 κατά 54,6%, 22 εκατομμύρια ευρώ το 2019 και 34 εκατομμύρια το 2023. Το 2023 και το 2024 είναι ακόμα πιο πάνω.

Υπηρετούν προσωπικό από τον Ιούλιο του 2019 έχουμε επιπλέον είκοσι τέσσερις γιατρούς –συγκεκριμένα, τριακόσιους πέντε από διακόσιους ογδόντα έναν- επιπλέον πενήντα δύο νοσηλευτές –συγκεκριμένα, τετρακόσιοι εβδομήντα οκτώ από τετρακόσιους είκοσι έξι- επιπλέον εκατόν πενήντα εννέα άτομα λοιπό προσωπικό, δηλαδή τετρακόσιους εβδομήντα οκτώ από τριακόσιους δεκαεννέα.

Συνολικά, μεταξύ 2019 και 2024 έχουμε προσλάβει σαράντα δύο μόνιμους, εξήντα τρεις επικουρικούς και δώδεκα μπλοκάκια όσον αφορά τους γιατρούς και μέσω ΑΣΕΠ νοσηλευτικό προσωπικό έχουμε προσλάβει εβδομήντα μία μόνιμες νέες νοσηλεύτριες.

Συγγνώμη, τα στοιχεία αυτά σας λένε ότι είναι ένα νοσοκομείο που αυτή η Κυβέρνηση το έχει αφήσει αφρόντιστο; Τώρα, αυτά τα λέτε στα σοβαρά; Δηλαδή, έχουμε πάνω από 60% αύξηση προϋπολογισμού, έχουμε αύξηση γιατρών, αύξηση νοσηλευτών, αύξηση λοιπού προσωπικού και μου κάνετε όλο αυτό το μάθημα για το Θριάσιο Νοσοκομείο, το οποίο –σημειωτέον- έχει πάρει από το Ταμείο Ανάκαμψης μερικά από τα μεγαλύτερα έργα και γίνεται όλο καινούργιο; Μετά στενοχωριέστε όταν σας λέω «συμμορία της μιζέριας». Μου το είπατε και εσείς, μου το είπαν και πάνω στην επιτροπή. Μα, πώς αλλιώς να σας πω; Όταν μου μιλάς για ένα νοσοκομείο λες και κλείνει και έχει 60% αύξηση προσωπικού, 60% αύξηση προϋπολογισμού, περισσότερους γιατρούς, περισσότερους νοσηλευτές και εσύ έρχεσαι εδώ πέρα και λες αυτά που λες, πώς να σε πω; Να σε πω «συμμορία της χαράς»; Να σε πω «συμμορία της καλής καρδιάς»; Να σε πω «συμμορία της ευμένειας, της γενναιοδωρίας»; Πώς να σε πω; Δηλαδή, γι’ αυτό δεν μπορούμε να κάνουμε σοβαρή συζήτηση! Να έρθετε να μου πείτε «Μπράβο, κύριε Υπουργέ, η Κυβέρνηση έχει κάνει όλα αυτά για το Θριάσιο Νοσοκομείο αλλά δεν φτάνουν και πρέπει να κάνετε κι άλλα», να σας πω «Μάλιστα. Έχετε δίκιο». Όμως, όχι να φέρνετε την καταστροφή για ένα νοσοκομείο που σήμερα είναι πολύ καλύτερο από ό,τι τη μέρα που το παραλάβαμε!

Πάμε τώρα στην αιμοδοσία. Όσον αφορά την αιμοδοσία, επειδή ακούει και ο κόσμος, πρέπει να ξέρουμε κατ’ αρχάς ότι η αιμοδοσία γίνεται κεντρικά από το ΕΚΕΑ. Είναι μικρό το κομμάτι που κάνουν πια τα νοσοκομεία, γιατί έχουμε κεντρική διαχείριση της αιμοδοσίας. Παρά ταύτα, πράγματι, εκεί υπάρχουν –για να μη σας κουράζω με αυτά που λέει η υπηρεσία- τρεις θέσεις μόνιμων γιατρών, μία Διευθύντρια με ειδικότητα στην Αιματολογία, μία Επιμελήτρια Α΄ Βιοπαθολογίας και ένας Επιμελητής Α΄ ειδικότητας Εσωτερικής Παθολογίας.

Τώρα, πράγματι, μία γιατρός απουσίασε αιφνιδίως για λόγους υγείας. Ο εργαστηριακός τομέας του νοσοκομείου –αιματολογικό, βιοχημικό και μικροβιολογικό εργαστήριο- έχει ήδη αποφασίσει σε αυτήν τη φάση τη συμμετοχή τους στο πρόγραμμα εφημεριών του Τμήματος Αιμοδοσίας, δώδεκα εφημερίες έργου και ετοιμότητας, ώστε να μην υπάρχει ο κίνδυνος διακοπής λειτουργίας του και, ταυτόχρονα, μας έκαναν αίτημα για συμμετοχή γενικής γιατρού από το Κέντρο Υγείας Ελευσίνας –πράγμα το οποίο έχει γίνει για τις εξωτερικές αιμοληψίες- και αίτημα για τη σύσταση νέας θέσης που πράγματι συμπεριλαμβάνουμε στην αμέσως επόμενη προκήρυξη των επομένων δέκα ημερών.

Να τα συγκεφαλαιώσω, λοιπόν. Δεν κινδυνεύει να κλείσει το τμήμα Αιμοδοσίας. Δεν θα το αφήναμε να κλείσει. Μία γιατρός ασθένησε –συμβαίνει αυτό- και δεν μπορούσε να συνεχίσει τη δουλειά της και μετακινήσαμε αμέσως γιατρό από το γειτονικό κέντρο υγείας. Για τις εφημερίες συμμετέχουν τα εργαστήρια του νοσοκομείου και μας ζήτησαν να συστήσουμε θέση για να προκηρύξουμε, συστήσαμε και προκηρύσσουμε. Άρα, όλα τα κάναμε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Τσοκάνη, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Δεν χρειάζεται να ταράζεστε, κύριε Υπουργέ. Αν θέλετε, όμως, μπορούμε αύριο να ξεκινήσουμε να πάμε παρέα στο Θριάσιο Νοσοκομείο, για να δείτε δύο στοιχεία σημαντικά. Στις 25 Γενάρη στις 8.00΄ το πρωί –και θα πάμε μετά στην αιμοδοσία- έκλεισε η εφημερία. Δεκατρείς ώρες μετά, ασθενείς με COVID ήταν ακόμα στα επείγοντα. Δεκατρείς ώρες μετά!

Ας πάμε στην περασμένη εβδομάδα. Η εφημερία έκλεισε στις 8.00΄ η ώρα το πρωί, αλλά μέχρι τις 15.00΄το απόγευμα έψαχναν κρεβάτι στην Παθολογική Κλινική.

Να πούμε και άλλα στοιχεία; Διότι είχαμε κάνει και ερώτηση πριν ένα εξάμηνο. Οι Παθολογικές Κλινικές Α΄ και Β΄, μετά τις εφημερίες συνεχίζουν να διασκορπίζουν τους εξήντα, εβδομήντα ασθενείς σε άλλους ορόφους, όπου είναι κλινικές με ασθενείς με εγκεφαλικά, με εμφράγματα, με ορθοπεδικές παθήσεις, γιατί έχουν τη δυνατότητα να φιλοξενούν μόλις τριάντα δύο.

Οι γιατροί –να έρθετε να πάμε παρέα να τους μιλήσουμε- όταν εφημερεύουν, ξεπερνούν κάθε όριο αντοχής και εξάντλησης. Το νοσοκομείο τούς χρωστάει εκατοντάδες ώρες ρεπό, ημέρες αδειών και ημέρες ανάπαυσης.

Αυτή τη στιγμή από τις τριάντα έξι θέσεις που είναι κενές, έχουν προκηρυχθεί μόνο οι δώδεκα, όπως είπατε, οι οποίες δεν έχουν πληρωθεί. Οι υπόλοιπες είναι κενές.

Για να δούμε όμως κάτι άλλο που είναι πολύ σημαντικό. Ακούστε το, κύριε Πρόεδρε και εσείς. Το οργανόγραμμα του νοσοκομείου είναι προ δεκαπενταετίας - εικοσαετίας. Στη δυτική Αττική έχουν εγκατασταθεί όλες οι βιομηχανίες, οι βιοτεχνίες, τα κέντρα logistic, τα κέντρα ανακύκλωσης, οι μονάδες τοξικών αποβλήτων, οι μονάδες παραγωγής ενέργειας. Η κίνηση, το κυκλοφοριακό, τα ατυχήματα καθημερινά είναι στο ζενίθ, άρα οι ανάγκες για να φιλοξενήσουν στο νοσοκομείο έναν εργαζόμενο που έπεσε θύμα σε ένα εργοδοτικό έγκλημα ή έναν εργαζόμενο ή ένα κάτοικο ο οποίος είχε ένα ατύχημα, είναι πολλαπλάσιες.

Οι κάτοικοι δεν έχουν καμία σχέση. Είναι δύο και τρεις φορές πάνω σε σχέση με όσους ήταν πριν από είκοσι και τριάντα χρόνια. Άρα, και οι ανάγκες που το νοσοκομείο έχει σήμερα να καλύψει είναι πολύ μεγαλύτερες. Άρα, πρέπει και η πολιτεία να δώσει μεγαλύτερο βάρος σε ένα νοσοκομείο που μπορεί –χτυπάμε ξύλο- να φιλοξενήσει ανά πάσα ώρα και στιγμή λόγω του κινδύνου ενός μεγάλου βιομηχανικού ατυχήματος θύματα, τραυματίες από την περιοχή του Θριασίου, του Ασπροπύργου, της Ελευσίνας, της Μάντρας, της Μαγούλας, των Μεγάρων.

Άρα, τα μέτρα που θα πρέπει να πάρει η Κυβέρνηση είναι εδώ και τώρα να καλυφθούν όλες οι θέσεις και όχι μόνο των γιατρών, αλλά και οι εκατόν δεκατέσσερις θέσεις των νοσηλευτών και οι εβδομήντα έξι θέσεις των τραυματιοφορέων και βοηθών θαλάμου και να γίνει η μονιμοποίηση των τριακοσίων πενήντα συμβασιούχων που ζουν και δουλεύουν υπό καθεστώς ομηρίας, με ανασφάλεια, άγχος και σε ένα πολύ δύσκολο περιβάλλον, έτσι ώστε να μπορούν να ενισχυθούν και οι άλλες κλινικές, η Α΄ και η Β΄ Παθολογική Κλινική. Έχουμε πολλά να σας πούμε, αλλά δεν θέλουμε να σας φάμε τον χρόνο.

Πάμε τώρα στο συγκεκριμένο ζήτημα. Όσον αφορά το τμήμα Αιμοληψίας, επειδή το επισκεφτήκαμε και μιλήσαμε με τους γιατρούς και τους νοσηλευτές που δίνουν συνεχώς τη μάχη, να σας πω πάλι ότι με βάση τα στοιχεία και των κατοίκων και των αναγκών, οι θέσεις ήταν έξι προ δεκαετίας και έμειναν τρεις.

Οι τρεις θέσεις αυτήν τη στιγμή είναι δύο. Και αν μου πείτε για την προσπάθεια που καταβάλλουν, με τους γιατρούς στα όρια της αντοχής, να στείλουν από το κέντρο υγείας, να πω ότι αυτό από τον Φεβρουάριο του 2025 θα πάψει να γίνεται.

Να σας ενημερώσω ότι έγινε μια προσπάθεια από το τμήμα αποκατάστασης να παραχωρηθεί ακόμα μια θέση. Αυτό, όμως, αποδεικνύει για μία ακόμη φορά τη διάθεση και την πρόθεση της Κυβέρνησης να ενισχυθούν τα ιδιωτικά κέντρα αποκατάστασης στην περιοχή της δυτικής Αττικής.

Και το κερασάκι στη τούρτα: Θέλετε -δεν θα το επιτρέψει ο λαός της δυτικής Αττικής- να μας φέρετε τις φυλακές στην περιοχή του Ασπροπύργου, σύνορα με την Ελευσίνα. Τι προβλέπει η εγκατάσταση των φυλακών στην περιοχή της δυτικής Αττικής; Ότι όλοι οι ποινικοί θα μεταφέρονται στο Θριάσιο. Ακόμα μεγαλύτερη επιβάρυνση, λοιπόν, σε ένα νοσοκομείο υποστελεχωμένο, όπου δίνουν μάχη οι γιατροί και οι νοσηλευτές νυχθημερόν.

Θέλετε να επισκεφτούμε και το τμήμα Αιμοληψίας για να δείτε πού αναπαύονται τις ώρες των εφημεριών οι λίγοι γιατροί; Είναι ένα δωμάτιο τρία επί δύο, χωρίς παράθυρο, χωρίς εξαερισμό και χωρίς τουαλέτα.

Άρα, πρώτον, εδώ και τώρα επιβάλλεται να προκηρυχτούν οι υπόλοιπες τρεις θέσεις, συν η αναπλήρωση της μιας εργαζόμενης που αυτήν τη στιγμή νοσεί.

Δεύτερον, να στελεχωθεί εδώ και τώρα το Θριάσιο Νοσοκομείο και να μη χειροκροτάμε μόνο τους βιομήχανους, τους εφοπλιστές, τους τραπεζίτες και τους «στρατηγικούς επενδυτές», οι οποίοι ό,τι ζητήσουν το έχουν στην περιοχή της δυτικής Αττικής, ό,τι απαιτήσουν τους το παραχωρούμε!

Θα πρέπει, λοιπόν, ο λαός να πιέσει, μαζί με τους εργαζόμενους, τους νοσηλευτές, τους γιατρούς και τους διοικητικούς του νοσοκομείου, έτσι ώστε να επιβάλει την εδώ και τώρα στελέχωση, την εδώ και τώρα χρηματοδότηση ενός νοσοκομείου σαν το Θριάσιο.

Και αν αμφισβητείτε αυτά που λέω, αύριο ημέρα Τρίτη, μπορούμε να δώσουμε ένα ραντεβού και να επισκεφτούμε οι δυο μας το Θριάσιο.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τσοκάνη.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ, κύριε Πρόεδρε.

Κατ’ αρχάς, σας ευχαριστώ πολύ για την πρόσκληση. Την πρώτη φορά που επισκέφθηκα το Θριάσιο Νοσοκομείο επί της δεύτερης θητείας μου ως Υπουργός Υγείας για μια ωραία εκδήλωση που κάναμε εκεί για κάποιον από τους ευεργέτες του νοσοκομείου, συνδικαλιστές του ΚΚΕ είχαν κλείσει την είσοδο και δεν με άφηναν να μπω και χρειάστηκαν τα ΜΑΤ για να με βάλουν στην αίθουσα. Δεν ξέρω αν το θυμάστε. Τώρα ξαφνικά έγινα ευπρόσδεκτος στο Θριάσιο; Την άλλη φορά με εμποδίσατε διά της βίας να μπω στο Θριάσιο. Ευτυχώς, έκτοτε έχω πάει πολλές φορές στο Θριάσιο χωρίς να ξανασυναντήσω μπροστά μου τη «συμμορία της μιζέριας» κι έτσι κατάφερα να κάνω και τη δουλειά μου.

Μιλάμε για δύο διαφορετικά πράγματα. Εσείς σωστά αναδεικνύετε πώς μπορεί το Θριάσιο να γίνει καλύτερο. Σωστά όλα αυτά. Βέβαια είπατε κάτι που εγώ δεν το κατάλαβα καλά. Είπατε να επαναπροκηρύξουμε και τη θέση της ασθενήσασας γιατρού. Αυτό μάλλον σας ξέφυγε. Όπως ξέρετε, απαγορεύεται, εφόσον αυτή δεν παραιτείται από τη θέση, να επαναπροκηρύξουμε τη θέση της, γιατί θα ήταν σαν να την απολύαμε. Δεν φαντάζομαι να εισηγείται Βουλευτής του ΚΚΕ να απολύσουμε ασθενή γιατρό, επειδή είναι ασθενής. Προφανώς δεν έχετε πλήρη εικόνα πώς γίνονται οι διορισμοί και με το «όλα τα σφάζω, όλα τα μαχαιρώνω, όλοι να διοριστούν», είπατε και αυτό. Άρα το προσπερνάω.

Η θέση της ασθενήσασας γιατρού δεν μπορεί να προκηρυχθεί, διότι τη θέση την καταλαμβάνει η ασθενήσασα ιατρός η οποία είναι ασθενής, αλλά πληρώνεται κανονικά, γιατί έχει αναρρωτική άδεια και της ευχόμαστε να γίνει καλά και να επιστρέψει στα καθήκοντά της. Αυτή είναι η ανθρώπινη συμπεριφορά, όχι «απολύστε την, να φέρετε άλλον» που είπατε εσείς.

**ΧΡΗΣΤΟΣ ΤΣΟΚΑΝΗΣ:** Να αναπληρωθεί λέμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν αναπληρώνεται η θέση. Είναι κατειλημμένη αυτή η θέση. Για να αναπληρωθεί, πρέπει να την απολύσω. Αυτό είπατε.

**ΧΡΗΣΤΟΣ ΤΣΟΚΑΝΗΣ:** Μην κάνετε λαϊκισμό.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ! Σας ακούσαμε, κύριε Τσοκάνη.

**ΧΡΗΣΤΟΣ ΤΣΟΚΑΝΗΣ:** Μην κάνετε λαϊκισμό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Α, τώρα δεν σας αρέσει ο λαϊκισμός! Αφού λαϊκίζετε επί δέκα λεπτά, τώρα ο λαϊκισμός δεν σας αρέσει επειδή σας τσάκωσα.

**ΧΡΗΣΤΟΣ ΤΣΟΚΑΝΗΣ:** Μιλάω με στοιχεία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Επαναλαμβάνω: Το τμήμα Αιμοδοσίας δεν κινδυνεύει να κλείσει, λειτουργεί κανονικότατα. Το νοσοκομείο μάς ζήτησε να συστήσουμε μια επιπλέον θέση, τη συστήσαμε, η θέση προκηρύσσεται. Η ασθενήσασα γιατρός να μην ανησυχεί για τη θέση της, δεν θα τη διώξει κανείς, όσο είμαστε τουλάχιστον εμείς στην εξουσία.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Συνεχίζουμε με την όγδοη με αριθμό 396/20-1-2025 επίκαιρη ερώτηση πρώτου κύκλου του ανεξάρτητου Βουλευτή Βορείου Τομέα Αθηνών κ. Χαράλαμπου Κατσιβαρδά προς τον Υπουργό Εξωτερικών με θέμα: «Οικονομική και υλικοτεχνική υποστήριξη της Ελληνικής Κοινότητας Μείζονος Μόντρεαλ εις τον Καναδά».

Κύριε Κατσιβαρδά, έχετε τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμε κύριε Υπουργέ, είναι γνωστό τοις πάσι ότι η Κυβέρνηση της Νέας Δημοκρατίας είναι ευαισθητοποιημένη για θεμελιώδεις αρχές και αξίες, οι οποίες είναι και συνταγματικά κατοχυρωμένες. Αυτές είναι το έθνος, η πατρίδα, η ταυτότητα, η ιστορία και η γλώσσα.

Μιας και μιλάω για την ιστορία που συγκροτεί τις ταυτότητες των λαών, σήμερα, ειρήσθω εν παρόδω, είναι η επέτειος των μαρτύρων θυμάτων του Ολοκαυτώματος των Ελλήνων Εβραίων. Ως εκ τούτου, θέλω να πω ότι ήδη η Κυβέρνηση έχει δείξει μια ιδιαίτερη ευαισθησία για τα θέματα αυτά. Εισήγαγε τον νόμο ο οποίος ψηφίστηκε και στην ουσία κατοχύρωσε το συνταγματικά θεμελιωμένο δικαίωμα του Απόδημου Ελληνισμού να ασκεί δι’ επιστολικής ψήφου το δικαίωμα του εκλέγειν και τοιουτοτρόπως ισχυροποιήθηκε αυτός ο ζωτικός δεσμός, αυτός ο ομφάλιος λώρος μεταξύ της μητέρας Ελλάδος και γενικότερα του Απόδημου Ελληνισμού και της Διασποράς.

Έρχομαι στον πυρήνα της ερώτησης. Η Κεντρική Κοινότητα του Μείζονος Ελληνισμού στο Μόντρεαλ του Καναδά έχει αποδυθεί σε μια επίμοχθη προσπάθεια να δημιουργήσει εγκαταστάσεις, σχολεία, εκκλησίες, ούτως ώστε να διαφυλάξει την άσβεστη φλόγα του Ελληνισμού και ιδίως την αγάπη για την ελληνική γλώσσα. Είναι η πιο δραστήρια κοινότητα, ιδρυθείσα από το 1906, και είναι γεγονός ότι το επίπεδο εκπαιδεύσεως, ιδίως ως προς τη μεταλαμπάδευση της ελληνικής γλώσσης, είναι εξαιρετικό, καθότι είναι η μοναδική πόλις το Μόντρεαλ όπου όλοι οι πρεσβευτές και οι ακόλουθοι μιλούν ελληνικά και αντιλαμβάνονται οι Έλληνες της ομογένειας.

Εν τοιαύτη περίπτωση, ο δραστήριος πρόεδρος της κοινότητας, ο κ. Γεώργιος Τσούκας, ο ευπατρίδης και πολυσχιδής αυτός άνθρωπος, ιατρός στο επάγγελμα, καθηγητής και ερευνητής, επιχειρεί να δημιουργήσει τις προϋποθέσεις, ιδίως στην περιοχή του Λαβάλ, όπου αυξάνεται ο ελληνικός πληθυσμός, να ανεγερθεί ένα σχολείο για να επεκτείνει τη διαφύλαξη του συνόλου των αξιών οι οποίες συγκροτούν την έννοια της εθνικής ιδιοπροσωπίας και της ταυτότητάς μας, δηλαδή η καρδιά του ελληνισμού να εξακολουθεί να υπάρχει στον Καναδά, όπως υπάρχει στο Μόντρεαλ, δηλαδή στην περιοχή αυτή του Λαβάλ.

Ως εκ τούτου, λοιπόν, ερωτώ ποια είναι η μέριμνα της Κυβέρνησης σχετικά με την κατεύθυνση αυτή για την ανέγερση ενός νέου σχολείου που το έχει ανάγκη εκεί ο Ελληνισμός.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κατσιβαρδά.

Θα απαντήσει ο Υφυπουργός Εξωτερικών κ. Γεώργιος Κώτσηρας.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εξωτερικών):** Ευχαριστώ πολύ, κύριε Πρόεδρε.

Ευχαριστώ πολύ, κύριε συνάδελφε. Νομίζω ότι το αναφέρατε και εσείς και είναι πράγματι γνωστό ότι η Κυβέρνηση της Νέας Δημοκρατίας με προσωπική μέριμνα και του ίδιου του Πρωθυπουργού έχει αναδείξει τα θέματα του Απόδημου Ελληνισμού σε μία σημαντική προτεραιότητα των πολιτικών της. Έχει ήδη προχωρήσει νομοθετικά η άρση των περιορισμών για την ψήφο των Ελλήνων του εξωτερικού, έχει νομοθετηθεί η επιστολική ψήφος, ώστε να υπάρξει πραγματικά μια ίση μεταχείριση στο δικαίωμα ψήφου των συμπατριωτών μας στο εξωτερικό και προσφάτως, τον Νοέμβριο, παρουσία του Πρωθυπουργού Κυριάκου Μητσοτάκη και του Υπουργού Εξωτερικών, του κ. Γεραπετρίτη, παρουσιάστηκε από εμάς το πρώτο Στρατηγικό Σχέδιο για τον Απόδημο Ελληνισμό 2024 - 2027, άξονες του οποίου είναι η στήριξη του πολιτισμού, η στήριξη της γλώσσας, η βελτίωση των προξενικών μας υπηρεσιών και προφανώς η βέλτιστη δυνατή οργάνωση και στήριξη των οργανώσεων του εξωτερικού.

Αναφερθήκατε στην ερώτησή σας στην Ελληνική Κοινότητα Μείζονος Μόντρεαλ, την οποία μάλιστα είχα και ο ίδιος την ευκαιρία να επισκεφθώ στο πλαίσιο της επίσκεψης που έκανε ο Έλληνας Πρωθυπουργός στον Καναδά τον περασμένο χρόνο. Ήταν μια ιστορική επίσκεψη, πολύ σημαντικού συμβολισμού και ουσίας, καθότι ήταν η πρώτη επίσκεψη Έλληνα Πρωθυπουργού μετά από σαράντα ένα χρόνια και είχα την ευκαιρία και εγώ προσωπικά να επισκεφθώ και πράγματι να δω και την πολύ σημαντική δουλειά που γίνεται εκεί και από τον κ. Τσούκα και από τους συνεργάτες του. Δύο φορές επίσης τον έχω συναντήσει και στην Ελλάδα, και προσπαθούμε στο πλαίσιο των δυνατοτήτων και του δημοσιονομικού πλαισίου, αλλά και των νόμιμων διαδικασιών που υπάρχουν στην Ελλάδα να στηρίξουμε το πολύ σημαντικό έργο που κάνουν. Νομίζω ότι αυτή είναι μία κοινή βούληση όλων μας και είναι αυτονόητη η στήριξη του Υπουργείου Εξωτερικών σε όλες τις πρωτοβουλίες που αφορούν την ελληνομάθεια και τον πολιτισμό. Σας ενημερώνω ότι φέτος, για πρώτη φορά μετά από πολλά χρόνια, υπήρξε ένα πρόγραμμα ώστε οριζοντίως να στηριχθούν πολλές έδρες ελληνικών σπουδών. Σαράντα τρεις περίπου έδρες ελληνικών σπουδών σε όλο τον κόσμο σε δεκαεπτά κράτη στηρίχθηκαν, ακριβώς δείχνοντας ότι δίνουμε μια μεγάλη έμφαση στη στήριξη της ελληνομάθειας, η οποία είναι βασικό στοιχείο του ελληνισμού παγκοσμίως.

Στο ίδιο πλαίσιο, λοιπόν, στο πλαίσιο της συνεργασίας που έχουμε αναπτύξει με την ιστορική Ελληνική Κοινότητα Μείζονος Μόντρεαλ, αλλά και στο πλαίσιο των οικονομικών δυνατοτήτων που έχει το Υπουργείο Εξωτερικών θα βρούμε τρόπους ώστε ακόμη περισσότερο να ενισχύσουμε την προσπάθειά τους. Αντιλαμβάνεστε ότι πολλά επιμέρους ζητήματα αφορούν και θέματα που έχουν να κάνουν με την καναδική κυβέρνηση και ζητήματα που έχουν να κάνουν με συναρμόδια Υπουργεία στην Ελλάδα που έχουν προφανώς μεγαλύτερη οικονομική δυνατότητα, αλλά το ξαναλέω -και το γνωρίζουν και οι συμπατριώτες μας στον Καναδά, αλλά και στον υπόλοιπο κόσμο- ότι οποιαδήποτε πρωτοβουλία τείνει προς τη στήριξη της ελληνικής γλώσσας και του πολιτισμού εμείς είμαστε διαθέσιμοι να τη στηρίξουμε. Αυτό κάνουμε και αυτό θα συνεχίσουμε να κάνουμε και στην Ελληνική Κοινότητα Μείζονος Μόντρεαλ που πράγματι κάνει ένα πολύ σημαντικό έργο.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Παρακαλώ, κύριε Κατσιβαρδά, έχετε τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ πολύ, κύριε Υπουργέ, για την απάντηση.

Είναι σαφές ότι οι Έλληνες του Μόντρεαλ αγωνιούν και δράττομαι της ευκαιρίας από την εμπεριστατωμένη απάντησή σας, η οποία θεωρώ ότι επέχει μια μορφή ηθικής δεσμεύσεως προκειμένου να υλοποιηθεί και να ενεργήσετε τις δέουσες πράξεις, ώστε να υλοποιηθεί αυτό το όραμα του προέδρου της κοινότητας, του κ. Γεωργίου Τσούκα, το οποίο δεν είναι άλλο από το να αναχθεί το Μόντρεαλ, η ομογένεια, σε έναν φάρο μείζονος Ελληνισμού, δεδομένου ότι έχει αποδυθεί εργωδώς και ισοβίως σε αυτήν την προσπάθεια να διαφυλάξει την ταυτότητα του Ελληνισμού. Ιδίως στον Καναδά, στην Κοινότητα Μείζονος Ελληνισμού του Μόντρεαλ υπάρχει μια ιδιαίτερη αγάπη για τις ρίζες, για την παράδοσή μας, για τα ήθη, τα έθιμα, τη ζώσα εκκλησιαστική παράδοση και δη την ελληνική γλώσσα, τη γλώσσα την οποία και σήμερα αβίαστα στην άλλη άκρη της γης μιλούν τα ελληνόπουλα και μπορούν να ονειρεύονται και να σκέπτονται και να μεταλαμπαδεύουν τον ελληνικό πολιτισμό.

Επομένως, θεωρώ ότι αυτήν τη στιγμή που ενδεχομένως μας ακούει η ομογένεια, μας ακούει ο Ελληνισμός, θέλουν να νιώσουν την πατρίδα, να νιώσουν την Κυβέρνηση, η οποία είναι ιδιαίτατα ευαισθητοποιημένη -εξ ου και απευθυνόμαστε σε εσάς, διότι επικροτούμε τις δράσεις οι οποίες έχουν λάβει χώρα, δεν καταλείπεται αμφιβολία περί αυτού-, ωστόσο θέλουν μια μεγαλύτερη προσπάθεια, μια υποστήριξη στο ευγενές αυτό εγχείρημα της κοινότητας, το οποίο δεν είναι άλλο από το να συγκροτηθεί ένα νέο σχολείο στην περιοχή Λαβάλ, όπου εκεί πλέον η καρδιά του Ελληνισμού χτυπάει ακόμα πιο δυνατά και δημιουργούνται διαχρονικοί θύλακες για να περιφρουρήσουν εις το διηνεκές, να ισχυροποιήσουν τον ομφάλιο λώρο με την Ελλάδα. Αυτή είναι η πραγμάτωση, αυτή είναι η πεμπτουσία ουσιαστικά του οικουμενικού Ελληνισμού. Διότι ο Ελληνισμός εξικνείται πέρα και πάνω από τα στενά όρια του κράτους και συνιστά πραγματικά μια ιδέα, ιδίως η ελληνική γλώσσα.

Εν κατακλείδι, θεωρώ ότι πρέπει έτι περαιτέρω να καταβάλλετε αυτήν την προσπάθεια για να υλοποιηθεί το όνειρο όλων των Ελλήνων πέρα από τα στενά όρια της Ελλάδας, ούτως ώστε το όραμα και η ιδέα του Ελληνισμού ουσιαστικά να παραμένει μια άσβεστη φλόγα σε όλες τις γενιές νυν και εις το διηνεκές.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εξωτερικών):** Ευχαριστώ, κύριε Πρόεδρε.

Πράγματι, κύριε συνάδελφε, όπως είπα και προηγουμένως, η Ελληνική Κοινότητα του Μόντρεαλ είναι μία πολύ σημαντική κοιτίδα για την ελληνική γλώσσα, για την εκπαίδευση, για τον ελληνικό πολιτισμό. Είναι δεδομένο ότι η συμβολή της στην εκπαίδευση είναι πάρα πολύ σημαντική. Έχουν ιδρυθεί και λειτουργήσει πέντε τρίγλωσσα σχολεία, αν δεν κάνω λάθος, και εν γένει η δραστηριότητά της όλα αυτά τα χρόνια από το 1906 που ιδρύθηκε είναι ιδιαιτέρως σημαντική και γι’ αυτό τον λόγο ακριβώς εμείς επενδύουμε σε αυτήν τη σχέση.

Προείπα ότι έχουμε ήδη μια εξαιρετική συνεργασία με τον πρόεδρο και τους συνεργάτες του. Στο πλαίσιο του στρατηγικού σχεδίου, που προανέφερα, η στήριξη της ελληνικής γλώσσας είναι ένα κυρίαρχο δεδομένο και ένας κυρίαρχος άξονας πολιτικών που χτίζουμε σε όλον τον κόσμο ως Υπουργείο Εξωτερικών. Προφανώς αντιλαμβάνεστε ότι ζητήματα που αφορούν κόστη τα οποία υπερβαίνουν ακόμη και ένα μεγάλο κομμάτι του προϋπολογισμού του Υπουργείου Εξωτερικών χρειάζονται συνεργασίες με συναρμόδια Υπουργεία, όπως είναι το Υπουργείο Οικονομικών. Οπότε εγώ θέλω να είμαι απολύτως ειλικρινής πως σε ό,τι αφορά στο Υπουργείο Εξωτερικών το γνωρίζουν οι συμπατριώτες μας ότι όλες αυτές οι δράσεις που μπορούν να στηριχθούν στηρίζονται και θα συνεχίσουν να στηρίζονται με ακόμα μεγαλύτερο τρόπο.

Επίσης, επειδή αναφερόμαστε στην ελληνική γλώσσα, έχουμε μια πολύ μεγάλη γκάμα δραστηριοτήτων που αφορούν ακριβώς τη στήριξή της και την εμβάθυνσή της, όπως σας είπα προηγουμένως, είτε με τη στήριξη της ελληνομάθειας και των εδρών ελληνικών σπουδών είτε με άλλες επιμέρους δράσεις μέσω των γενικών προξενείων μας και των πρεσβειών μας.

Το Γενικό Προξενείο του Μόντρεαλ σε συνεργασία με την κεντρική υπηρεσία του Υπουργείου Εξωτερικών είναι κοντά στην ελληνική κοινότητα, που πράγματι κάνει μία πολύ σημαντική δουλειά και θέλω να κρατήσετε και εσείς και όσοι μας ακούν ότι το Υπουργείο Εξωτερικών θα συνεχίσει αυτήν τη στήριξη, θα προσπαθήσει να βρει τρόπους να την εντείνει, αλλά μέχρι στιγμής νομίζω ότι το στρατηγικό σχέδιο για τον Απόδημο Ελληνισμό που έγινε από αυτήν την Κυβέρνηση, αλλά και όλη η δραστηριότητα σε σχέση με τα δικαιώματα ψήφου των συμπατριωτών μας, με την άρση των περιορισμών, με την επιστολική ψήφο, δείχνουν ότι το ενδιαφέρον μας είναι έμπρακτο και όπου μπορούμε να το εντείνουμε και να το ενισχύσουμε ακόμα περισσότερο αυτό θα κάνουμε.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Η τέταρτη με αριθμό 389/17-1-2025 επίκαιρη ερώτηση δεύτερου κύκλου, του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανασίου Ηλιόπουλου προς την Υπουργό Εργασίας και Κοινωνικής Ασφάλισης με θέμα: «Η ΚΤΕΛ Θεσσαλονίκης Α.Ε.» απολύει εργαζόμενους συνδικαλιστές που αγωνίζονται για αξιοπρεπείς συνθήκες εργασίας και ποιοτικές δημόσιες συγκοινωνίες» και η δέκατη τέταρτη με αριθμό 403/20-1-2025 επίκαιρη ερώτηση δεύτερου κύκλου, του Βουλευτή Β΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Λεωνίδα Στολτίδη προς την Υπουργό Εργασίας και Κοινωνικής Ασφάλισης, με θέμα: «Να παρθούν πίσω οι απολύσεις στην «ΚΤΕΛ Θεσσαλονίκης Α.Ε.» και να διασφαλιστεί η ανεμπόδιστη συνδικαλιστική δράση» επειδή αναφέρονται στο ίδιο θέμα θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης της παραγράφου 4 του άρθρου 131 του Κανονισμού της Βουλής.

Τον λόγο έχει ο κ. Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υφυπουργέ, το τελευταίο διάστημα καταγράφεται μια σειρά από απολύσεις εκλεγμένων συνδικαλιστικών στελεχών, άρα εκπροσώπων των εργαζομένων. Συγκεκριμένα εδώ θέλω να αναφερθώ στην καταγγελία που έχει κάνει η Ομοσπονδία Συνδικάτων Μεταφορών Ελλάδας, όπου καταγγέλλει τις παράνομες και καταχρηστικές απολύσεις στελεχών στην επιχείρηση «ΚΤΕΛ Θεσσαλονίκης Α.Ε.». Η εν λόγω επιχείρηση προχώρησε στην απόλυση του προέδρου, του γενικού γραμματέα και του αντιπροέδρου του νεοσύστατου σωματείου των εργαζομένων στην ανωτέρω επιχείρηση.

Θυμάστε ότι πολύ πρόσφατα συζητάγαμε για τις συλλογικές συμβάσεις εργασίας. Δεν μπορεί να υπάρξει συλλογική σύμβαση εργασίας αν απολύει η επιχείρηση όλο το σωματείο. Άρα, νομίζω ότι υπάρχει εδώ μια ιδιαίτερη βαρύτητα.

Ο λόγος που έγιναν αυτές οι απολύσεις είναι το γεγονός ότι οι συγκεκριμένοι εργαζόμενοι διεκδικούν τα συνδικαλιστικά και εργασιακά δικαιώματά τους είτε στις συμβάσεις, είτε -πολύ κρίσιμο- και σε ζητήματα ασφάλειας, γιατί καταγράφονται πολλά ζητήματα ασφάλειας στις μεταφορές και στο ζήτημα των ΚΤΕΛ, και η συγκεκριμένη υπόθεση έχει αξία για άλλον έναν παραπάνω λόγο. Ποιος είναι αυτός; Τα ΚΤΕΛ Θεσσαλονίκης δεν είναι γενικά και αόριστα μια Α.Ε.. Είναι μια εταιρεία η οποία έχει αναλάβει και εκτελεί δημόσιο συγκοινωνιακό έργο στη Θεσσαλονίκη αστικά και περιαστικά, είναι δηλαδή μία εταιρεία η οποία συνεργάζεται στενά με το κράτος, με την Κυβέρνηση, με την πολιτεία. Όταν, λοιπόν, σε μία τέτοια εταιρεία που εκτελεί και δημόσιο έργο απολύεται «χωρίς να τρέχει κάστανο» η μισή ηγεσία του σωματείου, καταλαβαίνετε ότι το σήμα στην αγορά εργασίας είναι ότι δεν θα μείνει τίποτα όρθιο.

Με δεδομένα αυτά, θέλουμε να σας ρωτήσουμε πού βρίσκεται η διαδικασία των αρμόδιων ελέγχων από την Επιθεώρηση Εργασίας και πώς προχωράει ο έλεγχος της νομιμότητας των ανωτέρω απολύσεων και, με βάση τη γνώμη του Υπουργείου, ποιο είναι το νομικό έρεισμα και αν υπάρχει νομικό έρεισμα έτσι ώστε η εν λόγω επιχείρηση να προχωρά σε αυτή την κατά τη γνώμη μας καθ’ όλα αδικαιολόγητη παρέμβαση στο εσωτερικό ενός νεοσύστατου σωματείου και στην απόλυση των συνδικαλιστικών εκπροσώπων του.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ηλιόπουλο.

Τον λόγο έχει ο κ. Στολτίδης.

**ΛΕΩΝΙΔΑΣ ΣΤΟΛΤΙΔΗΣ:** Κύριε Πρόεδρε, ευχαριστώ για την οικονομία της διαδικασίας, αλλά δεν θα κάνουμε οικονομία στην αναφορά επί της ουσίας. Θα το πω στη δευτερολογία, γιατί έτσι βγαίνει καλύτερα το νόημα.

Η εταιρεία «ΚΤΕΛ Θεσσαλονίκης Α.Ε.» στις 24 Δεκεμβρίου προχώρησε στην αιφνίδια και αδικαιολόγητη απόλυση τεσσάρων εργαζομένων, συγκεκριμένα τριών από τα επτά μέλη της διοίκησης του νεοσύστατου σωματείου εργαζομένων στο ΚΤΕΛ Θεσσαλονίκης -πρόεδρος, αντιπρόεδρος γενικός γραμματέας-, καθώς και ενός εργαζόμενου από τα είκοσι ένα ιδρυτικά μέλη του παραπάνω σωματείου. Αυτός επαναπροσλήφθηκε.

Οι εργαζόμενοι εξαιτίας των άθλιων συνθηκών εργασίας οδηγήθηκαν στην ίδρυση του σωματείου τους. Όπως οι ίδιοι καταγγέλλουν, εργάζονται σε λεωφορεία επικίνδυνα, υπάρχουν αρκετά δημοσιεύματα για αυτοαναφλέξεις, να μην κλείνουν οι πόρτες, ενώ αναλαμβάνουν τον ρόλο του καθαριστή, του εισπράκτορα, εργάζονται υπερωρίες που δεν αποδίδονται και μάλιστα, οι συμβάσεις τους είναι ορισμένου χρόνου που ανανεώνονται συνεχώς, έτσι ώστε να βρίσκονται προφανώς συνεχώς σε καθεστώς ομηρίας.

Ακόμη δεν στέγνωσε το μελάνι της ανακοίνωσης προς την εταιρεία τον Νοέμβριο του 2024 για την ίδρυση του σωματείου και η πρώτη ενέργειά της ήταν να διώξει από την εργασία τους τους πρωταίτιους της ίδρυσής του.

Οι εργαζόμενοι αυτοί, όπως και πολλοί ακόμα εργαζόμενοι, παρέχουν τις υπηρεσίες τους επί πέντε συναπτά έτη χωρίς διακοπή, που σημαίνει ότι η εταιρεία θα έπρεπε να έχει μετατρέψει τις συμβάσεις τους από ορισμένου σε αορίστου χρόνου.

Την ίδια ώρα μάλιστα, όπως αναφέρουν σε ανακοίνωσή τους οι εργαζόμενοι, η εταιρεία «ΚΤΕΛ Θεσσαλονίκης Α.Ε.» έχει εξαπολύσει μπαράζ τηλεφωνικών απειλών στα μέλη του σωματείου -περί τα 105 που τα ψάχνει- τα οποία προσπαθούν να τα υποχρεώσουν να αιτηθούν τη διαγραφή τους, με την απειλή ότι σε περίπτωση που δεν το κάνουν, θα έχουν την τύχη των απολυμένων. Και αυτά όλα τα γνωρίζετε, κύριε Υπουργέ, και από τις καταγγελίες του σωματείου, αλλά και τις επίκαιρες ερωτήσεις που κατατέθηκαν.

Με βάση τα παραπάνω, ερωτάσθε τι μέτρα θα λάβει η Κυβέρνηση για να ανακληθούν τώρα οι απολύσεις, να επιστρέψουν άμεσα όλοι οι εργαζόμενοι στις θέσεις τους, με αυτά που προβλέπει και ο νόμος, με σταθερή και πλήρη εργασία, αορίστου χρόνου και να διασφαλιστεί η ανεμπόδιστη συνδικαλιστική δράση στη συγκεκριμένη επιχείρηση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Στον λόγο έχει ο Υφυπουργός Εργασίας και Κοινωνικής Ασφάλισης, ο κ. Κωνσταντίνος Καραγκούνης.

**ΚΩΝΣΤΑΝΤΙΝΟΣ (ΚΩΣΤΑΣ) ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε. Ευχαριστώ και τους συναδέλφους για την ερώτηση.

Πρώτα απ’ όλα, θα απαντήσω αμέσως ευθέως για το πού βρίσκεται ο έλεγχος και τι έχει γίνει με τον έλεγχο, αγαπητοί συνάδελφοι, κύριε Ηλιόπουλε και κύριε Στολτίδη, για να έχετε ακριβώς εικόνα του τι συμβαίνει αυτή τη στιγμή με τον έλεγχο που έκανε η Ανεξάρτητη Αρχή.

Θα σας διαβάσω, λοιπόν, την επίσημη απάντηση της Επιθεώρησης Εργασίας, της ανεξάρτητης αρχής, και μετέπειτα βεβαίως θα έχουμε τη δυνατότητα να συζητήσουμε και περαιτέρω για το νομικό πλαίσιο, γιατί τίθεται και αυτό σε ερώτηση, τι συμβαίνει με το νομοθετικό πλαίσιο.

Λοιπόν, λέει η Επιθεώρηση Εργασίας: «Το αρμόδιο Τμήμα Επιθεώρησης Εργασιακών Σχέσεων Δυτικού Τομέα Θεσσαλονίκης μάς ενημέρωσε ότι τη Δευτέρα 30-12-2024 προσήλθαν τέσσερις εργαζόμενοι από το ΚΤΕΛ Θεσσαλονίκης και κατέθεσαν αιτήσεις για διενέργεια εργατικής διαφοράς, με αντικείμενο τη μη ανανέωση σύμβασης ορισμένου χρόνου στον πρόεδρο, αντιπρόεδρο και γραμματέα και μέλος του σωματείου ΣΕΕΚΘ. Αρχικά η συζήτηση εργατικής διαφοράς είχε οριστεί για τη Δευτέρα 20-1-2025. Επιπρόσθετα, σε μια προσπάθεια εξεύρεσης λύσης και διευθέτησης του θέματος, πραγματοποιήθηκε τηλεφωνική επικοινωνία με τον διευθυντή του ΚΤΕΛ Θεσσαλονίκης και ενημερώθηκε. Επίσης, ζητήθηκε από την επιχείρηση να επανεξετάσει το θέμα της ανανέωσης των συμβάσεων των καταγγελλόντων ως την ημερομηνία συζήτησης της εργατικής διαφοράς. Ακόμα οι καταγγέλλοντες έθεσαν και κάποια άλλα ζητήματα προφορικά: μέτρα προστασίας, υγιεινή και ασφάλεια, κακή συντήρηση των οχημάτων. Η υπηρεσία τούς παρέπεμψε να απευθυνθούν στις αρμόδιες υπηρεσίες» και γνωρίζετε και εσείς ότι είναι η Επιθεώρηση Εργασίας για την υγεία και την ασφάλεια και η Τροχαία Θεσσαλονίκης. «Στις 7-1-2025 προσήλθε στην τοπική υπηρεσία ο ένας εκ των καταγγελλόντων και απέσυρε την καταγγελία, την οποία είχε κάνει λόγω ανανέωσης της σύμβασης εργασίας του, ενώ την 20η-1-2025 προσήλθαν δύο ακόμη καταγγέλλοντες και ζήτησαν την αναβολή της εργατικής διαφοράς λόγω κωλύματος στους δικηγόρους τους και έχει οριστεί», να το γνωρίζετε, αγαπητοί συνάδελφοι, «νέα ημερομηνία συζήτησης για τις 13-2-2025 και ενημερώθηκε σχετικά η επιχείρηση».

Οπότε, για να φτάσουμε στην ουσία, πρώτα απ’ όλα, της ερώτησής σας, και όσον αφορά το τι έχει γίνει με τον έλεγχο και τι ακριβώς έχει επισυμβεί με τους καταγγέλλοντες μέχρι τώρα, αυτό που πρέπει να κρατήσετε αυτή τη στιγμή είναι ότι ο ένας καταγγέλλων έχει αποσύρει την καταγγελία και εκκρεμούν οι υπόλοιπες καταγγελίες, τις οποίες στις 13-2-2025 προφανώς η αρχή θα εξετάσει, όπως ξέρετε, με τη διαδικασία των εργατικών διαφορών και θα αποφανθεί επί αυτών.

Προφανώς όλα αυτά θα γίνουν κι εδώ -το έχουμε πει πάρα πολλές φορές- είναι που, εντός εισαγωγικών, «εμπλέκεται» το Υπουργείο Εργασίας θέτοντας το ισχύον νομοθετικό πλαίσιο, το οποίο -οφείλω να σας πω και θα έχουμε την ευκαιρία και στη συνέχεια να το αναλύσουμε περισσότερο- έχει αυστηροποιηθεί.

Για εμάς είναι πολύ σημαντικό ακριβώς να θέτουμε ένα κανονιστικό πλαίσιο, στο οποίο θα πρέπει να συμμορφώνονται οι επιχειρήσεις και προς την προστασία των εργαζομένων, αλλά βεβαίως εγώ θα έλεγα και προς την προστασία των υγιών επιχειρήσεων, γιατί πράγματι πολλές φορές υπάρχει και αθέμιτος ανταγωνισμός. Δεν έχει να κάνει με τη συγκεκριμένη περίπτωση, το λέω συνολικά αυτό ως γενικό σχόλιο.

Άλλωστε -το έχει πει και η Υπουργός Εργασίας, το έχει πει και ο ίδιος ο Πρωθυπουργός- είμαστε προς αυτή την κατεύθυνση, γι’ αυτό παίρνουμε και συνεχώς μέτρα, όχι μόνο νομοθετικά, αλλά και επιχειρησιακά. Γνωρίζετε ότι προς αυτή την κατεύθυνση, προς την προστασία των εργαζομένων είναι η ψηφιακή κάρτα εργασίας και πάρα πολλά άλλα -θα έχουμε την ευκαιρία και στη συνέχεια να τα συζητήσουμε- ειδικά στο νομοθετικό πλαίσιο.

Από εκεί και πέρα, θα δούμε πώς θα αποφανθεί η Επιθεώρηση Εργασίας, θα εφαρμόσει το νομικό πλαίσιο, αν χρειαστεί, προφανώς και περαιτέρω θα υπάρξει προσφυγή στα δικαστήρια, αν απαιτηθεί. Οπότε, αυτή είναι η κατάσταση όσον αφορά τους ελέγχους και θα ακούσω βεβαίως τους καλούς συναδέλφους και μετέπειτα θα επανέλθω, όσον αφορά και το νομικό πλαίσιο, για να απαντήσω και πιο εξειδικευμένα και στον κ. Ηλιόπουλο.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Ηλιόπουλε, έχετε τον λόγο για τη δευτερολογίας σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υφυπουργέ, ξεκινάω από το πιο κρίσιμο, κατά τη γνώμη μου, από αυτά που είπατε, ότι θα δούμε πώς θα αποφανθεί η Επιθεώρηση Εργασίας. Εδώ είναι πρώτα απ’ όλα, το πρώτο πρόβλημα.

Δηλαδή όταν ο Υφυπουργός Εργασίας μπροστά στην απόλυση τριών εκλεγμένων εργατικών αντιπροσώπων απαντάει: «Θα δούμε πώς θα αποφανθεί μια Ανεξάρτητη Αρχή», που εσείς την κάνατε Ανεξάρτητη Αρχή, ακριβώς για να πετάξετε από πάνω σας την ευθύνη, εδώ είναι το πρόβλημα.

Μια κυβέρνηση η οποία πιστεύει στις συλλογικές συμβάσεις εργασίας θα ερχόταν σήμερα στη Βουλή και θα έλεγε «όχι, δεν μπορείς να απολύεις τους εκλεγμένους εκπροσώπους των εργαζομένων. Δεν γίνεται». Με ποιον θα υπάρχει συλλογική σύμβαση εργασίας, αν δεν υπάρχει σωματείο;

Για ποιον λόγο η χώρα είναι στον πάτο στον πραγματικό μισθό με όρους αγοραστικής δύναμης; Για ποιον λόγο; Γιατί δεν έχουμε συλλογικές συμβάσεις εργασίας, γιατί ο μηχανισμός ο οποίος επιτρέπει την πραγματική αύξηση του μισθού είναι η συλλογική σύμβαση εργασίας.

Μιλάμε για μια οποιαδήποτε εταιρεία; Όχι, σας το είπα και πριν, δεν είναι μια οποιαδήποτε Α.Ε.. Είναι ούτως ή άλλως πολύ κρίσιμη η υπόθεση ήδη, αλλά δεν είναι μια οποιαδήποτε Α.Ε.. Μιλάμε για μια επιχείρηση η οποία έχει αναλάβει σαράντα δύο γραμμές δημόσιου συγκοινωνιακού έργου αστικά και περιαστικά στη Θεσσαλονίκη και αυτή η εταιρεία απολύει το σωματείο. Αυτό δίνει το σήμα ότι οι απολύσεις γίνονται με την κυβερνητική πλάτη, γίνονται τουλάχιστον με την κυβερνητική ανοχή.

Και την ίδια στιγμή τα μισά είναι τα ζητήματα εργασίας, τα άλλα μισά είναι ζητήματα ασφάλειας. Ρωτήστε τους συναδέλφους σας στο Υπουργείο Μεταφορών να μάθουν από το «ΚΤΕΛ Α.Ε.» εάν υπάρχει βιβλίο δρομολογίου, δηλαδή διαδικασία στην οποία ο οδηγός μπορεί να καταγράφει βλάβες, μπορεί να καταγράφει προβληματικά περιστατικά για την ασφάλεια του οχήματος, άρα στην τελική για την ασφάλεια των επιβατών.

Τα ΚΤΕΛ Θεσσαλονίκης δεν έχουν καν βιβλίο δρομολογίων. Και ξέρετε ότι η ασφάλεια των μεταφορών μας έχει ταλαιπωρήσει λίγο -να το πω ευγενικά- σε αυτή τη χώρα. Συνάδελφός σας, ο κ. Καραμανλής, ήταν εκεί, καθόταν και έλεγε: «Είναι ντροπή και ντρέπομαι να θέτετε ζητήματα ασφαλείας». Κι όμως, οι εργαζόμενοι στα ΚΤΕΛ Θεσσαλονίκης θέτουν -πέρα από τα εργασιακά τους- και ζητήματα ασφαλείας και οι άνθρωποι απολύθηκαν.

Είναι το μόνο περιστατικό στο οποίο έχουμε απολύσεις συνδικαλιστών; Έχουμε τρεις εκλεγμένους εργατικούς εκπροσώπους στο ΚΤΕΛ στη Θεσσαλονίκη, άλλον έναν στο ΚΤΕΛ στον Πύργο, εργαζόμενο στη διοίκηση του «Πόρτο Καρράς» και εργαζόμενη από το Σωματείο ΣΤΑΖΟΕ με το που εκλέχτηκε στο σωματείο, σε μια βδομάδα απολύθηκε. Αν εγώ αυτή τη στιγμή μπορώ να σας αναφέρω εδώ έξι απολύσεις εκλεγμένων εκπροσώπων μέσα σε δύο μήνες, καταλαβαίνετε τι γίνεται έξω. Και σας λέω, ξέρω ότι θα γίνει η εργατική διαφορά στην Επιθεώρηση Εργασίας, αλλά σας το έχουμε ξαναπεί πολλές φορές ότι η Επιθεώρηση Εργασίας έπρεπε να είναι υπό την ευθύνη του Υπουργείου Εργασίας, όχι ανεξάρτητη.

Και κλείνω με αυτό, κύριε Πρόεδρε. Υπάρχουν δύο δρόμοι. Υπάρχει ο δρόμος της νομιμότητας ο οποίος λέει ότι ο επιθεωρητής εργασίας μπροστά σε απόλυση συνδικαλιστικού στελέχους στο δελτίο εργατικής διαφοράς εκφράζει άποψη και λέει: «Έχουμε απόλυση εκλεγμένου συνδικαλιστή, άρα είναι παράνομη και καταχρηστική». Και υπάρχει και η εργοδοτική οδός, που λέει ότι θα κρίνουν τα αρμόδια δικαστήρια. Εδώ θα είμαστε, θα παρακολουθούμε και πώς θα πάει και η εργατική διαφορά και θα φανούν και ποιες είναι οι δικές σας κατευθύνσεις. Γιατί δεν πολυπιστεύουμε την ανεξαρτησία, ας μην σας κοροϊδεύουμε. Είναι ανεξάρτητη ως προς τις ευθύνες, μέχρι εκεί.

Λέω αυτό και κλείνω. Πρέπει να γνωρίζει, όμως, η διοίκηση των ΚΤΕΛ Θεσσαλονίκης ότι δεν θα ξεμπλέξει έτσι εύκολα. Να γνωρίζει η διοίκηση των ΚΤΕΛ Θεσσαλονίκης ότι όσες «πλάτες» και αν έχει μέσα στην Κυβέρνηση, αυτή η ιστορία δεν θα μείνει εκεί. Και αν νομίζει ότι στην κοινωνία θα κυριεύσει μόνο ο φόβος, υπάρχει και η αλληλεγγύη και υπάρχει και η αξιοπρέπεια. Και το είδαμε αυτές τις ημέρες, όχι μόνο στη συγκέντρωση στο Σύνταγμα, αλλά στις συγκεντρώσεις σε όλη τη χώρα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ηλιόπουλο.

Παρακαλώ, κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Όπως είπατε, κύριε Υπουργέ, θα επιμείνουμε στην ουσία, άσχετα από τη σύμπτυξη της διαδικασίας, γιατί δεν υπάρχουν κοινές αφετηρίες στις ερωτήσεις.

Ο ΣΥΡΙΖΑ -για να θυμηθούμε- νομοθέτησε την εισαγωγή ιδιωτών εργολάβων ΚΤΕΛ το 2018 στον ΟΑΣΘ, με κατεύθυνση Κανονισμού της Ευρωπαϊκής Ένωσης που τότε έλεγε: «Στη διάθεσή σας είναι τί θα κάνετε με το ιδιοκτησιακό». Αριστερή ιδιωτικοποίηση έγινε και μπήκαν και τα ΚΤΕΛ. Ο ίδιος, δηλαδή, κανονισμός αξιοποιήθηκε, όπως αυτός για τη διάλυση του ΟΣΕ και την ιδιωτικοποίησή του. Και βέβαια μετά, με τη σφραγίδα της Νέας Δημοκρατίας, φτάσαμε στα γνωστά αποτελέσματα.

Τι δεν ήταν γνωστό τότε; Τι είναι οι εργολάβοι; Υπάρχει, δηλαδή, άνθρωπος σήμερα που δεν ξέρει τι είναι οι εργολάβοι, ότι μπαίνουν για κέρδος από την κατάργηση εργασιακών δικαιωμάτων και την περικοπή δαπανών για την ασφάλεια; Βεβαίως, νομίζουμε ότι είναι γνωστό σε όλους. Τώρα είναι άλλο να αναρωτιόμαστε γιατί εφαρμόζονται αυτά που ψηφίσαμε.

Και έρχεται η Νέα Δημοκρατία τώρα κι ετοιμάζει νέο διαγωνισμό με σχεδόν τριπλάσια χρηματοδότηση-μπόνους, από 24 εκατομμύρια στα 65 εκατομμύρια τον χρόνο για το έργο που έχει το ΚΤΕΛ. Όταν με λιγότερα χρήματα από τα 65 εκατομμύρια, οι τετρακόσιοι πενήντα οδηγοί των ΚΤΕΛ -και κάποιοι παραπάνω που χρειάζονται για να καλυφθεί το συγκοινωνιακό έργο στη Θεσσαλονίκη- θα μπορούσαν να είναι στον ΟΑΣΘ με σταθερή και πλήρη εργασία με συγκροτημένα μισθολογικά κι εργασιακά δικαιώματα, χωρίς ιδιώτες, με όλα τα αστικά λεωφορεία καινούρια, με πλήρη τεχνική βάση για τα ζητήματα της ασφάλειας στη μετακίνηση, για τους εργαζόμενους και το επιβατικό κοινό. Σας έχουν δώσει έκθεση οι εργαζόμενοι και σας το έχουν αποδείξει. Φυσικά, όμως, όλοι εσείς και όλοι οι υπόλοιποι κοιτάτε πώς θα «μασουλάνε» οι ιδιώτες.

Οι πρωτοπόροι εργαζόμενοι στα ΚΤΕΛ σήκωσαν ανάστημα και πάλεψαν για τα αυτονόητα: πλήρη και σταθερή εργασία αορίστου -όπως δικαιούνται και με βάση τον νόμο θα δικαιωθούν-, ανθρώπινες συνθήκες δουλειάς και υγείας, όπως να έχουν τουαλέτα στους σταθμούς, τεχνικό ασφαλείας για έλεγχο των οχημάτων για να μην κινδυνεύουν οι ίδιοι, αλλά κυρίως το επιβατικό κοινό. Τώρα βέβαια, υπάρχει τεχνικός ασφαλείας, μετά τις καταγγελίες και τις απολύσεις.

Τους αδειάσατε, όμως, ως Κυβέρνηση, κύριε Υπουργέ, απέναντι στην εργοδοτική αυθαιρεσία και τους δώσαμε σήμα για την επίθεση με την σιωπή σας. Καλούσαν οι εργαζόμενοι το Υπουργείο Μεταφορών μια, δυο και τρεις φορές για συνάντηση, να ενημερώσουν και τίποτα! Κάλεσαν τον ανεξάρτητο φορέα συγκοινωνιών, τον ΟΣΕΘ, που ελέγχει τους διαγωνισμούς, για να ενημερώσουν για τους κινδύνους για το επιβατικό κοινό και μετά από δυο, τρεις μέρες απολύθηκαν, γιατί δεν τους χρειαζόταν -λέει- η εργοδοσία, αλλά προσέλαβε αμέσως άλλους 25.

Τι ήθελαν να σας πουν οι εργαζόμενοι, κύριε Υπουργέ; Ότι σκορπάτε που σκορπάτε τα λεφτά του λαού, πάρτε τουλάχιστον μέτρα στους διαγωνισμούς ώστε όλοι αυτοί που συμμετέχουν να εξασφαλίσουν τα μέτρα ασφάλειας για τη ζωή των επιβαινόντων και την ακεραιότητά τους. Τους «γράψατε», κύριε Υπουργέ! Δεν δεχτήκατε ούτε να τους ακούσετε -ως Κυβέρνηση εννοώ, όχι εσείς- όπως κάνατε και στον σιδηρόδρομο και μας φέρατε τα Τέμπη.

Το ερώτημα είναι: Χθες από την απάντηση του λαού μας για το έγκλημα των Τεμπών, από την έκβαση αυτής της συσσωρευμένης οργής, εσείς καταλάβατε ότι πρόκειται για ανοχή σε ό,τι και όποιον δεν δίνει δεκάρα για την υγεία και τη ζωή του και των παιδιών του; Αυτό κατάλαβε η Κυβέρνησή σας.

Για να κλείσω, επειδή ο λαός μας νιώθει περήφανος για τέτοιους πρωτοπόρους εργαζόμενους, που με θυσίες μάχονται για τα συμφέροντα, για την ακεραιότητα και τη ζωή των ίδιων, αλλά και των παιδιών όλων μας, θα παρέμβουμε ακόμα πιο δυναμικά μέσα από τα σωματεία, τους φορείς της πόλης και για να επιστρέψουν στη δουλειά τους και για να οργανωθούν όλοι στο σωματείο χωρίς φόβο και για να γίνουν οι συγκοινωνίες ασφαλείς, παρά το γεγονός, κύριε Υπουργέ, ότι η εργοδοσία, από ό,τι φαίνεται, εναποθέτει τις προσδοκίες της στα αντεργατικά εκτρώματα Χατζηδάκη και Γεωργιάδη για να ξεμπερδέψει μια και καλή με αυτούς, ακόμα και στην περίπτωση που δικαιωθούν δικαστικά.

Το ΚΚΕ φυσικά δεν θα λείψει σε καμία μάχη από τις επόμενες.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Υπουργέ.

**ΚΩΝΣΤΑΝΤΙΝΟΣ (ΚΩΣΤΑΣ) ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Άκουσα τους συναδέλφους και τον κ. Ηλιόπουλο και τον κ. Στολτίδη και ήθελα να κάνω μια ειδική αναφορά, διότι γνωρίζετε πάρα πολύ καλά και το θεσμικό πλαίσιο και πώς λειτουργεί ο νόμος, αλλά κυρίως πώς λειτουργούν τα αρμόδια όργανα. Και για να συνεννοούμαστε, εγώ το έχω πει πάρα πολλές φορές, το είχε αναφέρει και η κυρία Υπουργός, το Υπουργείο Εργασίας και Κοινωνικής Ασφάλισης -το έχουμε πει και θα το λέμε συνεχώς- είναι αμείλικτο όσον αφορά την τήρηση της εργατικής νομοθεσίας και ειδικά -κύριε Ηλιόπουλε, επιτρέψτε μου να πω- σε σχέση με το προηγούμενο νομικό καθεστώς, της προηγούμενης πενταετίας, εννοώ επί ΣΥΡΙΖΑ, όπου αλλάξαμε πολλά από την εργατική νομοθεσία και θα έχουμε τη δυνατότητα στη συνέχεια να σας αναλύσω ακριβώς τι κάναμε, ακριβώς για να προστατεύσουμε τα συμφέροντα των εργαζομένων.

Γι’ αυτό και οι νομοθετικές και οι επιχειρησιακές μας παρεμβάσεις προς αυτό κατατείνουν, να προστατεύονται οι εργαζόμενοι, αλλά συνεπαγωγικά και οι επιχειρήσεις οι οποίες λειτουργούν υγιώς. Το έχω πει πολλές φορές ότι υπάρχει και αθέμιτος ανταγωνισμός μεταξύ των επιχειρήσεων, ειδικά σε αυτές οι οποίες δεν εφαρμόζουν τον νόμο. Γι’ αυτό, λοιπόν, και προς τα εκεί κατατείνουν και οι δικές μας παρεμβάσεις.

Το Υπουργείο ενεργεί μέσα στο κανονιστικό πλαίσιο -το λέω αυτό γιατί άκουσα και τον κ. Ηλιόπουλο και τον κ. Στολτίδη- που έχουμε τη δυνατότητα να το κάνουμε και στα όρια των αρμοδιοτήτων μας. Και θέλω να ξεκαθαρίσουμε ποια είναι εκ του νόμου η δική μας αρμοδιότητα.

Η Ανεξάρτητη Αρχή Επιθεώρησης Εργασίας έχει αρμοδιότητα να εξετάζει κάθε παραβίαση της εργατικής νομοθεσίας και μάλιστα με τη διαδικασία των εργατικών διαφορών, κατόπιν αιτήσεως που υποβάλλεται στα αρμόδια τοπικά όργανα. Αυτό έγινε και στη συγκεκριμένη περίπτωση που καταγγέλλονται παράνομες και καταχρηστικές απολύσεις στελεχών στην επιχείρηση ΚΤΕΛ Θεσσαλονίκης, για τον λόγο ότι διεκδικούσαν τη μετατροπή των συμβάσεων ορισμένου χρόνου σε αορίστου από την εταιρεία.

Αναφέρθηκα και πριν στην απάντηση της ανεξάρτητης αρχής -δεν χρειάζεται να επαναλάβω- τι ακριβώς έχει γίνει και πού βρίσκεται τη στιγμή η υπόθεση. Προφανώς, επειδή υπήρξε μια απορία και από τον κ. Ηλιόπουλο, αλλά και από εσάς, κύριε Στολτίδη, η Ανεξάρτητη Αρχή θα εφαρμόσει το νομικό πλαίσιο αυτό που ισχύει, αυτό που νομοθετούμε -και εμείς λέμε ότι το αυστηροποιούμε- και θα αποφανθεί σε πρώτη φάση για τη διαφορά. Αν απαιτηθεί μετέπειτα, στην εξέλιξη της υπόθεσης, μπορεί να προχωρήσει η υπόθεση τα δικαστήρια. Μπορεί.

Και εξήγησα ότι προφανώς αυτό δεν ισχύει τώρα. Γιατί άκουσα την απορία του κ. Ηλιόπουλου. Δεν είναι κάτι το οποίο ισχύει τώρα. Ίσχυε και πριν πέντε χρόνια και πριν δέκα χρόνια. Αυτό γινόταν. Γινόταν κάτι διαφορετικό επί ΣΥΡΙΖΑ; Αυτό ακριβώς το ίδιο γίνεται.

Και επειδή έχει γίνει εκτενής αναφορά, θα πρέπει να σας παραθέσω -όχι γιατί δεν το γνωρίζετε βεβαίως, αλλά και όσους μας ακούνε και όσοι βεβαίως είναι και οι ενδιαφερόμενοι- όσον αφορά το νομικό πλαίσιο όσον αφορά, το οποίο όπως γνωρίζετε προβλέπει πολύ συγκεκριμένα πράγματα σχετικά με την καταγγελία της σύμβασης εργασίας. Για να οριοθετήσουμε, λοιπόν, τη συζήτηση που κάνουμε, αρμόδια να κρίνουν την καταχρηστικότητα ή μη της καταγγελίας σύμβασης εργασίας είναι τα τακτικά δικαστήρια. Έχει κριθεί νομολογιακά ότι η καταγγελία της σύμβασης εργασίας από τον εργοδότη είναι άκυρη και θεωρείται ως μη γενόμενη ως καταχρηστική συνεπεία της συνδικαλιστικής δράσης του εργαζομένου, όπως είναι η διεκδίκηση της εργασιακής τους σχέσεως δικαιωμάτων και η αξίωση του κατά του εργοδότη προς τήρηση των συμφωνηθέντων όρων εργασίας.

Επίσης, σύμφωνα με τον νόμο, η καταγγελία της σύμβασης εξαρτημένης εργασίας αορίστου χρόνου από τον εργοδότη είναι άκυρη, ιδίως όταν πρόκειται για απόλυση συνδικαλιστικών στελεχών ή άλλη περίπτωση που οφείλεται σε νόμιμη συνδικαλιστική δράση του εργαζομένου σύμφωνα με τον ν.1264/1982.

Περαιτέρω, η χωρίς περιορισμό ανανέωση συμβάσεων εργασίας ορισμένου χρόνου είναι επιτρεπτή, αν δικαιολογείται από ένα αντικειμενικό λόγο. Αντικειμενικός λόγος υφίσταται ιδίως αν δικαιολογείται από τη μορφή ή το είδος ή τη δραστηριότητα του εργοδότη ή της επιχείρησης ή από ειδικούς λόγους ή ανάγκες, εφόσον τα στοιχεία αυτά προκύπτουν αμέσως ή εμμέσως από την οικεία σύμβαση. Σε κάθε περίπτωση, οι λόγοι οι οποίοι δικαιολογούν την ανανέωση της σύμβασης ή σχέσης εργασίας ορισμένης χρονικής διάρκειας πρέπει να αναφέρονται στη σχετική συμφωνία των μερών, η οποία επισυνάπτεται εγγράφως, ή να προκύπτουν ευθέως από αυτή.

Σε περίπτωση μη συνδρομής αντικειμενικού λόγου και εφόσον η χρονική διάρκεια των διαδοχικών συμβάσεων -αυτό έχει σημασία το ακούσετε και εσείς κύριοι συνάδελφοι αλλά και όσοι είναι ενδιαφερόμενοι- ή σχέσεων εργασίας ορισμένου χρόνου υπερβαίνει συνολικά τα τρία έτη, τεκμαίρεται ότι με αυτές επιδιώκει την κάλυψη πάγιων και διαρκών αναγκών της επιχείρησης ή εκμετάλλευσης με συνέπεια τη μετατροπή αυτών σε συμβάσεις η σχέση εργασίας αορίστου χρόνου. Αν στο χρονικό διάστημα των τριών ετών ο αριθμός των ενώσεων, σύμφωνα με την παράγραφο 4, διαδοχικών συμβάσεων ή σχέσεων εργασίας υπερβαίνει τις τρεις, τεκμαίρεται ότι με αυτές επιδιώκεται η κάλυψη πάγιων και διαρκών αναγκών. Το βάρος βεβαίως της απόδειξης σε κάθε περίπτωση φέρει ο εργοδότης.

Διαδοχικές θεωρούνται οι συμβάσεις ή οι σχέσεις εργασίας ορισμένου χρόνου που καταρτίζονται μεταξύ του εργοδότη και του ίδιου του εργαζομένου με τους ίδιους ή παρεμφερείς όρους εργασίας και δεν μεσολαβεί -επίσης σημαντικό στοιχείο του νόμου- μεταξύ τους χρονικό διάστημα μεγαλύτερο των σαράντα πέντε ημερών, στις οποίες περιλαμβάνονται και οι μη εργάσιμες ημέρες.

Με την ανωτέρω διάταξη καθιερώνεται μαχητό τεκμήριο υπέρ του εργαζομένου, ότι καλύπτει πάγιες και διαρκείς ανάγκες της επιχείρησης, με αποτέλεσμα τη μετατροπή των συμβάσεων αυτών σε συμβάσεις η σχέσεις εργασίας αορίστου χρόνου σε περίπτωση που η διάρκεια των διαδοχικών συμβάσεων ή σχέσεων εργασίας υπερβαίνει συνολικά τα τρία έτη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Οπότε, κύριοι συνάδελφοι, αυτά θα αξιολογηθούν και θα κριθούν από τα αρμόδια δικαστήρια. Το πλαίσιο είναι αυστηρό, πολύ συγκεκριμένο και πολύ αυστηρό.

Και κλείνω, κύριε Πρόεδρε, -δεν θα πάρει πολύ- όσον αφορά και στη συλλογική οργάνωση και δράση, γιατί έχει γίνει και εκεί αναφορά, είναι πάλι ο ν.1264/1982 παράγραφος 10. Και αυτό βεβαίως -ας το ακούσει ο κ. Ηλιόπουλος- το λέω για να δούμε πως αλλάξαμε τον νόμο και πώς αυστηροποιήσαμε το πλαίσιο. Τροποποιείται με τον ν.4808/2021. Επέφερε ουσιαστική μεταβολή στην ειδική προστασία των συνδικαλιστικών στελεχών, διότι θεώρησε ότι η αποκλειστική απαρίθμηση της προγενέστερης ρύθμισης των λόγων απόλυσης ήταν ιδιαιτέρως περιοριστικοί, αφού δεν συμπεριλαμβανόταν μεταξύ των λόγων σημαντικά ποινικά αδικήματα αλλά και άλλοι αντικειμενικοί λόγοι. Για τον λόγο αυτό η ρύθμιση, την οποία φέραμε, προτίμησε τη γενική διατύπωση ότι η καταγγελία της σχέσης εργασίας των προστατευόμενων συνδικαλιστικών στελεχών επιτρέπεται για σπουδαίο λόγο, όπως ισχύει στην περίπτωση καταγγελίας τον προστατευόμενο λόγο μητρότητας-πατρότητας.

Η νέα ρύθμιση με το άρθρο 14 δεν αντικατέστησε μόνο την αποκλειστική απαρίθμηση -να το ακούσετε αυτό, κύριε Ηλιόπουλε- των λόγων απόλυσης με τη γενική διατύπωση ότι η καταγγελία της σχέσης εργασίας των συνδικαλιστικών στελεχών επιτρέπεται για σπουδαίο λόγο, αλλά κατήργησε επιπλέον τον υφιστάμενο προληπτικό έλεγχο που ασκούσε η επιτροπή προστασίας των συνδικαλιστικών στελεχών, το οποίο και αντικατέστησε με ένα ταχύτατο εκ των υστέρων δικαστικό έλεγχο της νομιμότητας της καταγγελίας. Στον εργοδότη που παραβιάζει τις ανωτέρω υποχρεώσεις, προφανώς επιβάλλονται ποινικές κυρώσεις.

Και έχει αξία να πω -και κλείνω, κύριε Πρόεδρε- ότι το άρθρο 23 του ν.1264 ορίζει τα εξής: Ο εργοδότης και οι εκπρόσωποί του ως και οποιοσδήποτε τρίτος που παραβαίνει τις διατάξεις του άρθρου, τιμωρούνται με φυλάκιση ή και με χρηματική ποινή.

Οπότε, κλείνω για να μη σας παίρνω τον χρόνο. Το πλαίσιο, κύριε Ηλιόπουλε, κύριε Στολτίδη, ειδικά για τη συνδικαλιστική δράση το έχουμε αυστηροποιήσει, αλλά τα αρμόδια όργανα είναι αυτά που επιβάλλουν τις κυρώσεις. Και από εκεί και πέρα, εδώ είμαστε -σωστά το είπατε, κύριε Ηλιόπουλε- και εμείς παρακολουθούμε το οτιδήποτε και με πολλή χαρά θα απαντήσουμε σε όποιο ερώτημα έχετε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Συνεχίζουμε με την πέμπτη με αριθμό 385/16-1-2025 επίκαιρη ερώτηση πρώτου κύκλου της Βουλευτού Ιωαννίνων της Κοινοβουλευτικής Ομάδας της Νέας Αριστεράς κ. Μερόπης Τζούφη προς τον Υπουργό Περιβάλλοντος και Ενέργειαςμε θέμα: «Να δοθεί οριστική λύση στο πρόβλημα της αιθαλομίχλης στα Ιωάννινα».

Παρακαλώ, κυρία Τζούφη, έχετε τον λόγο.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κυρία Υπουργέ, καλησπέρα.

Είχα υποβάλει την ίδια ερώτηση δώδεκα μήνες πριν πάλι για το ίδιο θέμα με επίκαιρη ερώτηση, επισημαίνοντας τη σοβαρότητα. Δυστυχώς, ένα χρόνο μετά οι συνθήκες παραμένουν αμετάβλητες. Είχα πει και τότε ότι οι πολίτες των Ιωαννίνων πιεσμένοι από τις υψηλές τιμές της ενέργειας και τη μείωση του διαθέσιμου εισοδήματος, καταφεύγουν στη χρήση τζακιών και ξυλόσομπων, επιδεινώνοντας την ποιότητα του αέρα.

Επιτρέψτε μου, όμως, να πω οι ευθύνες δεν είναι δικές τους, είναι της πολιτείας, που εδώ και ένα χρόνο αδυνατεί να παράσχει ουσιαστικές λύσεις. Ανακοινώσατε -και μετά από εκείνη την επίκαιρη ερώτηση είχαμε μια συζήτηση με τον κ. Σκυλακάκη- επιδότηση 50% στην εγκατάσταση αντλιών θερμότητας, μια επιδότηση όμως που είναι ανεπαρκής, δεδομένου ότι το κόστος ξεπερνάει τα 5.000 ευρώ, ενώ και το 50% παραμένει αδύνατο να καλυφθεί από τη συντριπτική πλειοψηφία των νοικοκυριών.

Παρά τις εξαγγελίες -και ήρθατε και στα Γιάννενα- δεν είπατε για κάποια επιπλέον οικονομική ενίσχυση ή οποιαδήποτε άλλη ουσιαστική παρέμβαση, που είναι σημαντική τόσο για τους πολίτες όσο και για το περιβάλλον. Αντίθετα, τους είπατε να αναλάβουν την ατομική τους ευθύνη.

Λέω, λοιπόν, κυρία Υπουργέ, και σας καλούμε -και όχι μόνο εγώ, υπάρχει μια ευρύτερη συναίνεση σε αυτό και το ξέρετε, διότι είδατε και το δημοτικό συμβούλιο και τον δήμαρχο- να πάρετε γενναίες αποφάσεις, να αυξήσετε την επιδότηση για την εγκατάσταση των αντλιών θερμότητας, αν το σκέφτεστε. Και θέλω μια πιο συγκεκριμένη απάντηση. Επίσης, να υπάρξει έξτρα οικονομική επιδότηση στην κατανάλωση ηλεκτρικής ενέργειας και πετρελαίου θέρμανσης ιδιαίτερα στα ευάλωτα νοικοκυριά για να σταματήσει η καύση των ξύλων. Και βεβαίως εδώ υπάρχει ένα θέμα καθυστέρησης των μεσοπρόθεσμων και μακροπρόθεσμων μέτρων που μπορούν να διασφαλίσουν τη βιώσιμη ενεργειακή μετάβαση, που είναι πάρα πολύ σημαντικό δεδομένων των προβλημάτων, που ήδη διαπιστώνονται και για τη δημόσια υγεία, αλλά και του γεγονότος ότι το φυσικό περιβάλλον στο λεκανοπέδιο Ιωαννίνων προφανώς με τις συνθήκες που υπάρχουν δεν μπορεί να αλλάξει και διαρκώς επιδεινώνεται.

Επομένως, θα ήθελα συγκεκριμένες απαντήσεις όπως σας τις είπα, δηλαδή αν θα αυξήσετε την επιδότηση για την αγορά και την εγκατάσταση αντλιών θερμότητας και αν θα υποστηρίξετε την κατανάλωση ηλεκτρικής ενέργειας ή πετρελαίου θέρμανσης ή εν πάση περιπτώσει τι άλλο μέτρο θα λάβετε για τα ευάλωτα νοικοκυριά χωρίς άλλες καθυστερήσεις.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Τζούφη.

Θα απαντήσει η Υφυπουργός Περιβάλλοντος και Ενέργειας κ. Αλεξάνδρα Σδούκου.

Ορίστε, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Καλησπέρα, κυρία Τζούφη.

Γνωρίζω το θέμα που θίγετε. Από πλευράς Υπουργείου Περιβάλλοντος και Ενέργειας, καταβάλλουμε μεγάλες προσπάθειες όσο το δυνατόν να το περιορίσουμε. Πράγματι και εγώ ήμουν στα Γιάννενα πριν λίγες μέρες, το συζητήσαμε με τον δήμαρχο.

Και όντως και πριν από έναν χρόνο κάνατε την ίδια ερώτηση στον Υπουργό κ. Σκυλακάκη, ο οποίος βέβαια αυτά που υποσχέθηκε, τα υλοποίησε και τα έπραξε. Υποσχέθηκε ότι θα βγάλει προγράμματα, που θα δώσουν μια οικονομική ενίσχυση, μια προτεραιότητα και πράγματι αυτή τη στιγμή αυτά έχουν γίνει πράξη και υλοποιούνται.

Εσείς το γνωρίζετε το θέμα σίγουρα καλύτερα. Είναι αρκετά σύνθετο. Η αλήθεια είναι δεν υπάρχει μαγική λύση και αυτό που πρέπει να κάνουμε, είναι όλοι μας -και το τονίζω το «όλοι μας», γιατί σχολιάσατε την ατομική ευθύνη που ανέφερα, που είναι και αυτή μέρος της ευρύτερης ευθύνης που έχουμε όλοι- να το δούμε με πάρα πολύ σοβαρότητα. Γιατί πραγματικά είναι πολύ στενάχωρο να επισκέπτεται ο κόσμος τις πνευμονολογικές ή τα πνευμονολογικά ή καρδιαγγειακά τμήματα και είναι αδιανόητο να αντιλαμβανόμαστε ότι ενώ υπάρχει ένα ζήτημα που έχει μακροπρόθεσμες συνέπειες στην υγεία, δεν το αντιμετωπίζουμε ή το θυμόμαστε λίγο πριν ξεκινήσει η χειμερινή σεζόν.

Δεν έχουμε -να σας είμαι ειλικρινής- ένα ειδικό σχέδιο, ένα master plan, με τη συμμετοχή και πολλών άλλων. Πέραν του Υπουργείου Περιβάλλοντος και Ενέργειας, χρειάζεται και το Υπουργείο Υγείας, χρειάζονται υγειονομικοί φορείς, οι τοπικοί φορείς, κεντρικοί φορείς, πλήθος λοιπών ειδικών για να εκπονηθεί ένα ειδικό σχέδιο.

Εμείς σε ό,τι μας αφορά, όπως ξέρετε, το πρώτο μέτρο που πήραμε φέτος τον χειμώνα ήταν για πρώτη φορά να επιδοτήσουμε τη θέρμανση ηλεκτρικής ενέργειας. Δώσαμε ένα κίνητρο, για να καίει ο κόσμος ρεύμα που είναι καθαρότερο. Είχαμε τετρακόσιες δέκα τρεις χιλιάδες αιτήσεις συνολικά για ηλεκτρικό ρεύμα. Ζήτησα να μου πουν πόσοι έκαναν στα Γιάννενα, αλλά δεν έχω τα στοιχεία. Ευχαρίστως να σας τα δώσω μόλις μου τα δώσει η ΑΑΔΕ.

Σε ό,τι αφορά το πρόγραμμα «Αλλάζω Σύστημα Θέρμανσης και Θερμοσίφωνα», είναι ένα πρόγραμμα κομμένο και ραμμένο για τις ανάγκες μιας περιοχής όπως τα Γιάννενα.

Κοιτάξτε, επειδή οι πόροι δεν είναι ατελείωτοι και πρέπει να καλύψουμε όλη την Ελλάδα και όλους τους πολίτες που έχουν ανάγκη σε αυτό οριζόντια, εμείς μέσω του προγράμματος αυτού δώσαμε τη δυνατότητα οι κάτοικοι στην Ήπειρο να έχουν μια σημαντική επιπλέον μοριοδότηση, όπως ξέρετε. Ήδη πρέπει να σας πω, όμως, τις πρώτες δύο εβδομάδες -και αυτό είναι αρκετά εντυπωσιακό- είναι ανοιχτές σε διαδικασία αίτησης σχεδόν δύο χιλιάδες αιτήσεις από τα Γιάννενα και για αντλία θερμότητας και για θερμοσίφωνα.

Σε ό,τι αφορά τους ευάλωτους συμπολίτες μας, κυρία Τζούφη, έχουμε το πρόγραμμα «Εξοικονομώ», που επίσης το ανοίξαμε. Εδώ η επιδότηση φτάνει το 95%. Υπάρχουν στο σύστημα αυτή τη στιγμή εξακόσιες δέκα πέντε ανοιχτές αιτήσεις από τα Γιάννενα και πενήντα έξι που ήδη έχουν υποβληθεί στις πρώτες δύο εβδομάδες.

Δεν μπορώ να σας απαντήσω με ακρίβεια στο ερώτημα που θέτετε εάν θα δώσουμε παραπάνω επιδότηση για την αγορά αντλιών θερμότητας στην περιοχή των Ιωαννίνων. Θα πρέπει να κλείσει το πρόγραμμα τον Μάρτιο μήνα, να δούμε πόσοι έχουν κάνει αιτήσεις και να δούμε πού μπορούμε να βρούμε διαθέσιμο υπόλοιπο, άλλον προϋπολογισμό, για να ρίξουμε στο πρόγραμμα.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Παρακαλώ, κυρία Τζούφη, έχετε τον λόγο.

**ΜΕΡΟΠΗ ΤΖΟΥΦΗ:** Κυρία Υπουργέ, το ζήτημα εδώ δεν είναι να παραθέτουμε νούμερα αλλά την πραγματικότητα. Στις 23 του Γενάρη οι συγκεντρώσεις των αιωρούμενων σωματιδίων στα Γιάννενα ξεπέρασαν τα πενήντα μικρογραμμάρια ανά κυβικό μέτρο και πνίγουν το λεκανοπέδιο για μία ακόμα φορά. Είναι πάρα πολύ χαρακτηριστικές οι φωτογραφίες που βλέπουν το διαδίκτυο παντού.

Οι πολίτες, λοιπόν, με τα μέτρα αυτά που εξαγγείλατε -προφανώς, είναι απολύτως ανεπαρκή- εξακολουθούν να παραμένουν εκτεθειμένοι σε σοβαρούς κινδύνους υγείας, ενώ η πολιτεία περιορίζεται σε συστάσεις. Είπατε να κάνουν οι υγειονομικοί φορείς. Αυτό, όμως, είναι μεταγενέστερο. Ο κίνδυνος υπάρχει. «Σας προειδοποιούμε: Φορέστε τις μάσκες ή μην κυκλοφορείτε. Ρυθμίστε τον θερμοστάτη στους 18 βαθμούς. Να αποφεύγετε τη χρήση τζακιών».

Από την άλλη μεριά, εάν δεν υπάρξουν μέτρα συγκεκριμένα για το αυξημένο κόστος πετρελαίου ή του ηλεκτρικού ρεύματος, το πρόβλημα εξακολουθεί να παραμένει.

Απ’ ό,τι καταλαβαίνω από τη δήλωσή σας, αυτή τη στιγμή υπάρχει έλλειψη πολιτικής βούλησης να δοθούν ουσιαστικές λύσεις. Είπατε ότι αυξήσατε την επιδότηση στο ηλεκτρικό ρεύμα, αλλά ταυτόχρονα μειώθηκαν οι επιδοτήσεις στο θέμα του πετρελαίου, με όσες επιφυλάξεις μπορεί να έχει κανείς.

Επομένως, έρχομαι στις αντλίες θερμότητας. Η πολιτική αυτή, με την αυξημένη μοριοδότηση και την επιδότηση του 50%, δεν λύνει εν τοις πράγμασι το πρόβλημα. Διότι για τα χαμηλότερα εισοδήματα -και όχι μόνο και για τα μεσαία εισοδήματα, αν θέλετε- δεν είναι μία ελκυστική λύση, για να προχωρήσουν σε αυτή την κατεύθυνση.

Ξέρετε, κυρία Σδούκου, θα μπορούσατε να προχωρήσετε σε φορολόγηση των υπερκερδών των εταιρειών ενέργειας και να χρηματοδοτήσετε, πραγματικά, αποτελεσματικά μέτρα προς όφελος της κοινωνικής πλειοψηφίας, γιατί είπατε, ναι, υπάρχουν και άλλες περιοχές. Εγώ ως Βουλευτής αυτής της περιοχής, αναδεικνύω τα προβλήματα. Είναι μια περιοχή με αυξημένο ψύχος, με ειδικές μετεωρολογικές συνθήκες και με ένα πρόβλημα που έχει πολύ υψηλά ποσοστά μόλυνσης της ατμόσφαιρας και μάλιστα, σε μια συνθήκη που ακούμε ότι θα ξαναγυρίσουμε στις εξορύξεις και αυτό πραγματικά μας ανησυχεί πάρα πολύ.

Η Περιφέρεια Ηπείρου και ο Δήμος Ιωαννιτών σάς έχουν καταθέσει μια σειρά από προτάσεις όπως: επέκταση του δικτύου του φυσικού αερίου, ενεργειακή αναβάθμιση των υποδομών, καμπάνια ευαισθητοποίησης. Τονίζουν, λοιπόν, ότι η αιθαλομίχλη δεν είναι αποκλειστικά εποχικό φαινόμενο ούτε αφορά μόνο τη χρήση των ξύλων από τα ενεργειακά φτωχά νοικοκυριά.

Εσείς θα πρέπει να υποστηρίξετε πρωτοβουλίες με το Πανεπιστήμιο Ιωαννίνων -ήδη έχουν γίνει αυτές οι συζητήσεις-, για να καταγραφούν τα δεδομένα. Υπάρχουν δεδομένα. Δεν είναι μόνο από τα φτωχά νοικοκυριά η χρήση των ξύλων. Υπάρχουν εισηγήσεις από το Τεχνικό Επιμελητήριο. Επιμένετε, όμως, να λέτε ότι δεν φτάνουν τα χρήματα, τα οποία είναι προφανές ότι με αυτές τις επιλογές έχουμε θέμα ενεργειακής φτώχειας και εκεί οφείλεται το πρόβλημα.

Και σας ρωτώ: Μπορείτε να προχωρήσετε στη μείωση του ειδικού φόρου κατανάλωσης στο πετρέλαιο θέρμανσης και να εξασφαλίσετε φθηνότερο ρεύμα για τους πολίτες;

Μπορείτε να αυξήσετε την επιδότηση για τις αντλίες θερμότητας στο 95% του κόστους;

Μπορείτε να ενισχύσετε τις ενεργειακές κοινότητες και να σταματήσετε να εξυπηρετείτε τα μεγάλα ενεργειακά συμφέροντα;

Η ενεργειακή μετάβαση, κυρία Υπουργέ, δεν μπορεί να είναι προνόμιο των λίγων ούτε τα Γιάννενα να πνίγονται από την αιθαλομίχλη κάθε χρόνο. Χρειαζόμαστε εδώ και τώρα αποφάσεις και πολιτικές που να προστατεύουν τη δημόσια υγεία, το περιβάλλον αλλά και το εισόδημα των πολιτών. Η ευθύνη είναι στα χέρια σας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Τζούφη.

Παρακαλώ, κυρία Υπουργέ, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Κυρία Τζούφη, μού κάνει εντύπωση, γιατί πολλά από αυτά που έχετε πει ως προτάσεις ήδη είναι σε τροχιά υλοποίησης. Πολλά από αυτά που ήδη έχετε αναφέρει. Προφανώς, εγώ δεν μπορώ να σας απαντήσω για τη μείωση στον ειδικό φόρο κατανάλωσης. Αρμόδιο είναι το Υπουργείο Οικονομικών, αλλά ας πάω στα υπόλοιπα.

Πέραν των παραγόντων, όπως είναι ειδικές κλιματολογικές συνθήκες ή όπως είναι η γεωγραφία της περιοχής που ευνοεί την αιθαλομίχλη -αυτά είναι πράγματα τα οποία είναι έξω από τη σφαίρα επιρροής-, πάμε λίγο σε αυτά που μας αφορούν.

Είπατε για το φυσικό αέριο. Το φυσικό αέριο σίγουρα θα αλλάξει πολύ επί τα βελτίω την κατάσταση στην ατμοσφαιρική ρύπανση εκεί και πολιτικά αυτή τη στιγμή πιέζουμε την εταιρεία Enaon να επιταχύνει όλες τις εργασίες. Αύριο η εταιρεία θα είναι εκεί, στο δημαρχείο. Έχει τεχνική σύσκεψη για το χρονοδιάγραμμα.

Η κατασκευή του δικτύου τροφοδοσίας είναι σε εξέλιξη και να συνδεθούν οι βιομηχανίες και οι οικιακοί χρήστες. Μιλάμε για ένα δίκτυο εκατόν είκοσι χιλιομέτρων. Μέχρι τον Μάιο θα έχει εγκατασταθεί η μία δεξαμενή LNG στη βιομηχανική περιοχή, που θα ξεκινήσει την τροφοδοσία των βιομηχανιών. Το φθινόπωρο θα έχουμε την ολοκλήρωση της εγκατάστασης και της δεύτερης δεξαμενής. Και, βεβαίως, να πω ότι στις προθέσεις της εταιρείας υπό την καθοδήγηση του Υπουργείου είναι να ξεκινήσει μία καμπάνια ενημέρωσης τι σημαίνει φυσικό αέριο, έτσι ώστε από το καλοκαίρι και μετά να εντατικοποιηθεί η υποβολή των αιτήσεων από τους ενδιαφερόμενους, για να έχουν εικόνα και άποψη πού θα πάει το αέριο, σε ποιους δρόμους και γιατί, τελικά, είναι και οικονομικά καλύτερο, πέραν της περιβαλλοντικής διάστασης. Άρα, σε ό,τι αφορά το φυσικό αέριο, θεωρούμε ότι με την επιτάχυνση σίγουρα του χρόνου και με τη σύνδεση θα είναι διαφορετική η κατάσταση.

Επαναλαμβάνω σε ό,τι αφορά τα προγράμματα που έχουμε βγάλει και θα συνεχίσουμε να βγάζουμε: Το νέο πρόγραμμα «Εξοικονομώ 2025» δίνει επιδότηση 95% στους ευάλωτους, δίνει επιδότηση 65% στις οικογένειες που έχουν τρία εξαρτώμενα τέκνα και άνω, δίνει επιδότηση σε οικογένειες με άτομα με ειδικές ανάγκες τουλάχιστον 80% και ο υπόλοιπος πληθυσμός επιδοτείται με ένα ποσοστό 50%. Βλέπουμε ότι αυτήν τη στιγμή υπάρχει ανταπόκριση από τον κόσμο και από τους κατοίκους των Ιωαννίνων. Θέλουμε να κλείσει το πρόγραμμα τον Μάρτιο μήνα να δούμε τις αιτήσεις που έχουν γίνει, να δούμε την ανταπόκριση που υπάρχει επίσης από τους κατοίκους στα Γιάννενα σε υποβολή αιτήσεων και εδώ είμαστε για να εξετάσουμε και να συζητήσουμε και άλλα μέτρα στο πλαίσιο των αρμοδιοτήτων που έχουμε, με τα προγράμματα επιδότησης σε αντλίες θερμότητας στους ευάλωτους και όχι μόνο. Διότι, σωστά είπατε, δεν είναι μόνο οι ευάλωτοι που χρησιμοποιούν τα τζάκια. Είναι και ο υπόλοιπος κόσμος. Σίγουρα, όμως, χρειάζεται και μια συνολική καμπάνια, αλλά θα σας έλεγα και μια αλλαγή κουλτούρας.

Ναι, να κάνει η πολιτεία αυτά που πρέπει να κάνει. Εδώ είμαστε και σας απαντώ ότι ήδη κάποια πράγματα τα έχουμε δρομολογήσει. Είναι μια καλή αρχή. Εδώ είμαστε να δούμε τι άλλο, επίσης, χρειάζεται να κάνουμε. Όμως, είναι σημαντική και η αλλαγή κουλτούρας των πολιτών. Το τζάκι -κακά τα ψέματα- το χρησιμοποιούν αρκετοί και πέρα από τις ανάγκες θέρμανσης και ως μέσο διασκέδασης.

Θα πρέπει να δούμε με πολύ μεγαλύτερη σοβαρότητα και υπευθυνότητα, μέσα από ένα ειδικό σχέδιο αντιμετώπισης της αιθαλομίχλης και με πολλή χαρά να συνεργαστούμε μαζί σας και με τους Βουλευτές της περιοχής, τις τοπικές αρχές για το ποια άλλα ειδικότερα μέτρα, πέραν των προγραμμάτων ενεργειακής αναβάθμισης που εμείς μπορούμε, ως Υπουργείο Περιβάλλοντος και Ενέργειας, να κάνουμε, να εξετάσουμε και να δρομολογήσουμε.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υφυπουργό.

Προχωρούμε τώρα στη συζήτηση της δεύτερης με αριθμό 1749/22-11-2024 ερώτησης του κύκλου των αναφορών και ερωτήσεων της Βουλευτού Φλώρινας της Κοινοβουλευτικής Ομάδας της Νέας Αριστεράς κ. Θεοπίστης Πέρκα προς τον Υπουργό Περιβάλλοντος και Ενέργειας, με θέμα: «Ποιος είναι ο σχεδιασμός για την αξιοποίηση των πόρων από το Κοινωνικό Ταμείο για το Κλίμα;».

Παρακαλώ, κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κυρία Υπουργέ, να τη η απάντηση πού θα βρούμε τα λεφτά. Η Ελλάδα, όπως και όλα τα κράτη-μέλη της Ευρωπαϊκής Ένωσης, έχει μπροστά της μια μεγάλη πρόκληση. Είναι της μεγάλης κλίμακας αλλαγές στο πλαίσιο της δέσμης μέτρων που έχει υιοθετήσει η Ένωση με τον τίτλο «Fit for 55», το σχέδιο δηλαδή μείωσης των καθαρών εκπομπών αερίων του θερμοκηπίου κατά 55% τουλάχιστον έως το 2030. Και αυτό είναι το πρώτο μεγάλο βήμα -το πιο δύσκολο, θα έλεγα, βήμα- για την επίτευξη του τελικού στόχου, που δεν είναι άλλος από την κλιματική ουδετερότητα το 2050.

Βεβαίως, άκουσα πάλι ότι και για τα Γιάννινα προβλέπεται φυσικό αέριο. Αυτοί οι στόχοι να δούμε πώς θα πιαστούν!

Συνεχίζω. Πιο συγκεκριμένα, η επέκταση του Συστήματος Εμπορίας Δικαιωμάτων Εκπομπών, ΣΕΔΕ, στον τομέα οδικών μεταφορών και στον κτιριακό τομέα, με στόχο τη μείωση των εκπομπών, που θα τεθεί σε εφαρμογή από το έτος 2027, δημιουργεί προκλήσεις για τα ευάλωτα νοικοκυριά, τις πολύ μικρές επιχειρήσεις και τους ευάλωτους χρήστες μεταφορών.

Οι πόροι του Κοινωνικού Ταμείου για το Κλίμα θα προέλθουν από τα έσοδα των δημοπρασιών των δικαιωμάτων ρύπων από το ΣΕΔΕ 2 και από τον πλειστηριασμό 50 εκατομμυρίων δικαιωμάτων ρύπων από το υφιστάμενο ΣΕΔΕ. Τα κράτη-μέλη πρέπει να συνεισφέρουν υποχρεωτικά τουλάχιστον το 25% του εκτιμώμενου συνολικού κόστους των σχεδίων τους. Υπολογίζεται ότι οι πόροι του Κοινωνικού Ταμείου για το Κλίμα θα κινητοποιήσουν 86,7 δισεκατομμύρια ευρώ για την περίοδο από 1η Ιανουαρίου του 2026 έως τις 31 Δεκεμβρίου του 2032.

Τα κράτη-μέλη μπορούν να χρησιμοποιήσουν τα κονδύλια του Ταμείου σε μέτρα και επενδύσεις στους τομείς εξοικονόμησης και την ανακαίνιση και ενεργειακή αναβάθμιση του κτιριακού τομέα, την προώθηση τεχνολογιών ψύξης και θέρμανσης -αυτό που κάνει, δηλαδή, ήδη όλη η Ευρώπη και εμείς βάζουμε φυσικό αέριο για θέρμανση- που αξιοποιούν ανανεώσιμες πηγές ενέργειας και σε μεταφορικές λύσεις χαμηλών ή και μηδενικών εκπομπών. Έχουν επιπλέον τη δυνατότητα να διαθέσουν μέρος των κονδυλίων σε μέτρα άμεσης εισοδηματικής στήριξης των πιο ευάλωτων κοινωνικών ομάδων.

Οι πολιτικές και τα μέτρα που θα προκρίνει και θα υιοθετήσει κάθε κράτος-μέλος θα αποτυπωθούν σε Κοινωνικά Κλιματικά Σχέδια. Αυτά θα καταρτιστούν σε εθνικό επίπεδο. Αυτά, όμως, θα πρέπει να υποβληθούν έως τις 30 Ιουνίου του 2025, ώστε να μπορέσουν να εξεταστούν από την Ευρωπαϊκή Επιτροπή προσεκτικά, εγκαίρως κ.λπ..

Και ενώ, λοιπόν, πρόκειται για εθνικά σχέδια και όχι για σχέδια που αφορούν μόνο στην τρέχουσα Κυβέρνηση, δεν έχει υπάρξει καμία απολύτως ενημέρωση για αυτό το τόσο σημαντικό θέμα από την Κυβέρνηση εν γένει και ειδικότερα και από το δικό σας Υπουργείο. Δεν έχετε ενημερώσει για αυτό το τόσο σημαντικό ζήτημα την Ελληνική Βουλή ούτε και έχετε προγραμματίσει κάποια ενημέρωση και συζήτηση για το ζήτημα. Σχεδιάζετε, δηλαδή, για ακόμη μια φορά εν κρυπτώ.

Αρχικά, σας ζητάμε να παρουσιάσετε το χρονοδιάγραμμα βάσει του οποίου η Κυβέρνηση θα προχωρήσει στα προβλεπόμενα από τον Κανονισμό βήματα, να κάνετε μια επισκόπηση ενδεικτικών μέτρων για τη μείωση του κόστους και των επιπτώσεων από το ΣΕΔΕ 2, για τη διαβούλευση και τον διάλογο, για την επιλογή των μέτρων και πολιτικών για το Κοινωνικό Κλιματικό Σχέδιο.

Και ρωτάμε: Ποια θα είναι η διαδικασία διαβούλευσης που θα ακολουθηθεί; Πόσο ανοιχτοί θα είναι οι διάλογοι σε συμμετοχή. Θα τηρηθούν πρακτικά, τα οποία θα αναρτώνται σε δημόσιο ιστότοπο για την απρόσκοπτη πρόσβαση όλων των ενδιαφερομένων;

Και, τέλος, ποια θα είναι η διαδικασία διαβούλευσης και διαλόγου με τις υπόλοιπες κοινοβουλευτικές και πολιτικές δυνάμεις της Βουλής;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Πέρκα.

Παρακαλώ, κυρία Υφυπουργέ, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Κυρία Πέρκα, να σας διαβεβαιώσω ότι, όπως αξιοποιήσαμε το Ταμείο Ανάκαμψης, έτσι ώστε να υπάρχει ένα απτό, μετρήσιμο αποτύπωμα στην τσέπη των καταναλωτών -δώσαμε 3 δισεκατομμύρια για δράσεις ενεργειακής αναβάθμισης σε νοικοκυριά και επιχειρήσεις- το ίδιο ακριβώς θα πράξουμε και για αυτό το νέο χρηματοδοτικό εργαλείο, το Κοινωνικό Ταμείο για το Κλίμα, που θα ξεκινήσει από το 2026 όμως και που αυτή τη στιγμή το συζητούμε σε ευρωπαϊκό επίπεδο με τα κράτη-μέλη.

Επειδή έχετε κάνει πολλές ερωτήσεις εδώ, επτά ερωτήσεις απολύτως τεχνικές, για να μην πείτε ότι δεν τις απάντησα, πάω κατευθείαν στην ουσία και σας απαντώ.

Ρωτάτε αν έχει προχωρήσει ο προσδιορισμός των ευάλωτων νοικοκυριών και μικροεπιχειρήσεων και ποια είναι η αρχική αποτίμηση των επιπτώσεων; Ναι, είναι η απάντηση, έχει ολοκληρωθεί ο αρχικός προσδιορισμός των ευάλωτων. Έχουν, δηλαδή, αναπτυχθεί δείκτες ευαλωτότητας για τα νοικοκυριά, για τις μεταφορές, για τις μικροεπιχειρήσεις. Όλα αυτά είναι βασισμένα σε επίσημα στοιχεία και εξειδικευμένες έρευνες.

Εδώ ανοίγω μια παρένθεση, για να εξηγήσω τι σημαίνει δείκτες ευαλωτότητας. Είναι οι δείκτες που προσδιορίζουν ποιος είναι ευάλωτος, οι δείκτες που αφορούν στο ύψος εισοδήματος, τον αριθμό μελών κάθε νοικοκυριού, τυχόν καθυστερήσεις που υπάρχουν στις εξοφλήσεις των λογαριασμών. Είναι πολλές οι μεταβλητές προσδιορισμού.

Σήμερα, λοιπόν, έχουμε κάνει μια αρχική αποτίμηση των επιπτώσεων του ΣΕΔΕ 2, λαμβάνοντας υπ’ όψιν και το κόστος των καυσίμων και την εισοδηματική κατηγορία και την περιφέρεια. Τι σημαίνει, δηλαδή, αυτό; Σημαίνει ότι πιάνουμε μία-μία τις περιφέρειες, για να δούμε πόσο κοστίζει, παραδείγματος χάριν, να μετακινείσαι ανάλογα με την περιοχή ή τα χιλιόμετρα που κάνεις, το αν υπάρχει ή όχι δίκτυο μέσων μαζικής μεταφοράς, τι καύσιμα καταναλώνεις, ποιες είναι οι εισοδηματικές συνθήκες σε κάθε περιοχή. Και για τα εισοδηματικά κριτήρια, παραδείγματος χάριν, μέχρι στιγμής, η Ευρωπαϊκή Επιτροπή αποδέχεται σε αυτή την κατηγορία νοικοκυριά τα οποία έχουν ένα εισόδημα από 0 μέχρι 1.800 ευρώ τον μήνα.

Εδώ θέλω να διευκρινίσω ότι όλη αυτή η συζήτηση -νομίζω ότι το ρωτάτε κιόλας- και είναι ανοιχτή στο ποια τελικά θα είναι, για παράδειγμα, η εισοδηματική κατηγορία που θα είναι επιλέξιμη. Διότι η επιτροπή λέει στα κράτη ότι, για να αποδεσμεύσουμε τα κονδύλια, πρέπει να τηρηθούν τα προαπαιτούμενα. Έχουμε, παραδείγματος χάριν, ως χώρα είκοσι χιλιάδες μέχρι τώρα ευάλωτα νοικοκυριά και για να αντιμετωπίσουμε τα προβλήματα αυτών σε σχέση με την κλιματική κρίση, θα χρειαστούμε ένα χ ποσό, ώστε να ξέρουμε πόσοι τελικώς θα υπαχθούν.

Άρα αυτό που θέλω να σας πω είναι ότι νομίζω πως αυτή η ερώτηση που κάνετε είναι λίγο πρώιμη, γιατί ακόμη αυτά τα ζητήματα είναι σε συζήτηση με τις Βρυξέλλες. Όλες οι χώρες είναι σε ένα πρώιμο στάδιο διαβούλευσης. Άρα, τελικά, η βάση εκτίμησης θα προκύψει από μια σειρά από παράγοντες. Εδώ έχουμε ως στόχο να προτεραιοποιήσουμε κάποιες περιφέρειες που είναι πιο ευάλωτες, αν θέλετε.

Κλείνω, κύριε Πρόεδρε, την πρωτολογία, γιατί έχω απαντήσει μόνο στις δύο ερωτήσεις από τις επτά.

Έχει, επίσης, ξεκινήσει επικοινωνία με ενδιαφερόμενους φορείς -ΜΚΟ, ΕΚΠΟΙΖΩ, Greenpeace, WWF, τα Υπουργεία, τα Επιμελητήρια, τα πανεπιστήμια, τα ερευνητικά ινστιτούτα- τρέχει ένας ανοιχτός διάλογος από τον Δεκέμβριο, με στόχο να τελειώσει τον Φεβρουάριο του 2025, για να αποτιμηθούν οι επιπτώσεις και η επιλογή στοχευμένων μέτρων. Και, βεβαίως, με βάση τον Κανονισμό, έχουμε υποχρέωση να εκπονήσουμε ένα συγκεκριμένο χρονοδιάγραμμα για να διαμορφωθεί και να κατατεθεί το Κοινωνικό Κλιματικό Σχέδιο. Τον Ιούνιο πρέπει να υποβάλουμε αυτό το σχέδιο στην επιτροπή για να εγκριθεί.

Αυτή τη στιγμή είμαστε σε μια φάση ολοκλήρωσης και διαβούλευσης με τα κλιμάκια της Ευρωπαϊκής Επιτροπής, με τα οποία συναντηθήκαμε και τον Δεκέμβριο και προχωράει και η ανάλυση των κοινωνικών και οικονομικών επιπτώσεων του ΣΕΔΕ 2, το οποίο είναι υποχρεωτικό για να γνωρίζουμε τα μέτρα που θα τρέξουμε, με έμφαση, όπως είπατε και εσείς, στα ευάλωτα νοικοκυριά και τις επιχειρήσεις.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υφυπουργό.

Παρακαλώ, κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Κυρία Υπουργέ, εντάξει. Απλώς λίγο τρόμαξα που θα το κάνετε όπως με το Ταμείο Ανάκαμψης και Ανθεκτικότητας. Εκεί διαβούλευση δεν υπήρξε. Μας ήρθε ένα έτοιμο σχέδιο. Επίσης, στο Ταμείο Δίκαιης Μετάβασης που περιγράφει τους φορείς που θα έπρεπε να συμμετέχουν υλοποιείται το ΠΔΑΝ, ακόμα και με τη μη συμμετοχή ούτε καν της τοπικής αυτοδιοίκησης.

Άρα έχουμε ένα κακό προηγούμενο που αφορά στην απουσία διαβούλευσης και συμμετοχής και της τοπικής κοινωνίας, περιβαλλοντικών οργανώσεων, Κοινοβουλευτικών Ομάδων. Δηλαδή εμείς ως Κοινοβουλευτικές Ομάδες δεν έχουμε ενημερωθεί. Ελπίζουμε, όμως, ότι σε αυτό το πρόγραμμα θα μας καλέσετε εγκαίρως. Στο κάτω-κάτω πάρα πολλές φορές έχουμε κάνει πολύ σωστές προτάσεις και έρχεστε εκ των υστέρων και τις υιοθετείτε. Μιλάω για όλα τα Υπουργεία.

Αυτό, δηλαδή η έλλειψη της διαβούλευσης, είναι το μόνιμο στοιχείο. Καταθέσαμε ως Κοινοβουλευτική Ομάδα και ένα νομοσχέδιο για τη συμμετοχή της Κοινωνίας των Πολιτών σε όλα τα νομοσχέδια που αφορούν το περιβάλλον, το οποίο έχουν επεξεργαστεί περιβαλλοντικές οργανώσεις και φορείς της κοινωνίας.

Είναι πολύ κρίσιμο το στοιχείο, ώστε η μετάβαση, η πράσινη μετάβαση που όλοι υποστηρίζουμε να γίνει με δημοκρατία. Πρέπει να μειώνονται συγχρόνως και οι ανισότητες. Δεν είναι να γίνουμε δυο τρεις επενδυτές. Αυτό δεν σας ενδιαφέρει και έχετε αποδείξει ότι δεν σας ενδιαφέρει ο συμμετοχικός σχεδιασμός, που λέμε εμείς είτε σε κάθε περίπτωση ένας ελάχιστος βαθμός νομιμοποίησης των πολιτικών σας.

Έχουμε άσχημα παραδείγματα και αναφέρομαι και στον κλιματικό νόμο που τον συντάξατε και τον ψηφίσατε μόνοι σας. Δεν συμμετείχε κανείς. Επιλέξατε να αγνοήσετε πλήρως την πρωτοβουλία διαμόρφωσης πρότασης κλιματικού νόμου από περιβαλλοντικούς και κοινωνικούς φορείς, όπως κάνουν όλα τα ευρωπαϊκά κράτη. Εδώ δεν έγινε έτσι. Μόνοι σας το συντάξατε και το ψηφίσατε, λες και αφορούσε μόνο τη δική σας Κυβέρνηση.

Το ίδιο συμβαίνει, βέβαια, και για το μέλλον των ερευνητικών περιοχών. Έχουμε κάνει πολλές ερωτήσεις και πολλές συζητήσεις γι’ αυτό. Δεν συμμετέχει κανείς ούτε στον σχεδιασμό ούτε στην υλοποίηση με ενεργειακές κοινότητες κ.λπ.. Μόνοι σας με κάποιους επενδυτές.

Επειδή, λοιπόν, αυτές οι αρνητικές εμπειρίες είναι πολλές, γι’ αυτό έκανα αυτήν την ερώτηση. Λέμε ότι εμείς δεν θα επιτρέψουμε να γίνει το ίδιο για το Κοινωνικό Ταμείο για το κλίμα, γιατί απλούστατα αυτός ο μετασχηματισμός είναι συντριπτικός. Σε όλα τα κείμενα της Ευρωπαϊκής Ένωσης αυτό αναφέρεται. Αλλάζει παραγωγικό προφίλ. Η κοινωνική πλειοψηφία, λοιπόν, και όχι μόνο οι πολύ ευάλωτοι θα βγουν στο περιθώριο. Το να μη μείνει κανείς πίσω δεν είναι ευχή.

Απαιτεί, λοιπόν, όλο αυτόν τον σχεδιασμό, όλη αυτήν την ενημέρωση και τη συμμετοχή, γιατί θα έχουν πολύ μεγαλύτερες επιβαρύνσεις οι χρήστες μεταφορών και κτιρίων που έχουν ανθρακικό αποτύπωμα. Άλλος δεν θα έχει αυτοκίνητο και δεν θα μπορεί να πάρει ηλεκτρικό, το σπίτι δεν μπορείς να το ανακαινίσεις. Ακούσαμε και την ερώτηση της κ. Τζούφη προηγουμένως. Είναι στο ίδιο κλίμα και παντού φαντάζομαι σε όλη τη χώρα είναι το ίδιο.

Η δημιουργία του Κοινωνικού Ταμείου για το κλίμα είναι ακριβώς μια αναγνώριση εκ μέρους της Ευρωπαϊκής Επιτροπής αυτών των προκλήσεων. Ο κανονισμός κινείται ώστε να μην μείνει κανείς πίσω στην πράσινη μετάβαση, στοχεύει στην καταπολέμηση της ενεργειακής και μεταφορικής φτώχειας κ.λπ.. Βέβαια, εδώ και βεβαίως και μετά -γιατί δεν μπορούμε να αγνοούμε το πολιτικό τοπίο γενικότερα και την εκλογή του Τραμπ και τη στάση της Ευρώπης σε ό,τι αφορά και την πράσινη μετάβαση και σε ό,τι αφορά την οικονομία που γίνεται πολεμική βιομηχανία- υπάρχουν πάρα πολλά ερωτηματικά. Και, βεβαίως, η διακυβέρνησή μας προωθεί το φυσικό αέριο ακόμα, ενώ έπρεπε τώρα να έχουμε περάσει σε μορφές θέρμανσης ψύξης με ανανεώσιμες. Τα έχουμε πει πάρα πολλές φορές, διαφωνούμε πλήρως.

Και μας έχει δείξει η εμπειρία δυστυχώς ότι η Κυβέρνησή σας γράφει στα παλιά της τα παπούτσια την αρχή της δικαιοσύνης στη μετάβαση. Πολύ σημαντικό το να μη μείνει κανείς πίσω. Και, βεβαίως, το πρώτο παράδειγμα, που είναι οι λιγνιτικές περιοχές, το βιώνουν με δραματικό τρόπο, ερημοποιούνται, φτωχοποιούνται, φεύγει ο κόσμος, η ανεργία έχει εκτοξευτεί. Νομίζω είχαμε κάνει περιοδεία. Νομίζω τα ακούτε και εσείς αυτά.

Επομένως, ρωτάμε εάν θα γίνει διαβούλευση με τις τοπικές και περιφερειακές αρχές, τους οικονομικούς και κοινωνικούς εταίρους και τις σχετικές οργανώσεις της Κοινωνίας των Πολιτών. Είναι κρίσιμο βήμα για να πετύχει έστω και το ελάχιστο ώστε μια μετάβαση να είναι έστω και ελαχίστως δίκαιη.

Εν τέλει, πως θα εγγυηθεί η Κυβέρνηση ότι η ελληνική κοινωνία θα ενημερωθεί επαρκώς, διαφανώς και εγκαίρως για τα μέτρα και τις προκλήσεις που απορρέουν από τα κοινωνικά κλιματικά σχέδια; Ετοιμάζεται κάποια καμπανιά ενημέρωσης, γιατί σε όλα αυτά πρέπει να ενημερώνεις και τον λαό και τι τον περιμένει σε ό,τι αφορά την κλιματική κρίση και τι σχεδιάζει μια κυβέρνηση και μια πολιτεία, ώστε να φροντίζει για τους πιο αδύναμους, τους πιο ευάλωτους, ώστε να μην καταστραφεί όλη η κοινωνία;

Μου απαντήσατε για το ΣΕΔΕ 2. Η ερώτησή μου καταρχάς ήταν γραπτή. Θα μπορούσα να έχω αυτά τα έγγραφα ίσως, τους δείκτες κ.λπ.; Μας ενδιαφέρει. Το παρακολουθούμε το θέμα, μπορούμε και να βοηθήσουμε.

Τέλος, δεσμεύεται η ελληνική Κυβέρνηση να στηρίξει μέτρα κοινωνικής ενέργειας, όπως ενεργειακές κοινότητες ευρείας κοινωνικής συμμετοχής, μέτρα προώθησης κοινωνικής κατοικίας, η οποία στη χώρα μας σημειώνει τα χαμηλότερα ποσοστά από τις ευρωπαϊκές χώρες, μέτρα προώθησης των μέσων μαζικής μεταφοράς και του σιδηροδρόμου, επενδύσεις οι οποίες κρίνονται πάντα ανεπαρκείς.

Είχαμε και το τραγικό δυστύχημα -έγκλημα των Τεμπών που δείχνει πραγματικά πόσο πίσω έχει μείνει η χώρα, αλλά έχουμε και άλλα παραδείγματα που δεν περιποιούν τιμή για τη χώρα, όπως το να γίνεται παγκόσμιο συνέδριο για τη ναυτιλία και να συμμετέχουν επιστήμονες και πανεπιστήμια από όλα τα κράτη και από εδώ πηγαίνει ο εφοπλιστής ο οποίος είναι το γνωστό viral δίλεπτο, που βρίζει τον Πρωθυπουργό και τη χώρα και τη σημαία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κυρία Υφυπουργέ.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Για να μη μείνουν αναπάντητα τα ερωτήματα που έχετε κάνει, από όσο κατάλαβα από τις ερωτήσεις -τέταρτη, πέμπτη, έκτη, έβδομη- απαντώ κατευθείαν.

Ως προς την τέταρτη ερώτηση, ως Κυβέρνηση εμείς θα αξιοποιήσουμε αυτή τη χρηματοδότηση που προβλέπεται για τη χώρα από αυτό το Κοινωνικό Ταμείο για το κλίμα, κυρίως για να στηρίξουμε τα ευάλωτα νοικοκυριά, να προωθήσουμε δράσεις που έχουν μια υψηλή κοινωνική και περιβαλλοντική προστιθέμενη αξία για αυτή την κατηγορία των πολιτών.

Προφανώς η προτεραιότητα είναι η οικονομική και περιβαλλοντική βιωσιμότητα των τοπικών κοινωνιών. Θέλουμε δηλαδή, κυρία Πέρκα, οι πολίτες να μπορούν να ζουν με αξιοπρέπεια εκεί που επιθυμούν, όχι εκεί που αναγκάζονται.

Στον τομέα της κοινωνικής κατοικίας σχεδιάζονται παρεμβάσεις για να ενισχυθεί η ενεργειακή απόδοση, να επεκταθούν διαθέσιμες κατοικίες και στις μεταφορές επίσης έργα υποδομών. Θα δοθεί έμφαση στη βελτίωση, τον εκσυγχρονισμό των μέσων μαζικής μεταφοράς μέσα από αυτό το Ταμείο.

Σε ό,τι αφορά το ερώτημά σας για τη διαδικασία διαβούλευσης την οποία ανέλυσα λίγο στην πρωτολογία, ο διάλογος είναι ανοιχτός στη συμμετοχή των ενδιαφερομένων πολιτών, φορέων, οργανώσεων, με διαφάνεια και προσβασιμότητα προφανώς. Τα Πρακτικά των συναντήσεων που γίνονται καταγράφονται. Θα αποσταλούν στους συμμετέχοντες και όσο συζητούμε αυτήν τη στιγμή τις διάφορες παραμέτρους, στο τέλος φυσικά θα αναρτηθούν όλα -και το σχέδιο επίσης- διαδικτυακά, έτσι ώστε να το παρακολουθήσουν και να κάνουν όλοι τα σχόλιά τους.

Ρωτάτε πώς θα εγγυηθεί η Κυβέρνηση ότι η ελληνική κοινωνία θα ενημερωθεί επαρκώς. Προφανώς και δεσμευόμαστε για την πλήρη, έγκαιρη και διαφανή ενημέρωση της ελληνικής κοινωνίας σχετικά. Θα υπάρξει και καμπάνια ενημέρωσης που θα περιλαμβάνει δράσεις σε εθνικό και περιφερειακό επίπεδο στα μέσα μαζικής ενημέρωσης, ψηφιακές πλατφόρμες, τοπικές κοινότητες. Ουσιαστικά αυτή η καμπάνια θα στοχεύει στην κατανόηση των αλλαγών που φέρνει το ΣΕΔΕ 2, γιατί αυτό δεν είναι κατανοητό σήμερα και επίσης στην προβολή όλων αυτών των προτεινόμενων μέτρων στήριξης για ευάλωτες ομάδες.

Κλείνω με το εξής. Σας διαβεβαιώνω ότι όλοι στο Υπουργείο και αναγνωρίζουμε και χαιρόμαστε τη δημιουργική συνεργασία με όλους τους εμπλεκόμενους φορείς για να αναπτυχθεί το σχέδιο κοινωνικά και κλιματικά. Αυτή η διαδικασία, όπως είπα, διαβούλευσης περιλαμβάνει προκαταρκτικές συναντήσεις κατά τις οποίες θα παρουσιαστούν τα ευρήματα και οι πρώτες προτάσεις μέτρων. Στις αρμόδιες επίσης κοινοβουλευτικές επιτροπές θα γίνει διάλογος για να συλλέξουμε προτάσεις και παρατηρήσεις.

Γενικά είμαστε εδώ. Όπως καταλαβαίνετε, και σχέδιο έχουμε και διάθεση διαλόγου έχουμε. Θεωρούμε ότι όλα αυτά τα σημαντικά θέματα σίγουρα μας ενώνουν, κυρία Πέρκα, και αναμένουμε να καταθέσετε και τις προτάσεις για το τι πρέπει να συμπεριληφθεί στο σχέδιο αυτό και εποικοδομητική κριτική να κάνουμε για το καλύτερο δυνατό για όλους τους πολίτες.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υπουργό.

Κυρίες και κύριοι συνάδελφοι, έχω την τιμή να σας ανακοινώσω ότι ο Πρόεδρος της Κοινοβουλευτικής Ομάδας της Νίκης και Βουλευτές του κόμματός του κατέθεσαν σήμερα 27-1-2025 πρόταση νόμου: «Καταγγελία Συμφωνίας των Πρεσπών».

Παραπέμπεται στην αρμόδια Διαρκή Επιτροπή.

Επίσης ο Βουλευτής κ. Κώστας Βλάσης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τη ζητηθείσα άδεια.

Συνεχίζουμε τώρα με την έβδομη με αριθμό 392/17-1-2025 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Υποδομών και Μεταφορών, με θέμα: «Εμπαιγμός και κοροϊδία οι εξαγγελίες της Κυβέρνησης για την κατασκευή της Γέφυρας του Παλαιόπυργου».

Παρακαλώ, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υφυπουργέ, η γέφυρα του Παλαιόπυργου είναι μια γέφυρα η οποία συνδέει ουσιαστικά τα παράλια του Νομού Πιερίας με αυτά του Νομού Λαρίσης. Συνδέει τον Δήμο Αγιάς με τον Δήμο Τεμπών. Είναι μια γέφυρα η οποία εξυπηρετεί τους εκατοντάδες κατοίκους των χωριών και του Δήμου Τεμπών, αλλά και του Δήμου Αγιάς.

Δυστυχώς, όπως πολύ καλά γνωρίζετε, με τις καταστροφικές πλημμύρες τον Σεπτέμβριο του 2023 αυτή η γέφυρα καταστράφηκε ολοσχερώς, καθιστώντας αδύνατη την πρόσβαση σε εκατοντάδες επισκέπτες σε όλα τα παράλια και την πρόσβαση στους κατοίκους και στους αγρότες της συγκεκριμένης περιοχής. Ενδεικτικό είναι το γεγονός ότι οι κάτοικοι και οι αγρότες της περιοχής για απόσταση πέντε χιλιομέτρων αναγκάζονται να κάνουν τον γύρο και κάνουν τουλάχιστον τριάντα χιλιόμετρα. Αυτή η καθυστέρηση είναι επιζήμια, διότι -επαναλαμβάνω- η συγκεκριμένη γέφυρα ενώνει τα ανατολικά παράλια του Νομού Λάρισας με αυτά του Νομού Πιερίας.

Ο συνάδελφός μου κ. Χαρακόπουλος τον Φεβρουάριο του 2024 σε μια επίσκεψή του στον Υπουργό κ. Σταϊκούρα ανέφερε ότι εντός δύο ετών η συγκεκριμένη γέφυρα θα είναι έτοιμη, σύμφωνα πάντα με το δελτίο Τύπου και την ανακοίνωση και ότι το καλοκαίρι του 2024 θα είχαν τελειώσει όλοι οι διαγωνισμοί.

Ερωτάστε ποιο είναι το ακριβές χρονοδιάγραμμα κατασκευής της συγκεκριμένης γέφυρας και πότε θα υλοποιηθεί.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστώ τον κ. Κόκκαλη.

Παρακαλώ, κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Καλησπέρα, κύριε Βουλευτά.

Όπως ξέρετε, είμαι γνώστης της περιοχής. Έχω επισκεφθεί την περιοχή. Γνωρίζω πολύ καλά και τη λειτουργικότητα της συγκεκριμένης γέφυρας, αλλά βέβαια και τις δυσλειτουργίες που ακολούθησαν το φαινόμενο «Daniel». Σαφώς συνδέει τον Δήμο Τεμπών με τον Δήμο της Αγιάς και, όπως ξέρετε, προσπαθούμε να βρούμε λύση και στην πρόσβαση των ανατολικών παραλίων του Νομού Λάρισας και από τον ΠΑΘΕ στο τμήμα καθόδου από Θεσσαλονίκη προς Αθήνα. Είναι μια περιοχή, πραγματικά, η οποία βρίσκεται στο κέντρο των σχεδιασμών μας σε ό,τι αφορά την περιοχή της Λάρισας.

Τώρα, η γέφυρα Παλαιόπυργου δεν είναι το μοναδικό εκκρεμές ζήτημα από τον «Daniel» στην περιοχή της Λάρισας και το ξέρετε -αναφέρατε και τη γέφυρα της Αμπελιάς, αν δεν κάνω λάθος, στην ερώτησή σας- αλλά ούτε καν σε όλη την περιοχή της Θεσσαλίας. Είναι γεγονός ότι υπάρχουν πολύ σημαντικές καταστροφές. Υπάρχουν πολύ σημαντικές φθορές σε βασικές υποδομές της περιοχής, οι οποίες πρέπει να αποκατασταθούν.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Όταν, λοιπόν, προέκυψε το φαινόμενο, οι επιλογές που είχαμε ήταν συγκεκριμένες. Θα μπορούσαμε να πάμε με μία κλασική μέθοδο ανάθεσης δημοσίων έργων και θα έπρεπε να προχωρήσουμε στην ανάθεση με διαγωνισμό των μελετών των επιμέρους έργων, κάτι το οποίο ξέρετε από μόνος σας ότι είναι πάρα πολύ μακρά διαδικασία, όπως επίσης μακρά διαδικασία είναι και η εκπόνηση της μελέτης ώστε μετά να ακολουθήσει η δημοπράτηση του έργου.

Επιλέξαμε, λοιπόν, με τον ν.5049 μία διαδικασία η οποία, κυρίως μετά από τεχνικές περιγραφές που έχουν γίνει με αυτοψίες ειδικών μηχανικών συμβούλων του Υπουργείου, επέτρεπε να γίνει η δημοπράτηση των έργων. Το έργο του Παλαιόπυργου συμπεριλαμβάνεται σε έναν ευρύτερο διαγωνισμό, σε μια ευρύτερη ομαδοποίηση έργων, τα οποία αφορούν έντεκα δήμους της περιοχής και τα οποία έχουν ένα συνολικό κόστος της τάξεως των 184 εκατομμυρίων ευρώ. Γιατί αυτό; Διότι ο τρόπος της ομαδοποίησης των έργων κατά γεωγραφικές ενότητες και όχι κατ’ ανάγκη κατά διοικητικές ενότητες ώστε αυτό να επιτρέπει να εκτελεστούν πιο γρήγορα τα έργα, με τη συγκεκριμένη διαδικασία ήταν αυτός ο οποίος επέτρεπε να γίνουν οι σχετικές αναθέσεις σε σύντομο χρόνο.

Το πρόβλημα δεν ήταν, λοιπόν, εάν το Υπουργείο ήταν έτοιμο. Το πρόβλημα ήταν ότι ένα σύνολο πιστώσεων που αγγίζει το 1,5 δισεκατομμύριο ευρώ έπρεπε να κινητοποιηθεί από αυτά τα 600 εκατομμύρια που είναι χρήματα του Ταμείου Ανάκαμψης, ώστε να μπορέσουν αυτά τα έργα να δημοπρατηθούν.

Η διαδικασία αυτή έχει προχωρήσει. Σήμερα ή αύριο στέλνονται στο Ελεγκτικό Συνέδριο -δεν είμαι σε θέση να σας απαντήσω αν έχουν σταλεί σήμερα, αλλά πάντως μέχρι αύριο θα σταλούν- οι αποφάσεις κατακύρωσης των σχετικών διαγωνισμών, ώστε αμέσως να προχωρήσουμε στη συμβασιοποίηση, εφόσον επιστρέψουν αυτά ως μη κωλυόμενα προς υπογραφή από το Ελεγκτικό Συνέδριο.

Αυτή είναι η διαδικασία η οποία επελέγη. Ναι, δεν μπορώ να πω ότι ήταν μία διαδικασία η οποία έτρεξε πολύ γρήγορα, αλλά το κύριο πρόβλημα ήταν η δέσμευση ενός ποσού το οποίο -επαναλαμβάνω- είναι τρομακτικό. Είναι συνολικά 1,5 δισεκατομμύριο ευρώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, δεν έτρεξε η διαδικασία γρήγορα και το είπατε. Γνωρίζω πολύ καλά για τις διαδικασίες ότι πράγματι είναι και πολύπλοκες νομικά, αλλά και χρονοβόρες. Αυτό, όμως, δεν μπορεί να είναι δικαιολογία. Τουλάχιστον κάποια προπαρασκευαστικά θέματα, κάποια προδικαστικά, έπρεπε να είχαν ξεκινήσει. Δεκαέξι μήνες έχουν περάσει. Σε λίγους μήνες θα κλείσουμε δύο χρόνια και οι κάτοικοι της περιοχής, αλλά και οι επισκέπτες θέλουν να γνωρίζουν αν θα είναι σε δύο, σε τέσσερα, σε έξι, σε δέκα χρόνια. Πρέπει να γνωρίζουμε πότε θα κατασκευαστεί αυτή η γέφυρα, η λειτουργικότητα της οποίας είναι δεδομένη και αναμφισβήτητη. Και αυτό το νόημα έχει και η ερώτηση.

Εξ όσων κατάλαβα, περιγράψατε τη διαδικασία την οποία ακολουθήσατε. Παραδεχθήκατε ότι δεν κύλησαν γρήγορα οι διαδικασίες, αλλά οφείλετε να πείτε ένα σαφές χρονοδιάγραμμα κατασκευής της γέφυρας, όχι με την ακρίβεια ημέρας ή εβδομάδας, αλλά τουλάχιστον ένα χρονοδιάγραμμα κατασκευής της γέφυρας, η οποία -επαναλαμβάνω- είναι πάρα πολύ σημαντική και το ξέρετε κι εσείς ο ίδιος. Έχετε επισκεφθεί την περιοχή πολλές φορές, αλλά, ξέρετε, έχουμε χορτάσει από επισκέψεις των Υπουργών. Έργα θέλουμε να δούμε, κύριε Υπουργέ και έργα συγκεκριμένα. Έργα συγκεκριμένα δεν βλέπουμε να ξεκινάμε.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υφυπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Όπως σας είπα, η διαδικασία η οποία ακολουθείται είναι μία εξαιρετική διαδικασία. Επαναλαμβάνω, όμως, ότι εκείνο το οποίο είναι αυτή τη στιγμή το πιο συνταρακτικό σε όλη αυτήν τη διαδικασία, αυτό που πραγματικά δημιουργεί και μία εντύπωση του μεγέθους του προβλήματος, είναι το συνολικό κόστος. Συνολικά για τα οδικά έργα έχουμε δεσμεύσει 891.700.000 ευρώ. Είναι ένα πάρα πολύ σημαντικό ποσό. Πρέπει να σας πω ότι στη συγκεκριμένη περιοχή για την οποία μιλάμε, η χρηματοδότηση από το Ταμείο Ανάκαμψης είναι της τάξεως του 67,24%, πράγμα που σημαίνει ότι εκεί τα έργα θα τρέξουν γρήγορα. Τα υπόλοιπα είναι η χρηματοδότηση από το Πρόγραμμα Δημοσίων Επενδύσεων, το ΕΠΑ σήμερα. Είναι έργα τα οποία θα τρέξουν πολύ γρήγορα.

Προφανώς οι γέφυρες αποτελούν πρώτη προτεραιότητα γιατί ξέρουμε ότι όντως ένα μεγάλο μέρος των κατοίκων της περιοχής αναγκάζεται να κάνει μια μακρά πορεία για να μπορέσει να εξυπηρετηθεί και επίσης γνωρίζουμε ότι και η συγκεκριμένη γέφυρα με τις συνθήκες κατάρρευσης υπό οποίες είναι τώρα, επειδή πολύ πιθανόν να λειτουργεί ως φράγμα πάνω στον Πηνειό, πρέπει σύντομα να καθαιρεθεί.

Αυτήν τη στιγμή δεν είμαι σε θέση να σας δώσω ακριβές χρονοδιάγραμμα. Μένω σε ό,τι σας είπε ο κ. Σταϊκούρας με την παράλληλη μετάθεση του χρόνου της υπογραφής της σύμβασης στον ορατό χρόνο που είναι κάπου στα τέλη Φεβρουαρίου. Εκείνο όμως το οποίο μπορώ να σας πω είναι ότι θα κάνουμε κάθε προσπάθεια, ώστε να επισπεύσουμε την κατασκευή της συγκεκριμένης γέφυρας. Γενικά οι γέφυρες της Θεσσαλίας αποτελούν προτεραιότητα γιατί πραγματικά συνιστούν ένα πολύ σημαντικό πρόβλημα για τη λειτουργικότητα του συνόλου της περιοχής.

Επαναλαμβάνω ότι η διαδικασία ήταν ιδιαίτερα περίπλοκη. Στην περιοχή δεν βρέθηκαν οι Υπουργοί για να κοροϊδέψουν τον κόσμο, δεν βρέθηκαν οι Υπουργοί εκεί για να δημιουργήσουν ψευδείς εντυπώσεις. Υπήρξε, όπως ξέρετε, μια πολύ σημαντική προεργασία για να μπορέσουμε να προχωρήσουμε στους διαγωνισμούς αυτούς τους οποίους κάναμε. Ήταν μια ιδιαίτερα επίπονη εργασία και ήταν πολύ πιο επίπονη γιατί θα έπρεπε να μπορέσουμε να συγχρονιστούμε με τους χρόνους που απαιτούσε το Ταμείο Ανάκαμψης όχι μόνο για την εκτέλεση των έργων, αλλά και πολύ πριν, όταν ακόμα το γεγονός ήταν εν θερμώ, για τη δέσμευσή μας στα έργα τα οποία είμαστε σε θέση να πραγματοποιήσουμε. Και, όπως σας είπα, είμαι στην ευχάριστη θέση να σας πω ότι βρισκόμαστε ακριβώς στο τέλος αυτών των διαδικασιών, που και περίπλοκες είναι και μακρές, αλλά στην πράξη στην αρχή των έργων τα οποία θα δημιουργήσουν μία διαφορετική Θεσσαλία όταν θα έχουν ολοκληρωθεί.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ, κύριοι συνάδελφοι.

Συνεχίζουμε με την πρώτη με αριθμό 2016/5-12-2024 ερώτηση του κύκλου των αναφορών και ερωτήσεων του Βουλευτή Δράμας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αναστάσιου Νικολαΐδη προς τον Υπουργό Υποδομών και Μεταφορών, με θέμα: «Χρηματοδότηση του οδικού άξονα Δράμα - Καβάλα από το Εθνικό Πρόγραμμα Ανάπτυξης και χρονοδιάγραμμα υλοποίησης του έργου».

Θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

Κύριε Νικολαΐδη, έχετε τον λόγο για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Κύριε Υφυπουργέ, η συγκεκριμένη ερώτηση κατατέθηκε γραπτώς για δεύτερη μάλιστα φορά και ερχόμαστε σήμερα να τη συζητήσουμε, καθώς έμεινε αναπάντητη από το Υπουργείο σας, αν και αφορά ένα πολύ σημαντικό θέμα για τους πολίτες του Νομού Δράμας. Για πρώτη φορά κατατέθηκε στις 30 Σεπτεμβρίου του 2024 και εκ νέου στις 5 Δεκεμβρίου του ίδιου έτους. Σίγουρα δεν πρόκειται για μια καλή τακτική.

Όσον αφορά το περιεχόμενο της ερώτησης, είναι σαφές ότι πρέπει να μπει επιτέλους ένα τέλος στην οδική απομόνωση του Νομού Δράμας και γι’ αυτό οι πολίτες αναμένουν να τηρηθούν οι υποσχέσεις για την υλοποίηση των οδικών αξόνων Δράμας - Αμφίπολης και Δράμας - Καβάλας.

Ειδικά για τον δρόμο Δράμα - Καβάλα φαίνεται ότι έχουν παρουσιαστεί σημαντικές καθυστερήσεις στην πορεία υλοποίησης του υποτμήματος Κρηνίδες - Σταυρός. Επιπλέον, προκαλεί εύλογα ανησυχία το γεγονός ότι υπάρχει χρηματοδότηση και υλοποιούνται μόλις 8,3 χιλιόμετρα από έναν οδικό άξονα μήκους περίπου 30 χιλιομέτρων.

Με βάση τα ανωτέρω, ερωτάστε, κύριε Υπουργέ:

Ποιο είναι το χρονοδιάγραμμα υλοποίησης του υποτμήματος Κρηνίδες - Σταυρός; Πότε θα παραδοθεί το έργο; Δόθηκε ή δεν δόθηκε παράταση;

Ολοκληρώθηκε η διαδικασία με τις απαλλοτριώσεις και γιατί χρειάστηκε επιπλέον ποσό από το Εθνικό Πρόγραμμα Ανάπτυξης;

Όσον αφορά τον υπόλοιπο οδικό άξονα Δράμα - Καβάλα, ποιες πρωτοβουλίες θα αναλάβει το Υπουργείο σας ώστε να κατασκευαστούν τα τμήματα Δράμα - Άγιος Αθανάσιος και Άγιος Αθανάσιος - Κρηνίδες;

Η Περιφέρεια Ανατολικής Μακεδονίας και Θράκης διά του Περιφερειάρχη της κ. Χριστόδουλου Τοψίδη αποσαφήνισε, κύριε Υπουργέ, ότι δεν μπορεί να αναλάβει το κόστος κατασκευής κάποιου άλλου τμήματος γιατί δεν υπάρχουν χρήματα στον άξονα «Οδικές Μεταφορές» στον κωδικό του ΕΣΠΑ. Σκοπεύει το Υπουργείο Υποδομών και Μεταφορών να κατασκευάσει τον οδικό άξονα στο σύνολό του και με ποιον τρόπο;

Θέλουμε συγκεκριμένες απαντήσεις, κύριε Υπουργέ.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Βουλευτά, γνωρίζω -έχουμε συζητήσει και κατ’ ιδίαν- την ευαισθησία σας για τον πολύ συγκεκριμένο άξονα, ο όποιος έχει και μία προσωπική αφετηρία. Επιτρέψτε μου να πω ότι δεν συνιστά πρακτική του Υπουργείου Υποδομών και Μεταφορών να αποφεύγει να απαντήσει σε ερωτήσεις και μάλιστα γραπτές ερωτήσεις ή αναφορές. Προφανώς αυτό θα έγινε εκ παραδρομής. Δεν έχει σημασία όμως. Ερχόμαστε να απαντήσουμε σε μία επίκαιρη ερώτηση για ένα θέμα το οποίο πραγματικά απασχολεί τη Δράμα.

Θα μείνω στη λέξη την οποία χρησιμοποιήσατε στην αρχή: απομόνωση. Μιλήσατε για την απομόνωση του Νομού Δράμας και βεβαίως παρουσιάσατε και ο ίδιος δύο διεξόδους πλέον: μία προς τα δυτικά, προς την περιοχή της Θεσσαλονίκης μέσω του δρόμου Δράμα - Αμφίπολη και μία προς τα νοτιοανατολικά, ο δρόμος Δράμας - Καβάλας. Ασφαλώς και οι δύο δρόμοι είναι πάρα πολύ χρήσιμοι για την περιοχή, όπως εξίσου σημαντικό είναι και το άλλο το οποίο αναφέρετε στην ερώτησή σας ο δρόμος μεταξύ Δράμας και Σερρών.

Παρ’ όλα αυτά θέλω να πω ότι η χρηματοδότηση τόσο μεγάλων έργων δεν είναι εύκολο να γίνει σε μια και μοναδική προγραμματική περίοδο ή μόνο από το πρόγραμμα δημοσίων επενδύσεων.

Έρχομαι τώρα στο τμήμα το οποίο εκτελείται. Αυτήν τη στιγμή ξέρετε ότι βρίσκεται υπό κατασκευή το τμήμα μεταξύ Κρηνίδων και Σταυρού, μήκους περίπου 8 χιλιομέτρων. Όντως το τμήμα Δράμα - Καβάλα είναι ένα μικρό τμήμα σε σχέση με το συνολικό μήκος του έργου, το οποίο είναι 28 χιλιόμετρα. Η απόφαση του Αναπληρωτή Υπουργού Οικονομικών στην οποία αναφέρεστε, αφορά την ανάγκη να δεσμεύσουμε περίπου 12,5 εκατομμύρια ευρώ πλέον ΦΠΑ επιπλέον για συμπληρωματική σύμβαση η οποία κρίθηκε αναγκαία γιατί δεν ήταν δυνατόν να αξιοποιηθούν οι δανειοθάλαμοι των μελετών, δεν ήταν δυνατόν να αδειοδοτηθούν ή δεν είχαν κατάλληλα υλικά, όποτε χρειαστεί να προστεθούν δανειοθάλαμοι. Αυτό ανεβάζει το κόστος του έργου υψηλότερα από τον προϋπολογισμό της αρχικής σύμβασης που ήταν 61 εκατομμύρια, αφού προστίθενται και τα 12,5 εκατομμύρια στο ποσό της έκπτωσης το οποίο είχαμε πάρει. Δεν είναι φτηνότερο. Το καταλαβαίνετε. Δεν είναι φθηνό γιατί σε αυτό το σημείο θα πρέπει να προστεθούν επίσης τα τμήματα Δράμα - Άγιος Αθανάσιος, το οποίο έχει έναν εκτιμώμενο προϋπολογισμό 97 εκατομμυρίων ευρώ, και το τμήμα Άγιος Αθανάσιος - ανισόπεδος κόμβος Κρηνίδων κόστους περίπου 56 εκατομμύρια ευρώ, συνολικά δηλαδή το κόστος αυτής της οδού, εάν προσθέσουμε και το τμήμα το οποίο ταυτίζεται με το τμήμα του έργου που βρίσκεται πάνω στον άξονα Δράμα - Αμφίπολη κοντεύει τα 300 εκατομμύρια ευρώ. Αυτό σημαίνει ότι θα πρέπει να αναζητήσουμε ένα ποσό επιπλέον των αρχικών της τάξεως των 170 έως 220 εκατομμυρίων.

Πρέπει, λοιπόν, να πούμε ότι σε ό,τι αφορά την άρση της οδικής απομόνωσης της Δράμας, αυτό που έχει αξία να προχωρήσει σήμερα, είναι αυτό το οποίο έχει προταχθεί, που είναι ο δρόμος Δράμα - Αμφίπολη προϋπολογισμού της τάξης των 250 εκατομμυρίων ευρώ με ΦΠΑ. Είναι ένα πάρα πολύ υψηλό κόστος. Σε αυτό, όπως ξέρετε, υπάρχει το τμήμα Νέα Μπάφρα - Δράμα το οποίο είναι ταυτόσημο και με το τμήμα Σέρρες - Δράμα γιατί είναι όπως ξέρετε ένα τμήμα το οποίο εξυπηρετεί και τους δύο άξονες.

Οι επενδύσεις οι οποίες γίνονται αυτή τη στιγμή είναι πολύ υψηλές. Θα σας απαντήσω στην πορεία για το πότε θα παραδοθεί το έργο και για τη δυνατότητα ή όχι να μπορέσουμε στον παρόντα χρόνο να προχωρήσουμε τα υπολειπόμενα τμήματα του δρόμου Δράμα - Καβάλα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Υπουργέ, πρώτα απ’ όλα, δέχομαι ότι εκ παραδρομής δεν απαντήθηκε δύο φορές η ερώτηση.

Στέκομαι εδώ θεωρώντας ότι εκπροσωπώ όλους τους πολίτες του Νομού Δράμας. Γεννήθηκα στη Δράμα και μένω ακόμη εκεί. Η Δράμα συνδέεται με Σέρρες -φοβάσαι να περπατήσεις!-, με Καβάλα -κάνεις τον σταυρό σου!-, με Θεσσαλονίκη -άθλιος ο δρόμος-, με Ξάνθη -καλύτερα μην πάτε!- και με Βουλγαρία μέσω Νευροκοπίου, του δρόμου Δράμα – Νευροκόπι. Έχετε έρθει, κύριε Υπουργέ; Δεν θέλω να κάνω αντιπαράθεση ούτε μικροπολιτική. Εγώ σας λέω ότι στέκομαι εδώ εκπροσωπώντας τους πολίτες του Νομού Δράμας. Έχει έρθει κανένας από την Κυβέρνησή σας στον Νομό Δράμας;

Ήρθατε προεκλογικά, είπατε ότι αυτός ο δρόμος θα τελειώσει μέσα στη θητεία σας. Έτσι εξήγγειλε ο Πρωθυπουργός και ο Υπουργός Υποδομών. Αν κάνω λάθος, να με συγχωρέσετε. Προεκλογικά ήρθατε. Ξέρετε τι συνδέει το Κρηνίδες - Σταυρός; Το τίποτα με το πουθενά! Τεχνικά γίνονται, και το ξέρετε πάρα πολύ καλά. Ξέρετε γιατί δεν έρχονται γιατροί στη Δράμα, έχει αναλογιστεί κανένας; Με παρακολουθούν εδώ και λέω, λοιπόν, πως το γεγονός ότι δεν έρχονται γιατροί στη Δράμα και πάνε στο Κιλκίς και στα Γρεβενά συμβαίνει διότι κανένας γιατρός που μένει στη Θεσσαλονίκη δεν θέλει να έρθει στη Δράμα, γιατί θα σκοτωθεί ο άνθρωπος. Εδώ κι εμείς φοβόμαστε να πάμε.

Έχετε σκεφτεί τι τραβάει ο καρκινοπαθής πηγαίνοντας από αυτόν τον άθλιο δρόμο με τις λακκούβες στη Θεσσαλονίκη; Ξέρετε τι είναι να κάνεις χημειοθεραπεία, ξέρετε τι είναι να πονάς; Ξέρει κανένας; Δεν είναι νούμερα όλα.

Δεν κάνω μικροπολιτική, σας λέω. Το ζω, το έζησα και θα το ζώ. Τέλος στην οδική απομόνωση του Νομού Δράμας! Όσο θα θέλει ο Δραμινός λαός να είμαι εδώ μέσα, δεν θα σταματήσω να αγωνίζομαι για τους Δραμινούς, για τους δρόμους, για το νοσοκομείο μας. Άκαρπη κατέστη πάλι η κάλυψη θέσεων, κύριε Υπουργέ! Αύριο θα καταθέσω πάλι στον κ. Άδωνι Γεωργιάδη επίκαιρη ερώτηση όσον αφορά το τι έγινε με τους γιατρούς. Ξέρετε τι μου είπε προχθές; «Κινδυνολογείτε. Θα έρθουν γιατροί». Δεν ήρθαν γιατροί. Από ποιον δρόμο να έρθουν; Μόνο με ελικόπτερο μπορούμε να τους φέρουμε!

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ακούστε, καταλαβαίνω ότι φορτίζεστε με το συγκεκριμένο γεγονός, πραγματικά. Υποθέτω ότι τα ερωτήματα που θέσατε τα θέσατε γενικώς και ρητορικώς, διότι σε ό,τι με αφορά προσωπικά ξέρω πάρα πολύ καλά το οδικό δίκτυο της περιοχής. Έκανα σχεδόν καθημερινά και τον δρόμο Σερρών - Δράμας και τον δρόμο Δράμας - Καβάλας για επαγγελματικούς λόγους. Τώρα δεν έχει σημασία να τους αναφέρω. Ξέρω ακόμα και τους παράδρομους της περιοχής. Έχω μια πολύ καλή εικόνα τού γιατί μιλάμε και πρέπει να σας πω ότι συμμερίζομαι την αγωνία σας για την κατάσταση της οδού, αλλά σας ξαναλέω ότι το μεγάλο ζήτημα είναι πού κατευθύνεις τους πόρους σου και με ποιες προτεραιότητες.

Το έργο αυτό, λοιπόν, το έργο το οποίο εκτελείται αυτήν τη στιγμή στις Κρηνίδες, στο τμήμα αυτό το συγκεκριμένο μεταξύ Δράμας και Καβάλας δεν ήταν εύκολο, για τον εξής πολύ απλό λόγο: Η κήρυξη της απαλλοτρίωσης έγινε τον Νοέμβριο του 2021 και χρειάστηκαν δύο χρόνια ακριβώς για να ολοκληρωθεί η μεταγραφή. Πρέπει να ξέρετε ότι η μεταγραφή ολοκληρώθηκε όταν τροποποιήσαμε τον νόμο ο οποίος επέβαλε τη μεταγραφή στις μερίδες των επηρεαζομένων και επιβάλαμε στα κτηματολογικά γραφεία να μας δίνουν μια βεβαίωση ανάλογη με αυτήν που έδιναν τα υποθηκοφυλακεία, εάν εντός δεκαημέρου δεν γινόταν εντοπισμός της μερίδας του θιγομένου. Αυτή ήταν μια αλλαγή την οποία κάναμε για να μπορέσουμε να προχωρήσουμε τα έργα.

Η προδιαδικασία και η έκδοση απόφασης για το 7Α για τις απαλλοτριώσεις εκδόθηκε το 2024 και στο τέλος του Νοεμβρίου 2024 έγινε και η επανακατάθεση των αποζημιώσεων, η οποία δημοσιεύθηκε στο ΦΕΚ στις 26-11-2024, οπότε έχει ξεκινήσει η κατάληψη των χώρων από τον Ανάδοχο. Αυτό σημαίνει ότι στο συγκεκριμένο τμήμα οι εργασίες προχωρούν, όπως προχωρούν και με την επερχόμενη υπογραφή -γιατί έχει φύγει από το Ελεγκτικό Συνέδριο ο φάκελος με θετική άποψη- της συμπληρωματικής σύμβασης από τον ανάδοχο. Το συγκεκριμένο έργο προχωρά, και με όχι μικρό προϋπολογισμό.

Εκείνο που αυτή τη στιγμή για εμάς αποτελεί προτεραιότητα είναι το Δράμα - Αμφίπολη που μπαίνει στη φάση Β2 του διαλόγου. Ήδη 31 Ιανουαρίου θα τελειώσει η φάση Β1, είναι τα τελευταία σχόλια των συμμετεχόντων τα οποία αναμένουμε. Και για να είμαι σαφής, σε ό,τι αφορά τα τμήματα τα οποία ξέρετε ότι δεν έχουν προχωρήσει σε κατασκευή, δηλαδή το τμήμα Δράμα - Άγιος Αθανάσιος και το τμήμα Άγιος Αθανάσιος - Ανισόπεδος Κόμβος Κρηνίδων, είναι προφανές ότι αυτήν τη στιγμή υπάρχει ζήτημα χρηματοδότησης αυτών των τμημάτων της οδού, αυτό είναι αλήθεια.

Όταν το σύνολο των πόρων -γιατί όπως και η Περιφέρεια έχει ένα πλαφόν, έτσι και εμείς έχουμε το ίδιο- τους οποίους διαθέτει το τρέχον πρόγραμμα «Μεταφορές» του ΕΣΠΑ είναι της τάξεως του 1,9 δισεκατομμυρίων και όταν χρειάζεται από αυτό να χρηματοδοτηθούν έργα σε όλη την Ελλάδα, κάτι το οποίο είναι πολύ περιορισμένο ως ποσό σε σχέση με τα παλιά 8 δισεκατομμύρια που είχαν τα προηγούμενα προγράμματα, είναι προφανές ότι η προτεραιοποίηση δεν είναι μία εύκολη υπόθεση, είναι μια υπόθεση η οποία απαιτεί να υπάρχει μία κατά το δυνατόν συμμετρική μεταχείριση όλων των περιφερειών της χώρας από το Υπουργείο Υποδομών και Μεταφορών. Οπότε δεν μπορώ να σας δώσω αυτήν τη στιγμή υποσχέσεις γι’ αυτά τα τμήματα. Προσπαθούμε μέσα από τη μελετητική ωριμότητα, εφόσον υπάρξουν προγράμματα τα οποία μπορούν να «τρέξουν», να προχωρήσουμε σε χρηματοδότησή τους. Όμως, το τμήμα Δράμα-Αμφίπολη -βλέπω εδώ και τον συνάδελφό μου και συνάδελφό σας στη Βουλή, τον κ. Σταμενίτη- όπως και το τμήμα μεταξύ Έδεσσας και Χαλκηδόνας, που είναι δύο έργα που έχουν δημοπρατηθεί μαζί, είναι έργα τα οποία εκ των πραγμάτων θα πάρουν τον δρόμο τους μέσα στη χρονιά η οποία «τρέχει».

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ, κύριοι συνάδελφοι.

Έχω την τιμή να ανακοινώσω προς το Σώμα ότι οι Υπουργοί Παιδείας, Θρησκευμάτων και Αθλητισμού, Εθνικής Οικονομίας και Οικονομικών, Εθνικής Άμυνας, Εσωτερικών, Υγείας, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Εθνικής Οικονομίας και Οικονομικών και Παιδείας, Θρησκευμάτων και Αθλητισμού κατέθεσαν στις 24-1-2025 σχέδιο νόμου: «Ρυθμίσεις για την ενίσχυση του ερασιτεχνικού και του επαγγελματικού αθλητισμού».

Παραπέμπεται στην αρμόδια Διαρκή Επιτροπή.

Προχωρούμε τώρα στη συζήτηση της τρίτης με αριθμό 398/20-1-2025 επίκαιρης ερώτησης πρώτου κύκλου της Βουλευτού Β΄ Πειραιώς της Κοινοβουλευτικής Ομάδας του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Αγροτικής Ανάπτυξης και Τροφίμων, με θέμα: «Τεράστιες οι ζημίες στην παραγωγή και το εισόδημα των αγροτών της Κωπαΐδας και του παρακωπαϊδικού πεδίου από την έλλειψη αρδευτικού νερού».

Στην επίκαιρη αυτή ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης.

Κυρία συνάδελφε, παρακαλώ έχετε τον λόγο για την πρωτολογία σας.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ.

Είναι γεγονός ότι είχαμε θέσει το πρόβλημα για άμεσα μέτρα έγκαιρα, πριν από οκτώ μήνες, ζητώντας μέτρα για την πλήρη άρδευση των καλλιεργούμενων εκτάσεων στην Κωπαΐδα, ωστόσο και η Περιφέρεια και η Κυβέρνηση αδιαφορήσατε και τα αποτελέσματα είναι οικτρά. Γιατί στο 80% των καλλιεργειών σε όλα τα είδη ήταν πραγματικά συρρικνωμένη η παραγωγή, ενώ υπολογίζεται ότι περίπου στο 15% με 20% η καταστροφή είναι ολοκληρωτική, από ενημέρωση των ίδιων των αγροτών. Αυτό έχει δημιουργήσει απόγνωση, γιατί δεν είναι μόνο το ότι είναι μειωμένη η παραγωγή, αλλά και η ποιότητα είναι υποβαθμισμένη και φυσικά το αγροτικό εισόδημα συρρικνωμένο. Την ίδια στιγμή το κόστος παραγωγής παραμένει πολύ υψηλό και οι τιμές παραγωγού σχεδόν στο σύνολο των αγροτικών προϊόντων είναι χαμηλές και σε καμία περίπτωση δεν το καλύπτουν.

Εξάλλου, και σήμερα που οι αγρότες έχουν βγει στα μπλόκα αυτό αναδεικνύεται σαν το μεγαλύτερο πρόβλημα. Και παρά την αστυνομοκρατία και την καταστολή στην Καρδίτσα, βγαίνουν κάθε μέρα ακόμα περισσότεροι αγρότες.

Επίσης, είναι πρόβλημα ότι οι παραγωγοί μπαμπακιού κινδυνεύουν να χάσουν τη συνδεδεμένη ενίσχυση, λόγω της μειωμένης παραγωγής, αφού δεν καλύπτουν το ελάχιστο ύψος παραγωγής που θέτει ο ΟΠΕΚΕΠΕ. Ποιος φταίει; Είναι ολοφάνερο. Περιφέρεια και Κυβέρνηση δεν υλοποίησαν κανένα από τα σχέδια που θα έπρεπε και κυρίως, εκσυγχρονισμού και συντήρησης των υποδομών, ιδιαίτερα σε ό,τι αφορά την άρδευση που θα διευκόλυνε την παραγωγικότητα των καλλιεργειών.

Τώρα βεβαίως υπήρχε και ανομβρία, βεβαίως υπήρχε και μείωση του νερού, ωστόσο ήταν επιλογή και κάνανε ιεράρχηση, δηλαδή κάλυψαν τις ανάγκες των βιομηχάνων στα Οινόφυτα, Σχηματάρι και αδιαφορούσαν για τις ανάγκες των αγροτών και των καλλιεργειών τους στην Κωπαΐδα. Μάλιστα κυνικά απαντούσαν «Ενδιαφερόμαστε πριν απ’ όλα και πάνω απ’ όλα να έχει νερό η Coca Cola».

Δίκαια, λοιπόν, βρίσκονται σε διαμαρτυρία από τις 5 του Δεκέμβρη του 2024 με τα τρακτέρ τους έξω από το διοικητήριο της Βοιωτίας. Δεν φέρουν καμία ευθύνη οι αγρότες γι’ αυτήν την καταστροφή. Δίκαια ζητάνε να αποζημιωθούν και να αναπληρωθεί το χαμένο εισόδημα. Και εμείς δε ζητάμε να μας πείτε ποιες ενέργειες θα κάνετε προκειμένου να αναπληρωθεί το χαμένο εισόδημα του 2024.

Ταυτόχρονα, προτείνουν και λύσεις για να μην επαναληφθεί, δηλαδή να γίνει άμεση επανατοποθέτηση του πλωτού αντλιοστασίου στην Υλίκη, στην αρχική του θέση, και παράλληλα, συντήρηση ώστε να είναι έτοιμο για τη νέα αρδευτική περίοδο του 2025, να διασφαλιστεί λοιπόν η λειτουργία των αντλιών από το κανάλι του Μόρνου και η παράλληλη ενδυνάμωσή τους.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητή συνάδελφε, το θέμα της ανεπάρκειας του νερού το έχουμε συζητήσει ξανά εδώ με διάφορους συναδέλφους για διάφορες περιοχές της χώρας, αλλά και με εσάς ειδικά για την περιοχή της Κωπαΐδας. Οπότε θα μπω κατευθείαν στο θέμα.

Κατ’ αρχάς, η διαχείριση του κωπαϊδικού πεδίου με έκταση περίπου 203 χιλιάδες στρέμματα, μετά την κατάργηση του Οργανισμού Κωπαΐδας, έχει περιέλθει στην ευθύνη της Περιφέρειας Στερεάς Ελλάδος, χωρίς αυτό βέβαια να σημαίνει ότι δεν μας αφορά ή δεν μας ενδιαφέρει η κατάσταση του αγροτικού κόσμου της περιοχής.

Γνωρίζουμε λοιπόν μέσω των υπηρεσιών μας, αλλά και από την ίδια την Περιφέρεια ότι υπάρχει διαχρονικά ανεπάρκεια νερού στη συγκεκριμένη περιοχή, που όμως εντάθηκε έτι περισσότερο την τελευταία χρόνια από την παρατεταμένη ανομβρία και ότι το πρόβλημα είναι εντονότερο σε ορισμένες ζώνες, φαινόμενο που η περιφέρεια μερικώς τουλάχιστον αντιμετώπισε με τη μεταφορά νερού μέσω διαφόρων οδών: Υλίκη, Μόρνος, Πηγές Χαρίτων και γεωτρήσεις. Είναι αρκετό;

Προφανώς όχι, ούτε για τη συγκεκριμένη χρονιά ούτε γενικότερα για την αντιμετώπιση του προβλήματος που υπάρχει και θα υπάρχει κάθε χρόνο. Χρειάζονται παρεμβάσεις μονιμότερου χαρακτήρα και μακροπρόθεσμων αποτελεσμάτων.

Σε αυτό το σημείο και επειδή προτείνατε συγκεκριμένες ενέργειες σχετικά με το αντλιοστάσιο της Υλίκης και το κανάλι του Μόρνου, να διευκρινίσω ότι κανένα από τα δύο δεν είναι αρμοδιότητα του Υπουργείου μας, άρα δεν μπορώ να τοποθετηθώ γι’ αυτά.

Αυτό που μπορώ να πω με βεβαιότητα είναι ότι τα επιπλέον έργα εκσυγχρονισμού των ήδη υφιστάμενων μπορούν να υλοποιηθούν εφόσον από τους αρμόδιους φορείς διαχείρισής τους υποβληθούν και εγκριθούν οι σχετικές προτάσεις στο πλαίσιο κάποιας δράσης της ΚΑΠ. Όσον αφορά το δικό μας Υπουργείο και τις δικές μας δυνατότητες, χρηματοδοτούμε τον εκσυγχρονισμό των υφιστάμενων αρδευτικών δικτύων και νέα έργα για την ταμίευση χειμερινών απορροών. Γι’ αυτόν τον σκοπό χρησιμοποιούμε όλα τα διαθέσιμα χρηματοδοτικά εργαλεία.

Ενδεικτικά αναφέρω τη Δράση 4.3.1 Υποδομές Εγγείων Βελτιώσεων του Προγράμματος Αγροτικής Ανάπτυξης 2014-2020, στο πλαίσιο του οποίου ολοκληρώθηκαν στη Βοιωτία τρία έργα: τα αρδευτικά έργα Λειβαδιάς, η μελέτη συμπληρωματικών έργων υδροδότησης κωπαϊδικού πεδίο από λίμνη Υλίκη και ο έλεγχος χημικής ποιότητας αρδευτικών υδάτων σε κλίμακα λεκανών απορροής ποταμών της Στερεάς Ελλάδας και έχει ενταχθεί ως νέο έργο υπό κατασκευή η βελτίωση του αρδευτικού συστήματος περιοχής αναδασμού του Ορχομενού.

Επίσης, το τομεακό πρόγραμμα του ΥΠΑΑΤ 2021-2025, το «ΥΔΩΡ 2.0», το μεγαλύτερο πρόγραμμα αρδευτικών έργων τα τελευταία πενήντα χρόνια, με έργα τα οποία θα πραγματοποιηθούν μέσω ΣΔΙΤ, με χρηματοδότηση από το Ταμείο Ανάκαμψης από το εθνικό ΠΔΕ. Ήδη έξι από αυτά τα μεγάλα αρδευτικά έργα έχουν ενταχθεί στο Ταμείο Ανάκαμψης και Ανθεκτικότητας, συνολικού προϋπολογισμού 650 εκατομμύρια, τα 192 εκατομμύρια από το Ταμείο Ανάκαμψης, και η Δράση 2 της Παρέμβασης Π3-73-1.1 Έργα Υποδομών Εγγείων Βελτιώσεων του στρατηγικού σχεδίου της νέας ΚΑΠ, με προϋπολογισμό 350 εκατομμύρια ευρώ για τη χρηματοδότηση νέων έργων εξοικονόμησης νερού.

Έχει ήδη προδημοσιευθεί η πρόσκληση και η Περιφέρειά σας μπορεί να υποβάλει διοικητικά ώριμη πρόταση, η οποία θα αξιολογηθεί και θα μοριοδοτηθεί. Απ’ ό,τι μάλιστα έχουμε ενημερωθεί, ετοιμάζει ήδη προς υποβολή πρόταση που θα αφορά την ανάπτυξη σύγχρονων αρδευτικών συστημάτων στην Κωπαΐδα, για να καλύψει περιοχή κλειστού συστήματος άρδευσης περίπου είκοσι πέντε χιλιάδων στρεμμάτων.

Στη δευτερολογία μου θα επανέλθω για τα υπόλοιπα.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, πράγματι έχουμε ξανασυζητήσει για το ίδιο θέμα, το είπα από την αρχή. Αναγνωρίζετε, λοιπόν, ανεπάρκεια νερού. Ναι, αλλά η διαχείρισή του δείχνει μια προτίμηση και σε αυτό το λειψό να πηγαίνει σε επιχειρήσεις και όχι στις ανάγκες των αγροτών. Τελικά αυτοί οι άνθρωποι πού θα βρουν το δίκιο τους; Διότι έχουν συνέπειες, έχουν μείωση παραγωγής.

Δεύτερον, διαχρονική ανεπάρκεια, την αναγνωρίζετε, όμως η λύση που είναι να πάρει μέτρα για το πλωτό αντλιοστάσιο στην Υλίκη και τη λειτουργία αντλιών από το κανάλι του Μόρνου είναι αρμοδιότητα της Περιφέρειας. Στο πρόσφατο έκτακτο περιφερειακό συμβούλιο τα συζητούσαν επί έξι ώρες και απόφαση δεν πάρθηκε. Δηλαδή οι αγρότες έχουν καταντήσει μπαλάκι μεταξύ Περιφέρειας Στερεάς Ελλάδας και Υπουργείου.

Δεν μας απαντήσατε, όμως, για τη χαμένη σοδειά και το χαμένο εισόδημα. Αποζημίωση δεν δικαιούνται; Δεν φταίνε, αλλά όμως δεν μπορεί να συνεχιστεί αυτή η κατάσταση. Σας παρακαλώ να μας απαντήσετε και να δεσμευτείτε, γιατί στο περιφερειακό συμβούλιο τι συζητούσαν; Ότι η περιφέρεια δεν μπορεί να δώσει αποζημιώσεις. Τι έλεγε; Ευχολόγια. Καλά, αυτοί οι άνθρωποι πότε θα βρουν το δίκιο τους; Και το λέω γιατί προτείνουν και λύσεις.

Για ό,τι αφορά την νέα ΚΑΠ και τα προγράμματα που εσείς ανακοινώσατε, πολλά από αυτά μας τα είχατε πει και πριν από οκτώ μήνες, όμως περιμέναμε ορισμένα από αυτά να ικανοποιούν και ανάγκες συγκεκριμένες, αυτά που ζητάνε οι αγρότες προκειμένου να έχουν στοιχειωδώς επάρκεια.

Δυστυχώς, η αδιαφορία και της Κυβέρνησης, αλλά και της Περιφέρειας απέναντι στους αγρότες και το δίκιο τους μια πολιτική εξυπηρετεί, αυτή της Κοινής Αγροτικής Πολιτικής, δηλαδή τη συγκέντρωση της γης και της παραγωγής σε μεγάλες καπιταλιστικές επιχειρήσεις.

Εμείς το λέμε καθαρά. Οι ανάγκες αυτές και οι ανάγκες επιβίωσης των αγροτών τους έχουν βγάλει και σήμερα στα μπλόκα. Θα συνεχίσουμε να στηρίζουμε τους αγρότες της Βοιωτίας και τα αιτήματά τους, όπως και όλους τους αγρότες που σήμερα αγωνίζονται για τη μείωση του κόστους παραγωγής, για αφορολόγητο πετρέλαιο, για να έχουν φθηνά αγροεφόδια και ζωοτροφές και εγγυημένες τιμές.

Και τέλος, να σας πω πως ό,τι αυταρχικά μέτρα και να επιστρατεύσετε, όπως έγινε με την Καρδίτσα, τους πεισμώνουν περισσότερο και αναγνωρίζουν το δίκιο τους ακόμα περισσότεροι κλάδοι εργαζομένων, γι’ αυτό εκφράζουν και τη μεγάλη αλληλεγγύη τους.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Σας ευχαριστώ πολύ, κύριε Πρόεδρε.

Κοιτάξτε, εμείς ως Κυβέρνηση από το 2019 μέχρι και σήμερα, με τους παραγωγούς βρισκόμαστε στην ίδια όχθη του ποταμού και μαζί προχωρούμε στο να αντιμετωπίσουμε όλα τα μεγάλα προβλήματα που αντιμετωπίζουν, λόγω των μεγάλων ζητημάτων που έχουμε από την κλιματική κρίση, αλλά και από εξωγενείς παράγοντες.

Και μια που αναφερθήκατε σε διάφορα, σας υπενθυμίζω ότι αυτή η Κυβέρνηση έκανε συγκεκριμένες παρεμβάσεις μετά από τις συζητήσεις που κάναμε με τους αγρότες και έτσι, λοιπόν, οι αγρότες έχουν ωφέλεια με τιμή κιλοβατώρας από 9,3 λεπτά. Και φυσικά, αυτή η Κυβέρνηση νομοθέτησε την επιστροφή του ειδικού φόρου κατανάλωσης.

Όσον αφορά τη διαχείριση των νερών στην Υλίκη, επαναλαμβάνω ότι αφορά την Περιφέρεια. Όμως, θα πρέπει να κατανοήσουμε το εξής, ότι απαιτείται μια γενικότερη μετατόπιση στη λογική παραγωγών και πολιτείας ως προς τη χρήση και τη διαχείριση του νερού ειδικότερα και τις καλλιεργητικές πρακτικές γενικότερα. Οι μεν παραγωγοί πρέπει να κάνουν αυστηρά ορθολογική χρήση του νερού και όλων των πόρων και να στραφούν, στον βαθμό που είναι εφικτό για τον καθένα, σε νέες καλλιεργητικές συνήθειες, πρακτικές ή ακόμη και καλλιέργειες, η δε πολιτεία είναι αυτή που πρέπει να αναλάβει πρωτοβουλίες προς την κατεύθυνση αυτή.

Σε αυτήν τη λογική είναι πρωτοβουλίες όπως τα έργα της ευφυούς γεωργίας προϋπολογισμού 33,7 εκατομμυρίων ευρώ, που με την εγκατάσταση σύγχρονων τεχνολογιών γεωργίας ακριβείας θα εξορθολογίσει και επομένως θα περιορίσει τις ανάγκες σε νερό και άλλες εισροές, χρήματα του Ταμείου Ανάκαμψης και Ανθεκτικότητας, η σύσταση ενιαίου φορέα διαχείρισης υδάτων στη Θεσσαλία για την προστασία και τη διαχείριση υδάτων που ελπίζουμε να λειτουργήσει ως οδηγός για τις άλλες περιφέρειες της χώρας και η ενίσχυση των επενδύσεων για εκσυγχρονισμό και κατασκευή θερμοκηπίων με προϋπολογισμό δημόσια δαπάνη 150 συν 150 εκατομμύρια ευρώ, ένα πρόγραμμα συνολικού κόστους 600 εκατομμυρίων ευρώ. Επίσης, έχει εκδοθεί η προδημοσίευση. Η θερμοκηπιακή καλλιέργεια απαιτεί λιγότερες εισροές, έχει μικρότερες απώλειες, είναι πιο ανθεκτική και έχει μεγαλύτερες αποδόσεις.

Κι επειδή όλα αυτά αντιλαμβανόμαστε ότι απαιτούν χρόνο και οι συνέπειες για τους αγρότες είναι εδώ, θεωρείται δεδομένο ότι εμείς παρακολουθούμε την εξέλιξη των καλλιεργειών και κατά τόπους τα προβλήματα που αντιμετωπίζουν. Και όπου κρίνεται απαραίτητο και εφικτό, διερευνάται η ύπαρξη του κατάλληλου χρηματοδοτικού εργαλείου για τη στήριξή τους, όπως αποδεδειγμένα έχουμε κάνει από το 2020 μέχρι και σήμερα.

Συγκεκριμένα, για την ειδική ενίσχυση του βαμβακιού στην οποία αναφερθήκατε στην ερώτησή σας, επισημαίνω ότι ήδη στην πρώτη τροποποίηση του στρατηγικού σχεδίου μεριμνήσαμε ώστε, αρχής γενομένης από το 2024, η ελάχιστη απαιτούμενη θεματική απόδοση να ορίζεται ανά περιφερειακή ενότητα με βάση τον μέσο όρο απόδοσης της πενταετίας 2016-2020, μειωμένο κατά 30% και όχι 20% που ήταν πριν.

Επιπρόσθετα, στην περίπτωση ασφαλιζόμενων από τον ΕΛΓΑ ζημιών από ανωτέρα βία, που έχει ως αποτέλεσμα τη μείωση αναμενόμενης απόδοσης και συγκομιδής βαμβακιού, προβλέπεται σχετική διαδικασία ώστε τα πορίσματα του ΕΛΓΑ να λαμβάνονται υπ’ όψιν από τον ΟΠΕΚΕΠΕ και να καταβάλλεται στους παραγωγούς η ειδική ενίσχυση.

Ενημερωτικά, όμως, για να γνωρίζετε και εσείς και οι παραγωγοί, με τα πρόσφατα στοιχεία του ΟΠΕΚΕΠΕ στην Περιφερειακή Ενότητα Βοιωτίας έχουν παραδώσει μέχρι σήμερα 2.287 παραγωγοί από τους 2.532 συνολικά και έχουν αιτηθεί συνδεδεμένη ενίσχυση. Η μέση απόδοση έχει διαμορφωθεί μέχρι στιγμής στα 279 κιλά ανά στρέμμα, δηλαδή πάνω από το 231 που είναι η ελάχιστη απαιτούμενη απόδοση. Ωστόσο, αναμένονται τα οριστικά στοιχεία μετά τη λήξη της εκκοκκιστικής περιόδου στις 31-1-2025, που θα διαμορφωθεί η τελική εικόνα για όλους τους νομούς και για τη Βοιωτία. Και εν συνεχεία, με βάση αυτά τα στοιχεία και λαμβάνοντας υπ’ όψιν τις ιδιαιτερότητες κάθε περιοχής, θα προβούμε στις απαραίτητες ενέργειες προκειμένου να τύχουν ειδικής ενίσχυσης όσοι το δικαιούνται.

Άρα, βλέπετε ότι εμείς έχουμε ένα οργανωμένο σχέδιο για να μπορούμε να απαντήσουμε σε όλα τα προβλήματα που έχουν οι παραγωγοί, εκμεταλλευόμενοι τα μεγάλα χρηματοδοτικά εργαλεία που έχουμε από το ΠΑΑ με 19,3 δισεκατομμύρια ευρώ, που είναι μια προσωπική επιτυχία του Πρωθυπουργού στη διαπραγμάτευση που έκανε το 2019 και κατάφερε η χώρα μας να διατηρήσει το ίδιο ποσό, όπως και χρήματα από το Ταμείο Ανάκαμψης και Ανθεκτικότητας, για να μπορούμε να βρίσκουμε προτάσεις και λύσεις σε όλα τα προβλήματα των αγροτών.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Προχωράμε τώρα στη δεύτερη με αριθμό 390/17-1-2025 επίκαιρη ερώτηση δευτέρου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Άμεση ικανοποίηση του τεκμηριωμένου αιτήματος των αδικημένων αμυγδαλοπαραγωγών της Π.Ε. Λάρισας για χορήγηση ενισχύσεων ήσσονος σημασίας (de minimis) για το έτος 2022»

Θα απαντήσει ο Υφυπουργός Αγροτικής Ανάπτυξης και Τροφίμων κ. Σταμενίτης.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Αν μου επιτρέπεται, κατά παρέκκλιση, να πω ότι αυτό που είπε ο κύριος Υφυπουργός, το ίδιο ποσό κατάφερε ο Πρωθυπουργός στη διαπραγμάτευση, αλλά οι παραγωγοί είδαν μειωμένα τα χρήματα από το ίδιο ποσό. Τώρα πώς έγινε αυτό, εσείς το ξέρετε καλύτερα.

Η παρούσα επίκαιρη ερώτηση έχει να κάνει με μια αδικία εις βάρος των αμυγδαλοπαραγωγών του Νομού Λάρισας και είναι αδικία για δύο λόγους, πρώτον, διότι έπαθαν ζημιά και δεν έχουν αποζημιωθεί και δεύτερον, είδαν αμυγδαλοπαραγωγούς σε γειτονικούς νομούς να αποζημιώνονται για την ίδια ζημία. Καλά έκαναν οι άνθρωποι και αποζημιώθηκαν, αλλά αυτοί δεν έλαβαν ούτε ένα ευρώ.

Ενδεικτικό, κύριε Υπουργέ, -κι εδώ θέλουν μια σαφή απάντηση πλέον του Υπουργείου και της Κυβέρνησης- είναι ότι τον Απρίλιο του 2023 δημοσιεύθηκε στο ΦΕΚ η κοινή υπουργική απόφαση των Υπουργών Αγροτικής Ανάπτυξης και Οικονομικών σύμφωνα με την οποία αποζημιώθηκαν αμυγδαλοπαραγωγοί του Νομού Μαγνησίας. Η αιτιολογία της απόφασης ήταν: «λόγω καιρικών συνθηκών, αλλά ιδίως λόγω προσβολής από έναν μύκητα».

Μετά από δύο μήνες η παραγωγή, οι αμυγδαλοπαραγωγοί με τα θεσμικά τους όργανα –συνεταιρισμούς και δήμους- καταθέτουν ένα αίτημα στην ΔΑΟΚ της Λάρισας, απευθυνόμενοι στο Υπουργείο και λένε ότι: Για την αιτιολογία που δώσατε στη Μαγνησία, εμείς την αποδεικνύουμε κιόλας τη ζημιά, άρα πρέπει να χορηγηθεί αποζημίωση de minimis και στα αμύγδαλα του Νομού Λάρισας. Από τις 9 Μαΐου του 2023 μέχρι και σήμερα δεν υπάρχει βέβαια καμία απάντηση. Εντός των ημερών θα κοινοποιήσουν και σχετικό αίτημα στον Υπουργό Αγροτικής Ανάπτυξης, αξιώνοντας το αυτονόητο και την αποκατάσταση αυτής της αδικίας.

Και εδώ θέλω μια συγκεκριμένη απάντηση, εάν προτίθεται η Κυβέρνηση να αποκαταστήσει την αδικία. Διότι όλα τα χρόνια τα προηγούμενα, κύριε Υπουργέ, ο ΕΛΓΑ ανέφερε στους αμυγδαλοπαραγωγούς ότι «Δεν σας αποζημιώνω, διότι είναι από τον μύκητα η μείωση της παραγωγής» και ήρθε τώρα η Κυβέρνηση και δίνει για τον μύκητα αποζημίωση στη Μαγνησία και απουσιάζει η Λάρισα.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, όπως σωστά το αναφέρατε, η μειωμένη παραγωγή των καλλιεργειών, είτε λόγω κλιματικών συνθηκών είτε λόγω φυτοπαθολογικών προσβολών, δεν είναι βέβαια καινούργιο φαινόμενο. Συμβαίνει όλο και πιο συχνά το τελευταίο διάστημα λόγω της κλιματικής αλλαγής που είτε δεν ευνοεί την καρποφορία, είτε επιτείνει την εμφάνιση παθογόνων μικροοργανισμών και αφορά σε διάφορες καλλιέργειες σε όλη την επικράτεια.

Επαναλαμβάνω, όμως, -και το γνωρίζετε και το αναφέρατε- ότι η ακαρπία που οφείλεται σε συγκεκριμένες αιτίες, δεν καλύπτεται ασφαλιστικά από τον ΕΛΓΑ. Γι’ αυτόν τον λόγο, ως τώρα, όπου χρειάστηκε αξιοποιούμε οποιοδήποτε άλλο διαθέσιμο εργαλείο για την ενίσχυση των παραγωγών στις περιπτώσεις αυτές.

Είναι κρατικές ενισχύσεις, de minimis, ακόμα και μέτρα από το Πρόγραμμα Αγροτικής Ανάπτυξης. Γι’ αυτόν τον λόγο εξαιτίας αυτού του προβλήματος αναλάβαμε την πρωτοβουλία της επιχειρησιακής δομικής και θεσμικής αναμόρφωσης του ΕΛΓΑ με την πλήρη ψηφιοποίηση των διαδικασιών από την εκτίμηση έως την πληρωμή, να καταστεί όλη η διαδικασία ακόμα πιο αξιόπιστη, αποτελεσματική και γρήγορη. Και με τη χρήση νέων ασφαλιστικών μορφών και εργαλείων προσπαθούμε να καλύπτονται και να αποζημιώνονται φαινόμενα που δεν καλύπτονταν στο παρελθόν.

Βασικοί μας άξονες είναι πάντοτε η βιωσιμότητα του γεωργοασφαλιστικού συστήματος και οι νέες ανάγκες της πρωτογενούς παραγωγής. Εν ευθέτω χρόνω θα το δείτε και στην πράξη, μια που έχουμε ολοκληρώσει όλη αυτήν την διαδικασία. Άλλωστε, από την αρχή της διακυβέρνησης της Νέας Δημοκρατίας φάνηκε η αλλαγή με τον χρόνο εξόφλησης των αποζημιώσεων να συρρικνώνεται από τους δεκαεπτά μήνες που έφτανε επί κυβερνήσεων δικών σας, στους πέντε-έξι μήνες, οκτώ μήνες, εννέα μήνες από την εκδήλωση της ζημιάς στις περισσότερες περιπτώσεις και μάλιστα σε μία δόση εφάπαξ και όχι σε τρεις, όπως ήταν στην προηγούμενη κυβέρνηση.

Παράλληλα, συνεχίζουμε τη στήριξη στον τομέα των οπωροκηπευτικών, όπου ανήκουν και τα αμύγδαλα, με επιχειρησιακά προγράμματα οργανώσεων παραγωγών. Στη νέα ΚΑΠ οι οργανώσεις παραγωγών μέσω των επιχειρησιακών τους προγραμμάτων περιλαμβάνουν υποχρεωτικά σε ποσοστό 2% δράσεις που στοχεύουν στις βιώσιμες μεθόδους παραγωγής και ανθεκτικότητας έναντι επιβλαβών οργανισμών και ζωονόσων, όπου θα μπορούσε να ενταχθεί και το πρόγραμμα της φόμοψης και της προσαρμογής στην κλιματική αλλαγή καινοτόμων πρακτικών και τεχνικών παραγωγής, που ενισχύουν την οικονομική ανταγωνιστικότητα.

Και δεν σταματάμε να αναλαμβάνουμε πρωτοβουλίες που μειώνουν το κόστος και αυξάνουν την ανταγωνιστικότητα της περιοχής. Ενδεικτικά μόνο θυμηθείτε την επιστροφή του ειδικού φόρου κατανάλωσης, που είχατε καταργήσει εσείς και τις παρεμβάσεις με το φθηνό ρεύμα.

Πέραν όμως αυτών, σταθερή μας επιλογή είναι η ενίσχυση όλων των καλλιεργειών που υφίστανται απώλεια παραγωγής και δεν καλύπτονται από τον ΕΛΓΑ, όπου είναι κρίσιμο, απαραίτητο ή εφικτό στη βάση τεκμηριωμένων αιτημάτων. Οι ίδιοι οι παραγωγοί αμυγδάλου μπορούν αυτό να το επιβεβαιώσουν. Θυμηθείτε ότι ενισχύθηκαν από την Κυβέρνηση της Νέας Δημοκρατίας με de minimis» με συνολικό ποσό 6,3 εκατομμύρια ευρώ, εκ των οποίων τα 2,5 εκατομμύρια στα αμύγδαλα Λάρισας, υπερδιπλάσια -δεν έχει αξία, είναι περισσότερα στρέμματα- από τη Μαγνησία.

Στη δευτερολογία όμως θα απαντήσω συγκεκριμένα τι έγινε στην περίπτωση που αναφέρατε.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για την δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ας ελπίσουμε στη δευτερολογία σας να πείτε κάτι, γιατί τώρα λέτε «να θυμηθούμε». Να θυμηθούμε και εμείς την πολιτική απάτη με τα αγροτικά δάνεια; Είχατε πέντε μήνες για να πείτε ότι ο εκκαθαριστής θα τα δώσει σε διαχειριστή πιστώσεων, θα τα πουλήσει τα δάνεια. Να θυμηθούμε τα χάλια στον ΟΠΕΚΕΠΕ; Τι να θυμηθούμε;

Υποτίθεται ότι κάνω μια ερώτηση. Και λέω, κύριε Υφυπουργέ, οι αμυγδαλοπαραγωγοί του Νομού Λάρισας κατέθεσαν αίτημα γραπτώς τον Μάϊο του 2023 και Ελασσόνα και Τέμπη και Τύρναβο και Αγιά. Και λένε οι άνθρωποι ότι έχουν πάθει ζημιά. Την αποδεικνύουν –προσέξτε- την ζημιά. Θέλουν την ίδια ενίσχυση με την ενίσχυση που δόθηκε στη Μαγνησία, στην οποία απόφαση υπάρχει μια αόριστη αιτιολογία. Στη Λάρισα την αποδεικνύουν τη ζημιά οι αμυγδαλοπαραγωγοί. Και το de minimis που λέτε ότι δόθηκε -να πω ότι από το 2019 είχε ξεκινήσει το αίτημα αυτό- δόθηκε για ζημιά που είχε γίνει. Δεν σημαίνει ότι επειδή δώσατε το 2020 de minimis για ζημία του 2019, έχετε ξοφλήσει. Για τα 2020, 2021, 2022 και για όλη την περιοχή των αμυγδαλοπαραγωγών είναι προτιμότερο, κύριε Υπουργέ, να πείτε ότι «αυτήν τη στιγμή δεν μπορώ να σας πω κάτι», ότι το μελετά το Υπουργείο από το να λέμε ότι να θυμηθούμε τι είχε γίνει πριν επτά χρόνια, τι έγινε πριν οκτώ, τι έγινε πριν δεκαπέντε χρόνια.

Στο διά ταύτα, υπάρχει το αίτημα. Θα αποζημιώσετε τα αμύγδαλα της Λάρισας, ναι ή όχι; Αυτό περιμένουν να ακούσουν οι αμυγδαλοπαραγωγοί. Περιμένουν οι αμυγδαλοπαραγωγοί να αποκαταστήσετε μια αδικία. Και να ξέρετε, θα την αποκαταστήσετε, γιατί έχουν δίκιο οι άνθρωποι. Θα την αποκαταστήσετε, γιατί έχουν δίκιο και θα το βρουν το δίκιο τους.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κύριος Υπουργός για την δευτερολογία του.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Επειδή αναφερθήκατε, εγώ είμαι πάντοτε συγκεκριμένος και απαντώ ακριβώς στις ερωτήσεις που μου κάνατε. Αλλά θα παρεκκλίνω λίγο λέγοντας ότι αυτή η Κυβέρνηση, αγαπητέ συνάδελφε, έκανε συγκεκριμένα πράγματα για τους παραγωγούς και από το 2019 μέχρι το 2024 που αφορούσαν τη μείωση του φόρου, την αλλαγή των ασφαλιστικών εισφορών, που καταργήσαμε τον νόμο Κατρούγκαλου, και όποτε χρειάστηκε. Και το υπενθυμίζουμε αυτό, γιατί δείχνουμε και αποδεικνύουμε ότι εμείς έχουμε στρατηγική επιλογή να στηρίξουμε τους παραγωγούς. Κάναμε, όμως, όπως είπαμε, και την επιστροφή του ειδικού φόρου κατανάλωσης.

Ερχόμαστε, λοιπόν, στο 2022 και στην ενίσχυση που έλαβε η Μαγνησία για τα αμύγδαλα. Κατ’ αρχάς, να διευκρινίσουμε ότι η συγκεκριμένη ενίσχυση «De minimis» στη Μαγνησία δεν χορηγήθηκε μόνο για την φόμοψη ούτε γενικότερα για επικρατούσες κλιματολογικές συνθήκες. Χορηγήθηκε για το αποτέλεσμα του συνδυασμού της φόμοψης με συγκεκριμένα ακραία καιρικά φαινόμενα τον Μάρτιο του 2022.

Σε ό,τι αφορά ειδικά τη φόμοψη, κατ’ αρχάς πρόκειται για κοινή ασθένεια, στην οποία οι διάφορες ποικιλίες εμφανίζουν διαφορετικό βαθμό ευπάθειας με τις πιο ευαίσθητες, τις κοινώς λεγόμενες φυρανιές. Είναι όμως και σε μεγάλο βαθμό καταπολεμητέα ασθένεια σε συνδυασμό καλλιεργητικών και χημικών μέτρων με τα συγκεκριμένα φυτοπροστατευτικά ονομασίας Captan.

Σύμφωνα τώρα με την ενημέρωση που έχουμε από το Μπενάκειο Φυτοπαθολογικό Ινστιτούτο, σε διάρκεια χρόνου από το 2010 έως το 2024 διαπιστώθηκε πράγματι η ύπαρξη του μύκητα σε συνολικά είκοσι ένα δείγματα, που έφτασαν στο εργαστήριο από τη Μαγνησία και τη Λάρισα. Ωστόσο, το καλοκαίρι του 2022, μετά από πρόσκληση των τοπικών φορέων, πραγματοποιήθηκαν επιτόπιες αυτοψίες στη Μαγνησία από επιστήμονες του Ινστιτούτου και στα δείγματα αυτά που ελήφθησαν από αμυγδαλεώνες διαπιστώθηκε η ύπαρξη διευρυμένου προβλήματος σε συγκεκριμένη περιοχή.

Ως εκ τούτου, προέκυψε και η απόφαση για τη χορήγηση ενίσχυσης, η οποία μάλιστα εκδόθηκε τον Απρίλιο του 2023. Το αίτημα προς τη ΔΑΟΚ Λάρισας, όπως αναφέρατε, από τοπικούς φορείς και αμυγδαλοπαραγωγούς -το γράψατε στην ερώτησή σας, το είπατε και τώρα- ήταν μεταγενέστερο. Έγινε τον Μάιο του 2023, μεταγενέστερα της απόφασης πληρωμής του «De minimis». Επομένως, η δική μας απόφαση ελήφθη με βάση τα συγκεκριμένα στοιχεία, που είχαμε τότε. Επομένως, μη μας προσάπτετε μεροληψία στη συγκεκριμένη χρονική στιγμή. Το αίτημα προς τη ΔΑΟΚ που επικαλείστε, που έκαναν οι τοπικοί συνεταιρισμοί και οργανισμοί, δεν έχει εισέλθει στο Υπουργείο μας ακόμα, όπως μας ενημερώνουν οι υπηρεσίες. Μας ενημερώσατε και εσείς τώρα ότι πρόκειται να το στείλουν τώρα στον Υπουργό.

Και φυσικά να θυμίσουμε, για να μη δημιουργούμε έτσι διάφορες λανθασμένες εικόνες, ότι το 2023 είχαμε τα μεγάλα φαινόμενα του «Daniel» και του «Elias», όπου καταστράφηκε συνολικά η περιοχή και όλες οι υπηρεσίες των ΔΑΟΚ και του κεντρικού Υπουργείου και του ΕΛΓΑ ασχολήθηκαν με την αποκατάσταση των μεγάλων ζημιών. Και πράγματι αποδεικνύεται ότι αυτή η Κυβέρνηση και αυτό το Υπουργείο έδωσε πάνω από 300 εκατομμύρια στο να αποκατασταθεί η φυτική ζημιά.

Γενικά, όταν φτάνει αίτημα στις υπηρεσίες μας και αποσταλεί τεκμηριωμένο επίσημο αίτημα, είναι δεδομένο ότι δεν θα το αγνοήσουμε. Θα το αξιολογήσουμε και θα διερευνήσουμε την ύπαρξη κάθε διαθέσιμου μέσου εντός του πλαισίου της εθνικής και ενωσιακής νομοθεσίας. Άρα, λοιπόν, όταν θα κατατεθεί το αίτημα στον Υπουργό, εκεί ανήκουν και οι αμυγδαλοκαλλιέργειες.

Στα πεντέμισι χρόνια -το επαναλαμβάνω- διακυβέρνησης βεβαίως δεν γυρίσαμε την πλάτη σε κανένα αίτημα και σε κανένα πρόβλημα, στον βαθμό που μπορούσαμε να το αντιμετωπίσουμε, στον βαθμό που μας επέτρεπε η εθνική νομοθεσία ή η ενωσιακή νομοθεσία. Και προφανώς δεν θα κάνουμε την αρχή τώρα. Είμαστε σταθερά δίπλα στους αγρότες και θα είμαστε σε κάθε περίπτωση. Αναγνωρίζουν οι Έλληνες παραγωγοί την ειλικρίνεια με την οποία εμείς αντιμετωπίζουμε τα προβλήματα.

Συναντήθηκαν οι Έλληνες παραγωγοί τον Φεβρουάριο του 2024 με τον Πρωθυπουργό. Δεσμεύτηκε στις συγκεκριμένες πράξεις ο Πρωθυπουργός και τις έκανε πράξη και όσον αφορά την ενέργεια με τα 9,3 λεπτά την κιλοβατώρα με το Πρόγραμμα «Απόλλων» και με την ενίσχυση με το «Φωτοβολταϊκά στο χωράφι» και με τη θεσμοθέτηση της επιστροφής του ειδικού φόρου κατανάλωσης. Και αυτό θα κάνουμε και με τα κόκκινα δάνεια, που αναφέρατε, που αφορούν 750 συνεταιρισμούς και είκοσι μία χιλιάδες αγρότες. Είναι πάνω από 3,8 δισεκατομμύρια ευρώ.

Σύντομα θα έχουμε μια ολοκληρωμένη πρόταση, για να αντιμετωπίσουμε το φαινόμενο αυτό. Όπως σας είπα, δεν γυρίζουμε την πλάτη σε κανένα αίτημα και σε κανένα πρόβλημα. Γι’ αυτό και οι παραγωγοί αναγνωρίζουν την ειλικρίνεια της ελληνικής Κυβέρνησης και του Πρωθυπουργού Κυριάκου Μητσοτάκη.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ. Ευχαριστούμε, κύριε συνάδελφε.

Τώρα θα συζητηθεί η πρώτη με αριθμό 380/15-1-2025 επίκαιρη ερώτηση πρώτου κύκλου του Βουλευτή Ροδόπης της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων με θέμα: «Άμεση στήριξη του κλάδου της κτηνοτροφίας στην Ανατολική Μακεδονία - Θράκη που επλήγη από την επιβολή μέτρων για την εξυγίανση του ζωικού κεφαλαίου και την καραντίνα που επιβλήθηκε για την αντιμετώπιση της ευλογιάς και της πανώλης των αιγοπροβάτων».

Στην ερώτηση θα απαντήσει ο Υφυπουργός Αγροτικής Ανάπτυξης Τροφίμων κ. Χρήστος Κέλλας.

Κύριε συνάδελφε, έχετε τον λόγο.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε. Καλησπέρα σας, κύριε Υφυπουργέ.

Είχαμε τη χαρά να υποδεχθούμε στο 1ο Αγροτικό Συνέδριο τον Υφυπουργό που αποχωρεί τώρα, με τον οποίο βέβαια είχαμε μια συζήτηση στο πλαίσιο του συνεδρίου για τα θέματα που θα σας θέσω τώρα. Βέβαια, θα χαρούμε και πρέπει και θεσμικά εδώ, μέσα στη Βουλή, να ακουστεί το αίτημα των κτηνοτρόφων και να ακουστούν και οι απαντήσεις του Υπουργείου σας.

Κύριε Υφυπουργέ, όπως γνωρίζετε, η κτηνοτροφία στη Θράκη και γενικά σε όλη την Ελλάδα φέτος υποφέρει από αυτήν την καραντίνα και την αντιμετώπιση της ευλογιάς και της πανώλης. Παρόλο που πέρασαν επτά μήνες από το κρούσμα της πανώλης και πέντε μήνες από τα κρούσματα ευλογιάς, οι κτηνοτροφικές εκμετάλλευσης επλήγησαν από τις ζωονόσους της Ανατολικής Μακεδονίας και Θράκης και αυτοί που βρίσκονται σε καραντίνα, δυστυχώς, ακόμη δεν έχουν αποζημιωθεί.

Τώρα όσον αφορά τα ζώα που σφαγιάστηκαν, τα οποία είναι πάνω από εβδομήντα χιλιάδες, όπως ξέρετε, στην Περιφέρεια Ανατολικής Μακεδονίας και Θράκης και πάνω από είκοσι πέντε χιλιάδες στον Νομό Ροδόπης, μας ενημέρωσε και ο διευθυντής ότι θα αποζημιωθούν τέλη Ιανουαρίου από έλλειψη κτηνιάτρων στην περιοχή, που και αυτό είναι ένα θέμα που το Υπουργείο σας πρέπει να δει.

Βέβαια, τα ποσά που δίνονται από την Κυβέρνηση -στα οποία θα αναφερθώ στη δευτερολογία μου- δεν φτάνουν με τίποτα και πρέπει να στηριχτούν και με άλλα μέτρα, τα οποία θα τα πούμε στη δευτερολογία μας.

Έχουμε, όμως και το εξής φαινόμενο: Εκτός από τα ζώα που σφαγιάστηκαν, έχουμε και τους κτηνοτρόφους μας που είχαν τα ζώα τους εγκλωβισμένα μέσα στους στάβλους, οι οποίοι με τον κίνδυνο να μην εξαπλωθεί η νόσος και με υπερβάλλοντα ζήλο και λόγω της γραφειοκρατίας με τα πολλά έγγραφα, δεν μπόρεσαν, δυστυχώς, ούτε να τα πουλήσουν ούτε να τα σφάξουν, με αποτέλεσμα να τα εκτρέφουν και να έχουν τεράστια απώλεια εισοδήματος από αυτήν την κατάσταση.

Βέβαια, εξαγγείλατε, εσείς ως Υπουργείο και ένα χρηματικό ποσό για τα ζώα που σφαγιάστηκαν και είπατε και για την πρόθεση της Κυβερνήσεως για την υλοποίηση του μέτρου 5.2, με το οποίο είπατε ότι θα γίνει επανασύσταση του ζωικού κεφαλαίου με 100% επιδότηση, χωρίς όμως περαιτέρω ενημέρωση πότε θα αρχίσει αυτό και αν αυτοί που δεν έχουν τα κεφάλαια, θα μπορέσουν να πάρουν άτοκα δάνεια για να μπουν σε αυτό το πρόγραμμα. Θα αναφερθούμε και στη δευτερολογία μας.

Σας ρωτάμε δύο συγκεκριμένες ερωτήσεις: Ποια μέτρα σκοπεύετε να λάβετε, τελικά, για τη διάσωση των κτηνοτρόφων της Ανατολικής Μακεδονίας και Θράκης από την ολική οικονομική καταστροφή, που οδηγεί στην εξαφάνιση του επαγγέλματός τους; Όσον αφορά και τα ζώα που σφαγιάστηκαν, αν θα ακολουθήσουν από την ηγεσία σας και άλλα πρόσθετα μέτρα, όπως ζωοτροφές και για τη στήριξή τους, αλλά βέβαια και για τα ζώα που δεν σφαγιάστηκαν, τα ζώα δηλαδή που βρίσκονταν μέσα στους στάβλους και είχαν μια τεράστια δαπάνη.

Δεύτερον, αν σκοπεύετε να επανιδρύσετε -αυτό είναι σημαντικό- το Κέντρο Εξωτικών Νοσημάτων του Έβρου με τους απαραίτητους κτηνιάτρους που απαιτούνται για την αποτελεσματική αντιμετώπιση. Διότι βρισκόμαστε στα σύνορα, στον Έβρο, και υπάρχει μεγάλος κίνδυνος και από τη Βουλγαρία και από την Τουρκία να έρθουν διάφορες ασθένειες. Επίσης, αν σκοπεύετε να το ενισχύσετε αυτό το Κέντρο Εξωτικών Νοσημάτων.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, αγαπητέ συνάδελφε.

Ξέρετε πολύ καλά ότι το Υπουργείο Αγροτικής Ανάπτυξης και Τροφίμων, αλλά και η Κυβέρνηση συνολικά, αποδεικνύουν έμπρακτα την ουσιαστική στήριξη προς τους κτηνοτρόφους, οι οποίοι δοκιμάζονται σε πολλαπλά μέτωπα, αντιμετωπίζοντας ζωονόσους και πρωτόγνωρες φυσικές καταστροφές.

Από την πρώτη στιγμή εμφάνισης αυτών των ζωονόσων δράσαμε άμεσα, λαμβάνοντας μέτρα προστασίας του ζωικού κεφαλαίου και οικονομικής ενίσχυσης των κτηνοτρόφων μας. Ακολουθώντας απαρέγκλιτα τα προβλεπόμενα ευρωπαϊκά πρωτόκολλα, καταφέραμε να αντιμετωπίσουμε την πανώλη και να την περιορίσουμε σημαντικά. Ελπίζω άμεσα να μπορούμε να λέμε το ίδιο και για την ευλογιά.

Από τον Αύγουστο που εμφανίστηκε το πρώτο κρούσμα ευλογιάς στον Έβρο, ακολουθήσαμε στις μολυσμένες εκτροφές όλα όσα ορίζει ο Ευρωπαϊκός Κανονισμός 687/2020 για το σχέδιο αντιμετώπισης έκτακτης ανάγκης για την καταπολέμηση των ασθενειών του παραρτήματος 1 του προεδρικού διατάγματος του 1995.

Στην Περιφερειακή Ενότητα Έβρου, η οποία θεωρείται περιοχή υψηλού κινδύνου λόγω της γειτνίασης με την Τουρκία, μέσω του έργου THRACE γίνεται παθητική κλινική επιτήρηση στα πρόβατα και στις αιγές.

Επιπλέον, από το 2017 στις διασυνοριακές περιοχές, όπως στις Περιφέρειες Ανατολικής Μακεδονίας και Θράκης, εφαρμόζεται το πρόγραμμα των τεσσάρων διασυνοριακών νοσημάτων, το λεγόμενο TADS, ζωώδης δερματίτιδα βοοειδών, ευλογιά προβάτου, αφθώδης πυρετός και πανώλη των μικρών μηρυκαστικών.

Παράλληλα, κατανοώντας πλήρως τις σοβαρές οικονομικές επιπτώσεις των ζωονόσων στους κτηνοτρόφους μας, δώσαμε σημαντικές αποζημιώσεις για την στήριξή τους.

Με τη φετινή ΚΥΑ 4308/2024 των Υπουργείο Αγροτικής Ανάπτυξης και Τροφίμων και Εθνικής Οικονομίας και Οικονομικών, προβλέπονται γενναίες αυξήσεις -σε ποσοστό άνω του 100%- σε σχέση με την κοινή υπουργική απόφαση του 2023, κύριε συνάδελφε.

Ενδεικτικά: Για τα καθαρόαιμα πρόβατα και αίγες από έξι μηνών μέχρι τριών ετών δίδεται αποζημίωση 250 ευρώ έναντι των 150 ευρώ που προέβλεπε η περυσινή ΚΥΑ. Για καθαρόαιμους κριούς ή τράγους αντίστοιχης ηλικίας, η αποζημίωση από 250 ευρώ το 2023 διπλασιάστηκε στα 500 ευρώ. Αντίστοιχα, αυξάνονται οι τιμές σε όλες τις κατηγορίες και τις ηλικίες των αιγοπροβάτων. Μάλιστα, μέσα στον Δεκέμβριο καταβλήθηκαν 13,3 εκατομμύρια ευρώ ως αποζημιώσεις για θανατωθέντα ζώα από ευλογιά και πανώλη και έπεται συνέχεια.

Τώρα, όσον αφορά την ανασύσταση του ζωικού κεφαλαίου, αυτή θα γίνει άμεσα με το ευρωπαϊκό μέτρο -είναι τύπου 5.2- και θα είναι με ποσοστό χρηματοδότησης 100%. Θα πάρουν, δηλαδή, δωρεάν όσα ζώα είχαν της ίδιας φυλής. Βεβαίως, επίκειται και ενίσχυση, λόγω αυξημένου χρόνου εγκλεισμού των ζώων και αυξημένου κόστους ζωοτροφών από πρόγραμμα «De minimis».

Τέλος, στο πλαίσιο του Στρατηγικού Σχεδίου Κοινής Αγροτικής Πολιτικής 2023-2027, μεταξύ άλλων προβλέπεται η χρηματοδότηση παρεμβάσεων που αφορούν και στους δύο πυλώνες και άμεσες ενισχύσεις και αγροτική ανάπτυξη της ΚΑΠ.

Λέτε στην ερώτησή σας, αγαπητέ συνάδελφε, ότι οι ευρωπαϊκές ενισχύσεις πολλών από τους πληττόμενους κτηνοτρόφους κόπηκαν από τον ΟΠΕΚΕΠΕ. Δεν ισχύει αυτό. Αυτό δεν ισχύει. Έχουμε ήδη προβλέψει ότι σε περίπτωση ζωονόσων ενεργοποιείται ο όρος της ανωτέρας βίας και οι ενισχύσεις συνεχίζουν να καταβάλλονται κανονικά.

Στη δευτερολογία μου, κύριε Αχμέτ, θα σας απαντήσω και για το ερώτημα για το κέντρο των εξωτικών νοσημάτων του Έβρου.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΙΛΧΑΝ ΑΧΜΕΤ:** Ευχαριστώ.

Κύριε Υπουργέ, πριν σας κάνω και άλλα συγκεκριμένα αιτήματα και αυτά που ήδη κτηνοτρόφοι εκθέτουν και ζητάνε από το Υπουργείο, είπατε ότι η επανασύσταση του ζωικού κεφαλαίου θα είναι εντελώς δωρεάν. Δηλαδή, η αγορά των ζώων δεν θα χρηματοδοτείται καθόλου από τους κτηνοτρόφους;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Θα χρηματοδοτείται στο 95%.

**ΙΛΧΑΝ ΑΧΜΕΤ:** Δηλαδή, με ένα 5%. Άρα, μην πούμε απόλυτα δωρεάν.

Κύριε Υπουργέ, όπως γνωρίζετε, τα χρήματα που δόθηκαν για τα ζώα που θανατώθηκαν δεν αρκούν δυστυχώς και δεν ανταποκρίνονται στην πραγματικότητα.

Οι αγρότες μας ζητούν και πρέπει να μας πείτε αν σκέφτεστε τουλάχιστον να δώσετε 50 ευρώ ανά ζώο ως απώλεια εισοδήματος. Βέβαια, από άλλο κεφάλαιο, από το «De minimis» ίσως και συμπλήρωση ενός από την πρώτη καταβολή. Ρωτάμε αν σκέφτεστε να δώσετε μια αποζημίωση για αυτό.

Δεύτερον, ρωτάμε αν τουλάχιστον σκέφτεστε να δώσετε αναστολή των ασφαλιστικών εισφορών προς ΕΦΚΑ για το χρονικό διάστημα μέχρι την επανασύσταση. Αυτό τουλάχιστον να μας πείτε αν προτίθεστε να το κάνετε. Δεν είναι πολύ δύσκολο να γίνει αυτό. Οι άνθρωποι δεν έχουν χρήματα. Πώς θα πληρώσουν τον ΕΦΚΑ τους.

Τρίτον, ρωτάμε αν η άμεση ολοκλήρωση της διαδικασίας του 5.2 για τους δικαιούχους από τις καταστροφές και τις φωτιές του Έβρου ενεργοποιηθεί και αυτό. Είπατε για τον ΟΠΕΚΕΠΕ ότι πληρώνονται.

Εμείς, με τις καταγγελίες των κτηνοτρόφων μας τουλάχιστον και με τα χάλια που έχει ο ΟΠΕΚΕΠΕ δεν έχουμε αυτήν την εικόνα, κύριε Υπουργέ. Δεν μπορώ να το αποδείξω αυτήν την στιγμή. Πάντως, οι υπότροφοι καταγγέλλουν ότι τους κόπηκαν οι επιδοτήσεις, παρά την ανωτέρα βία που ορθώς είπατε.

Ρωτούν αν σκέφτεστε τουλάχιστον για τρία χρόνια να παγώσετε τις οφειλές των κτηνοτρόφων προς τους φορείς του Δημοσίου -πέρα δηλαδή από την αναστολή του ΕΦΚΑ- και αν τουλάχιστον δώσετε άτοκο δάνειο για το 5% για την ανασύσταση του ζωικού κεφαλαίου.

Υπάρχουν σήμερα κτηνοτρόφοι που δεν έχουν ούτε μεροκάματο. Δηλαδή, οι άνθρωποι θέλουν να μπουν, αλλά δεν έχουν ούτε 1 ευρώ. Τουλάχιστον για αυτούς να δοθεί η δυνατότητα άτοκου δανείου με εγγύηση του Ελληνικού Δημοσίου. Υπάρχουν κάποιοι άνθρωποι, βέβαια, που ούτε τελικά με το 5% ίσως θα μπορέσουν να μπουν, ιδίως αν δεν εφαρμόσετε το μέτρο του άτοκου δανείου με εγγύηση Ελληνικού Δημοσίου. Τι θα γίνουν αυτοί οι άνθρωποι; Θα καταστραφούν; Τουλάχιστον να δοθεί η δυνατότητα σε αυτούς τους ανθρώπους μιας μικρής περαιτέρω αποζημίωσης, αν δεν θέλουν και φύγουν οριστικά από την κτηνοτροφία.

Βέβαια, θέλω να μου απαντήσετε και στο θέμα τι θα γίνει με αυτά τα ζώα, τα πρόβατα κ.λπ., που ήταν μέσα στο μαντρί. Ξόδεψαν χρήματα, σφαγιάστηκαν πολύ αργότερα, η τιμή τους από 6 ευρώ περίπου έχει πέσει στα 2,5 ευρώ, διότι έχασαν την περίοδο του Δεκεμβρίου και τα ζώα μεγάλωσαν. Για αυτούς σκέφτεστε να δώσετε τίποτα, να τους στηρίξετε με κάποιον τρόπο. Για αυτούς υπάρχει μέριμνα στο Υπουργείο, όχι για αυτά που θανατώθηκαν, αλλά για τα άλλα;

Δηλαδή, τι σκέφτεστε, ποια είναι η πολιτική σας, κύριε Υπουργέ; Θα ζητήσουμε να μας απαντήσετε, επίσης και στο θέμα των απολυμαντικών βέβαια. Δηλαδή, ζητάει η υπηρεσία από αυτούς τους ανθρώπους κάθε μέρα να απολυμαίνουν τις εγκαταστάσεις τους. Το κάνουν οι άνθρωποι. Χρειάζονται εννέα πιστοποιητικά για να δοθεί η άδεια από τη Διεύθυνση Κτηνοτροφίας για να μπορέσουν να σφαγιαστούν. Όμως, αυτές οι δαπάνες πώς θα καλυφθούν, όταν για τους ίδιους τους κτηνοτρόφους, τα ζώα τους δεν έχουν αξία, έχουν μειωθεί φοβερά οι τιμές, δεν μπορούν να τα πουλήσουν και οι δαπάνες είναι πάρα πολύ μεγάλες;

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, για τη δευτερολογία σας.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Αχμέτ, πέρα από την άμεση κινητοποίηση όλων των κτηνιατρικών υπηρεσιών και φορέων του ΥΠΑΑΤ για τον άμεσο περιορισμό της εξάπλωσης του ιού της ευλογιάς με συνεχείς ελέγχους, το Υπουργείο Αγροτικής Ανάπτυξης και Τροφίμων έχει προχωρήσει σε έναν περαιτέρω σχεδιασμό για την πρόληψη παρόμοιων καταστάσεων στο μέλλον, ειδικά δε σε ό,τι αφορά την περιοχή της Ανατολικής Μακεδονίας και Θράκης, πράγμα αναγκαίο λόγω της γεωγραφικής θέσης της συγκεκριμένης περιφέρειας και των κινδύνων που ελλοχεύουν σε αυτή.

Κατ’ αρχάς, να ξεκαθαρίσω ότι το Κέντρο Εξωτικών Νοσημάτων του Έβρου δεν ανήκει στο Υπουργείο Αγροτικής Ανάπτυξης. Ανήκει στην Περιφέρεια.

Στο πλαίσιο στήριξης και αναβάθμισης, λοιπόν, του υπάρχοντος Κέντρου Εξωτικών Νοσημάτων των ζώων σε ευρωπαϊκό, θα προχωρήσουμε άμεσα σε συνεργασία με την Περιφέρεια Ανατολικής Μακεδονίας και Θράκης και τον ΕΛΓΟ-ΔΗΜΗΤΡΑ στην υπογραφή μνημονίου συνεργασίας και προγραμματικής σύμβασης που θα αφορούν στην έγκαιρη πρόληψη και αντιμετώπιση των νοσημάτων των ζώων. Μέσω αυτού του μνημονίου θα προχωρήσουμε στη μελέτη και τον έλεγχο των ασθενειών στην Περιφέρεια Ανατολικής Μακεδονίας και Θράκης, ώστε να επιτύχουμε την πρόληψη της εξάπλωσης στην ευρύτερη περιοχή και θα αναπτύξουμε προγράμματα της δημόσιας υγείας.

Επίσης, με το εν λόγω μνημόνιο θα επιδιωχθεί η εκπόνηση ερευνητικών προγραμμάτων για την αντιμετώπιση των επιπτώσεων της κλιματικής αλλαγής στην υγεία των ζώων και την ανάπτυξη της βιολογικής κτηνοτροφίας και κτηνοτροφίας χαμηλών εισροών.

Τέλος, να σημειώσω ότι τα Ινστιτούτα Κτηνιατρικών Ερευνών και Εδαφοϋδατικών Πόρων, με πρωτοβουλία και εσωτερική χρηματοδότηση από τον ΕΛΓΟ-ΔΗΜΗΤΡΑ, εργάζονται για τη δημιουργία εφαρμογής συστήματος γεωγραφικών πληροφοριών, GIS, η οποία θα αποτελέσει ένα καινοτόμο ψηφιακό εργαλείο για τη διαχείριση των επιζωοτιών, μεταξύ αυτών και της ευλογιάς.

Όπως γίνεται αντιληπτό από όλα τα παραπάνω, αγαπητέ συνάδελφε, στο ΥΠΑΑΤ είμαστε δίπλα στους δοκιμαζόμενους κτηνοτρόφους, συνδράμοντάς τους στη διενέργεια επιχειρήσεων και διασφαλίζοντάς τους -ύστερα από σχετική οδηγία και του Πρωθυπουργού- σημαντικές αποζημιώσεις και πολύτιμα χρηματοδοτικά εργαλεία ανασύστασης του ζωικού κεφαλαίου. Αισιοδοξούμε ότι σύντομα θα απαλλαγούμε και από την ευλογιά και ότι ο πρωτογενής τομέας θα ορθοποδήσει, αλλά και θα αποκτήσει μεγαλύτερη δυναμική από αυτή την οποία είχε πριν από τις επιζωοτίες.

Όσον αφορά στα θέματα που λέτε για φορολογικές απαλλαγές κ.λπ., αυτά είναι θέματα που δεν άπτονται του δικού μας Υπουργείου. Είναι άλλου Υπουργείου, του Υπουργείου Οικονομικών.

**ΙΛΧΑΝ ΑΧΜΕΤ:** Πρέπει να τα εισηγηθείτε εσείς στο Υπουργείο Οικονομικών.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ναι.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ, κύριοι συνάδελφοι.

Κυρίες και κύριοι συνάδελφοι, έχω να κάνω δύο ανακοινώσεις προς το Σώμα.

Η έκτη με αριθμό 393/18-1-2025 επίκαιρη ερώτηση δεύτερου κύκλου της Βουλευτού Λάρισας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ευαγγελίας Λιακούλη προς τον Υπουργό Αγροτικής Ανάπτυξης και Τροφίμων, με θέμα: «Να υπάρξει ειδική μέριμνα της Πολιτείας για τη συνολική στήριξη των αμυγδαλοπαραγωγών του Ν. Λάρισας», δεν θα συζητηθεί κατόπιν συνεννόησης.

Επίσης, η δεύτερη με αριθμό 384/16-1-2025 επίκαιρη ερώτηση πρώτου κύκλου του Βουλευτή Πρεβέζης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Κωνσταντίνου Μπάρκα προς τον Υπουργό Προστασίας του Πολίτη, με θέμα: «Παρέμβαση πολιτικού προσώπου για την αποφυγή σύλληψης κατά συρροή παραβάτη του ΚΟΚ που προκάλεσε θανατηφόρο τροχαίο», δεν θα συζητηθεί λόγω κωλύματος του Βουλευτή.

Επίσης, ανακοινώνεται προς το Σώμα ότι η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Αναμόρφωση του Εθνικού Συστήματος Τραύματος».

Επίσης, ανακοινώνεται ότι η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Θρησκευμάτων και Αθλητισμού: «Κύρωση της από 20-1-2025 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «Αλέξανδρος Σ. Ωνάσης» (ALEXANDER S. ONASSIS PUBLIC BENEFIT FOUNDATION)» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» για τη λειτουργία των Δημοσίων Ωνασείων Σχολείων».

Και τώρα, προχωρούμε στη συζήτηση της τελευταίας ερώτησης, που είναι κερκυραϊκή υπόθεση. Είναι η έβδομη με αριθμό 379/14-1-2025 επίκαιρη ερώτηση πρώτου κύκλου του Ανεξάρτητου Βουλευτή Κερκύρας κ. Αλέξανδρου - Χρήστου Αυλωνίτη προς τον Υπουργό Ναυτιλίας και Νησιωτικής Πολιτικής, με θέμα: «Ναυάγιο της Πύλου. Αδιαφανείς οι πρακτικές διερεύνησης και απόδοσης ευθυνών από τις ελληνικές αρχές».

Θα απαντήσει ο Υφυπουργός Ναυτιλίας και Νησιωτικής Πολιτικής κ. Στέφανος Γκίκας.

Κύριε συνάδελφε, έχετε τον λόγο για την πρωτολογία σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Όταν κατέθεσα την επίκαιρη αυτή ερώτηση, δεν είχα καν υπ’ όψιν μου ότι θα γίνονταν οι διαδηλώσεις αυτές σε ολόκληρη την Ελλάδα σε σχέση με το έγκλημα στα Τέμπη.

Χθες που ήμουν σε μία εκ των συγκεντρώσεων, δηλαδή αυτή που έγινε στην Αθήνα, σκέφτηκα το εξής και θέλω να σας το καταθέσω: Αν, πραγματικά, επτακόσιοι Ευρωπαίοι πολίτες επέβαιναν σε αυτό το σκάφος, το οποίο έπλεε στα διεθνή ύδατα, σαράντα δύο μίλια νοτιοδυτικά της Πύλου, ήθελα να ήξερα η διεθνής κοινότητα, η ευρωπαϊκή κοινότητα, ο ελληνικός λαός -αν και είμαι σίγουρος και για τον ελληνικό λαό- τι θα έκανε, πώς θα ενεργούσε.

Θεωρείται αυτό το ναυάγιο ως η φονικότερη, η μεγαλύτερη ρατσιστική εγκληματική πράξη στην ιστορία της μεταπολιτευτικής Ευρώπης εν καιρώ ειρήνης. Αυτό δεν το λέω εγώ. Είναι ο ορισμός ο οποίος έχει διατυπωθεί και από ευρωπαϊκά όργανα, αλλά σε κάθε περίπτωση και από οργανώσεις οι οποίες ουσιαστικά ασχολούνται με τη μεταναστευτική πολιτική.

Κύριε Πρόεδρε, είναι ένα πάρα πολύ σοβαρό θέμα και μετριέται ο πολιτισμός μας, μετριέται δηλαδή η Ελλάδα, μετριέται η Ευρώπη με τα ζητήματα που αφορούν στη μεταναστευτική πολιτική, το έλασσον, αλλά κυρίως με τα ανθρώπινα δικαιώματα, που είναι το μείζον.

Έχω κάνει τη δεύτερη ερώτηση. Έχει υποβληθεί φυσικά και ερώτηση από όλους τους Βουλευτές του πρώην κόμματος στο οποίο ανήκα, του ΣΥΡΙΖΑ, ζητώντας την πληροφόρηση από τους δύο Υπουργούς Μεταναστευτικής Πολιτικής, αλλά και Ναυτιλίας, για να διαπιστώσουμε τι ακριβώς έχει συμβεί σε σχέση με τον διοικητικό έλεγχο της όλης ιστορίας, αλλά και την ποινική εξέλιξη της όλης υπόθεσης.

Αυτό που γνωρίζουμε είναι ότι πριν από λίγο καιρό στην Καλαμάτα αθωώθηκαν για το αδίκημα της διακίνησης μεταναστών οι εννιά Αιγύπτιοι και εκρίθη το δικαστήριό μας ότι είναι αναρμόδιο. Έναν μήνα μετά το ναυάγιο αυτό, είχαν ειδοποιηθεί οι ελληνικές αρχές από την Αίγυπτο ότι δεν έχουν καμία σχέση αυτοί οι εννιά άνθρωποι με διακινητές.

Ξέρετε ότι υπάρχει μια σύμβαση μεταξύ της Αιγύπτου και της Ελλάδας του 1986, που είμαστε υποχρεωμένοι να λαμβάνουμε υπ’ όψιν την όλη αυτή υπόθεση. Έτσι η επίκαιρη ερώτηση αυτή είχε το εξής περιεχόμενο: Μπορεί να μας πει ο Υφυπουργός Ναυτιλίας εάν έλαβε μηνύματα η υπηρεσία, το Υπουργείο του έναν μήνα μετά το ναυάγιο και μετά τη σύλληψη των εννιά Αιγυπτίων από τις αντίστοιχες υπηρεσίες του αντίστοιχου Υπουργείου της Αιγύπτου, αν έλαβαν υπ’ όψιν αυτά τα μηνύματα και τι έκαναν προς τούτο, γιατί έμειναν μέσα στη φυλακή περίπου έναν χρόνο οι άνθρωποι αυτοί οι οποίοι και αθωώθηκαν;

Και η δεύτερη ερώτησή μου είναι ποια είναι η διοικητική εξέλιξη, η πειθαρχική, αν έχουν επιβληθεί ποινές ή αν έχουν απαλλαγεί. Σε τελευταία ανάλυση, θέλω να μου πει αν έχουν υποβληθεί μηνύσεις εναντίον των τότε υπηρεσιακών Υπουργών Ναυτιλίας και Μεταναστευτικής Πολιτικής και αν έχει διαβιβαστεί η σχετική δικογραφία και με ποιο περιεχόμενο στον Πρόεδρο της Βουλής των Ελλήνων.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ για την απάντησή σας.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Αγαπητέ συνάδελφε, πράγματι το τραγικό αυτό συμβάν ανοιχτά της Πύλου στα διεθνή ύδατα ήταν ένα συμβάν το οποίο προξένησε μεγάλη θλίψη στον ελληνικό λαό, αλλά θα έλεγα και σε όλη την παγκόσμια κοινότητα. Άρα, είναι ένα πολύ σημαντικό, πολύ σοβαρό γεγονός το οποίο επιτρέψτε μου να πω όμως ότι δεν προσφέρεται -δεν λέω ότι το κάνει ο κύριος συνάδελφος, αλλά το λέω γενικώς- για πολιτική εκμετάλλευση και αντιπαράθεση.

Αν και το περιστατικό συνέβη επί υπηρεσιακής κυβέρνησης, το κράτος έχει συνέχεια και είμαστε εδώ για να διευκρινίσουμε τα ζητήματα που έχουν προκύψει. Για το συγκεκριμένο ναυάγιο οι θεσμοί της ελληνικής πολιτείας κινήθηκαν άμεσα και υπεύθυνα. Το Λιμενικό Σώμα από την πρώτη στιγμή που ενημερώθηκε για την ύπαρξη σκάφους σε πιθανό κίνδυνο βρέθηκε εκεί. Το Ενιαίο Κέντρο Συντονισμού Έρευνας και Διάσωσης, το Ε.Κ.Σ.Ε.Δ. ενήργησε σύμφωνα με τη διεθνή Σύμβαση Search and Rescue και τα διεθνή εγχειρίδια.

Αναφορικά με τη διερεύνηση του ναυαγίου, έχουν γίνει τα εξής: Στις 16 Ιουνίου του 2023 το κεντρικό Λιμεναρχείο Καλαμάτας ολοκλήρωσε την προανάκριση της υπόθεσης με την υποβολή του φακέλου της σχηματισθείσας δικογραφίας στην Εισαγγελία Πρωτοδικών Καλαμάτας. Ως αποτέλεσμα της προανάκρισης ήταν η σύλληψη εννέα ατόμων ως μελών εγκληματικής οργάνωσης που σχετίζονται με τη διακίνηση μεταναστών. Το τριμελές Εφετείο Κακουργημάτων το Μάιο του 2024 έπαυσε την ποινική δίωξη και αθώωσε τους εννέα Αιγύπτιους διασωθέντες, κρίνοντας ότι είναι αναρμόδιο να δικάσει την υπόθεση λόγω έλλειψης δικαιοδοσίας, καθώς το πλοίο βυθίστηκε σε διεθνή ύδατα.

Έχει ολοκληρωθεί παράλληλα η προκαταρκτική εξέταση για τυχόν ευθύνες στελεχών του Λιμενικού Σώματος Ελληνικής Ακτοφυλακής, σύμφωνα με παραγγελία της Εισαγγελίας Ναυτοδικείου Πειραιά, που είχε διαταχθεί από 19 Ιουνίου του 2023. Έχει ανατεθεί πλέον προς επεξεργασία σε αρμόδιο δικαστικό λειτουργό. Επίσης, η Ανεξάρτητη Αρχή «Συνήγορος του Πολίτη», με την ιδιότητα του εθνικού μηχανισμού διερεύνησης περιστατικών αυθαιρεσίας, διενεργεί και αυτή ανεξάρτητη έρευνα.

Αγαπητέ συνάδελφε, πολύ συνοπτικά σάς παρουσίασα όλες τις θεσμικές και άμεσες πρωτοβουλίες που έχει λάβει η ελληνική πολιτεία για τη διερεύνηση του τραγικού δυστυχήματος. Η δικαιοσύνη είναι εκείνη που θα αποδώσει τις ευθύνες και έχουμε εμπιστοσύνη στους θεσμούς της.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, είναι σαν να άκουγα με πανομοιότυπο τρόπο μία απάντηση σε μια ερώτηση σε σχέση με τα μεγάλα ζητήματα που αντιμετωπίζει η σύγχρονη πολιτική ιστορία του τόπου. Κάτι τέτοιο άκουσα και για την περίπτωση των Τεμπών. Όλα παραπέμπονται στη δικαιοσύνη. Ωραία! Παραπέμπονται στη δικαιοσύνη πριν από έναν χρόνο που έκανα ερώτηση, παραπέμπονται στη δικαιοσύνη πριν δύο χρόνια που κάναμε τη σχετική επίκαιρη ερώτηση. Ακριβώς την ίδια απάντηση πήραμε.

Όμως οι ερωτήσεις είναι απολύτως συγκεκριμένες και δεν απαντήθηκε αυτή η ερώτηση και θα σας παρακαλέσω, κύριε Πρόεδρε, να υπενθυμίσετε στον κ. Υπουργό ότι ρώτησα εάν η αρμόδια υπηρεσία του αρμόδιου Υπουργείου της Αιγύπτου είχε ειδοποιήσει την αντίστοιχη υπηρεσία της Ελλάδας, το αντίστοιχο Υπουργείο Ναυτιλίας ότι αυτοί οι άνθρωποι τους οποίους έχετε συλλάβει και έχετε ρίξει όλα τα βάρη της λαθρομετανάστευσης, της κίνησης αυτής του πλοίου, δεν έχουν καμία ευθύνη με τους διακινητές και οι διακινητές έχουν συλληφθεί στο μεγαλύτερο αριθμό τους από τις υπηρεσίες μας. Σε αυτό δεν πήρα απάντηση και θέλω μια απάντηση.

Δεύτερον, ζήτησα σε διοικητικό επίπεδο να μάθω αν έχει κινηθεί διαδικασία, δηλαδή αν όσοι επιλήφθησαν του ναυαγίου αυτού ευθύνονται. Πώς πνίγηκαν εν πάση περιπτώσει και πώς βυθίστηκε αυτό το καράβι όταν ξεκίνησε από τη Λιβύη και έφτασε 42 ναυτικά μίλια από την Πύλο; Να μάθουμε αν το έψαξαν δηλαδή, αν βοήθησαν, αν έδωσαν έστω και ένα σωσίβιο σε αυτούς τους ανθρώπους, όταν μπροστά στα μάτια τους βυθιζόταν αυτό το καράβι και ολόκληρη η διεθνής κοινότητα και η ελληνική κοινότητα με συγκεκριμένο πλοίο να είναι εκεί και να μην έχουν βοηθήσει στο ελάχιστο για να αποτραπεί αυτό το συγκεκριμένο ναυάγιο.

Ακούσαμε κάτι εκείνο το χρονικό διάστημα ότι δεν μπορούσε να παρέμβει το δικό μας το πλοίο, ότι αρνήθηκαν να πάρουν βοήθεια, ότι δεν είχαμε καμία αρμοδιότητα στα διεθνή ύδατα. Όλα αυτά ψέματα, όλα αυτά ψέματα! Στα διεθνή ύδατα έχουμε άμεση αρμοδιότητα και ευθύνη να παρέμβουμε και να βοηθήσουμε ένα πλοίο στο οποίο κρέμονταν ως «τσαμπιά» οι άνθρωποι αυτοί, κάπου επτακόσιοι άνθρωποι.

Και έρχεται σήμερα το κράτος δικαίου μας και απαντάει τι; Ότι έχει γίνει κάποια προανάκριση. Για τι πράγμα; Για ποιο πράγμα έχει γίνει προανάκριση; Γιατί ερευνάται αυτό το αδίκημα; Έγινε πράγματι κάποια παράλειψη, κάποιο εξ αμελείας αδίκημα; Τι ακριβώς συνέβη και πνίγηκαν και στο βάθος της Μεσογείου είναι πεντακόσια με εξακόσια άτομα, τα οποία μπορεί να είναι μαυριδερά, αλλά είναι άνθρωποι! Δεν πήρα καμία απάντηση σήμερα, κύριε Υπουργέ.

Ρωτάω, λοιπόν, ξανά: Ποια ήταν η διοικητική εξέλιξη του πειθαρχικού; Υπήρξε κάποιος υπεύθυνος από το Ναυτικό μας Σώμα, από αυτούς που κυβερνούσαν το πλοίο; Αυτό είναι το ένα.

Δεύτερον, τι έκαναν σε συνεργασία με την Αίγυπτο;

Τρίτον, έχει έρθει οποιαδήποτε δικογραφία στη Βουλή των Ελλήνων; Οι υπηρεσιακοί Υπουργοί ελέγχονται; Γιατί ελέγχονται; Τότε γιατί έκανα την επίκαιρη ερώτηση; Πείτε μου, κύριε Πρόεδρε.

Και απευθύνομαι στον κύριο Υπουργό. Μπορείτε να μας δώσετε απάντηση; Μιλάμε για εξακόσιες ψυχές στο μεγαλύτερο βάθος της Μεσογείου μέσα στο αμπάρι αυτού του πλοίου. Σας ερωτώ λοιπόν: Μπορείτε να μου δώσετε τις απαντήσεις που πρέπει;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Παρότι ο τόνος του κύριου συναδέλφου ήταν κάπως έντονος, εγώ θα πω ότι το ελληνικό Λιμενικό Σώμα, κύριε συνάδελφε, τα τελευταία ακριβώς δέκα χρόνια έχει σώσει πάνω από διακόσιες εξήντα χιλιάδες ζωές, μετρημένες μία-μία, στις ελληνικές θάλασσες, ακριβώς διότι σέβεται το διεθνές δίκαιο και τα ανθρώπινα δικαιώματα. Οποτεδήποτε απαιτήθηκε να υπάρξει επιχείρηση έρευνας και διάσωσης, το προσωπικό του Λιμενικού Σώματος υπερέβαλε εαυτόν προκειμένου να σώσει ανθρώπινες ζωές. Άρα, λοιπόν, η οποιαδήποτε σκιά απέναντι σε αυτούς τους ανθρώπους που υπηρετούν τα θαλάσσια σύνορα και σώζουν ζωές δεν θα πρέπει να υπάρχει.

Τώρα, αναφερθήκατε στην Αίγυπτο. Θα σας πω ότι το Λιμενικό Σώμα δρα πάντα σύμφωνα με τα όσα ορίζονται στον Κώδικα Ποινικής Δικονομίας, τον οποίον πολύ καλά γνωρίζετε ως έγκριτος δικηγόρος και με τα όσα προβλέπονται από την κείμενη νομοθεσία, καθώς και από τις εντολές του αρμόδιου εισαγγελέα. Σε σχέση με τις διαδικασίες ανταλλαγής πληροφοριών με τις αιγυπτιακές αρχές, αλλά και άλλων χωρών, αυτές γίνονται μέσα από τους προβλεπόμενους θεσμοθετημένους διεθνώς και νόμιμους διαύλους επικοινωνίας, διασφαλίζοντας παράλληλα την ασφάλεια αυτών των πληροφοριών. Όλες αυτές οι πληροφορίες που έχουν συλλεγεί αποτελούν το προανακριτικό υλικό και αρμόδιες για την επεξεργασία τους είναι οι δικαστικές αρχές.

Η δικαιοσύνη -επαναλαμβάνω- είναι αυτή που λαμβάνει όλα τα στοιχεία και τις πληροφορίες και στο τέλος είναι και αυτή που θα λάβει τις αποφάσεις σχετικά με τα αίτια του ναυαγίου και θα αποδώσει ευθύνες. Εμπιστευόμαστε τη δικαιοσύνη και περιμένουμε τις αποφάσεις της. Το Υπουργείο μας και το Λιμενικό Σώμα δεν εμπλέκεται στην απόδοση των ευθυνών. Επαναλαμβάνω ότι το Λιμενικό Σώμα, Ελληνική Ακτοφυλακή και οι άνθρωποί του δίνουν καθημερινή μάχη στη θάλασσα υπό αντίξοες συνθήκες.

Επίσης, θέλω να πω ότι όλη αυτή η συχνή κίνηση και ανακίνηση του θέματος της Πύλου προκαλεί ζημία στα εθνικά συμφέροντα. Οι δικαστικές αρχές, οι ανεξάρτητες αρχές, οι συνεργασίες μας με τους ευρωπαϊκούς φορείς είναι διαρκείς προκειμένου να ριχθεί άπλετο φως σε αυτό το πολύ θλιβερό ατύχημα και εάν, βεβαίως, χρειαστεί, να αποδοθούν οι ευθύνες.

Ας περιμένουμε, αγαπητέ μου συνάδελφε, να ολοκληρωθεί η διαδικασία η δικαστική.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ και τους δύο, κύριοι συνάδελφοι και είμαστε εδώ για να το παρακολουθούμε.

Κυρίες και κύριοι συνάδελφοι, θα ήθελα να κάνω δύο ανακοινώσεις προς το Σώμα.

Έχω την τιμή να ανακοινώσω προς το Σώμα ότι ο Πρόεδρος της Κοινοβουλευτικής Ομάδας και Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας κατέθεσε αίτημα για προ ημερησίας συζήτηση, σύμφωνα με το άρθρο 143 παράγραφος 2 του Κανονισμού της Βουλής, με αντικείμενο «Το έγκλημα των Τεμπών και οι ευθύνες συγκάλυψής του».

Επίσης, έχω την τιμή να σας ανακοινώσω ότι ο Πρόεδρος της Κοινοβουλευτικής Ομάδας Συνασπισμός Ριζοσπαστικής Αριστεράς - Προοδευτική Συμμαχία κ. Σωκράτης Φάμελλος κατέθεσε αίτημα για προ ημερησίας συζήτηση, σύμφωνα με το άρθρο 143 παράγραφος 2 του Κανονισμού της Βουλής με αντικείμενο «Το έγκλημα των Τεμπών».

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 20.35΄ λύεται η συνεδρίαση για αύριο, ημέρα Τρίτη 28 Ιανουαρίου 2025 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**